
PRATARMĖ 








Monografija parengta vykdant Lietuvos mokslo tarybos remtą 
projektą „Imanencijos etika šiuolaikinėje flosofijoje“ (sutarties nr. 
MIP-105/2012). Monografijos leidybą finansavo Lietuvos mokslo 
taryba (sutarties nr. LIP-043/2016). 

Kai kurios knygos idėjos buvo suformuluotos straipsniuo- 
se: „Potentiality as a Life: Deleuze, Agamben, Beckett“, Deleuze Stu- 
dies, vol. 6, no. 4, 2012, p. 628-637; „Nuo biopolitikos prie bioūlo- 
sofijos: M. Foucault, G. Agambenas, G. Deleuze'as“, Problemos, nr. 84, 
2013, p. 84—98; „Kas yra biopolitikos subjektas? Filosofija, humanizmas 
ir gyvūniškumas“, Problemos, nr. 86, 2014, p. 7—22; „Intensive Mul- 
tiplicities in A Thousand Plateaus“, in Understanding Deleuze, Un- 
derstanding Modernism, ed. by Paul Ardoin, S. E. Gontarski, and Laci 
Mattison. New York, London: Bloomsbury, 2014, p. 75-89; „Naujasis 
materializmas ir Gilles'io Deleuze'o filosofija“, Athena: filosofijos stu- 
dijos, nr. 10, 2015, p. 94-111; „Deleuze and Beckett Towards Be- 
coming-Imperceptible“, in Deleuze and Beckett, ed. by S. E. Wilmer 
and Audronė Žukauskaitė, Basingstoke: Palgrave Macmillan, 2015, 
p. 60-77; „From Biopolitics to Biophilosophy, or the Vanishing Subject 
of Biopolitics', in Resisting Biopolitics: Philosophical, Political and Per- 
formative Strategies, ed. by S. E. Wilmer and Audronė Žukauskaitė, 
New York, London: Routledge, 2016, p. 74-91; „Immunity and 
Contagion as Two Modes of Biopolitics“, Subjectivity (įteikta spau- 
dai). Monografijos rašymas persiklojo su rinktinės Resisting Biopo- 
litics: Philosophical, Political and Performative Strategies (ed. by S. E. 
Wilmer and Audronė Žukauskaitė, New York, London: Routledge, 
2016) rengimu, todėl abi knygos dažnai viena su kita rezonuoja. 

Tam tikros monografijoje aptariamos problemos bei skirtin- 
gi jų aspektai buvo pristatyti įvairiose tarptautinėse konferencijose, 
kurias būtų sunku šioje vietoje išvardyti. Būtent konferencijose įgyta 





patirtis bei tarptautinis kontekstas suteikė pasitikėjimo tyrimo svar- 
ba ir pagrįstumu. 

Norėčiau padėkoti Lietuvos mokslo tarybos ekspertams, lei- 
dusiems įgyvendinti tiek patį tyrimą, tiek jo rezultatų sklaidą. Ats- 
kirai noriu padėkoti knygos recenzentams — Nagliui Kardeliui, Gin- 
tautui Mažeikiui, Jay Daniel'iui Mininger'iui. 


ĮVADAS 


Biopolitikos sąvoka šiandien tampa viena svarbiausių šiuolaikinės 
filosofijos kategorijų. Biopolitika apima tokius skirtingus reiškinius 
kaip siekis apibrėžti žmogaus ir piliečio teises; nuolatinė teroriz- 
mo grėsmė ir saugumo reikalavimas; siekis stebėti ir kontroliuoti 
viešąsias erdves, komunikaciją bei privačius duomenis; bandymai 
kontroliuoti kūnų, populiacijų ir bendruomenių biologinę dimensi- 
ją; Žmogaus genomo projektas, genetinės manipuliacijos ir organų 
transplantacija. Tad bendrai biopolitiką galime apibrėžti kaip tarp- 
dalykinę kritinę teoriją, kuri ribojasi su politika, teise ir biomoks- 
lais — medicina, biologija ir genetika. Biopolitika apima politikos 
ir gyvybės lauką, kuriame politinė galia stengiasi gyvybę pajungti, 
o gyvybinė jėga neišvengiamai priešinasi politinei galiai. Taigi bio- 
politika apima platų teorinių klausimų spektrą, kuris prasideda nuo 
Aristotelio suformuluotos perskyros tarp zėč (nuoga gyvybė) bei bios 
(politinė egzistencija) ir baigiasi klausimais, kurie keliami posthuma- 
nizmo, vitalistinio materializmo, feminizmo teorijose, gyvūnų teisių 
ir aplinkos apsaugos diskursuose. 

Pastaraisiais metais pasirodė keletas svarbių leidinių, kuriuose 
biopolitikos sampratos yra naujai interpretuojamos ir aktualizuoja- 
mos. 2013 metais buvo išleista Timothy Campbell'o ir Adamo Sitze 
sudaryta Biopolitikos tekstų rinktinė, į kurią sudarytojai įtraukė svar- 
biausius biopolitikos teorijos tekstus: čia pristatomos Michel'io 
Foucault, Hannah Arendt, Giorgio Agamben'o, Achille'o Mbembe, 

Michael'io Hardt'o ir Antonio Negri, Roberto Esposito, Gilles'io 
“ Deleuze'o ir kitų mąstytojų tekstų ištraukos. Taigi biopolitikos teori- 
jos pirmą kartą buvo sugretintos, susistemintos ir aptartos kaip nauja 
Jinojimo paradigma. Žinoma, biopolitikos teorijos sisteminimo pa- 
stangų būta ir anksčiau: 2008 metais pasirodė į anglų kalbą išversta 
Roberto Esposito knyga Bios: biopolitika ir filosofija, kurioje autorius 

apžvelgia politikos ir gyvybės sampyną biologijos ir politinės teo- 
rijos moksluose, aptaria biopolitikos sampratos raidą šiuolaikinėje 
filosofijoje ir galiausiai suformuluoja savo originalią biopolitikos 
koncepciją. Panašias problemas analizuoja ir Thomasas Lemke 
knygoje Biopolitikos įvadas (2011), kurioje biopolitikos teorijas 
aptaria klasikinės politinės teorijos kontekste. Kitose naujai pasiro- 
džiusiose knygose biopolitika aptariama tam tikruose specifiniuo- 
se kontekstuose: pavyzdžiui, Patricia'os Ticineto Clough ir Craig'o 
Willse'o sudarytoje knygoje Anapus biopolitikos: esė apie gyvybės ir 
mirties valdymą (2011) biopolitinė galia analizuojama remiantis s0- 
cialiniais klasės, rasės ir lyties kontekstais. Čia atkreipiamas dėme- 
sys į tokius fenomenus kaip rasizmas, migracija ar populiacijų kon- 
trolė. Beatriz da Costa ir Kavita'os Philip sudarytoje knygoje Taktinė 
biopolitika: menas, aktyvizmas ir technomokslai (2008) tyrinėjamos 
biotechnologinės ir biomeninės pasipriešinimo strategijos. Skirtin- 
gai nuo čia aptartų biopolitikos tyrinėjimų, knygoje Nuo biopolitikos 
iki biofilosofijos bus siekiama aptarti filosofines biopolitikos susida- 
rymo sąlygas ir naujos filosofinės paradigmos - biofilosofijos — atsi- 
radimo prielaidas. 

Labai apibendrintai biopolitiką galime nusakyti kaip gyvy- 
bės ir politikos sankirtos lauką. Nors sąvokos bios ir z0č pasirodo 
jau antikos filosofijoje, visgi žmogaus gyvybė ar gyvybė kaip tokia 
antikoje dar nėra laikoma problema. Biopolitika yra dabartinis reiš- 
kinys, kurį Foucault sieja su kapitalizmo pradžia bei būtinybe kurti 
ir išsaugoti gyvąją darbo jėgą. Kitas argumentas, susiejantis biopo- 
litikos teoriją su dabarties kontekstu, yra biologijos, medicinos ir 
kitų mokslų atradimai, kurie verčia naujai persvarstyti tiek pačią “ 
gyvybės sampratą, tiek žmogaus kūną. Genų inžinerija, Žmogaus 
genomo projektas, donorų organų ir kaulų čiulpų transplantacijos 
verčia performuluoti kūno, kuris suvokiamas ne kaip individualus 
ir baigtinis, bet kaip transformuojamas ir rūšinis, sampratą. Tai, jog 
žmogaus kūne gali sugyventi skirtingų donorų organai, arba tai, jog 
vieno žmogaus organai gali tęsti gyvenimą kelių skirtingų žmonių 

kūnuose, leidžia manyti, kad kūnas yra ne tapatybės, bet skirtumo 
ir daugialypumo vieta. Biotechnologijos leidžia persvarstyti ne tik 
kūno fizines, bet ir laikines ribas: biomediciniai gyvybės pradžios 
ir pabaigos parametrai nuolat tampa teorinių svarstymų ir politinių 
sprendimų lauku. Jau pats faktas, kad gyvybės pradžios ir pabaigos 
klausimai yra nuolat įtraukiami į politikų dienotvarkes, parodo, koks 
glaudus yra politikos ir gyvybės santykis. Kita vertus, tiek biotechno- 
logijų įsigalėjimas, tiek įvairios biomeno praktikos įrodo, kad gyvybė 
yra ne natūralus ir savaiminis, bet kuriamas ir perkuriamas reiškinys, 
Nors dažnai teigiama, jog biopolitikos sąvoką pirmasis 
suformulavo Foucault, Esposito atskleidžia, kad biopolitikos sąvo- 
ka imta vartoti dar dvidešimtojo amžiaus pradžioje įvairių organi- 
cistinės politinės teorijos atstovų. Esposito nurodo kelis teorinius 
veikalus, kuriuose organizmo ir valstybės plotmės susiejamos glau- 
džiu ryšiu: tai Karlo Binding'o Apie valstybių atsiradimą ir gyveni- 
mą (1920), Eberhardo Dennert'o Valstybė kaip gyvas organizmas 
(1920) ir Edward'o Hahn'o Valstybė kaip gyva būtybė (1926). Vi- 
suose šiuose veikaluose valstybės organizavimas aptariamas pasi- 
telkiant organicistines ir vitalistines gyvo kūno kategorijas. Tačiau 
būtent švedų politikos teoretikas Rudolph'as Kjellėn'as pirmasis pa- 
vartojo biopolitikos sąvoką veikale Politinės sistemos apmatai (1920): 
„Ši įtampa, būdinga pačiai gyvybės sampratai ..., pastūmėjo mane 
įvardyti šią discipliną biopolitikos terminu — pagal analogiją su gy- 
vybės mokslais, tiksliau, biologija. (...) Taip ją įvardijus, atsklei- 
džiama, jog visuomenė yra priklausoma nuo gyvybės dėsnių, o tai 
lemia, kad valstybė tampa [visuomenės ir gyvybės dėsnių] arbitru 
arba bent jau mediatoriumi“ (Kjellėn 1920: 3-4). Kitaip tariant, 
užuot įtvirtinęs klasikinę valstybės, kaip politinio darinio, pagrįsto 
teise ir politine sutartimi, sampratą, Kjellėn'as valstybę suvokia kaip 
save reguliuojantį organizmą. 
Dar vienas svarbus biopolitikos teorijos faktorius - biologi- 
jos mokslas. Čia verta paminėti Jacob'o von Uexkūll'io veikalą Valsty- 
bės biologija: valstybės anatomija, fiziologija ir patologija (1920). Čia, 

panašiai kaip ir Kjellėn'o knygoje, valstybė suvokiama kaip harmo- 
ningas organizmas, kurio organai turi paklusti kūno funcijoms. Ta- 
čiau šį veikalą išskiria ypatingas dėmesys kūno funkcijų patologijai, 
kuri turi būti valingai įveikta ir ištaisyta. Šiuo požiūriu Uexkūll'io 
tekstas jau prognozuoja nacių tautos išsigimimo teorijas, kurios 
išsiskleis po gero dešimtmečio. Pavyzdžiui, knygoje kalbama, jog 
valstybės kūne gyvena „parazitai“, kurie minta kūno syvais ir gyve- 
na kitų piliečių sąskaita. Uexkūll'io veikalas baigiamas išvada, jog 
būtina suburti valstybės gydytojus, kurie valstybės kūną išvalytų 
nuo parazitų ir taip apsaugotų jo sveikatą. Šią išvadą patvirtino dar 
viena svarbi knyga - Morley Roberts'o Biopolitika: esė apie socialinio 
ir somatinio organizmo fiziologiją, patologiją ir politiką (1938). Šioje 
knygoje politinis gyvenimas aprašomas vartojant fiziologinės pato- 
logijos terminus ir pirmą kartą gynybinis valstybės aparatas palygi- 
namas su organizmo imunine sistema. 

Vėliau, septintajame dešimtmetyje, biopolitikos tema at- 
gimsta Prancūzijoje, kai 1960 metais pasirodo Aroon“o Starobinski 
knyga Biopolitika: esė apie žmonijos istorijos ir civilizacijų interpreta- 
ciją. Šia knyga tarsi bandoma atsiriboti nuo tų kontekstų, kuriuos 
per šį laiko tarpą atvėrė nacių vykdoma išnaikinimo biopolitika. 
Starobinski teigia, kad biopolitika reiškia siekį paaiškinti civiliza- 
cijų istoriją, pasitelkiant ląstelių gyvybinius dėsnius. Priešingai nei 
anksčiau aptartų biopolitikos teorijų grupė, kur biopolitika buvo 
apibrėžiama organicistinėmis ir vitalistinėmis kategorijomis, Sta- 
robinski knyga biopolitikos terminą ištirpdo tradicinio humanizmo 
migloje. Panašų antropologinį neapibrėžtumą išreiškia ir 1969 me- 
tais išleista Edgar'o Morin'o knyga Įvadas į žmogaus politiką, kurioje 
biopolitika suvokiama kaip žmogiškosios rūšies ontopolitika. Bio- 
politikos tema panašiu metu atgimsta ir anglosaksų kraštuose, kur 
pradedamas leisti žurnalas Politika ir gyvybės mokslai ir knygų serija 
Biopolitikos tyrimai. 

Ši trumpa biopolitikos sąvokos apžvalga parodo, kad biopo- 
litikos sąvoka jau buvo vartojama politinės teorijos, geopolitikos, 

idėjų istorijos ir lyginamosios biologijos kontekstuose. Tačiau bū- 
tent Foucault suteikė šiai sąvokai svarų filosofinį turinį. Pirmą kartą 
Foucault biopolitikos sąvoką pavartoja Seksualumo istorijos pirma- 
jame tome (Valia žinoti, 1976), o išsamiau aptaria 1975-1979 me- 
tais Prancūzijos kolegijoje ( Collėge de France) skaitytose paskaitose. 
Nors Foucault neabejotinai buvo veikiamas pirmtakų, savo biopo- 
litikos sampratą jis konstruoja sąmoningai nuo jų atsiribodamas. 
Labiausiai Foucault tekstuose juntama ne politinės teorijos, bet 
Nietzsche genealogijos įtaka (Esposito 2008: 24). Iki šiol visos 
politinės teorijos rėmėsi individų ir suverenios galios priešprieša; 
Foucault pradeda naują galios aiškinimo tradiciją, pagal kurią galia 
imanentiškai egzistuoja individų kūnuose. Vadinasi, galios mani- 
puliacijos nukreipiamos ne į politines institucijas, bet į biologinę 
žmogaus kūno dimensiją. Foucault teigia, kad jau nuo septyniolik- 
tojo amžiaus galia vystosi dviem kryptimis: disciplininė galia siekia 
reguliuoti paskirą individą, o biopolitika veikia masiniu lygmeniu, 
kitaip tariant, ji siekia reguliuoti žmogų kaip rūšį. Šis galios perorga- 
nizavimas lemia, jog galia imama suvokti ne kaip galia atimti gyvy- 
bę, kaip ji buvo suprantama suvereno valdomose visuomenėse, bet 
kaip galia leisti arba priversti gyventi. 

Kitaip tariant, galia žudyti pakeičiama galia priversti gyven- 
ti, dauginti gyvybę, pajungti ją kontrolei ir reguliavimui. Pasikei- 
čia ir pats galios pobūdis: kaip jau buvo minėta, galia nėra išorinė 
ir transcendentinė, bet imanentiška gyvo kūno atžvilgiu. Būtent 
todėl galia yra įdiegiama ne per teisę ir įstatymus, kaip suvereno 
valdomose visuomenėse, bet per normas, kurios yra prisiimamos 
pačių individų. Tad jei suvereno valdomose visuomenėse įstatymų 
galia veikdavo per tam tikras valstybės institucijas, normos galia yra 

"įdiegiama per tai, ką Foucault vadina galios dispozityvais. Dispozi- 
tyvo samprata yra originalus Foucault konceptas, kuris vėliau buvo 
aiškinamas ir interpretuojamas Gilles'io Deleuze'o (2006a) ir Gior- 
io Agamben'o (2009) darbuose. Kaip teigia Foucault, dispozity- 
vas yra heterogeniškų elementų ansamblis, apimantis institucijas, 

architektūros formas, reguliuojančias nuostatas, administracines 
priemones ir įstatymus. Dispozityvui taip pat būdinga tai, kad jis 
nuolat keičiasi ir lyg tinklas prisitaiko prie kintančių galios poreikių. 
Kaip teigia Foucault, „nėra taip, kad įstatymas dingsta užkulisiuose, 
arba kad teisingumo institucijos būtų linkusios išnykti, bet veikiau 
įstatymas ima vis labiau veikti kaip norma, o juridinės institucijos 
yra vis labiau inkorporuojamos į (medicininių, administracinių ir 
kitų) dispozityvų kontinuumą, kurie atlieka reguliavimo funkciją“ 
(Foucault 1998: 144). Kitaip tariant, Foucault performulavo tra- 
dicinę galios sampratą, kuri remiasi suvereno ir valdomų individų 
priešprieša, į galios dispozityvą, kuris per normas ir jas reguliuojan- 
čią praktiką tiesiogiai įsismelkia į individų kūnus. 

Foucault įdiegtą disciplininės galios ir biopolitikos persky- 
rą naujai interpretuoja Gilles'is Deleuze'as, kuris teigia, jog dvi mi- 
nėtos galios formos - disciplina ir biopolitika — transformuojasi į 
kontrolės visuomenę. Savo trumpame tekste Prierašas apie kontrolės 
visuomenę (2012) Deleuze'as teigia, jog galios modeliai vis labiau 
„liberalėja“, todėl visiškai pasikeičia pats galios įdiegimo pobūdis: 
disciplinos visuomenėse galia buvo siejama su išorine prievarta ir 
uždarymo institucijomis (barakas, ligoninė, kalėjimas); kontrolės 
visuomenėje galia yra lanksti ir nuolat kintanti sistema, kurią in- 
dividai yra linkę savanoriškai prisiimti. Disciplina buvo ilgalaikė, 
tačiau netolydi ir apribota konkrečios uždarymo vietos; kontrolė, 
priešingai, yra trumpalaikė, tačiau ji yra visa apimanti ir nuolat be- 
sikeičianti; kontrolės moduliacijos lengvai prisitaiko prie nuolat 
kintančių aplinkybių. Deleuze'as pastebi, jog kiekvieną visuome- 
nės tipą atitinka tam tikras mašinos tipas: „paprastas ir dinamines 
mašinas atitinka suvereno valdomos visuomenės, energija varomas 
mašinas - disciplinos visuomenės, kibernetines mašinas ar kompiu- 
terius - kontrolės visuomenės“ (Deleuze 2012: 269). Toks palygini- 
mas nėra atsitiktinis, nes Deleuze'as kiekvieną visuomenės tipą su- 
vokia kaip tam tikrą mašiną arba aparatą. Šiuo požiūriu Deleuze'as 
toliau išplėtoja Foucault pasiūlytą dispozityvo sąvoką, kurią suvokia 


20 





ĮVADAS 


kaip priešpriešą tarp valstybės aparato ir jai besipriešinančios karo 
mašinos. Kitaip tariant, Deleuze'o mąstymo gijos vystosi paraleliai 
Foucault kuriamai galios mikroanalizei: Foucault aptartą galios dis- 
pozityvą atitinka Deleuze'o suformuluotos mašinos ir užgrobimo 
aparato sampratos, o Foucault galios paradigmą Deleuze'as įvardi- 
ja geismo terminu. Būtent geismo sąvoka paaiškina, kaip subjektas 
yra pajungiamas galiai: geismas geidžia ne tik išsilaisvinti, bet kartu 
yra ir galios geismas. Foucault ir Deleuzeo pokalbyje Intelektualai 
ir galia (Foucault 1980b) atsiskleidžia bendra abiejų filosofų nuos- 
tata galios atžvilgiu: galia visuomet siekia totalizuoti, unifikuoti ir 
pajungti, o intelektualo ir jo kuriamos teorijos misija yra dauginti 
skirtumus ir išrasti pasipriešinimo erdves. 

Foucault suformuluota biopolitikos samprata turėjo įtakos 
ne tik Deleuze'o filosofijai, bet veikė ir formavo daugelį šiuolaikinės 
filosofijos ir politinės teorijos autorių. Foucault idėjų įtaką galima 
įžvelgti net kelioms filosofijos kryptims: šioje monografijoje jos są- 
lygiškai vadinamos politine teologija, politine ekonomija ir vitalisti- 
niu materializmu. Pirmąją kryptį, kurią inspiravo Foucault teiginiai 
apie valstybės funkcijas bei valstybės vykdomą rasizmą, reprezen- 
tuoja Giorgio Agambeno (1998; 2000; 2005), Achille'o Mbembe 
(2003), Judith Butler ir Athena'os Athanasiou (2013) darbai. Su- 
siejęs Foucault valstybės kritiką su dabartiniais reiškiniais, pavyz- 
džiui, kova prieš terorizmą ir nuolatiniu saugumo reikalavimu, 
Agambenas teigia, jog biopolitinė atskirtis veikia ne tik totalitarinė- 
se valstybėse, bet ir vadinamosios liberaliosios demokratijos visuo- 
menėse. Žmogaus biologinė egzistencija, kurią žymi graikų kalbos 
sąvoka zėė (nuoga gyvybė), yra atskiriama nuo jo politinės egzisten- 
cijos (bios). Pati ši biologinės ir politinės žmogaus egzistencijos per- 
skyra tampa politinių manipuliacijų objektu: būtent politinė galia 
imasi spręsti, kuri gyvybė yra verta gyventi. Šis žmogaus biologinės 
vgzistencijos konceptualizavimas įgalina ne tik gyvybės saugojimą, 
bet tr gyvybės naikinimą iki tol neregėtu mastu. Svarbiausia čia yra 
tai, kad nuogos gyvybės sritis palaipsniui ima sutapti su politikos 

sritimi, o valstybė įgyja neribotą galią kontroliuoti biologinę gyvų 
būtybių egzistenciją: galios manipuliacijų centre atsiduria ne politi- 
niai subjektai, bet žmogus kaip gyva būtybė. 

Agambeno knygose pasikartoja tas pats „konceptualus per- 
sonažas“ — tai homo sacer, gyva būtybė, kurios gyvybė nėra verta gy- 
venti. Agambeno teigimu, homo sacer figūrų produkavimas yra glau- 
džiai susijęs su valstybės kaip totalitarinės galios institucijos veikla. 
Būtent valstybė turi teisę skelbti išimties būklę ir suspenduoti įpras- 
tinę jurisdikciją, kuri normaliomis sąlygomis turėtų apginti „nuogą 
gyvybę“. Šiuo požiūriu Agambenas seka Arendt mintimis, išdėsty- 
tomis 1951 metais išleistoje knygoje Totalitarizmo ištakos. Arendt 
knyga, kuri pasirodė praėjus vos keleriems metams po Visuotinės 
žmogaus teisių deklaracijos paskelbimo, kalba būtent apie tai, kad jo- 
kia deklaracija negali užtikrinti bent elementarių teisių tiems žmo- 
nėms, kurie po Antrojo pasaulinio karo turėjo palikti savo valstybes 
ir neteko piliečio statuso. Arendt atskleidžia žmogaus teisių para- 
doksą: žmogaus teisės, kurios buvo sukurtos apsaugoti pabėgėlių, 
prieglobsčio prašytojų ir žmonių be pilietybės teises, tampa bepras- 
mės būtent tuo momentu, kai žmogus praranda savo kaip piliečio 
statusą ir tampa tik „gyva būtybe“. Kaip teigia Timothy Campbell'as 
ir Adam'as Sitze, „būtent tas subjektas, kuriam žmogaus teisės turėjo 
būti taikomos, t. y. abstraktus ir nuogas žmogus, apibrėžiamas tik 
pamatinės egzistencinės duoties, buvo tas subjektas, kuriam žmo- 
gaus teisės nebuvo ir negalėjo būti taikomos. Bendruomenė tų, kurie 
nepriklausė jokiai kitai bendruomenei, išskyrus žmoniją, ir kurie iš 
principo ir turėjo naudotis žmogaus teisėmis, paradoksaliu būdu 
buvo nuo jų atriboti“ (Campbell, Sitze 2013: 24). Agamben's peri- 
ma šią Arendt suformuluotą tautinės valstybės kritiką ir ją išplėtoja 
tekste Mes pabėgėliai (1995) ir knygoje Priemonės be tikslo: pastabos 
apie politiką (2000). Filosofas atskleidžia, jog pati žmogaus teisių 
koncepcija iš esmės yra biopolitinė, nes būtent gimties (nascita) 
faktas užtikrina priklausymą tam tikrai tautai (nation) bei galimybę 
naudotis pilietybės teikiamomis privilegijomis. 

Foucault ir Agamben'o biopolitikos sampratas išplėtoja 
Achille'as Mbembe, kuris biopolitinį sprendimą, kuri gyvybė yra 
verta gyventi, o kuri - mirti, vadina nekropolitika. Aptardamas 
Foucault iškeltą rasizmo klausimą, Mbembe teigia, jog „suvereni 
galia reiškia gebėjimą apibrėžti, kuris žmogus turi vertę, o kuris ne, 
kuriuo galima disponuoti, o kuriuo ne“ (Mbembe 2003: 27). Agam- 
ben'as paradigminiu biopolitinės galios modeliu laiko koncentra- 
cijos stovyklą: tai yra išimties zona, kurioje veikia išimties būklės 
įteisintas beteisiškumas. Mbembe analizuoja kolonializmo sukur- 
tas išimties zonas, pavyzdžiui, vergų plantacijas, kuriose galioja ta 
pati beteisiškumo būklė, arba, vėlyvosios modernybės kontekste, 
okupuotas teritorijas, pavyzdžiui, Palestiną, kurioje, paskelbus ka- 
rinės parengties būklę, įteisinamas beprecedentis etninis valymas. 
Mbembe teigia, jog kolonialistinės okupacijos sąlygomis sukuria- 
mas naujas galios dispozityvas, kuriame veikia disciplininė, biopoli- 
tinė ir nekropolitinė galia, 

Šis heterogeniškų galios formų dispozityvas minimas ir Judith 
Butler bei Athena'os Athanasiou knygoje Nusavinimas: performaty- 
vumas politinėje plotmėje (2013). Kaip teigia Athanasiou, „nusavi- 
nimo samprata parodo, kaip žmogiškieji kūnai tampa materializuo- 
jami ir dematerializuojami per vergijos, kolonializmo, apartheido, 
kapitalistinio susvetimėjimo, migracijos ir prieglobsčio suteikimo 
politikos, postkolonijinio liberalaus multikultūrizmo, lyties ir sek- 
sualumo normatyvumo, saugumą įdiegiančio valdymo ir humani- 
tarinio proto istorijas“ (Butler, Athanasiou 2013: 10). Nusavinimo 
ir pasisavinimo praktika aprėpia platų biopolitinių manipuliacijų 
spektrą, kuris apima kūniškos disciplinos, paternalistinės kontrolės, 
teritorijos nusavinimo, nupilietinimo funkcijas. Kaip teigia Atha- 
nasiou, „šiame kontekste „nusavinimo“ samprata pasiūlo kalbą, 
kuria galima išreikšti bevietiškumo, okupacijos, namų ir socialinių 
ryšių išardymo, raginimo prisiimti „autentiškas“ tapatybes, huma- 
nitarinio viktimizavimo, užmaršties ir kovos dėl savideterminacijos 
patirtis“ (Butler, Athanasiou 2013: 11). Nusavinimas šioje knygoje 

apibrėžiamas kaip šiuolaikinis dispozityvas, kuris atskiria tai, kas 
sava ir svetima, bei tai, ką dar galima pasisavinti, o ką galima tiesiog 
išstumti į visuomenės parašteęs. 

Agamben'o, Mbembe, Butlerir Athanasiou tekstai biopolitiką 
analizuoja kaip negatyvią galią, kuri pajungia savo kontrolei indivi- 
dą ir populiaciją. Jų tekstai atskleidžia, jog biopolitiniai galios dispo- 
zityvai gali replikuotis ir vėl iš naujo atgimti vis kitame socialiniame 
kontekste. Tokį biopolitinio dispozityvo institucinį tvarumą Carl'as 
Schmitt'as (1985) aiškina tuo, kad politinė galia reprezentuoja se- 
kuliarizuotą teologinės galios versiją. Būtent dėl šios priežasties 
politinės galios struktūros yra suvokiamos kaip transcendentinė ir 
neišvengiama prievarta. Taigi tokios biopolitikos interpretacijos, 
kurios biopolitiką kildina iš teologinės galios ir grindžia ją tam tikru 
neišvengiamu istoriniu determinizmu, čia sąlygiškai priskiriamos 
politinės teologijos tendencijai. Politinės teologijos prielaidomis 
besiremiantys teoretikai koncentruojasi tik į negatyvias biopoliti- 
kos pasekmes, tačiau nesvarsto jokių realių biopolitikos alternatyvų. 
Kaip teigia Antonio Negri, „šios interpretacijos pasiūlo tokį biopo- 
litikos suvokimą, kuris sukuria neaiškią, pavojingą, netgi destrukty- 
vią magmą, tendenciją, kuri labiau kreipia į tanatopolitiką, nei į tikrą 
politinį gyvybės teigimą“ (Negri 2008: 15). Hardt'as ir Negri taip 
pat kritikuoja Agamben'ą dėl to, kad jis neieško pozityvių alternaty- 
vų, kurias būtų galima sieti su naujomis politinio subjektyvumo ir 
pasipriešinimo formomis. Jų manymu, politinės teologijos stiliaus 
teorijos gali pasipriešinti biopolitikai tik tuomet, kai galia suspen- 
duojama tam tikros neveiksnumo ar impotencialumo būklės. 

Šiai negatyviajai biopolitikos sampratai Hardt'as ir Negri 
priešpriešina teigiančiąją, pozityviąją biopolitikos interpretaciją, 
kur pasipriešinimas biopolitinei galiai siejamas su produkavimu ir 
nauju politiniu subjektyvumu. Bendrai parašytose knygose Imperija 
(2000), Daugybė: karas ir demokratija imperijos amžiuje (2004) bei 
Bendrija (2009) Hardt'as ir Negri siekia sukurti tokią biopolitikos 
teoriją, kurioje bios, arba politinė gyvybės egzistencija, yra siejama 

su gebėjimu produkuoti ir gyvąja darbo jėga. Kitaip tariant, subjek- 
tyvumo produkavimas čia suprantamas kaip subjektyvumas, kuris 
produkuoja. Taigi Hardt'as ir Negri kartu su Paolo Virno ir Mauri- 
io Lazzarato reprezentuoja antrąją - politinės ekonomijos - ten- 
denciją, kur pasipriešinimas siejamas su produkavimu ir naujomis 
darbo formomis. Neatsitiktinai biopolitika randasi būtent tuomet, 
kai ima formuotis kapitalistiniai santykiai — biopolitikos „gyvybi- 
nis“ interesas yra gyva darbo jėga ir jos kontrolė. Norėdami atskirti 
negatyviąją biopolitikos sampratą, kurią apibrėžė Foucault ir Agam- 
ben'as, nuo teigiančiosios biopolitikos sampratos, Hardt'as ir Negri 
siūlo skirti biogalią ir biopolitiką, nors Foucault šias sąvokas vartojo 
sinonimiškai. Biogalia - tai transcendentinė, suvereni galia, kuri pri- 
meta visuomenei savo tvarką; biopolitika žymi pačios gyvybės galią 
pasipriešinti ir kurti alternatyvias subjektyvumo formas. Todėl bio- 
politiką Hardt'as ir Negri pirmiausia supranta kaip biopolitinį pro- 
dlukavimą, kuris kuria socialinius santykius ir naujas subjektyvumo 
formas. Hardt'as ir Negri tiki, jog biopolitinis produkavimas plačią- 
ja prasme, apimantis ne tik darbo santykius, bet ir komunikacijos 
tinklų, afektų, diskursų ir gyvenimo formų kūrimą, sukuria kitokios 
prigimties galią, kuri gali pasipriešinti biogalios spaudimui. Kitaip 
tariant, biogalia ir biopolitika yra skirtingos prigimties galios, todėl 
negali būti redukuojamos viena į kitą. Hardt'as ir Negri biogalios ir 
biopolitikos antinomiją sieja su Spinozos perskyra tarp potestas ir 
potentia: potestas yra prievartinė, išorinė galia, kuri mus spaudžia iš 
viršaus, o potentia yra paties daikto ar būtybės potencialumas, ku- 
ris gali pasireikšti darbu ar bet kuria kita kūrybine veikla. Biogalios, 
arba potestas, veikimą įkūnija imperija, kurią galime interpretuoti 
kaip naują valdymo formą, o biopolitinį potencialumą atskleidžia 
haujas politinis subjektas - daugybė (the multitude), kuri priešinasi 
galios spaudimui. Tačiau čia galime pastebėti, jog Spinozos potes- 
tus ir potentia nurodo dvi antinomiškas galios pasireiškimo formas; 
vadinasi, imperija ir daugybė nėra visiškai priešingos viena kitai, o 
greičiau yra dvi to paties kapitalistinio dispozityvo pusės. 

Savotišku tarpininku tarp negatyviųjų ir pozityviųjų biopo- 
litikos teorijų yra Roberto Esposito biopolitikos samprata, kurioje 
biopolitika aiškinama per imuniteto (immunitas) ir bendruome- 
niškumo (communitas) santykį. Agamben'as biopolitinės galios 
veikimo modelį aiškina kaip galimybę skelbti išimties zonas ir išim- 
ties būkles; Esposito šią biopolitinę įstatymo ir gyvybės sampyną 
vadina imunizacijos paradigma. Imuniteto sąvoka susieja biomedi- 
cinos ir teisės plotmes: biomedicinos sferoje imuniteto sąvoka reiš- 
kia gyvo organizmo natūralų ar įgytą atsparumą susidūrus su liga; 
juridinėje-politinėje kalboje imunitetas reiškia laikiną ar galutinį 
subjekto atleidimą nuo tam tikrų pareigų ar atsakomybių, kurias 
kitomis aplinkybėmis jis turėtų turėti kitų atžvilgiu. Tad imuniza- 
cijos paradigmoje neatskiriamai susipina gyvybė ir įstatymas, gyva 
būtybė ir politika. Tačiau, skirtingai nei Agamben'as, kuris biopo- 
litiką vertina kaip negatyvią ir gyvybę pajungiančią galią, Esposito 
mano, jog biopolitika yra būdas apsaugoti ir išlaikyti gyvybės gyvy- 
bingumą. Tad Esposito knygoje Bios: biopolitika ir filosofija (2008) 
dominuoja gynybinių imuninių-politinių reakcijų analizė, o kito- 
se knygose, pavyzdžiui, Immunitas: gyvybės saugojimas ir neigimas 

* (2011) bei Trečiasis asmuo: gyvybės politika ir beasmeniškumo filo- 
sofija (2012), aptariamos bendruomeniškumo ir politinio santykio 
su kitu galimybės. Šiuo požiūriu tiek Hardt'as ir Negri, tiek Esposito 
teigiančiąją biopolitikos sampratą sieja su nauju kolektyviniu poli- 
tiniu subjektu. 

Visgi ar kalbėtume apie negatyviąją, ar apie pozityviąją, t. y. 
teigiančiąją, biopolitikos sampratą, svarbiausias išlieka pasiprie- 
šinimo klausimas. Tačiau kas gali pasipriešinti galiai? Deleuze'as, 
knygoje Foucault (2006d) skaitydamas Seksualumo istorijos pirmąją 
dalį Valia žinoti, pateikia stulbinantį atsakymą: būtent tuomet, kai 
biopolitinė galia užgrobia gyvybę kaip savo objektą, pati gyvybė at- 
sisuka prieš sistemą, kuri buvo sukurta jai kontroliuoti, ir ima kurti 
pasipriešinimo strategijas. Taigi būtent tuomet, kai galia tampa bio- 
galia, kuri siekia paversti gyvybę politinių manipuliacijų objektu, jai 

pasipriešina gyvybės galia, gyvybė, suprasta kaip vitališka ir aktyvi 
jėga. Kaip teigia Deleuzeas, „kai galia tampa biogalia, pasipriešini- 
mas galiai tampa gyvybės galia, vitališka jėga, kuri negali išsitekti 
žmogiškosios rūšies, aplinkos ar tam tikros diagramos ribose. Ar ta 
jėga, kuri ateina iš išorės, nėra tam tikra gyvybės idėja, tam tikras 
vitalizmas, kai Foucault mintis pasiekia aukščiausią tašką? Ar gy- 
vybė nėra šis gebėjimas pasipriešinti galiai?“ (Deleuze 2006d: 77). 
"Tačiau svarbu pabrėžti, jog šis gyvybės pasipriešinimas tampa įma- 
nomas ne vėl sugrįžtant prie klasikinės žmogaus sampratos ir mums 
taip įprasto humanizmo, bet, priešingai, jo atsisakant. Iš esmės tai 
jau numatė Nietzsche sukurdamas antžmogio sampratą: gyvybės 
jėgos turi išsivaduoti iš antropomorfinių formų, kurios iš esmės 
reiškia gyvybės įkalinimą žmoguje, ir atsiverti tam, kas nežmogiš- 
ka. Tik peržengdama tai, kas „žmogiška tik žmogiška“, gyvybės galia 
gali pasipriešinti galios paradigmai. 

Ši gyvybės kaip nežmogiškos, materialios jėgos samprata sie- 
tina su trečiąja biopolitikos teorijų tendencija - vitalistiniu materia- 
lizimu. Priešingai nei klasikinė filosofija, kurioje teigiamas sielos ir 
kuno, idėjų ir materijos dualizmas, vitalistiniame materializme gy- 
vybė ir vitališkumas laikomi imanentinėmis pačios materijos savy- 
bėmnis. Vitalistiniame materializme gyvybė suvokiama kaip daugia- 
lypis asambliažas, kuriame susisieja tai, kas žmogiška ir nežmogiška, 
vrganiška ir neorganiška. Šiuo požiūriu vitalistinio materializmo 
hilosofija sutampa su posthumanizmo filosofija. Posthumanizmo 
tilusafiją galėtume laikyti savotišku atsaku biopolitinėms teori- 
joms: kai biopolitinė galia nusitaiko į žmogiškąją gyvybę kaip į savo 
ubjektą, posthumanizmas imasi konceptualizuoti gyvybę kaip tokią 
tr panaikina perskyras tarp to, kas žmogiška ir nežmogiška, taip su- 
trikdlydamas pašalinimo logiką. Šiame kontekste ypač svarbi tampa 
Deleuze'o filosofija, analizuojanti gyvybę kaip neantropocentrinę, 
nesubjektyvią, neorganinę materialią jėgą. Deleuze'o idėjas plėtoja 
Ir Esposito, tačiau jis akcentuoja ne tiek humanizmo, kiek persona- 
lizmo filosofijos atmetimą: jo teigimu, biopolitinės manipuliacijos 

įsigali ne dėl to, kad buvo nepaisoma asmens teisių, bet būtent dėl 
pačios asmens sampratos teorinės formuluotės. Kai remiantis poli- 
tiniu dispozityvu mėginama apibrėžti, kas laikoma viešu ir privačiu 
gyvenimu, kas yra asmuo, o kas — gyvybė, kuri nėra verta gyventi, 
politinė pašalinimo ir įtraukimo mašina paleidžiama veikti ir nie- 
kuomet nesustabdoma. Būtent dėl šios priežasties Esposito imasi 
kurti beasmeniškumo filosofiją, kurią konstruoja remdamasis De- 
leuzeo neantropocentrinės ir nesubjektinės gyvybės samprata bei 
Gilbert'o Simondono individuacijos idėja. Remiantis šiomis įžval- 
gomis, posthumanizmo filosofijoje atsisakoma klasikinės subjekto | 
sampratos ir teigiama materiali visų - žmogiškų ir nežmogiškų, or- 
ganinių ir neorganinių - esinių sąsaja (Wolfe 2009; Braidotti 2013). 

Posthumanizmo filosofija vystosi keliomis kryptimis. Pirmo- 
ji kryptis — tai sau tapataus, imuniteto apsaugoto kūno disartikulia- 
cija, atverianti kūno heterogeniškumą, hibridiškumą bei jo sąveiką 
su technologiniais suplementais. Maurice'as Merleau-Ponty buvo 
pirmasis, kuris kvestionavo kūno tapatybės ribas ir sukūrė tokią 
kūniškumo sampratą, kurioje tapatybė ir skirtumas, vidus ir išorė, 
subjektyvumas ir kitybė sąveikauja kaip dvi to paties lapo pusės. 
Merleau-Ponty atvertas įžvalgas plėtoja Jean'as-Luc'as Nancy kny- 
gose Corpus (2008; 2013) ir Jacgues'as Derrida, aptardamas Nancy 
idėjas savo knygoje Prisilietimas - Jean-Luc Nancy (2005). Būtent 
corpus sąvoka leidžia apmąstyti kūną ne tik kaip subjektyvų - mano 
ar tavo - kūną, bet ir kaip kitos rūšies, pavyzdžiui, gyvūno, arba net- 
gi kaip nežmogišką - negyvėlio - kūną. Nancy ir Derrida siekia iš- 
traukti kūną iš fenomenologinio suvokimo bei reikšmių konteksto 
ir pervesti jį į erdvės ir gretimumo kategorijas. Šiuo požiūriu Nan- | 
cy ir Derrida atliekama kūno dekonstrukcija yra artima Deleuze'o 
ir Guattari kūno be organų sampratai, kurią jie išsamiai išplėtoja 
knygoje Tūkstantis plokštikalnių (2004b). Kūnas be organų yra toks 
kūnas, kuris neturi nei vientisumo, nei vidujybės, - tai heterogeniš- 
kas asambliažas, kurį nusako jo funkcionavimo intensyvumas. De- 
leuzeo ir Guattari kūno be organų samprata yra nukreipta prieš tris 

svarbiausias prielaidas, kuriomis remiantis iš mūsų kūnų padaromi 
subjektai: tai organizmas kaip organizacijos principas, signifikaci- 
ja kaip reikšmių sistema ir subjektyvacija. Šiai trinarei pajungimo 
sistemai Deleuze'as ir Guattari priešpriešina disartikuliaciją, ekspe- 
rimentavimą ir desubjektyvavimą. Kūno disartikuliacijos tenden- 
ciją toliau plėtoja feministinės filosofijos atstovės: Donna Haraway 
(1991; 1997), Rosi Braidotti (2002; 2006a; 2006b) ir Elizabeth 
Grosz (2002; 2005; 2011). Jų kuriamos feministinės pasipriešini- 
mo strategijos remiasi prielaida, jog kūnai yra ne prigimtiniai ir na- 
turalūs reiškiniai, bet sukonstruojami ir hibridiniai asambliažai. 
Antroji posthumanizmo filosofijos kryptis — tai vadinamasis 
„gyvūno klausimas“, parodantis, jog biopolitikos režime manipuliuo- 
jama ne tik žmogiškais, bet ir nežmogiškais, t. y. gyvūniškais, kūnais. 
„Ciyvūno klausimą“ savo darbuose analizuoja Agamben'as (2004), 
Derrida (2008; 2009; 2011), Deleuze'as ir Guattari (2004b), Cary 
Wolfe'as (2003; 2009; 2013), Rosi Braidotti (2006; 2013), Don- 
na Haraway (2007). „Gyvūno klausimas“ dažnai persikloja, nors 
ir nesutampa, su gyvūnų teisių diskursu. Pagrindinis nesutarimų 
vhjektas čia yra pati teisių sąvoka: filosofinėje tradicijoje yra įsitvir- 
tinusi tokia teisių samprata, pagal kurią teisių subjektas yra neats- 
kiriamas nuo pareigų subjekto. Kitaip tariant, pati teisių samprata 
presuponuoja laisvą, suverenų ir sprendimo galią turintį subjektą. 
Kai toks teisių modelis yra perkeliamas gyvūnams, susiduriame su 
tum tikru kompensaciniu humanizmu, kai rūšies požiūriu į mus pa- 
hašūs gyvūnai yra humanizuojami. Kita problema yra tai, jog pats 
Ivisių diskursas, kaip atskleidžia Agamben'as, veikia kaip biopoliti- 
nio išrūšiavimo mašina. Knygoje Atvertis: žmogus ir gyvūnas (2004) 
Agamben's teigia, jog gyvūno humanizavimas ir žmogaus bestia- 
lizavimas yra dvi to paties biopolitinio rūšiavimo - pašalinimo ir 
įtraukimo mechanizmo - pusės. Agamben'o mintis pratęsia Derrida 
knygoje Esu gyvūnas, vadinasi, egzistuoju (2008): Derrida manymu, 
Ninogaus privilegijavimas visuomet vyksta paneigus paties žmo- 
gus gyvūniškąją prigimtį ir apskritai patį gyvūną. Tačiau būtent 

žmogaus baigtinumas ir mirtingumas susieja žmogų su gyvūnu ir 
padeda atskleisti ne tik žmogaus gyvūniškumą, bet ir nežmonišką 
biopolitinę prievartą, kurią žmogus vykdo gyvūnų atžvilgiu. Galima 
teigti, kad gyvūno klausimas tarsi apverčia biopolitinės galios pa- 
radigmą: biogalia siekia iš politinio gyvūno išskirti ir pašalinti zėė, 
t. y. gyvūniškąją politinio subjekto dimensiją; posthumanizmo filo- 
sofijos siekinys yra priešingas — būtent šiai gyvūniškajai dimensijai 
suteikti politinį statusą. Tik išsprendę politinį gyvūno klausimą ga- 
lime bandyti konceptualizuoti biopolitinio gyvūno, t. y. pabėgėlio, 
sulaikytojo, prieglobsčio prašytojo politinį statusą. Dar radikalesnį 
sprendimą siūlo Deleuze'as ir Guattari knygoje Tūkstantis plokšti- 
kalnių: jų manymu, vienintelis būdas įveikti biopolitines persky- 
ras — tai tapsmas gyvūnu, įteisinantis tarprūšines transformacijas. 
Deleuze'ui ir Guattari tapsmas gyvūnu yra politinis veiksmas, at- 
skleidžiantis galios aparato biopolitines pasekmes. 

Trečiąją posthumanizmo filosofijos kryptį nusako vitalistinis 
materializmas, tyrinėjantis visų - žmogiškų ir nežmogiškų, organi- 
nių ir neorganinių — esinių materialumą ir bendramatiškumą. Ga- 
lima teigti, jog vitalistinis materializmas nusako ir bendrą posthu- 
manistinės filosofijos tendenciją, teigiančią visų kūnų materialumą, 
ir vieną iš jos krypčių, rodančią specifinį susidomėjimą materija, 
kuri suvokiama kaip intensyvi, vitalistinė ir vibruojanti. Būtent šis 
siauriau suprastas vitalistinis materializmas analizuojamas vėlyvojo 
Deleuze'o (2005), Eugene'o Thacker'io (2010; 2016), Manuel'io 
DeLanda'os (2000; 2005; 2006), Jane Bennett (2010) darbuose. 
Vitalistinio materializmo kryptyje naujai permąstoma pati mate- 
rijos samprata: materija suvokiama ne kaip negyva ir mechaninė, 
bet kaip gyva ir vibruojanti. Minėti filosofai akcentuoja ekologinę 
visų sferų - geologinių, socialinių, lingvistinių - sąsają, kuri leidžia 
daryti prielaidą apie visas sistemas grindžiantį materialumą. Kaip 
teigia DeLanda, „mes gyvename pasaulyje, kurį sudaro struktūros — 
sudėtingas geologinių, socialinių ir lingvistinių konstrukcijų miši- 
nys, kuris yra ne kas kita kaip materialių medžiagų sankaupa, sufor- 

muota ir kristalizuota istorijos“ (DeLanda 2000: 25). Tad, žiūrint iš 

šios perspektyvos, visos struktūros, taip pat ir žmogaus kūnas, yra 

susietos ir persmelktos visoms joms būdingo materialumo. Šis visa 

persmelkiantis materialumas leidžia įveikti hierarchines perskyras 

tarp subjekto ir objekto, piliečio ir nepiliečio, asmens ir neasmens, 

žmogaus ir gyvūno. Bennett manymu, materializmo filosofija lei- 

džia kurti tam tikrą „politinę ekologiją“, kuri, net jei ir neužtikrina 

absoliučios lygybės, bent jau leidžia tolygiau paskirstyti vertes. Kaip 

teigia Bennett, „tokiu būdu vitalistinis materializmas sukurtų tam 

tikrą apsauginį tinklą tiems žmonėms, kurie dabartiniame pasauly- | 

je, kuriame kantiškoji moralė yra įtvirtinta kaip vertės standartas, | 

yra priversti kentėti, nes jie neatitinka tam tikro (euroamerikietiš- 

ko, buržuazinio, teocentrinio ar kitokio) asmenybės modelio. Etinis 

tikslas būtų paskirstyti vertę daug kilniau - kūnams kaip tokiems“ | 

(Bennett 2010: 13). Nors Bennett ir nesitiki, jog vitalistinis materia- 

lizmas išspręs žmogaus išnaudojimo ar pavergimo problemas, tačiau 

neabejoja, jog visi kūnai yra neatsiejamai sujungti į tankų santykių 

tinklą. Šiuo požiūriu Bennett „politinė ekologija“ aiškiai polemizuo- | 

ja su biopolitinės galios įteisintomis hierarchinėmis perskyromis bei 

legitimuoja neantropocentrines ir nesubjektines formas. | 
Visos aptartos posthumanizmo filosofijos srovės ar kryptys 

imasi naujai spręsti gyvybės klausimą. Klasikinė filosofija gyvy- 

bės klausimą visuomet buvo linkusi aiškinti kaip transcendentinį 

principą — pirminį pradą, esmę, sielą ir t. t., o posthumanistinės fi- 

losofijos kryptys gyvybę suvokia kaip imanentinį principą, glūdin- 

tį žmogaus, gyvūno ar neorganinės materijos kūne. Taip suprasta 

gyvybė yra imanentiška ne kam nors kitam, bet pati sau: kaip teigia 

Deleuze'as savo paskutiniajame tekste Imanencija: gyvybė (2005), 

gyvybė gali būti paaiškinta ne per transcendencijos ir imanencijos 

priešpriešą, bet kaip tai, kas yra imanentiška sau. Gyvybė, suprasta 

ne kaip tikslas ar esmė, nesusieta nei sų subjektu, nei su objektu, 

yra grynoji imanencija. Būtent grynoji imanencija, aptinkama per 

imanentinius kūnų egzistavimo būdus, šioje knygoje yra vadinama 

biofilosofja. Biofilosofijos sąvoka, kurią Thacker'is apibrėžė straips- 
nyje Biofilosofija XXI amžiui (2016), žymi takoskyrą tarp klasikinių 
gyvybės sampratos aiškinimų ir dabartinio gyvybės supratimo, pa- 
remto šiuolaikinių technologijų, biomedicinos mokslų ir materia- 
listinės filosofijos žiniomis. Klasikinė filosofija gyvybę apibrėždavo 
kaip esmę, kuri yra sau tapati, amžina ir nekintama, o biofilosofija 
gyvybę apibrėžia kaip daugialypumą, kurį nusako skirtumas, trukmė 
ir kaita. Daugialypumo sąvoka čia nurodo ne tik tai, jog gyvybės 
formos yra skirtingos bei heterogeniškos, bet ir tai, jog šios formos 
nuolat vystosi, kinta ir trunka laike. Šiuo požiūriu svarbiausia gy- 
vybės charakteristika yra progresyvi diferenciacija, jos gebėjimas 
aktualizuotis ir vystytis laike. 

Taigi biofilosofiją apibrėžia šios svarbiausios charakteristi- 
kos: grynoji imanencija, daugialypumas, procesualumas ir progre- 
syvi diferenciacija. Kalbant apie skirtumo ir pokyčio keliu besivys- 
tančias gyvybės formas, svarbu suvokti, jog bet kurioje vystymosi 
pakopoje susiduriame su tam tikra išbaigta visuma, o ne daline gy- 
vybės forma. Kitas svarbus momentas yra tas, kad visos šios dau- 
gialypės ir heterogeniškos formos koegzistuoja virtualiame kon- 
tinuume. Virtualumo sąvoka Deleuze'o ir DeLanda'os filosofijos 
kontekste turi išskirtinę reikšmę: virtualumas yra ne mažiau realus 
nei aktualumas, tiesiog skiriasi aktualizavimosi laipsniu. Tai reiškia, 
jog gyvybės formos virtualiai koegzistuoja, nors ir nėra duotos vi- 
sos iš karto; jos atsiskleidžia palaipsniui diferenciacijos ir vystymosi 
proceso (embriogenezės) metu. Jau minėtame tekste Imanencija: 
gyvybė Deleuze'as teigia, jog virtualumas yra viena svarbiausių gy- 
vybės charakteristikų: gyvybę sudaro virtualumas, įvykiai, singulia- 
rumai. Taigi virtualumas yra ne kažkas, kam trūksta realumo, bet 
pati realybė, apimanti ir tai, ko dar arba jau nėra. Virtuali gyvybė 
gali aktualizuotis kaip asmens, gyvūno ar augalo gyvybė, tačiau šios 
aktualizacijos nepaneigia virtualaus gyvybės pobūdžio. 

Būtent ši virtuali ir neapibrėžta gyvybės charakteristika yra 
apmąstoma Agambeno tekste Absoliuti imanencija (1999), kuriame 

jis komentuoja Foucault ir Deleuze'o gyvybės sampratas. Agam- 
benas teigia, jog šiuolaikinėje filosofijoje galime įžvelgti dvi kryp- 
tis: transcendencijos kryptį, kuria remiantis organizuojama Kant'o, 
Husserl'io, Heidegger'io, Levino ir Derrida filosofija, ir imanencijos 
kryptį, kuria juda Spinozos, Nietzsche, Foucault, Deleuze'o mąsty- 
mas (Agamben 1999: 239). Agamben'o manymu, būtent gyvybės 
idėja, kurią jis kildina iš Foucault ir Deleuzeo vėlyvųjų tekstų, tu- 
rėtų sudaryti būsimos, ateinančios filosofijos branduolį. Kaip teigia 
Agambenūas, gyvybės sąvoka nurodo kiekvienos gyvybės formos 
imanentiškumą bei virtualumą (Agamben 1999: 224). Agamben'ui 
šis virtualus gyvybės pobūdis atrodo labai svarbus būtent dėl to, 
jog virtuali gyvybinė galia yra nebendramatė pajungiančiajai bio- 
politinei galiai. Biogalia, arba pajungiančioji galia, remiasi transcen- 
dentiniais principais ir tikslais, ji kuria perskyras bei hierarchijas ir 
bendriausia prasme veikia kaip pašalinimas. Tuo tarpu gyvybinė 
galia kaip imanentinis egzistavimo būdas veikia kaip įtraukianti 
disjunkcija ir padaro pašalinimą negalimą. Kaip teigia Agamben'as, 
„gyvybė (...) žymi radikalią negalimybę kurti hierarchijas ir atskir- 
tis. Imanencijos plotmė veikia kaip virtualaus neapibrėžtumo prin- 
cipas, kur augalo gyvybė ir gyvūno gyvybė, tai, kas yra viduje ir išo- 
rėje, ir netgi tai, kas organiška ir neorganiška, susilieja ir negali būti 
atskirta“ (Agamben 1999: 223). Šiuo požiūriu gyvybė kaip grynoji 
imanencija išvengia padalijimo ir pašalinimo principo ir taip suku- 
ria biopolitinės galios alternatyvą. 

Gyvybės paradigmą, pasak Deleuze'o ir Esposito, nusako trys 
pagrindiniai momentai. Pirma, tai galimybės sampratos pakeitimas 
virtualumo konceptu. Galimybė veikia tik aktualumo plotmėje, o 
virtualumas yra dvilypis: jis apima aktualumo perėjimą į virtualu- 
mą ir virtualumo aktualizavimą. Galimybė tarp to, kas yra, ir to, 
kas galima, numato tik panašumo ir „didesnio realumo“ santykį, 
o aktualizavimas implikuoja diferenciaciją, skirtumą ir kūrybą. 
Virtualumo aktualizavimas įvyksta per progresyvią diferenciaciją, 
per išsišakojančias linijas ir šiuo savo judėjimu sukuria kokybinius 

skirtumus. Tačiau šiuo atveju mus domina ne tik modalinis skirtu- 
mas tarp galimybės ir virtualumo, bet ir tam tikra etinė perspekty- 
va. Kaip teigia Esposito, galimybė visuomet turi menkesnį svorį nei 
realybė, todėl tam tikros - potencialios — gyvybės formos gali būti 
vertinamos kaip mažiau vertingos nei realios. Taip jos patenka į tam 
tikrą „gyvybės, kuri nėra verta gyventi“ zoną ir tampa biopolitinių 
manipuliacijų objektu (Esposito 2012: 148). Tuo tarpu virtualumo 
sąvoka sukuria daug platesnį realybės formų diapazoną. „Deleuze'as 
suteikia tą patį statusą virtualumui kaip ir realybei, kuri vadinama 
aktualumu. Gyvybė kaip tokia - su visomis jos manifestacijomis — 
visuomet yra reali, net jei ji individualizuojasi tokiomis formomis, 
kurios kiekviena savo apraiška aktualizuoja tai, kas buvo virtualu 
ankstesnėje pakopoje“ (Esposito 2012: 148). Būtent šiuo požiūriu 
biofilosofija yra kūrybinės evoliucijos filosofija, sukurianti sąlygas 
kokybiniam pokyčiui. 
Antrasis momentas — tai asmens sampratos atsisakymas. 
Čia Esposito ir Deleuze'o pozicijos šiek tiek išsiskiria: Esposito kal- 
ba apie asmens sampratos atsisakymą ir kuria beasmeniškumo flo- 
sofiją, o Deleuze'as kalba ne apie asmens, bet apie subjekto sampra- 
tos dekonstrukciją. Subjektas Deleuze'ui ir Guattari visuomet yra 
galios dispozityvas - jau pati sąvoka subjecturm rodo, jog subjektas 
visuomet yra tai, kas pajungta. Būtent šiuo požiūriu beasmenės ir 
nesubjektiškos gyvybės samprata yra būdas išvengti biopolitinių 
dispozityvų prievartos ir kontrolės. Deleuze'as ir Guattari teigia, jog 
biogalia veikia per trilypę stratifikacijos sistemą: organizmą, reikš- 
mę, subjektyvaciją. Šiai trilypei stratifikacijos sistemai jie priešprie- 
šina kūno be organų sąvoką, kuri veikia trimis lygmenimis: orga- 
nizmui kaip organizuotai sistemai priešpriešinama disartikuliacija, 
reikšmės sistemai priešpriešinamas eksperimentavimas, o subjekty- 
vavimui - nomadizmas kaip nuolatinis tapsmas. 
Taigi pereiname prie trečiojo momento - Deleuze'o ir Guattari 
aptartos tapsmo sampratos. 'Tapsmas visuomet juda tapsmo nesuvo- 
kiama link, ko neturėtume suvokti kaip susinaikinimo siekio ar noro 

išnykti nuo šios žemės paviršiaus: priešingai, tapsmas nesuvokiama 
veda link imanentinių egzistavimo būdų, kurie suteikia galimybę 
apeiti biopolitinės kontrolės struktūras: organizavimą, reikšmę, su- 
bjektyvaciją. Akivaizdu, kad visi tapsmo nesuvokiama komponen- 
tai koreliuoja su jau aptartomis stratifikacijos sistemomis. Tai, kas 
nesuvokiama, oponuoja organizmui kaip organizuotai struktūrai: 
būtent dėl šios priežasties tapsmas nesuvokiama veikia molekuli- 
niu lygmeniu, kur jokie organizuoti organizmai dar nėra įmanomi. 
Neapibrėžtumo arba bereikšmiškumo principas oponuoja reikš- 
mių sistemai kaip galios ir pajungimo struktūrai. Ir galiausiai beas- 
meniškumo, arba asubjektiškumo, imperatyvas priešinasi subjekto 
dispozityvui. Tačiau kas lieka, kaip atsisakoma organizmo, reikšmės 
ir subjektyvumo? Galime teigti, jog būtent tuomet atveriamas gy- 
vybės singuliarumas, individualumas bei virtualumas ir pereinama į 
imanencijos etikos plotmę, kurioje visos pasaulio būtybės ir esiniai 
gali koegzistuoti virtualiame imanencijos kontinuume. 

MICHELIS EFOUCAULT: 
BIOPOLITIKOS GIMIMAS 





Nors biopolitikos sąvoka buvo vartojama jau nuo dvidešimtojo am- 
žiaus pradžios, būtent Michel'is Foucault jai suteikė filosofinį svorį. 
Foucault biopolitikos sąvoką vartoja trijuose skirtinguose konteks- 
tuose. Pirma, biopolitika žymi radikalų pertrūkį tarp senų ir naujų 
galios valdymo formų: maždaug nuo septynioliktojo amžiaus gre- 
ta suvereno turimos galios ima rastis naujos galios formos, kurias 
Foucault vadina disciplinine galia ir biopolitika. Disciplininė galia 
yra nukreipta į individualų kūną, kurį siekiama kontroliuoti ir dre- 
suoti; biopolitinė galia imasi reguliuojančios funkcijos, kuri veikia 
populiacijos lygmeniu. Kitaip tariant, biopolitika yra tokia galios 
forma, kuri nukreipiama į žmogų kaip rūšį. Antra, Foucault biopo- 
litikos sąvoką sieja su kapitalistinių santykių ir plačiai suprantamo 
liberalizmo kontekstu. Šį kontekstą atitinka dar naujesnis galios 
modelis, kurį Foucault vadina valdymu (gouvernementalitė). Val- 
dymo modelio analizė atskleidžia, kaip reguliavimas ir kontrolė įsi- 
skverbia į visuomenės kūną ir tampa priimtini patiems individams. 
"Trečia, Foucault biopolitiką sieja su tuo, ką jis labai plačiai suvokia 
kaip rasizmą. Rasizmas šiuo atveju nurodo ne diskriminavimą rasės 
pagrindu, bet veikiau valstybės galią diskriminuoti valdymo normų 
neatitinkančius subjektus. Nors pats Foucault valstybės aparato ir 
rasizmo sąsajos nuosekliai neišplėtojo, ši įžvalga tapo svarbia teori- 
ne atrama Mbembe (2003) ir Agamben'o (1998; 2000; 2005) tyri- 
mams. Greta biopolitikos formų analizės Foucault bando apibrėžti, 
kaip būtų įmanoma pasipriešinti biopolitinei kontrolei. Būtent šis 
klausimas palaikė Foucault ir Deleuze'o dialogą, apie kurį išsamiau 
kalbėsime kituose skyriuose. 

Foucault biopolitikos samprata 


Biopolitikos sampratą Foucault suformulavo Seksualumo istorijos 
pirmajame tome (Valia žinoti, 1998)', nedideliame skyrelyje Teisė 
į mirtį ir gyvybę. Biopolitikos samprata buvo plėtojama ir Prancū- 
zijos kolegijoje (Collėge de France) 1975-1979 metais skaitytose 
paskaitose, kurios vėliau buvo išleistos kaip knygos: Visuomenė turi 
būti apginta (2003), Saugumas, teritorija, populiacija (2007) ir Bio- 
politikos gimimas (2008)*. Foucault teigia, jog vienas svarbiausių 
modernybės fenomenų yra galios ir gyvybės santykis, kurį jis vadi- 
na biopolitika. Jau nuo septynioliktojo amžiaus pastebimas galios 
struktūrų ir valstybės siekis kontroliuoti biologinę gyvų būtybių eg- 
zistenciją: galios manipuliacijų centre atsiduria ne politiniai subjek- 
tai, bet žmogus kaip gyva būtybė. Biopolitikos atsiradimą Foucault 
aiškina istoriškai, nuosekliai apibrėždamas perėjimą nuo suvereno 
valdomos visuomenės prie disciplinos ir biopolitikos reguliuoja- 
mos visuomenės. Suvereno valdomose visuomenėse suvereno galią 
apibrėždavo teisė atimti gyvybę arba leisti gyventi. Kitaip tariant, 
suvereno galia gyvybės atžvilgiu buvo grynai negatyvi: „būtent tuo 
metu, kai suverenas gali žudyti, jis realizuoja savo teisę į gyvybę“ 
(Foucault 2003: 240). Foucault teigia, jog XIX a. ši senoji suvereno 
teisė patiria transformaciją ir randasi nauja teisė, priešinga pirma- 


1 Michel Foucault. Histoire de la sexualitė I. La volontė de savoir. Paris: 
Editions Gallimard, 1976. Toliau cituojamas vertimas į anglų kalbą 
(Foucault 1998), 

2 1970 metais Foucault buvo pakviestas užimti mąstymo sistemų istori- 


jos profesoriaus vietą Prancūzijos kolegijoje (Collėge de France). Ten jis 
skaitė viešas paskaitas iki pat savo mirties 1984 metais. Francois Ewaldo 
ir Alessandro Fontanaos iniciatyva paskaitos buvo įrašinėjamos, re- 
daguojamos ir publikuojamos. Paskaitas į anglų kalbą vertė ir redaga- 
vo Graham'as Burchell'is. Paskaitų ciklai Visuomenė turi būti apginta 
(2003), Saugumas, teritorija, populiacija (2007) ir Biopolitikos gimimas 
(2008) sudaro vadinamąją biopolitikos trilogiją, kurioje Foucault api- 
brėžia naują galios sampratą. 

jai - tai teisė „priversti gyventi“ ir „leisti numirti“ (Foucault 2003: 
241). Kitaip tariant, galia žudyti transformuojasi į prievolę gyventi, 
kuri reiškiasi kaip „pastanga administruoti, optimizuoti, dauginti 
gyvybę, pajungti ją tiksliai kontrolei ir visapusiams reguliavimams“ 
(Foucault 1998: 137). XVII a. pabaigoje ir XVIII a. randasi nauja 
galios forma, kurią Foucault vadina „galios technikomis“: ši galia 
nukreipiama į kūną ir individą, ji užtikrina individualių kūnų pa- 
skirstymą erdvėje bei jų stebėjimą. Šios galios technikos - tai gana 
išsamiai knygoje Disciplinuoti ir bausti (1982)> aptarta disciplininė 
galia, kuri ne tik siekia kontroliuoti kūnus ir padidinti jų ekono- 
mines galias, bet ir užtikrinti, kad ši kontrolė būtų vykdoma kuo 
mažesnėmis sąnaudomis. Tiesioginę prievartą turi užtikrinti stebė- 
jimas, hierarchijos kūrimas, inspektavimas, registravimas - „visos 
šios priemonės gali būti apibūdinamos kaip disciplininė darbo jė- 
gos technologija“ (Foucault 2003: 242). Tačiau greta disciplininės 
galios technikų antrojoje XVIII a. pusėje randasi nauja galios for- 
ma, kuri orientuojasi ne į žmogų kaip kūną, bet į žmogų kaip gyvą 
būtybę, žmogų kaip rūšį. Šį antrąjį polių Foucault vadina žmogiš- 
kosios rasės „biopolitika“ (Foucault 2003: 243). Svarbu pastebėti, 
jog ši naujoji galios forma nepanaikina ir neišstumia disciplininės 
galios, bet ją įtraukia ir modifikuoja: biopolitika veikia daug pla- 
tesniu mastu ir naudoja skirtingus instrumentus. Biopolitikos re- 
guliuojamųjų praktikų centre atsiduria gimstamumo, mirtingumo, 
gyvenimo trukmės, vaisingumo, sveikatos ir kitos žmogiškosios 
rūšies išlikimą lemiančios problemos. „Taigi po pirmojo galios už- 
grobimo, kuris pajungia kūną individualizuojančiu būdu, turime 
antrąjį užgrobimą, kuris ne individualizuoja, bet veikia masiniu 
lygiu ir yra nukreipiamas ne į žmogų kaip kūną, bet į žmogų kaip 
rūšį“ (Foucault 2003: 243). 


3 Michel Foucault. Surveiller et punir: Naissance de la prison. Paris: 
Ėditions Gallimard, 1975. Toliau cituojamas vertimas į anglų kalbą 
(Foucault 1982). 

Tad galime teigti, jog Foucault visiškai naujai konceptuali- 
zavo politinės teorijos problemas: klasikinė politinė teorija spren- 
dė individo ir sociumo, socialinio kontrakto, teisės bei teisėtumo 
klausimus; Foucault, priešingai, politinę teoriją suvokia kaip naujų 
galios formų diagnostiką. Jo teigimu, biopolitika kaip nauja galios 
technologija valdo, o kartu ir įsteigia naują socialinį „subjektą“: „Tai 
naujas kūnas, daugialypis kūnas, kūnas, turintis tiek galvų, kad jos, 
nors ir nėra begalinės, nebūtinai gali būti apskaičiuojamos. Biopoli- 
tika yra nukreipta į populiaciją, į populiaciją kaip politinę problemą, 
t. y. tokią problemą, kuri tuo pat metu yra mokslinė ir politinė, tai 
yra biologijos ir galios problema“ (Foucault 2003: 245). Tad anks- 
tesnės galios formos siekė legitimuoti suvereno valdžią ir rūpinosi 
teisės bei teisėtumo klausimais, o naujos galios formos - disciplini- 
nė galia ir biopolitika - imasi reguliuoti pačią gyvybę. „Pirmą kartą 
istorijoje, be abejonės, biologinę egzistenciją imta apmąstyti per 
politinę egzistenciją; gyvybės faktas jau nebuvo tik nepasiekiamas 
substratas, pasirodantis tarsi atsitiktinai... Galia liečia ne tik teisės 
subjektus, kurių galutinis užvaldymas yra mirtis, bet ir gyvas būty- 
bes, kurių užvaldymas turi veikti pačios gyvybės lygmeniu“ (Fo- 
ucault 1998: 142-143). Nors faktas, kad žmogus yra gyva būtybė, 
visiems yra akivaizdus nuo seniausių laikų, „modernybės lūžio“ esmė 
yra ta, kad pirmą kartą gyvybė tampa politinių manipuliacijų objek- 
tu: „Tūkstantmečiais žmogus buvo tuo, kuo jis buvo Aristoteliui: gy- 
vas gyvūnas su papildomu gebėjimu įgyti politinę egzistenciją; šiuo- 
laikinis žmogus yra gyvūnas, kurio vykdoma politika kvestionuoja jo 
paties kaip gyvos būtybės egzistenciją“ (Foucault 1998: 143). 

"Tačiau svarbu suvokti, jog biopolitinė galia veikia daug abs- 
traktesniu lygmeniu nei suvereno galia (kuri reiškė galią žudyti) ar 
disciplininė galia. Disciplininė galia reiškė tam tikrą galios mecha- 
niką, kuri vis dar turėjo fizinę dimensiją — tai erdviniai apribojimai, 
fizinės bausmės, gero muštravimo priemonės ir t. t. Biopolitinė 
galia, priešingai, veikia lygmeniu masinių fenomenų, kurie, nors 
ir yra aleatoriniai, visgi gali būti apskaičiuojami analizuojant duo- 

menis tam tikru laiko periodu. Kitaip tariant, gyvybė čia paverčiama 
statistiniu fenomenu, kuris gali būti ne tik apskaičiuojamas, bet ir 
numatomas bei reguliuojamas. „Biopolitikos įdiegiami mechanizmai 
apima prognozes, statistinius skaičiavimus ir visuotines priemones. 
Ir jų tikslas yra ne modifikuoti tam tikrą fenomeną kaip tokį ar mo- 
difikuoti individą kaip individą, bet iš esmės įsiterpti į tą lygmenį, 
kuriame šie fenomenai yra determinuojami, įsiterpti į jų bendrybės 
lygmenį. (...) Svarbiausia, jog turi būti įvesti reguliavimo mechaniz- 
mai, kurie užtikrintų pusiausvyrą, išlaikytų vidurkį, įsteigtų tam ti- 
krą homeostazę, kompensuotų visos populiacijos ir jos aleatorinio 
lauko nukrypimus“ (Foucault 2003: 246). Taigi biopolitika, kaip ir 
disciplininė galia, siekia išgręžti iš populiacijos naudingą darbo jėgą, 
tačiau tai daro ne tiesiogiai dresuodama kūnus, bet pasitelkdama kie- 
kybinio skaičiavimo metodus. Kitaip tariant, tai, ką Foucault vadina 
„reguliavimo galia“, yra ne kas kita kaip gyvybės aksiomatizacija. 
Taigi apibendrinant galima teigti, jog disciplininė galia ir bio- 
galia veikia skirtingus lygmenis: disciplininė galia yra nukreipta į 
individualų kūną, kurį siekia pajungti ir kontroliuoti pasitelkdama 
individualizuojančias priemones, veikiančias apibrėžtoje erdvėje. 
Šiuo požiūriu galime teigti, jog disciplininė galia veikia remdamasi 
kokybinėmis perskyromis ir kodais. Biopolitika, kaip buvo minėta, 
veikia gyvybės, bendrų biologinių procesų, kurie yra apibendrinami 
ir paverčiami serijiniais, skaičiuojamais ir numatomais statistiniais 
duomenimis, lygmeniu, Kitaip tariant, gyvybė čia yra abstrahuoja- 
ma ir aksiomatizuojama, paverčiama grynai apskaičiuojamu reiški- 
niu. Tačiau jei disciplina veikia tam tikroje erdvėje, biopolitika veikia 
tam tikroje laiko atkarpoje, kurioje ir gali atsiskleisti statistiniai dės- 
ningumai. Kitaip tariant, disciplina yra fragmentiška ir erdvinė, o 
biopolitika yra tolydi ir egzistuojanti laike. Foucault taip pat teigia, 
jog disciplinos galią palaiko ir organizuoja institucijos, o biologinius 
populiacijos procesus reguliuoja valstybė. "Tačiau ši perskyra tik 
sąlyginė, nes institucijos niekuomet neveikia savo nuožiūra - daž- 
niausiai jos yra „valstybės ideologiniai aparatai“ ir palaiko valstybės 

galią. Apibendrindamas Foucault teigia, jog turime dvi analogiškas 
serijas: „kūnas — organizmas - disciplina - institucijos ir populia- 
cija - biologiniai procesai - reguliavimo mechanizmai — valstybė“ 
(Foucault 2003: 250). 

Nors disciplinos ir biopolitinio reguliavimo technologijos 
skirtingos, vis dėlto yra vienas bendras elementas, kuris nuolat cir- 
kuliuoja tarp abiejų galios formų, — tai norma. „Norma yra kažkas, 
ką galima pritaikyti tiek kūnui, kurį norima disciplinuoti, tiek popu- 
liacijai, kurią norima reguliuoti. (...) Normalizuojančioji visuomenė 
yra tokia visuomenė, kurioje disciplinos norma ir reguliavimo nor- 
ma susikerta ortogonalinėje artikuliacijoje“ (Foucault 2003: 253). 
Taip normalizuojančioji galia iš esmės tampa reguliavimo technolo- 
gija, kuri kartu su disciplinavimo technikomis pajungia ne tik gyvas 
būtybes, bet iš esmės pačią gyvybę kaip tokią. Klasikinė politinė 
teorija sprendė suvereno galios teisėtumo klausimus, o šiuolaikinė 
politinė teorija turi susidoroti su daug sunkesniu uždaviniu - api- 
brėžti normą, bet kartu ją kvestionuoti. Galime teigti, jog, priešin- 
gai nei įstatymas, kuris yra transcendentinis reguliuojamų objektų 
atžvilgiu, norma yra imanentiška tam, ką ji reguliuoja. Būtent todėl 
normą labai sunku kvestionuoti, nes ji atrodo neatskiriamai suau- 
gusi su pačiomis gyvybės formomis. Normos įsigalėjimą turėtume 
sieti ne tik su pakitusiu galios pobūdžiu, t. y. perėjimu nuo suvereno 
galios prie biopolitikos, bet ir su šiuolaikinės biologijos atsiradimu. 
Kaip teigia Lemke, „liberalizmo sąvokos - autonomija ir laisvė - yra 
glaudžiai susijusios su biologinėmis savireguliacijos ir savęs išsaugo- 
jimo sampratomis... (...) Idėja apie anapus gyvybės esančią išorinę 
tvarką, atitinkančią aukštesnės galios planus, pakeičiama vidinės or- 
ganizacijos samprata, kai gyvybė funkcionuoja kaip dinamiškas ir 
abstraktus principas, bendras visiems organizmams“ (Lemke 2011: 
48). Tad normą galime interpretuoti kaip tam tikrą imanentinį eg- 
zistavimo būdą, būdingą kūnui ar žmogui kaip rūšiai. 

Normos konceptualizavimas neišvengiamai susijęs su tam ti- 
kru grėsmės postulavimu ir saugumo technologijomis. Disciplinavi- 

mas siejamas su individų „išgręžimu“ ir pajungimu, o biopolitika — 
kaip gyvybės ir populiacijos reguliavimas — siejama su „saugumo 
technologijomis“. Saugumo technologijos turi saugoti populiacijos 
„galią gyventi“, jos natūralų vystymąsi ir savireguliaciją. Kaip paste- 
bi Lemke, Foucault atskiria įstatymų reguliavimus, disciplininius 
mechanizmus ir saugumo technologijas: „Įstatymų normatyvumas 
veikia remdamasis įstatymais, kurie koditikuoja normas, o disciplina 
nustato hierarchines diferenciacijas, kurios apibrėžia perskyrą tarp 
tų, kurie laikomi normaliais ir nenormaliais, tinkamais ir pajėgiais, 
ir visų kitų. Ji veikia (...) sukurdama technikas ir procedūras, kurios 
padeda priderinti ir pritaikyti individus prie šio standarto. Saugumo 
technologijos veikia priešingai nei disciplinavimo sistema: pastaro- 
ji imasi preskriptyvinės normos, o saugumo technologijos išeities 
tašku laiko empirinę normą, kuri tampa reguliuojančiąja norma, 
leidžiančia tolesnes diferenciacijas ir variacijas“ (Lemke 2012: 47). 
Kitaip tariant, saugumo technologijos nesiremia iš anksto numaty- 
tomis vertėmis, bet veikia kaip lanksti variacijų sistema, kuri lengvai 
prisitaiko prie kintančios tikrovės. Vadinasi, saugumo technologijos 
geba nuolat palaikyti reikiamą įtampą ir produkuoti naujas grėsmes. 
Šiuo požiūriu, teigia Foucault, mes gyvename ne teisinėje valsty- 
bėje ar disciplinos visuomenėje, bet „saugumo visuomenėje“, kurią 
maitina nuolatinė grėsmė. 


Biopolitika kaip valdymas 


Antroji biopolitikos reikšmė nukreipia į kapitalistinių santykių ir li- 
beralizmo kontekstus. Analizuojant Foucault biopolitikos sampra- 
tą, neišvengiamai iškyla klausimas, kodėl būtent XIX amžiuje gyvy- 
bės reguliavimas tampa svarbiausia politinės galios problema? Fou- 
cault biopolitikos atsiradimą tiesiogiai sieja su kapitalizmo raida ir 
jį lydinčiais ekonominiais procesais: „Ši biogalia neabejotinai buvo 
būtinas kapitalizmo vystymosi elementas; pastarasis nebūtų buvęs 

įmanomas be kontroliuojamo kūnų įjungimo į produkavimo me- 
chanizmą ir populiacijos fenomeno pritaikymo ekonominiams pro- 
cesams“ (Foucault 1998: 140-141). Galia veikia kaip reguliavimo 
arba kontrolės sistema, kuri sujungia politinius interesus, ekonomi- 
nes paskatas ir gyvąją populiacijos substanciją į daugialypį kapita- 
listinių santykių tinklą. Būtent todėl, Foucault manymu, politinę 
teoriją reikia keisti politine ekonomija, kuri paaiškintų, kaip susieja 
ma gyvybė, jos produktyvumas ir ekonominiai interesai. „Žmonių 
pertekliaus suderinimas su kapitalo pertekliumi, augančių žmonių 
grupių sujungimas su produkavimo jėgų ekspansija ir skirtingas 
pelno paskirstymas tapo galimi tik dėl biogalios, naudojant įvairias 
jos taikymo formas bei būdus. Kūno investavimas, jo įvertinimas ir 
jo jėgų paskirstymo valdymas tuo metu buvo būtinas“ (Foucault 
1998: 141). Kitaip tariant, biologinių procesų aksiomatizacija leido 
gyvybę paversti iš esmės ekonomine kategorija. Šis ekonominis gy- 
vybės procesų aranžavimas puikiai derėjo tiek su kapitalizmo vysty- 
musi, tiek su liberalizmo ideologijos įsitvirtinimu. 

Neatsitiktinai įvadinėje paskaitoje apie biopolitiką Foucault 
pastarąją aiškina per sąsają su liberalizmu: „man atrodo, kad tik 
tuomet, kai suprasime, kas vyksta esant liberalizmo režimui, (...) 
tik tuomet, kai žinosime, kas yra tas valdymo režimas, vadinamas 
liberalizmu, galėsime suvokti, kas yra biopolitika“ (Foucault 2008: 
22). Kaip teigia Lemke, „Foucault liberalizmą suvokia ne kaip eko- 
nominę teoriją ar politinę ideologiją, bet kaip specifinį žmonių val- 
dymo meną“ (Lemke 2011: 45). Šis valdymo menas, kaip jau buvo 
minėta, veikia ne kaip išorinė prievarta, bet per ekonomines paska- 
tas ir sėkmingo gyvenimo modelius. Biopolitika ir ją įgyvendinantis 
valdymo menas artimi tam, ką Gilles'is Deleuze'as Prieraše apie kon- 
trolės visuomenę (2012) vadina kontrole: priešingai nei disciplina, 
kurios modelis yra įkalinimas, kontrolė yra lanksti ir nuolat kintan- 
ti sistema, kurią individai linkę prisiimti kaip savo pačių susikurtą 
tvarką. Taigi čia įvyksta savotiška galios interiorizacija ir subjekty- 
vacija: liberalizmas galios dispozityvą pateikia taip, kad jis tampa ne 

išorine prievarta, bet savanoriškai prisiimta norma. Tad biopolitinę 
galią analizuojančiam teoretikui iškyla sunkus uždavinys paaiškinti, 
kaip galios dispozityvai įsiskverbia į individo ar populiacijos kūną 
ir pajungia jį reguliuojančiai normai ir kontrolei. Lemke klausia: 
„Kaip liberalios valdymo formos išnaudoja kūniškas technikas ir 
savireguliacijos formas? Kaip jos formuoja interesus, poreikius ir 
preferencijų struktūras? Kaip esamos technologijos modeliuoja in- 
dividus kaip aktyvius ir laisvus piliečius, kaip save reguliuojančių 
bendruomenių ir organizacijų narius?.“ (Lemke 2011: 49). Kitaip 
tariant, kaip atsitinka, kad individai galiausiai pamilsta galią ir netgi 
suvokia ją kaip jiems suteiktą „laisvę“? 

Foucault nuosekliai neišplėtojo sąsajos tarp biopolitikos ir 
liberalizmo, tačiau jis pasiūlė naują terminą „valdymas“ (gouverne- 
mentalitė), kuriuo apibrėžė galią, besiskiriančią nuo suvereno turi- 
mos galios ir disciplininės galios. Šios galios ne pakeičia viena kitą, 
bet egzistuoja kartu sudarydamos galios trikampį: suverenas - dis- 
ciplina — valdymas, nukreiptą į populiaciją (Foucault 1991: 102). 
Foucault kalba apie „valdymo meną“ arba „valdymo mokslą“, kurio 
esmę sudaro tai, kad politinė galia ima veikti pagal ekonominės pas- 
katos principus. Nors dabar „valdymas“ suprantamas kaip politinė 
sąvoka, Foucault primena, jog anksčiau šis terminas turėjo daug 
platesnę reikšmę: valdymas buvo siejamas su savitvarda - kaip sa- 
vęs valdymo menu, su sielovada - kaip ganytojišku sielų valdymo 
menu, su vaikų auklėjimu, namų ūkio tvarkymu, galiausiai - su 
valstybės valdymu. Panašiai kaip šeimos galva tvarko savo namus, 
tarnus ir šeimą, taip ir valstybės galva tvarko valstybę ir populiaciją. 
Foucault teigimu, „esminis valdymo elementas yra tas, jog ekono- 
minis principas yra įdiegiamas į politinę praktiką“ (Foucault 2007: 
95). Toks valdymas reiškia iš ekonominių paskatų vykdomą visų 
gyventojų priežiūrą ir kontrolę, kuri apima ne tik gyvas būtybes, 
bet ir „daiktus“: išteklius, sveikatą, teritoriją, klimato sąlygas, ka- 
tastrofas, epidemijas ir t. t. Kitaip tariant, valdymas sukuria ištisą 
santykių tinklą, asambliažą, kuris apima heterogeniškus elementus. 

Kaip teigia Foucault, laivo valdymą nusako santykių visuma tarp 
kapitono, jūreivių, laivo, krovinio, vėjų, rifų, audrų ir t. t. (Foucault 
2007: 97). Panašiai ir populiacijos valdymas reiškia daugybės skir- 
tingų faktorių numatymą ir kontrolę, siekiant kuo geriau paskirstyti 
ir panaudoti esamus išteklius. Tačiau skirtingai nei suvereno turima 
galia, kuri veikia pasitelkdama įstatymus, valdymas remiasi įstaty- 
mu, kuris naudojamas kaip taktika: „Suvereno turima galia yra tiks- 
las savyje ir ji pati sukuria įstatymus kaip priemonę tam pasiekti, 
o valdymo tikslas yra vidujai susijęs su daiktais, kuriuos valdo; tai 
valdomų procesų tobulinimas, didinimas, intensyvinimas, kurių 
siekiama pasitelkiant skirtingas taktikas, o ne įstatymus“ (Foucault 
2007: 99). Galime teigti, jog valdymas yra imanentiškai įsišaknijęs 
tose gyvose būtybėse ir daiktuose, kuriuos jis apima ir intensyvina. 

Foucault teigia, jog modernioji valstybė atsirado suliejus 
graikiškąją ir romėniškąją politinės galios sampratą su krikščioniš- 
kąja pastoralinės galios koncepcija. Foucault manymu, pastoralinė 
galia peržengė bažnyčios ribas ir turėjo didžiulės įtakos sukuriant 
moderniąją valstybę. Foucault atskleidžia, kad pamažu moder- 
nioje valstybėje ima rastis sekuliarus politinis racionalumas, kuris 
yra autonomiškas, t. y. nesiejamas nei su teologija, nei su suvereno 
asmeniu (pavyzdžiui, Machiavelli aprašytuoju Valdovu). Tačiau, 
nors modernioji valstybė grindžiama sekuliariu racionalumu, ji, 
panašiai kaip ir pastoralinė galia, remiasi individualizavimu ir „gero 
gyvenimo“ pavyzdžiu: pastorius siekė ganyti savo bandos sielas, o 
sekuliari modernioji galia siekia ganyti kūniškus individus ir vesti 
juos ekonominio išganymo link. Taigi galime teigti, jog svarbiausias 
valdymo principas dabar yra ne dieviški įstatymai, bet ekonominis 
racionalumas. Šis ekonominio racionalumo įsitvirtinimas neabejo- 
tinai susijęs su liberalizmo atsiradimu. Kaip teigia Lemke, „Foucault 
liberalizmą vertina kaip specifinį valdymo būdą, kurį reikia skirti 
nuo disciplinos politinio universumo ir suverenios galios pasaulio. 
Liberalus valdymas nesiekia nei išganymo pomirtiniame pasaulyje, 
nei padidinti valstybės gerovę. Veikiau jis susieja valdymo pagrįstu- 

mą su išoriniu objektu - pilietine visuomene..“ (Lemke 2012: 15). 
Taigi liberalus valdymas jokiu būdu nereiškia, jog individai prievar- 
ta verčiami pasirinkti vienokius ar kitokius elgesio būdus; veikiau 
toks valdymas reiškia, kad individai patys linkę prisitaikyti prie iški- 
lusių reikmių, kitaip tariant, valdymas yra imanentiškas ir „laisvai“ 
pasirenkamas. Tačiau liberalizmas dar numato tam tikrų individų 
laisvių ir laiko jas racionalaus valdymo pagrindu, o neoliberalizmas 
valdymo pagrindu renkasi verslumą, o ne individo laisvę (Lemke 
2012: 16). 

Foucault teigimu, liberalizmas yra tokia ekonominio ir poli- 
tinio gyvenimo forma, kai laisvė yra ne įsteigiama ir gerbiama, bet 
vartojama; vadinamasis liberalas yra laisvės vartotojas. „Jis varto- 
ja laisvę, nes jo funkcionavimas susijęs su tuo, kad egzistuoja tam 
tikros laisvės formos: rinkos laisvė, laisvė pirkti ir parduoti, laisvė 
naudotis nuosavybės teise, diskusijos laisvė, galima išraiškos laisvė 
ir t. t. Naujam vadybiniam protui reikalinga laisvė, todėl naujasis 
valdymas laisvę vartoja“ (Foucault 2008: 63). Liberalizmas ne tik 
vartoja įvairias laisvės formas, bet ir jas produkuoja, kitaip tariant, 
sukuria ir organizuoja sąlygas, kuriomis galėtų pasinaudoti savo lais- 
ve. Taigi laisvės produkavimas neišvengiamai reikalauja tam tikrų 
drausminamųjų priemonių: kitų laisvės formų (pavyzdžiui, mono- 
polininkų) apribojimų, kontrolės, grėsmių numatymo bei valdymo 
ir t. t. Kitaip tariant, kita laisvės produkavimo pusė yra grėsmių nu- 
matymas ir stimuliavimas. „Trumpai tariant, visur matomas šis grės- 
mės baimės stimuliavimo procesas, kuris yra liberalizmo sąlyga bei 
psichologinis ir kultūrinis jo koreliatas. Liberalizmo nėra be grės- 
mės kultūros“ (Foucault 2008: 66-67). Nuolatinis grėsmės kultū- 
ros kūrimas (finansinės krizės, terorizmo grėsmė, migracijos krizė) 
sudaro sąlygas dar labiau griežtinti discipliną ir kontrolę, vis labiau 
skatinti segregaciją (pavojingi ir nepavojingi individai) ir stumti 
kiekvieną asmenį į kraštutinį individualizmą. 

Liberalizmo ir grėsmės kultūros santykis padeda suvokti, 
kodėl archajinė teisė žudyti vis dėlto randa savo vietą modernioje 

valstybėje. Laisvė vartoti ir vartojimo laisvė negali būti neribojama, 
kadangi ištekliai nėra begaliniai. Tam tikri kontrolės mechanizmai 
turi atskirti, kurie individai yra tinkami, o kurie kelia grėsmę ekono- 
miniam produktyvumui. Būtent čia, Foucault teigimu, įdiegiamas 
rasizmas, kuris ir atskleidžia biopolitinę moderniosios valstybės di- 
mensiją. Rasizmas tampa svarbiausiu moderniosios valstybės galios 
mechanizmu. Čia svarbu iš karto pažymėti, jog rasizmas nereiškia 
vienos etninės ar socialinės grupės kovos su kita grupe; kalbama 
apie valstybinį rasizmą: rasizmą, kurį visuomenė nukreipia prieš 
save pačią (Foucault 2003: 62). Rasizmas yra būdas, kuriuo galia 
įsiskverbia į biologinį populiacijos gyvenimą ir ima šį gyvenimą 
skaidyti, įvesdama perskyras tarp aukštesnių ir žemesnių rasių. „Tai 
yra pirmoji rasizmo funkcija; fragmentuoti, kurti cezūras biologinio 
kontinuumo, į kurį įsiveržia biogalia“ (Foucault 2003: 255). Antroji 
funkcija yra susijusi su tuo, jog vėl legitimuojama senoji suvereno 
teisė žudyti, tačiau čia ji jau vykdoma valstybės mastu: „Kuo dau- 
giau žemesniųjų rūšių išmirs, kuo daugiau nenormalių individų bus 
pašalinta, kuo mažiau degeneratų liks rūšyje kaip tokioje, tuo geriau 
aš - kaip rūšis, o ne individas - galėsiu gyventi, būsiu stipresnis ir galin- 
gesnis.“ Faktas, jog kitas mirs, nereiškia, kad jo mirtis užtikrins mano 
saugumą; kito mirtis, blogosios ir žemesniosios rasės (degenerato, 
nenormaliojo) mirtis yra kažkas, nuo ko pats gyvenimas taps svei- 
kesnis: sveikesnis ir grynesnis“ (Foucault 2003: 255). Kitaip tariant, 
rasizmas sukuria ne politinį santykį, kuris galėtų būti sprendžiamas 
kovoje ar kare, bet biologinį santykį, kai netinkama ar nepriimtina 
rasė suvokiama kaip biologinė grėsmė. Normalizuojančioje ar regu- 
liuojamoje visuomenėje biologinė grėsmė yra tai, ką reikia pašalin- 
ti, — taip žudymas pateisinamas valstybės mastu. „Vos tik valstybė 
ima funkcionuoti biogalios modusu, būtent rasizmas gali pateisinti 
žudikišką valstybės funkciją“ (Foucault 2003: 256). 

Taigi normalizavimo praktika, senoji suvereno galia žudy- 
ti ir rasizmas yra glaudžiai tarpusavyje susiję: tam, kad normaliza- 
vimo praktika galėtų pagrįsti teisę žudyti, ji turi tapti rasistinė; ir 

atvirkščiai, jei norima paversti suvereno galią žudyti normalizavimo 
instrumentu, ši galia vėlgi turi tapti rasistinė. Kitaip tariant, rasiz- 
mas yra tam tikra biogalios forma, kuri legitimuoja galią žudyti. Žu- 
dymas čia reiškia ne tik fizinį susidorojimą, bet ir išstatymą mirties 
grėsmės akivaizdoje, taip pat politinę mirtį (kurią patiria Antigonė, 
gyva palaidota uoloje) bei įvairias išstūmimo ir atmetimo formas. 
Čia reikia pastebėti, jog Foucault aprašomas rasizmas nebūtinai yra 
susijęs su rase: valstybinis rasizmas gali pasireikšti kaip tam tikrų 
socialinių grupių kriminalizavimas, beprotybės hospitalizavimas ir 
t.t. Šiuolaikinis rasizmas nesiremia nei ideologiniais, nei kultūriniais 
skirtumais. Tai grynoji galios technologija, leidžianti jai įsitvirtinti 
beprecedenčiu mastu. Iš esmės tą pačią galios technologiją atsklei- 
džia Agamben'as, kalbėdamas apie homo sacer - nuogos gyvybės — 
produkavimą. Kaip matysime vėliau, Agamben'as nuogos gyvybės 
produkavimą sieja su suverenios galios gebėjimu skelbti išimties 
būklę; Foucault rasizmo įsigalėjimą sieja ne tiek su įstatymo, kiek su 
reguliuojančios normos ir normalizavimo technikų įsigalėjimu: vis- 
kas, kas neatitinka normos, tampa potencialiu rasistinio išstūmimo 
objektu. Taigi matome, jog Foucault rasizmo nesieja su kolonializ- 
mo istorija, rasių karais ar kultūriniais rasių skirtumais; veikiau ra- 
sizmas reiškia biopolitinį visuomenės perkonstravimo projektą, kai 
visuomenė yra suskaidoma ir tuomet išvaloma siekiant jos biolo- 
ginio grynumo, gyvybingumo ir sveikatos. Taip paradoksaliu būdu 
populiacijos gyvybė yra puoselėjama pasitelkiant mirtį, o kova prieš 
galią, kuri buvo užkoduota rasių kovose, virsta kova dėl galios. Kaip 
teigia Foucault, rasizmas yra išvirkščia revoliucijos forma (Foucault 
2003: 81). 

Tokiu rasistinės valstybės pavyzdžiu Foucault laiko nacisti- 
nę Vokietiją: čia visiškai sutampa senoji suvereno teisė žudyti, kuri 
yra legitimuojama valstybės, ir nauji, šiuolaikiški biopolitikos instru- 
mentai: reguliavimas, disciplina, kontrolė. Nacių sukurta valstybė 
"buvo apsėsta siekio kontroliuoti biologinius, gyvybinius procesus: 
gimstamumą, paveldimumą, ligas ir, žinoma, tariamą rasės grynumą. 

Taigi nacizmas kaip tam tikra biopolitinė galia buvo nukreiptas ne 
tik prieš kitas rases, bet ir prieš visą socialinį organizmą: kiekvie- 
nas individas buvo išstatytas mirties akivaizdoje, buvo potencialus 
homo sacer. Kaip teigia Foucault, „nacių valstybėje koegzistuoja tiek 
gyvybės plotmė, kuri biologiniu požiūriu yra reguliuojama, saugo- 
ma, užtikrinama ir kultivuojama, tiek suvereno teisė žudyti, kuri 
nukreipiama ne tik į kitus, bet pirmiausia į savo žmones“ (Foucault 
2003: 260). Taigi rasistinė valstybė yra ne tik žudikiška, bet ir savi- 
žudiška, nes išnaikinimo politika, nukreipta prieš žydus, galiausiai 
buvo nukreipta ir prieš germaniškąją rasę. Tačiau, kaip pastebi Fou- 
cault, rasizmas būdingas ne tik kapitalistinėms, bet ir socialistinėms 
valstybėms: „Socializmas nuo pat pradžių buvo rasizmas, net nuo 
devynioliktojo amžiaus. Nesvarbu, ar tai būtų Fourier amžiaus pra- 
džioje, ar anarchistai amžiaus pabaigoje, visuomet galima rasti ra- 
sistinį socializmo komponentą“ (Foucault 2003: 261). Socialistinė 
valstybė ypač aršiai ėmėsi biopolitinio projekto, stengdamasi per- 
daryti visuomenę, pašalinti iš jos klasinius elementus ir viską, kas 
siejasi su privačia nuosavybe: tie, kurie šiam biopolitiniam projektui 
nepakluso, buvo arba eliminuoti fiziškai, arba laikomi bepročiais ir 
uždaromi atitinkamose institucijose. „Taigi mes aptinkame rasiz- 
mą — ne tikrąjį etninį rasizmą, bet evoliucinio tipo, biologinį rasiz- 
mą, visu pajėgumu veikiantį socialistinėje valstybėje (tokioje, kokia 
buvo Tarybų Sąjunga) ir atsiskleidžiantį per tai, kaip buvo elgiamasi 
su psichiniais ligoniais, nusikaltėliais, politiniais priešininkais ir t. t“ 
(Foucault 2003: 261-262). Kitaip tariant, Foucault atskleidžia, jog 
biopolitinis reguliavimas, kurį jis vadina rasizmu, būdingas tiek ka- 
pitalistinei, tiek socialistinei valstybei. Tačiau ar iš principo galima 
valstybė, kuri nebūtų rasistinė ir biopolitinė? 

Į šį klausimą Foucault pats niekuomet neatsakė, kaip ir neiš- 
plėtojo sąsajos tarp biopolitikos ir kapitalizmo bei liberalizmo. Ta- 
čiau Foucault nuolat analizavo biopolitinės galios poveikio mastą ir 
svarstė, kaip įmanoma šiai galiai pasipriešinti, kaip įmanoma atrasti 
galios nepaveiktą subjektyvumo lauką. Foucault teigia, jog kiekvie- 

na galia sukuria pasipriešinimą, kuris, savo ruožtu, paskatina galią 
perrikiuoti savo pozicijas, permodeliuoti galios dispozityvą. „Taigi 
pasipriešinimas eina pirma, jis yra viršesnis nei kitos šio proceso jė- 
gos; galios santykiai yra priversti keistis sutikę pasipriešinimą. Taigi 
manau, kad pasipriešinimas yra svarbiausias žodis, pagrindinis šios 
dinamikos žodis“ (Foucault 1997: 165). Pasipriešinimą čia reikėtų 
suprasti ne kaip kitą jėgą ar galią, kuri priešinasi pirmajai, bet kaip 
kitokios prigimties reiškinį, nebendramatį jėgai. Foucault kalba 
apie kūrybą, naujas subjektyvacijos formas, „gyvenimo meną, ku- 
rie formuoja tai, ką Foucault vadina išorybe. Taigi Deleuze'as yra 
visiškai teisus, teigdamas, jog Foucault, tyrinėjantis galios dispozi- 
tyvus, ir Foucault, tyrinėjantis subjektyvacijos procesus, yra vienas 
ir tas pats autorius. Nes galios ir subjektyvacijos problema iš esmės 
yra viena ir ta pati problema. 1984 metais vykusiame pokalbyje 
Foucault buvo paklaustas apie pasipriešinimo ir kūrybos santykį: 
„Pasipriešinimas buvo konceptualizuojamas tik negatyviomis sąvo- 
komis. Tačiau, kaip matote, pasipriešinimas nėra tik neigimas, tai ir 
kūrybinis procesas. Kurti ir perkurti, keisti situaciją, aktyviai daly- 
vauti procese reiškia priešintis“. Foucault atsakė: „Taip, būtent taip 
aš ir suformuluočiau“ (1997: 168). 

Tačiau ne taip paprasta paaiškinti, kaip šis pasipriešinimas yra 
įmanomas, ypač turint omeny, kad biopolitika kaip valdymo menas 
yra visa apimanti, nuolat kintanti, ir - svarbiausia - laisvai prisiimta 
pačių subjektų. Tačiau paradoksaliu būdu pasipriešinimą biopoliti- 
kai sukuria tas, ką biopolitika ir siekia užgrobti - žmogus kaip gyva 
būtybė. Kaip teigia Foucault, „gyvybė kaip politinis objektas buvo 
paimta ir atgręžta prieš sistemą, kuri buvo nusistačiusi gyvybę kon- 
troliuoti. Būtent gyvybė, o ne įstatymas tapo politinių kovų objek- 

"tu, net jei įstatymas buvo formuluojamas kaip „teisių“ teigimas. 
„Teisė“ į gyvybę, į savo kūną, sveikatą, laimę, poreikių patenkinimą, 
esančius anapus priespaudos ir „susvetimėjimo“, „teisė“ atrasti, kas 
esame ir kuo galėtume būti, šios „teisės“ (...) buvo politinis atsakas 
į visas naujas galios procedūras, kurios jau nepriklauso tradicinei 

suvereno teisei“ (Foucault 1998: 145). Nors apie žmogaus teisių 
subjektą kalbėsime vėliau, dabar galime pasakyti, jog pasipriešinimo 
procesai nesuponuoja naujo ar kitokio subjekto steigimo: Foucault 
aprašytus subjektyvacijos procesus turėtume įsivaizduoti kaip kū- 
rybos, inovacijos, vitališkumo tėkmę, kuri nesietina nei su „subjek- 
tu“, nei apskritai su „žmogumi“. Iš esmės Foucault siekia išlaisvin- 
ti tas pačias jėgas, kurias jau paleido veikti Nietzsche, ir kurias dar 
anksčiau aprašė Spinoza („ką gali kūnas?“). Būtent šią beasmenės 
ir nesubjektiškos gyvybės sampratą toliau išplėtojo Deleuze'as. Ta- 
čiau, prieš pereidami prie šios temos, dar turime pasiaiškinti, koks 
yra biopolitikos ir kontrolės visuomenės santykis. 


Biopolitika, kontrolė, pasipriešinimas 


Deleuze'as savo nedideliame tekste Prierašas apie kontrolės visuome- 
nę (2012)' aptaria Foucault įvestą perskyrą tarp suvereno valdomos 
visuomenės ir disciplinos visuomenės, o šias dvi visuomenės sam- 
pratas papildo kontrolės visuomenės koncepcija. Tačiau ar tai, ką 
Deleuze'as vadina kontrole, gali būti tapatinama su biopolitika? Jei 
taip, kodėl Deleuze'as niekuomet nevartoja biopolitikos termino? 
Norėdami atsakyti į šį klausimą, iš pradžių pasiaiškinkime, ką De- 
leuzeas vadina kontrolės visuomene. Analizuodamas disciplinos ir 
kontrolės visuomenių priešpriešą, Deleuze'as teigia, jog disciplina 
visuomet veikia uždaroje erdvėje, kuriai būdingi pertrūkiai (moky- 
kla, gamykla, kalėjimas, ligoninė); kontrolė, priešingai, jau nėra pri- 
klausoma nuo erdvės - veikiau ji priklauso trukmei, todėl yra tolydi 
ir nenutrūkstama. Pavyzdžiui, darbą gamykloje (uždaroje erdvėje) 


4 Pirmą kartą tekstas pasirodė LAutre Journal | (May 1990), vėliau 
perspausdintas knygoje: Gilles Deleuze. Pourparlers. Paris: Les Ėdi- 
tions de Minuit, 1990. Toliau cituojamas vertimas į lietuvių kalbą (De- 
leuze 2012). 

pakeitė „darbas namuose“, kurio erdvė neapibrėžiama, o laikas nie- 
kuomet nesibaigia; gydymą ligoninėje - „priežiūra namuose“, mo- 
kymąsi mokykloje ar universitete — nenutrūkstamas „mokymasis 
visą gyvenimą“, Deleuze'o teigimu, disciplina vis dar veikia tokio- 
je socialinėje terpėje, kurią sudaro masė ir individas: tai nėra joks 
prieštaravimas, nes „galia tiek telkia į masę, tiek individualizuoja, 
kitaip tariant, disciplinos suformuoja į korpusą tuos, kuriuos veikia, 
ir formuoja kiekvieno to korpuso nario individualumą (Foucault šį 
dvejopą rūpestį kildino iš pastoriaus ganytojiškos galios valdyti tiek 
bandą, tiek kiekvieną paskirą gyvulį ir manė, kad pasaulietinė galia 
vėliau įsitvirtino kitomis priemonėmis kaip pasaulietinis „ganyto- 
jas“)“ (Deleuze 2012: 276). Kontrolės visuomenėje, priešingai, pra- 
dingsta masės ir individo pora: „Individai tampa „dividais“, o masės 
virsta pavyzdžiais, duomenimis, rinkomis arba „bankais“ (Deleuze 
2012: 276). Neatsitiktinai disciplinos visuomenėse individo ati- 
tikmuo buvo parašas arba imatrikuliacijos numeris, dar parodan- 
tis unikalų, vienintelį santykį su konkrečiu partikuliariu individu. 
Kontrolės visuomenėje „divido“ atitikmuo yra skaitmeninis kodas, 
kuris parodo tik kiekybinius santykius tarp informacijos vienetų ir 
„dividų“. 

Kitaip tariant, disciplinos ir kontrolės visuomenės remiasi 
skirtinga logika: disciplinos visuomenę apibrėžia individualios for- 
mos ir formavimai (Deleuze'ūas vartoja žodį moule, kuris reiškia lieja- 
mąją formą), o kontrolė yra moduliacija, t. y. nuolat kintantis formavi- 
mas, kurio tinklelis keičiasi judant nuo vieno taško prie kito (Deleuze 
2012: 274). Geriausias to pavyzdys gali būti pinigai: pinigus, paga- 
mintus pagal liejamąją formą ir turinčius aiškų atitikmenį, t. y. auksą, 
pamažu išstumia pinigai kaip moduliacija, pinigai, kurie yra labiau 
“ santykis, o ne daiktas - tokių pinigų atitikmuo yra procentinis valiu- 
tų santykis. Disciplinos visuomenės kapitalizmas buvo nukreiptas į 
žaliavas ir prekių gamybą, o kontrolės visuomenės kapitalizmas re- 
miasi perprodukavimu, paslaugų gamyba ir rinkodara. Kitaip tariant, 
kontrolės mechanizmai yra trumpalaikiai ir nuolat kintantys, tačiau 

jų veikimo sfera tampa iš esmės neribota. Kaip teigia Deleuzeas, 
„kontrolė yra trumpalaikė ir greitai besikeičianti, tačiau kartu tolydi 
ir neribota; disciplina buvo ilgalaikė, begalinė ir netolydi“ (Deleu- 
ze 2012: 278). Svarbiausia yra tai, jog disciplina dar presuponavo 
tam tikrą individą bei individualų kūną, kurį ji stengėsi įkalinti ir 
dresuoti, o kontrolė operuoja koduota „dividų“ mase, kurią reikia 
kontroliuoti. Šuo požiūriu galime teigti, jog Deleuzeo „dividų“ 
masė apibrėžia Foucault aprašytą populiacijos fenomeną - populia- 
ciją nusako serijiniai, skaičiuojami, numatomi statistiniai reiškiniai. 
Tačiau jei Foucault analizuoja populiacijos ir represinių valstybės 
aparatų santykį, Deleuze'as įveda dar vieną dimensiją - tai komu- 
nikacija. Komunikacija tiksliausiai išreiškia kontrolės imperatyvą: 
„Galbūt kalbėjimas, komunikacija yra supuvę. Jie visiškai užvaldyti 
pinigų - ne atsitiktinai, o iš prigimties. Reikia kalbėjimą nukreipti 
kita linkme. Kūryba visada buvo kas kita nei komunikacija. Galbūt 
svarbiausia bus sukurti nekomunikacijos saleles, išjungiklius, kurie 
leistų išvengti kontrolės“ (Deleuze 2012: 269-270). Komunikaci- 
ja pagal apibrėžimą yra atvira ir persmelkianti kiekvieną kontrolės 
visuomenės elementą; galbūt todėl, Deleuze'o teigimu, greitai imsi- 
me ilgėtis įkalinimo vietų, nes iš kalėjimo bent jau galima pabėgti, o 
nuo komunikacijos pabėgti neįmanoma. 

Taigi Deleuze'ą, kaip ir Foucault, domina klausimas, kaip 
veikia galia ir kaip įmanoma jai pasipriešinti. Knygoje Foucault 
(2006d)* aptardamas galios sampratą, Deleuze'as pastebi, jog ga- 
lia visuomet yra santykis, santykių tinklas. Būtent todėl Deleuze'as 
neteikė didelės reikšmės valstybei kaip galios formai, nes valstybė 
tik pasisavina ir stratifikuoja tai, ką užgrobia galia. Reziumuodamas 
Foucault galios sampratą, Deleuze'as išskiria tris svarbius momentus: 
galia nėra iš esmės tik represyvi, ji yra ir aktyvuojanti (galia vilioja, 
skatina, patraukia); galios santykiuose dalyvauja ne tik tie, kurie turi 


5 Gilles Deleuze. Foucault. Paris: Les Ėditions de Minuit, 1986. Toliau 
cituojamas vertimas į anglų kalbą (Deleuze 2006d). 

galią, bet ir tie, kurie jai paklūsta, ne tik valdantys, bet ir valdomieji; 
galia reiškia tiek galią paveikti, tiek galią būti paveiktam, taigi galia 
reiškiasi per aktyvius ir pasyvius afektus (Deleuze 2006d: 60). Va- 
dinasi, galia niekuomet nėra sutelkta į centrą ar vieną tašką: galia 
nuolatos juda nuo vieno taško prie kito, sukurdama santykių tinklą, 
kuris lengvai gali būti perkeliamas nuo vienos substancijos ant kitos. 
Šį santykių tinklą Foucault vadina diagrama: diagrama yra apibrėžta 
galios santykių forma, kuri gali būti pritaikoma vis kitai substanci- 
jai: galima kalbėti apie feodalinę diagramą, panoptikumo diagramą 
ir t. t. Diagrama gali susikabinti su tam tikru socialiniu sluoksniu ir jį 
įtvirtinti, tačiau pati niekuomet su šiuo sluoksniu nesutampa. Kaip 
teigia Deleuze'as, „be abejonės, diagrama komunikuoja su stratifi- 
kuota formacija ją stabilizuodama ir įtvirtindama, tačiau, sekdama 
kita ašimi, ji taip pat komunikuoja su kita diagrama, su kitomis ne- 
stabiliomis diagraminėmis būklėmis, per kurias reiškiasi mutuojan- 
tis galios pasirodymas. Būtent dėl šios priežasties diagrama visuo- 
met reprezentuoja socialinio sluoksnio išorę“ (Deleuze 2006d: 71). 

Šioje vietoje Deleuze'as pereina prie išorybės sampratos, 
kuri atsiskleidžia Foucault tekstuose apie Nietzsche ir Blanchot 
(Foucault 1981: 33-34). Sekdamas Blanchot, Foucault teigia, jog 
mąstymas visuomet yra išorybės mąstymas. Šiuo požiūriu mąsty- 
mas yra išoriškas galiai. Tai siejasi su Deleuze'o ir Foucault pokalby- 
je Intelektualai ir galia (Foucault 1980b) išsakyta mintimi, jog teorija 
iš prigimties oponuoja galiai: galia remiasi suvienodinimu ir suben- 
drinimu, o teorija, priešingai, kuria naujas, daugialypes, nesistemines 
mąstymo formas. Šiuo požiūriu mąstymas yra ne vidinė kontemplia- 
cija, kurioje individas reflektuoja pats save, bet išorybės mąstymas. 
Būtent šioje išorybėje yra sukuriama diagrama, tačiau išorybė su ja 
"nesutampa: „Diagrama kyla iš išorybės, tačiau išorybė nesusilieja nė 
su viena diagrama ir toliau „gamina“ naujas diagramas. Taip išorybė 
visuomet atveria ateitį: niekas nesibaigia, nes niekas neprasidėjo, bet 
viskas yra transformuojama“ (Deleuze 2006d: 74). Išorybė yra vie- 
ta, kurioje darosi galimas pokytis, o kartu ir pasipriešinimas. Kitaip 

tariant, išorybės konceptas leidžia Foucault paaiškinti, kaip įmanoma 
kažkas, kas yra išoriška galiai, kaip įmanomi galiai nebendramatiški 
reiškiniai. Tai leidžia Deleuze'ui suformuluoti gana paradoksalų tei- 
ginį, jog „pasipriešinimas eina pirma, kadangi galios santykiai veikia 
diagramoje, o pasipriešinimas neišvengiamai veikia per tiesioginį 
santykį su išorybe, iš kurios diagrama kyla. Tai reiškia, kad sociali- 
nis laukas pasiūlo daugiau pasipriešinimo nei strategijų ir kad mąs- 
tyti išorybę reiškia mąstyti pasipriešinimą“ (Deleuze 2006d: 74). 
Taigi Deleuze'o teigimu, būtent išorybės mąstymas suda- 
ro konceptualias sąlygas pasipriešinimui. Tačiau koks tuomet yra 
santykis tarp biopolitikos ir pasipriešinimo? Kaip teigia Deleuze'as, 
kai galia tampa biogalia arba biopolitika, ne žmogus, bet pati gy- 
vybė tampa svarbiausiu jos objektu. Savo ruožtu biogalios priešai 
suvokiami ne kaip juridinės būtybės, bet kaip „biologinės grėsmės“, 
galinčios pažeisti populiacijos sveikatą ir gyvybę. Čia svarbu pažy- 
mėti, jog ir tai, kas saugoma (populiacija), ir tai, nuo ko saugoma 
(priešai), praranda žmogaus pavidalą ir tampa „biologiniais fakto- 
riais“. Geriausias to pavyzdys — mirties bausmės panaikinimas ir 
jos vietoje atsirandantys holokaustai, genocidai ir koncentracijos 
stovyklos: biogalia čia nukreipiama ne į individą, bet paleidžiama 
veikti populiacijos mastu. Tačiau, teigia Deleuze'as, norint pasiprie- 
šinti biogaliai ir biopolitikai, visai nėra būtina grįžti prie žmogaus 
sampratos: „priešingai vyraujančiam diskursui, nėra jokio reikalo 
išsaugoti žmogaus sampratos norint pasipriešinti. Tai, ką pasiprie- 
šinimas ištraukia iš šios garbinamos senosios žmogaus sampratos, 
Nietzsche manymu, yra gyvybinės jėgos, kurios yra stipresnės, 
aktyvesnės, teigiančios ir turinčios daugiau galimybių. Antžmogis 
visuomet reiškė būtent tai: mes turime išlaisvinti gyvybę iš paties 
žmogaus, nes pats žmogus yra žmogaus įkalinimo forma“ (Deleuze 
2006d: 76-77). Kitaip tariant, norint pasipriešinti biogaliai, visai 
nebūtina rekonstruoti žmogaus kaip teisės subjekto; reikia tiesiog 
paleisti veikti gyvybines žmogaus galias. Kaip teigia Deleuze'as, „kai 
galia tampa biogalia, jai pasipriešina gyvybės galia, vitališka galia, 

kuri negali būti įkalinta [žmogiškojoje) rūšyje, aplinkoje ar tam ti- 
kros diagramos keliuose. Ar jėga, kuri ateina iš išorės, nėra tam tikra 
gyvybės idėja, tam tikras vitalizmas, per kurį aukščiausią tašką pa- 
siekia Foucault mintis? Ar gyvybė nėra šis gebėjimas pasipriešinti 
galiai?“ (Deleuze 2006d: 76-77). 

Tad kaip įmanoma pasipriešinti galiai? Foucault galios diagra- 
mas bandė apeiti kurdamas subjektyvavimo procesus, kurie, svarbu 
pabrėžti, nereiškia nei sugrįžimo prie subjekto sąvokos, nei sugrį- 
žimo į „vidujybę“. Subjektyvavimo procesus turėtume suvokti kaip 
beasmenius singuliarumus, kaip galimybę sukelti ir patirti afektus. 
Nors Foucault pasiūlytas subjektyvavimo kelias labiau primena at- 
sitraukimą nei pasipriešinimą, vis dėlto jo atverta biopolitikos ir jai 
besipriešinančios gyvybės tema inspiravo keletą filosofinių tėkmių. 
Foucault mintis toliau plėtoja Agamben'as, kuris perima iš Foucault 
įstatymo ir gyvybės priešpriešos kritinę analizę. Nors teigiama, jog 
Agambenas nesukūrė jokios pozityvios pasipriešinimo strategijos, 
vis dėlto jo atlikta tautinės valstybės ir pilietybės institucijų kritika 
leidžia naujai persvarstyti biopolitines šių institucijų implikacijas. 
Hardt'as ir Negri eina dar kita kryptimi ir analizuoja biopolitikos, 
kapitalizmo ir gyvosios darbo jėgos sąsają. Jų manymu, biopoliti- 
nei galiai galima priešpriešinti biopolitinį produkavimą arba gyvąją 
darbo jėgą. Hardt'as ir Negri kuria biopolitinės ekonomijos teoriją, 
kurioje produkavimas tampa pozityvia ir kuriančia jėga. Esposito 
pasiūlo dar kitokią biopolitikos interpretaciją: įstatymo ir gyvybės 
sampyną jis vadina imunizacijos paradigma. Imuniteto sąvoka api- 
ma tiek negatyvius, gynybinius biopolitikos aspektus, tiek ir pozity- 
vią kito toleravimo galimybę. Foucault biopolitikos teorija neišven- 
giamai veikė Deleuzeą ir Guattari, kurių filosofiją aptarsime kitame 

GILLES'IS DELEUZE/AS: 
BIOPOLITIKA IR KAPITALIZMAS 





Nors Gilles'is Deleuze'as nevartoja biopolitikos sąvokos, nebent 
nurodydamas į Michel'io Foucault tekstus, Deleuze'o filosofinis 
projektas struktūriškai labai artimas Foucault tyrinėjimams. Kartu 
su Fėlix'u Guattari parašytose knygose Anti-Oidipas: kapitalizmas 
ir šizofrenija bei Tūkstantis plokštikalnių: kapitalizmas ir šizofrenija 
Deleuze'as tyrinėja geismo mašinas ir valstybės aparatus. Analizuo- 
damas Foucault galios dispozityvo sampratą, Deleuze'as teigia, jog 
geismo asambliažai visuomet eina pirma galios ir pastarąją įsteigia. 
Foucault dispozityvo sampratai Deleuze'as ir Guattari priešpriešina 
knygoje Anti-Oidipas aptartą geismo mašinos sąvoką: jų manymu, 
geismo mašinos sąvoka tiksliau paaiškina, kaip įsteigiami galios 
aparatai ir kaip subjektai leidžiasi pajungiami galios. Knygoje Tūks- 
tantis plokštikalnių Deleuze'as ir Guattari aptaria užgrobimo aparato 
ir karo mašinos sąvokas. Užgrobimo aparatas suvienodina, suben- 
drina socialinius elementus ir taip įdiegia galią į socialinį lauką; 
karo mašina, priešingai, tuos elementus daugina ir diferencijuoja, 
sukuria pasipriešinimo erdves. Galios dispozityvo ir pasipriešini- 
mo klausimas taip pat analizuojamas aptariant padalytą ir tolydžią 
erdvę. Padalyta erdvė yra ekstensyvi ir homogeniška; padalytoje 
erdvėje esantys socialiniai elementai yra dalijimo ir skaičiavimo re- 
zultatas. Tolydi erdvė visuomet yra intensyvi ir heterogeniška, atve- 
rianti neapskaičiuojamas ir nenumatomas dimensijas. Būtent tolydi 
erdvė leidžia rastis kokybiniams pokyčiams, todėl gali būti siejama 
"su pasipriešinimo erdve. 

Kas yra dispozityvas? 


Analizuojant Foucault biopolitikos sampratą, dažnai buvo mini- 
ma dispozityvo (pranc. dispositif), arba aparato, sąvoka. Tačiau kas 
yra dispozityvas? Foucault dispozityvą apibūdina kaip heteroge- 
nišką santykių rinkinį, kurį sudaro diskursai, institucijos, architek- 
tūrinės formos, reguliuojantieji sprendimai, įstatymai, adminis- 
tracinės priemonės, moksliniai teiginiai, filosofinės, moralinės ir 
filantropinės nuostatos (Foucault 1980a: 194). Dispozityvas yra 
šiuos skirtingus elementus jungiantis tinklas. Kitas svarbus dispo- 
zityvo aspektas yra tas, kad jis visuomet yra įjungtas į galios san- 
tykius ir jų kontekste atlieka tam tikrą strateginę funkciją: „dispo- 
zityvo esmė iš tiesų yra strateginė, vadinasi, čia kalbame apie tam 
tikrą manipuliavimą galios santykiais, apie racionalią ir konkrečią 
intervenciją į galios santykius siekiant, kad jie būtų plėtojami tam 
tikra kryptimi arba būtų užblokuoti, stabilizuoti ir sunaikinti. Taip 
dispozityvas visuomet yra įtrauktas į galios žaismę..“ (Foucault 
1980a: 194). Kitaip tariant, dispozityvas visuomet išreiškia galios 
santykius, kurie yra legitimuojami tam tikrų žinojimo būdų ir so- 
cialinių santykių. 

Kaip žinome, Foucault dispozityvus siejo su disciplinos 
visuomenėmis. Žinomiausias tokio disciplinuojančio dispozity- 
vo pavyzdys yra panoptikumas. Deleuze'aas teigia, kad disciplinos 
visuomenę pakeitė kontrolės visuomenė su jai būdingais naujais 
dispozityvais. Straipsnyje Kas yra dispozityvas? (2006a)“ Deleuze'as 
teigia, jog galios dispozityvas nėra uždara ir nekintanti struktūra, 
bet, priešingai, yra atviras ir tolydus kontrolės aparatas, apimantis 


6 Pirmą kartą publikuota Michel Foucault philosophie. Rencontre interna- 
tionale, Paris, 9, 10, 11 janvier 1988. Paris: Les Ėdition du Seuil, 1989, 
p. 185-195. Straipsnis parengtas pranešimo, kuris buvo paskutinis 
viešas Deleuze'o pasirodymas, pagrindu. Toliau cituojamas vertimas į 
anglų kalbą (Deleuze 2006a). 

ne tik galios mechanizmus, bet ir subjektyvacijos procesus, - juk be 
subjektyvacijos negali būti ir galios. Deleuze'as išskiria keturis svar- 
biausius dispozityvo elementus: vizualumo linijas (panoptikumas), 
sakymo linijas (kalba, tai, ką galima ir ko negalima pasakyti), jėgos 
arba galios linijas, įteisinančias ir sudaiktinančias ankstesniąsias, ir 
subjektyvacijos linijas. Kaip teigia Deleuze'as, „subjektyvacijos lini- 
ja yra procesas, subjektyvumo produkavimas dispozityvo ribose: jis 
sukuriamas tokiu mastu, kokiu dispozityvas leidžia ar daro jį gali- 
mą“ (Deleuze 2006a: 341). Taigi subjektyvacija čia suvokiama kaip 
pajungimas galios dispozityvui. Tačiau kartu Deleuze'as teigia, jog 
subjektyvacijos linija ne tik pajungia, bet ir leidžia pabėgti, kitaip ta- 
riant, ji yra ir pabėgimo linija: „Tai yra individuacijos procesas, kuris 
veikia grupes ar žmones ir išvengia tiek dominuojančių jėgos linijų, 
tiek apibrėžto žinojimo. Tai tam tikra perteklinė vertė ir ne kiekvie- 
nas dispozityvas ją turi“ (Deleuze 2006a: 341). Taigi Deleuze'as 
pasiūlo iš esmės originalų dispozityvo apibrėžimą, kuris atitinka ne 
tiek Foucault, kiek jo paties filosofijos sampratą. Deleuze'ą domina 
galios ir pasipriešinimo dinamika, kurią jis suvokia kaip priešpriešą 
tarp galios dispozityvo ir „pabėgimo linijų“. Tačiau ir „pabėgimas“ 
niekuomet nebūna pabėgimas į niekur - dažniausiai jis pereina į 
kitą žinojimo būklę ir kitą galios dispozityvą: „produkuojamas su- 
bjektyvumas pabėga nuo tam tikro dispozityvo kuriamos galios ir 
žinojimo, kad investuotų save į kitą dispozityvą, kurio formos dar 
turi būti sukurtos“ (Deleuze 2006a: 342). 

Kitaip tariant, interpretuodamas Foucault dispozityvo sam- 
pratą, Deleuze'as ją priartina prie savo paties vartojamos asambliažo 
(pranc. agencement) sąvokos. Knygoje Derybos (1995)' Deleuze'as 
konstatuoja, jog tarp Foucault dispozityvo sampratos ir jo paties 
sukurtos asambliažo sąvokos esama abipusės sąveikos: būtent at- 
sižvelgdamas į Foucault dispozityvo apibrėžimą, Deleuze'as kartu 


7 Gilles Deleuze. Pourparlers. Paris: Les Ėditions de Minuit, 1990. Toliau 
cituojamas vertimas į anglų kalbą (Deleuze 1995). 

su Guattari suformulavo asambliažo konceptą (Deleuze 1995: 86); 
kita vertus, Deleuze'as pastebi, kad jo sukurta asambliažo sąvoka 
padėjo Foucault tiksliau apibrėžti, kas yra dispozityvas (Deleuze 
1995: 89). Tačiau turime pastebėti, jog paties Deleuze'o pateikti 
asambliažo apibrėžimai nuolatos kinta. Jau minėtame straipsny- 
je Kas yra dispozityvas? Deleuze'as apibūdina dispozityvą rem- 
damasis tomis pačiomis charakteristikomis, kuriomis apibrėžia 
ir asambliažą: pirma, dispozityvas paneigia bet kokias universa- 
lijas; antra, dispozityvas nutraukia bet kokius ryšius su metafizine 
amžinybe. Paneigti universalijas — reiškia nutraukti ryšius su bet 
kokiomis bendrybėmis, ar jos pasireikštų mąstyme, ar komunika- 
cijoje, ar kaip konsensusas. „Universalijos nieko nepaaiškina; jos 
pačios turi būti paaiškintos. (...) Vienis, visuma, tiesa, objektas ir 
subjektas yra ne universalijos, bet singuliarūs unifikavimo, tota- 
lizavimo, verifikavimo, objektyvavimo, subjektyvavimo procesai, 
kurie yra imanentiški dispozityvui. Taigi kiekvienas dispozityvas 
yra daugialypumas, kuriame veikia tam tikri tapsmo procesai ir 
kurie skiriasi nuo kitų procesų, veikiančių kituose dispozityvuo- 
se“ (Deleuze 2006a: 342). Šis universalijų atsisakymas ir perėji- 
mas prie daugialypumų taip pat siejasi su antra dispozityvų cha- 
rakteristika: daugialypumo mąstymas atsisako visko, kas amžina, 
ir siekia paaiškinti, kaip gali atsirasti kas nors nauja. Kaip teigia 
Deleuze'as, „kiekvienas dispozityvas yra apibrėžiamas pagal nau- 
jumo ir kūrybiškumo turinį, kuris tuo pat metu rodo dispozityvo 
gebėjimą pasikeisti ar net liautis veikus dėl naujo dispozityvo... 
Kadangi subjektyvacijos linijos išvengia žinojimo ir galios dimen- 
sijų, jos yra ypač linkusios judėti kūrybos keliais, kurie nuolatos 
nutrūksta ir vėl prasideda, kol galiausiai senas dispozityvas liaujasi 
veikęs“ (Deleuze 2006a: 344-345). Taigi kiekviename dispozity- 
ve galime aptikti ir stratifikacijos bei sedimentacijos linijų, kurio- 
mis siekiama išsaugoti ir pateisinti esamą tvarką, ir kūrybos linijų, 
kuriomis siekiama sukurti kažką nauja. 

Straipsnyje Geismas ir malonumas (2006b)* Deleuze'as siekia 
aiškiau suformuluoti santykį tarp Foucault ir jo paties bei Guattari po- 
zicijų. Deleuze'o manymu, Foucault savo projektą suvokė kaip galios 
mikrofiziką, o jis pats ir Guattari - kaip geismo mikropolitiką. Deleu- 
ze0 manymu, nepakanka konstatuoti, jog biogalia veikia per daugybę 
mikroasambliažų; daug svarbiau yra paaiškinti, kaip ši galia atsiranda 
ir kodėl galia tampa geidžiama. Deleuze'o manymu, galios dispozity- 
vai tuo pat metu yra ir geismo dispozityvai: „galios dispozityvai nie- 
ko nesutelkia ar nesukuria; veikiau geismo asambliažai diseminuo- 
ja galios darinius kaip vieną iš savo dimensijų. Tai leidžia atsakyti į 
klausimą, kuris yra svarbus man, bet ne Michel'iui [Foucault]: kaip 
galima geisti galios? Svarbiausias skirtumas yra tas, kad, mano many- 
mu, galia yra geismo afektas. (...) Šiuo požiūriu geismas eina pirma 
ir yra mikroanalizės elementas“ (Deleuze 2006b: 125). Taigi geismo 
asambliažai ne tik yra pirmesni nei galios dispozityvai, bet ir paaiš- 
kina, kaip galios dispozityvai yra sukuriami arba pakeičiami kitais, 
kaip individai leidžiasi pajungiami galiai. Savo ruožtu Foucault teigė, 
jog negali pakęsti žodžio geismas, nes geismas jam asocijuojasi su la- 
kaniškosios psichoanalizės įtvirtinta stokos sąvoka (Deleuze 2006b: 
130). Deleuze'ui, priešingai, geismas nereiškia nei stokos, nei spon- 
kaip asambliažas: „geismas yra tik heterogeniško asambliažo veikimo 
dalis. Jis yra procesas, o ne struktūra ar genezė. Jis yra afektas, o ne 
jausmas“ (Deleuze 2006b: 130). Deleuze'o teigimu, ne dispozityvas, 
bet geismo asambliažas gali paaiškinti skirtingas galios formas. Pavyz- 
džiui, feodalizmas apima daugybę skirtingų plotmių: tai santykis su 
gyvūnais (raitelis ir žirgas), su žeme ir jos deteritorizacija (kryžiaus 


8 Pirmą kartą publikuota Magazine littėraire, no. 325, October 1994, 
p. 59-65. Tekstas buvo parašytas kaip laiškas, adresuotas Foucault, 
1977 metais; šiuo laišku Deleuze'as siekė palaikyti Foucault, kuris po 
Valios žinoti išleidimo 1976 metais patyrė gilią krizę. Toliau cituoja- 
mas vertimas į anglų kalbą (Deleuze 2006b). 

žygiai, riterių kelionės), su moterimis (riteriškoji meilė ir riterišku- 
mas), taip pat su specifine teiginių ir ženklų sistema (etinės normos 
ir riteriškasis elgesio kodas). Taigi būtent geismo asambliažas leidžia 
susieti heterogeniškas komponentus; žinoma, šis geismo asamblia- 
žas apima ir galios dispozityvą (feodalo galia), tačiau jis yra tik vienas 
iš feodalizmo asambliažo elementų. 

Kitas aspektas, kurį aptaria Deleuze'as, kalbėdamas apie Fou- 
cault dispozityvą, yra pasipriešinimo klausimas. Deleuzeo manymu, 
Foucault galios dispozityvas numato tik pajungimo ir paklusimo 
dialektiką, tačiau negali paaiškinti, kaip įmanoma pasipriešinti 
galiai. Savo ruožtu Deleuze'o aptariami geismo asambliažai pro- 
dukuoja dviejų rūšių mašinas: tai užgrobimo aparatai, kurie vei- 
kia kaip galios dispozityvas, ir karo mašinos, nubrėžiančios pa- 
bėgimo linijas. Užgrobimo aparatai veikia organizavimo plotmėje, 
o karo mašinos - imanentinėje asambliažų plotmėje. Deleuze'o 
manymu, būtent geismas paaiškina, kaip įmanoma pereiti nuo 
vienos plotmės prie kitos: nuo galios dispozityvų pereinama prie 
karo mašinų ir pabėgimo linijų, tačiau galimas ir priešingas va- 
riantas, kai karo mašinos pasisavinamos ir pajungiamos galios 
dispozityvų. Tad būtent geismo asambliažų konceptualizavimas 
paaiškina, kodėl individai leidžiasi pajungiami galiai ir sugeba jai 
pasipriešinti. 


Produkavimo mašinos 
Kalbėdamas apie geismo asambliažus, Deleuze'as turi omenyje 


geismo mašinos sampratą, kurią jis išplėtojo kartu su Guattari pa- 
rašytoje knygoje Anti-Oidipas: kapitalizmas ir šizofrenija (2004a)". 


9 Gilles Deleuze, Fėlix Guattari. LAnti-Oedipe, Capitalisme et Schizophrė- 
nie. Paris: Les Ėditions de Minuit, 1972. Toliau cituojamas vertimas į 
anglų kalbą (Deleuze, Guattari 2004a). 

Pagrindinė knygos Anti-Oidipas mintis yra ta, kad libidinė ekono- 
mija visiškai sutampa su politine ekonomija, kitaip tariant, geismas 
produkuoja ne individualias fantazijas, bet pačią socialinę ir poli- 
tinę tikrovę. Kaip teigia Deleuze'as ir Guattari, „nėra tokio dalyko 
kaip, viena vertus, realybės produkavimas, ir, kita vertus, geismo 
produkavimas, kuris yra gryna fantazija. (...) Tiesa yra ta, kad socia- 
linis produkavimas yra grynas ir paprasčiausias geismo produkavimas 
tam tikromis apibrėžtomis sąlygomis. Mes tvirtiname, kad socialinė 
plotmė yra tiesiogiai persmelkta geismo, kad ji yra istoriškai deter- 
minuotas geismo produktas ir kad libido visiškai nereikia nei me- 
diacijos, nei sublimacijos, jokios psichinės operacijos, jokios trans- 
formacijos, kad užgrobtų produkuojančias jėgas ar produkavimo 
santykius arba juos investuotų. Yra tik geismas ir socialumas - nieko 
daugiau“ (Deleuze, Guattari 2004a: 30-31). Kitaip tariant, geismo 
produkavimas visuomet jau yra įsikūnijęs socialiniuose, politiniuo- 
se ir ekonominiuose asambliažuose. 

Nors Deleuze'as ir Guattari teigia, jog libidinė ekonomija 
ir politinė ekonomija yra tos pačios prigimties, visgi jos veikia kie- 
kviena pagal savo registrą (Deleuze, Guattari 2004a: 33). Geismo 
mašinos kuria nesibaigiančias produkavimo tėkmes, kurios pereina 
tris skirtingas fazes (produkavimo, įrašymo ir vartojimo) ir yra pa- 
jungiamos skirtingoms sintezėms. Pirmoji, produkavimo, fazė tie- 
siog didina produkavimo srautus sujungdama vieną geismo mašiną 
su kita mašina (tai jungimų sintezė). Vėliau, įrašymo fazėje, produ- 
kavimo srautas yra sustabdomas ir diferencijuojamas pajungiant 
geismo tėkmes tam tikriems kodams (tai disjunkcijos sintezė). Dar 
vėliau šie kodai gali būti dar kartą perkoduojami arba dekoduojami 
vartojimo fazėje, kurioje jie pajungiami kiekybiniam skaičiavimui 
" arba aksiomatikai (tai konjunkcijos sintezė). Geismo produkavimo 
registre jungimų sintezė atitiktų paskirų potraukių ir instinktų su- 
jungimą į vientisą geismo srautą; disjunkcijos sintezė atitiktų ma- 
lonumų, atminties bei ženklų įrašymą ir kartu diferencijavimą pasą- 
monėje, o konjunkcijos sintezė atitiktų subjektyvumo formavimą, 

kai pasąmoniniai diferenciniai ženklai klaidingai atpažįstami kaip 
„subjektas“. Žvelgiant iš biopolitinės perspektyvos, galime teigti, jog 
trys sintezės tiksliai atskleidžia, kaip singuliarūs, paskiri malonumai 
ir potraukiai yra pajungiami subjekto dispozityvui. 

Socialinio produkavimo plotmėje galime įžvelgti tas pa- 
čias tris fazes, arba sintezes: geismo produkavimą, arba jungimų 
sintezę, čia atitinka darbo jėgos produkavimas ir darbo jėgos srau- 
tų sujungimas; disjunkcijos sintezę atitinka fazė, kai darbo jėgos 
srautai įrašomi ir diferencijuojami sociume (skirtingose socialinėse 
formacijose tai gali būti žemės, despoto ar kapitalo kūnas). Būtent 
šiuo momentu, kai darbo jėgos srautai įrašomi į kapitalą ir jame 
paskirstomi, įvyksta stebuklingas apvertimas, kai ima atrodyti, jog 
kapitalas yra darbo jėgos prielaida ir priežastis. Būtent disjunkcijos 
sintezės fazėje darbo jėgos srautai yra pajungiami kodams, jie įgyja 
tam tikrą vertę. Galiausiai pereinama į trečiąją, konjunkcijos, sinte- 
zę, kurioje koduoti darbo jėgos ir kapitalo srautai yra perkoduojami 
ir dekoduojami, kad galėtų būti pervedami į grynai kiekybinę ak- 
siomatiką. Šioje fazėje tiek darbo jėgos srautai, tiek kapitalo srautai 
pajungiami tam tikram užgrobimo aparatui, kuris gali reikštis kaip 
barbariška, despotinė ar kapitalistinė mašina. Tad geismo produka- 
vimas galiausiai baigiasi tuo, jog įsteigiamas subjektyvumo dispozi- 
tyvas, kuris suvokiamas kaip tariama visa ko pradžia ir priežastis, o 
socialinis produkavimas neišvengiamai įsteigia užgrobimo mašiną, 
kuri ne tik represuoja ir pajungia socialinį audinį, bet ir įsitvirtina 
šiame audinyje kaip pirminė visa ko priežastis. 

Deleuze'as ir Guattari išskiria tris socialines ir ekonomines 
formacijas: tai laukiniškumo mašina, despotinė mašina ir kapitalis- 
tinė mašina. Šie mašinų tipai skiriami pagal organizavimo pobūdį: 
kokybinį ir kiekybinį, simbolinį ir ekonominį. Kaip teigia Eugene'as 
Holland'as, „laukiniškumo ir despotizmo būklės yra organizuo- 
jamos simboliškai, remiantis kodavimu ir perkodavimu, o kapita- 
lizmas yra organizuojamas ekonomiškai, remiantis aksiomomis“ 
(Holland 2003: 64). Laukiniškumo būklę apibrėžia kraujo ir gimi- 

nystės ryšiais siejama bendruomenė, kurioje galia yra išskaidyta ir 
niekuomet negali būti sutelkta vienoje šeimoje ar grupėje. Tačiau, 
nepaisant galios ryšių daugialypumo, visus bendruomenės narius 
vienija bendra simbolinė tikėjimo ir reikšmių sistema, kuri įstei- 
gia tam tikrus kodus. Kodas apibrėžia kiekvieno daikto simbolinę 
vertę ir reikšmę. Despotinėje valstybėje giminystės ryšiais saistomą 
bendruomenę pakeičia kastų ir klasių sistema, kurią valdo despotas. 
Galia yra sutelkta despoto kūne, kuris kartu yra ir dievybės kūnas, 
todėl įsiskolinimas despotui tampa begalinis. Tačiau svarbiausias 
despotinės valstybės bruožas yra tas, kad ji įdiegia perkodavimo sis- 
temą. Laukinių sukurti kodai ir vertės tampa beverčiai despotui, nes 
kodai ir vertės galioja tik uždaroje bendruomenėje, kurioje buvo su- 
kurti. „Vietoje to vienas vienintelis vertės reprezentantas - auksas — 
tampa privilegijuotu signifikkantu, išreiškiančiu universalią vertę, ir 
ši „perkoduota“ pridėtinė vertės forma, išreiškianti ne lokalų koda- 
vimą, bet transcendentinį įstatymą ir primestą vertės standartą, ne- 
nutrūkstamai plaukia į bedugnį despoto iždą“ (Holland 2003: 65). 
Taigi perkodavimo procesas reiškia, jog vertė yra ištraukiama iš pa- 
čių daiktų ir perkeliama į auksą ar pinigus - kaip universalų vertės 
ekvivalentą. 

Būtent perkodavimo procesas reorganizuoja sociumą ir lei- 
džia įsteigti valstybę kaip represinį aparatą, kadangi visi sociumo 
subjektai pajungiami despotui. Deleuze'o ir Guattari manymu, vals- 
tybė atsiranda ne sudarius socialinį kontraktą, kaip teigiama klasi- 
kinėse teorijose, bet įsteigus perkodavimo procedūrą: „Perkodavi- 
mas yra operacija, kuri sukuria valstybės esmę ir kuri nustato tiek 
tęstinumą, tiek pertrūkį ankstesnių formacijų atžvilgiu“ (Deleuze, 
Guattari 2004a: 217). Kapitalizmo atsiradimas dar kartą pakeičia 
"ir socialinių, ir ekonominių santykių dinamiką. Kaip teigia Hol- 
landas, „priešingai nei laukinės ar despotinės visuomenės, kurios 
organizuojamos kokybiniu požiūriu per kodavimą ir perkodavimą, 
kapitalistinis gamybos būdas organizuoja visuomenę kiekybiškai 
per aksiomatizavimą, sujungdamas dekoduotus turtų srautus ir 

deteritorizuotus darbo jėgos srautus siekiant sukurti pridėtinę ver- 
tę, kuri privačiai pasisavinama kapitalisto“ (Holland 2013: 131). 
Kitaip tariant, ankstesnės formacijos rėmėsi kokybiniu verčių ko- 
davimu ir perkodavimu, o kapitalistinėje formacijoje kodavimą 
ir perkodavimą keičia aksiomos, kurios reiškia grynai kiekybinį 
santykį tarp elementų. Kaip teigia Paul'as Pattonas, „kodas nusta- 
to sisteminį atitikimą tarp skirtingų reikšmės sistemos elementų, 
o aksiomatinę sistemą apibrėžia grynai sintaktinės taisyklės, pagal 
kurias generuojamos virtinės bereikšmių ir neinterpretuojamų 
simbolių“ (Patton 2000: 92). Kapitalizmas kodavimą ir perkodavi- 
mą pakeičia nuo žmogiškojo faktoriaus nepriklausomu kiekybiniu, 
skaitmeniniu santykiu, kuris leidžia kapitalizmui vystytis iki tol ne- 
regėtu mastu. Kaip teigia Alberto Toscano, „aksiomos veikia tuos 
elementus ir santykius, kurių prigimtis neturi būti apibrėžta. Aksio- 
mos nesusijusios su jų pritaikymo srities savybėmis ar kokybėmis, 
todėl savo objektus jos gali traktuoti kaip grynai funkcinius, o ne 
kaip kokybiškai diferencijuotus jų vidinių savybių“ (Toscano 2011: 
22). Geriausias aksiomatizacijos pavyzdys yra pinigų srautai, kurie 
reiškia grynai kiekybinį santykį, niekaip nesusietą su kokybinėmis 
perkamų objektų savybėmis. Dekodavimo procesas iš esmės išlais- 
vina kapitalizmą nuo bet kokių suvaržymų ir leidžia jam apimti vis 
daugiau socialinio gyvenimo sričių. Šiuo požiūriu pakinta ir valsty- 
bės funkcija: „užuot perkodavus jau koduotas tėkmes despoto la- 
bui, dabar valstybės funkcija yra derinti nuolat augančių kvantinių 
tėkmių jungtis... Tačiau galiausiai pasiekiamas galutinis taškas, kai 
kapitalo greitis ir galia jungti ir aksiomatizuoti dekoduotas tėkmes 
viršija valstybės perkodavimo galias, todėl valstybės tampa kapita- 
listinės aksiomatikos realizacijos modeliais ir reteritorizacijos erdvė- 
mis, kurios apima visą žemės rutulį“ (Holland 2013: 133—134). Taigi 
subjektyvacijos dispozityvas pajungia individus valstybės kontrolei; 
savo ruožtu valstybė užtikrina, jog iš esmės visos socialinio produka- 
vimo plotmės - darbas, žinojimas, kūrybiškumas - yra pajungiamos 
aksiomatizacijos principui. 

Nors Deleuze'as ir Guattari išskiria tris skirtingas socialines ir eko- 
nomines formacijas, kartu jie teigia, jog visoms formacijoms bū- 
dinga priešprieša tarp užgrobimo aparato ir karo mašinos. Kartu 
parašytoje knygoje Tūkstantis plokštikalnių: kapitalizmas ir šizofre- 
nija (2004b)"* Deleuze'as ir Guattari teigia, jog būtent užgrobimo 
aparatas sukuria sąsają tarp kapitalistinės aksiomatikos ir valstybės 
aparato. Jų manymu, užgrobimo aparato veikimą nusako dvi opera- 
cijos: pirmoji sukuria palyginimo erdvę, t. y. užgrobiamą fenomeną 
palygina ir paverčia skaičiuojamu ir homogenišku vienetu; antroji 
operacija sukuria pateisinimą šio fenomeno pasisavinimui (Deleu- 
ze, Guattari 2004b: 491). Kitaip tariant, užgrobimo aparatas pajun- 
gia užgrobiamą fenomeną bendrai dekoduotų srautų aksiomatikai, 
kuri yra grynai kiekybinė ir homogeniška, Tačiau ne visi srautai yra 
dekoduojami - kai kurie jų nuteka ar pabėga ir taip išvengia deko- 
davimo procedūros. Taigi, kas yra tai, kas nuteka ir taip išvengia 
aksiomatizacijos? Deleuze'as ir Guattari įveda neapskaičiuojamų 
mažumų temą ir taip suteikia pasipriešinimui politinį pobūdį: kaip 
prisimename, Foucault manė, kad pabėgti nuo galios dispozityvų 
galima ieškant prieglobsčio subjektyvacijos procesuose, o Deleu- 
zeas ir Guattari siūlo ne mažus subjektyvacijos malonumus, bet po- 
litinį tapsmo mažuma projektą. Mažumas čia reikia suprasti ne kaip 
esamą būklę, bet kaip tapsmo procesą: dauguma visuomet kuriama 
per aksiomas, t. y. kaip homogeniška ir kiekybinė visuma, o mažu- 
mas Deleuze'as ir Guattari apibrėžia kaip neapskaičiuojamas aibes. 
„Tai, kas nusako mažumas, yra ne skaičius, bet santykis tarp skaičių. 
Mažuma gali būti didelė ar net begalinė, kaip ir dauguma. Jas skiria 
tai, kad daugumos atveju santykis, būdingas skaičiui, sukuria aibę, 


10 Gilles Deleuze, Fėlix Guattari. Mille plateaux. Capitalisme et Schizophrėnie 2. 
Paris: Les Ėditions de Minuit, 1980. Toliau cituojamas vertimas į anglų 
kalbą (Deleuze, Guattari 2004b). 

kuri gali būti baigtinė ar begalinė, bet visuomet apskaičiuojama, o 
mažumos yra apibrėžiamos kaip neapskaičiuojamos aibės, nesvar- 
bu, kiek elementų jos turėtų. Neapskaičiuojamas aibes apibrėžia 
ne aibė ar jos elementai, bet santykis, tas „tarp“, atsirandantis tarp 
elementų..“ (Deleuze, Guattari 2004b: 518-519). Kitaip tariant, 
tapsmas mažuma sukuria tokią vertę, tokį kokybinį elementą, kurio 
kapitalistinė aksiomatizacija negali dekoduoti ir paversti kiekybi- 
niu. Kaip teigia Deleuze'as ir Guattari, „aksiomatika manipuliuoja 
tik apskaičiuojamomis aibėmis, net jei jos begalinės, o mažumos 
sukuria „išsklidusias“, neapskaičiuojamas, neaksiomatizuojamas ai- 
bes, trumpai tariant, „mases“, pabėgimo ir tėkmės daugialypumus“ 
(Deleuze, Guattari 2004b: 519). 

Mažumos, apie kurias kalba Deleuzeas ir Guattari, atitinka 
tradiciškai politinėje plotmėje apibrėžiamas mažumas — tai moterys, 
jaunimas, spalvotieji, laikini darbininkai. Tačiau svarbiausia yra tai, 
kad mažumos atstovai neturi siekti tapti homogeniškos daugumos 
elementu, nes taip jie tik sustiprintų dominuojančią aksiomatiką. 
Priešingai, „mažumoms būdinga teigti neapskaičiuojamumo galią, 
net jei tą mažumą sudaro vienas narys“ (Deleuze, Guattari 2004b: 
$19-520). Kitaip tariant, pasipriešinimo veiksmas turi siekti ne su- 
vienodinančio universalumo, bet partikuliarumo: mes visi turime 
tapti moterimi ar spalvotuoju, t. y. užimti jo ar jos partikuliarią pozi- 
ciją. Šiuo požiūriu Deleuze'o ir Guattari pozicija visiškai sutampa su 
Foucault, kuris kovojo už tam tikrų grupių, pavyzdžiui, kalinių, teisę 
kalbėti iš savo partikuliarios pozicijos. Pokalbyje su Foucault, pava- 
dintame Intelektualai ir galia (Foucault 1980b), Deleuze'as teigia, jog 
galia visuomet siekia totalizuoti ir suvienodinti, o intelektualo už- 
duotis yra kurti teoriją, kuri įsikūnytų partikuliariame taške, kuri ne 
totalizuotų, bet daugintų ir „mažintų“. „Nėra reikalo totalizuoti to, ką 
nuolatos totalizuoja galia; jei judėtume šia kryptimi, tai reikštų atsta- 
tyti reprezentuojančias centralizmo formas ir hierarchines struktū- 
ras. Mes turime kurti horizontalius santykius ir visą tinklų sistemą; 
tai yra ypač sudėtinga“, - teigia Deleuze'as (Foucault 1980b: 212). 

Mažumų reikalavimas kalbėti iš savo partikuliarios pozicijos 
atveria daug gilesnį prieštaravimą tarp tėkmių, kuriomis vystosi ma- 
žumos, ir aksiomų, kurios pagrindžia daugumos dominavimą: „Iš 
esmės čia supriešinama ne anarchija ir organizacija, ne centralizmas 
ir decentralizacija, bet koncepcija, susijusi su neapskaičiuojamos ai- 
bės problemomis, ir skaičiuojamų aibių aksiomatizacija“ (Deleuze, 
Guattari 2004b: 520). Į šią priešpriešą dar įsiterpia valstybė kaip 
specifinis galios aparatas: tapsmas, kokybinis pokytis leidžia ma- 
žumoms pabėgti nuo valstybės vykdomos aksiomatizacijos; savo 
ruožtu valstybė siekia mažumas arba aproprijuoti ir paversti ak- 
siomomis, arba jas tiesiog sunaikinti. Tačiau tai yra sunkiai įgyven- 
dinamas uždavinys, nes, kaip teigia Deleuze'as ir Guattari, pačiam 
kapitalizmui būdinga nuolatinė ribos perkėlimo dinamika, nuolat 
kuriama priešprieša tarp aksiomatikos ir jai nepaklūstančių tėkmių: 
„Nors kapitalizmas vystosi remdamasis skaičiuojamų aibių mode- 
liu, jis neišvengiamai steigia neapskaičiuojamas aibes, kurios įsiter- 
pia į modelių veiklą ir ją sutrikdo“ (Deleuze, Guattari 2004b: 522). 
Kitaip tariant, pačiam kapitalizmo vystymuisi yra būdingos priešin- 
gos tendencijos: viena tendencija yra sekti organizacijos principu, 
kurti galios struktūras ir hierarchijas, kita tendencija - paleisti veikti 
dekoduotas tėkmes, kurios suardo esamą organizaciją ir leidžia ras- 
tis naujoms socialumo formoms. 

Ši įtampa tarp kapitalistinės aksiomatikos ir socialinių po- 
kyčių knygoje Tūkstantis plokštikalnių konceptualizuojama pasi- 
telkiant skirtingas sąvokas ir perskyras: tai priešprieša tarp karo 
mašinos ir užgrobimo aparato, taip pat tarp tolydžios ir padalytos 
erdvės. Kaip jau minėjome, valstybė kaip užgrobimo aparatas sie- 
kia aksiomatizuoti visas geismo, darbo, tapsmo tėkmes; tačiau vi- 

"suomet egzistuoja tam tikras nuotėkis arba likutis, kuris priešinasi 
aksiomatizacijai. Šią pasipriešinimo energiją Deleuze'as ir Guatta- 
ri vadina karo mašina, turėdami omenyje, kad karo mašinomis 
siekiama ne tikro karo, bet veikiau kokybinio pokyčio. Kaip teigia 
Deleuze'as ir Guattari, „karo mašinos (...) tikslas yra ne karas, bet 

kūrybinių pabėgimo krypčių ieškojimas, tolydžios erdvės ir toje 
erdvėje esančių žmonių kūrimas“ (Deleuze, Guattari 2004b: 466). 
Šiuo požiūriu karo mašina visuomet yra nukreipta prieš valstybę; 
savo ruožtu valstybė siekia karo mašiną pasisavinti ir pritaikyti savo 
tikslams. Deleuze'as ir Guattari teigia, jog valstybė visuomet yra 
nukreipta į vidujybę ir pakartojimą, o karo mašina - į išoriškumą: 
„Valstybė-forma, kaip tam tikra vidujybės forma, turi tendenciją 
save reprodukuoti, išlikdama identiška sau nepaisant visų variacijų 
ir lengvai atpažįstama net per savo kraštutinumus, visuomet siekian- 
ti viešo pripažinimo (nesama užmaskuotos valstybės). Tačiau karo 
mašina sukuria tokią išoriškumo formą, kuri egzistuoja tik kaip savo 
pačios metamorfozė“ (Deleuze, Guattari 2004b: 397-398). Karo 
mašina destabilizuoja sociumą ir išsklaido galios centrus, sukurda- 
ma naujas socialines grupes, gaujas ar judėjimus, kurie negali būti 
pasisavinami galios struktūrų. Kaip teigia Patton'as, karo mašina 
pasiūlo alternatyvų galios modelį: „Kaip užgrobimo aparatas valsty- 
bė-forma reprezentuoja grynai kiekybinį ar linijinį galios kaupimo 
modelį. Ji apima kitų kūnų inkorporavimą arba dėl to, kad jie savo 
substancija pamaitina užgrobiantįjį kūną, arba dėl to, kad jų jėgos 
gali būti pridedamos prie užgrobiančiojo kūno. Metamorfozės ma- 
šina, priešingai, reprezentuoja kokybinį ar daugialypį galios kaupi- 
mo būdą“ (Patton 2000: 111). Metamorfozės mašina kuria naujas 
socialines kokybes ir erdves, kurios negali būti suvienodinamos ar 
totalizuojamos. 

Šiuo požiūriu perskyra tarp valstybės aparato ir karo mašinos 
atitinka perskyrą tarp padalytos ir tolydžios erdvės. Valstybės apa- 
ratas ne tik veikia padalytoje erdvėje, bet ir ją aktyviai dalija, suvie- 
nodina ir pasisavina. Karo mašina veikia tolydžioje erdvėje, kurioje 
paleidžia veikti tapsmo tėkmes, kuriančias intensyvumus ir naujas 
kokybes. Tolydi erdvė dar vadinama nomadine erdve, kadangi čia 
viskas randasi ir kinta lyg čiabuvių gentis, judanti dykuma. Padaly- 
ta erdvė savo ruožtu atitiktų sėslių žemdirbių dirbamą erdvę, kurią 
nusako nuosavybės, kiekybės ir galios santykiai. Iš to seka, jog pada- 

lyta erdvė yra ekstensyvi ir apskaičiuojama, o tolydžią erdvę nusako 
joje sukuriami intensyvumai. Kaip teigia DeLanda, „ekstensyviam 
erdvės matavimo būdui, kuriuo vadovaujasi sėslūs [žemdirbiai], 
Deleuze'as priešpriešina intensyvų erdvės užvaldymo būdą, kuris 
užvaldo erdvę panašiai kaip vanduo, užimdamas ją be dalijimo ar 
skaičiavimo. Šią alternatyvą jis vadina nomadine distribucija“ (De- 
Landa 2005: 47). Taigi tolydi erdvė yra tapsmo ir kokybinio poky- 
čio erdvė, kuri sukuria sąlygas socialiniam ir politiniam pokyčiui. 


Karo mašina ir tolydi politika 


Apžvelgę Deleuze'o ir Guattari suformuluotą valstybės aparato sam- 
pratą, turime atsakyti į klausimą, kas ir kaip priešinasi galiai. Aki- 
vaizdu, jog karo mašinos sąvoka yra tik priemonė ar įrankis, kuriuo 
siekiama atverti kelius naujai politiškumo sampratai. Tačiau koks 
šios politiškumo sampratos turinys? Jei galios tikslas yra kurti hie- 
rarchines struktūras, jas dalyti ir pasisavinti, ar galime teigti, jog al- 
ternatyvą galios struktūroms gali sukurti tolydi politika? Čia vėlgi 
praverstų Deleuze'o ir Guattari nuoroda į matematiko Riemann'o 
apibrėžtą kiekybinių ir kokybinių daugialypumų sampratą. Kaip 
teigia Riemann'as, kiekybiniai daugialypumai gali būti skaičiuoja- 
mi ir dalijami, pavyzdžiui, mes galime palyginti atstumą tarp dviejų 
vertikalios tiesės taškų ir atstumą tarp dviejų horizontalios tiesės 
taškų. Tačiau kokybiniai daugialypumai gali būti apskaičiuojami 
tik netiesiogiai, jei, pavyzdžiui, palyginsime du vienodo aukščio, 
tačiau nevienodo intensyvumo garsus arba vienodo intensyvumo, 
tačiau skirtingo aukščio garsus. Šiuo atveju turime intensyvius dau- 
“ gialypumus, kurių negalima padalyti nepakeičiant jų prigimties 
(Deleuze, Guattari 2004b: 533). Tam tikros kokybės, pavyzdžiui, 
garso intensyvumas, temperatūra arba greitis nėra dalijami: „tempe- 
ratūra nėra dviejų mažesnių temperatūrų suma, greitis nėra dviejų 
mažesnių greičių suma. Kiekvienas intensyvumas pats savaime jau 

yra skirtumas, jis skiriasi nuo savęs taip, kaip kiekvienas skirtumo 
elementas skiriasi savo prigimtimi nuo kito elemento“ (Deleuze, 
Guattari 2004b: 533). Pavyzdžiui, pasiekęs tam tikrą kritinę tem- 
peratūrą, vanduo gali virsti garais arba ledu, vadinasi, suformuo- 
ti visiškai kitokios prigimties kūną. Kitaip tariant, tolydi erdvė yra 
intensyvių daugialypumų erdvė, kuri keičiasi ir keičia joje esančius 
subjektus. Iš to seka, jog tolydi erdvė ne tik nuolat patiria kokybinius 
pokyčius, bet ir kažkas, užimantis šią erdvę arba joje esantis, gali ir 
turi patirti esminių transformacijų: „Ne tik tai, kas užima tolydžią 
erdvę, tampa daugialypumu, kuris dalijamas keičia savo prigimtį, - 
taip atsitinka gentims dykumoje, kurios nuolatos keičia atstumus, 
tai gaujos, patiriančios nuolatines metamorfozes, - bet ir pati tolydi 
erdvė, dykuma, stepė, jūra, ar ledynas yra tokio pobūdžio daugialy- 
pumas, neapskaičiuojamas, decentruotas, kryptinis ir t. t“ (Deleu- 
ze, Guattari 2004b: 534). 

Toliau aiškindami tolydžios ir padalytos erdvės opoziciją, 
Deleuze'as ir Guattari prisimena technologinį pavyzdį - priešpriešą 
tarp tekstilės audinio ir veltinio arba tarp audinio ir skiautinio. Ši 
priešprieša praverčia analizuojant daug sudėtingesnę opoziciją tarp 
euklidinės ir Riemann'o geometrijos sampratų: euklidinėje geome- 
trijoje (kaip ir audinyje) galima apskaičiuoti tarp vieno ir kito taško 
esantį atstumą; o Riemanno tyrinėjamos erdvės yra lyg skiautiniai, 
kitaip tariant, Riemann'o erdvėje du gretimai esantys stebėtojai 
gali apibrėžti tik taškus, esančius jų tiesioginėje kaimynystėje, ta- 
čiau negali apibrėžti savo pozicijos vienas kito atžvilgiu. „Kiekvie- 
na kaimynystė yra lyg euklidinės erdvės skiautė, tačiau ryšys tarp 
vienos ir kitos kaimynystės nėra apibrėžtas ir gali būti nustatomas 
begale būdų. Riemanno erdvė bendriausiu požiūriu pasirodo kaip 
amorfiška gabaliukų kolekcija, kurie vienas kitam priešpriešinami, 
tačiau negali būti sujungti“ (Deleuze, Guattari 2004b: 535). Kitaip 
tariant, Riemann'o erdvė yra lyg skiautinys, kuriam būdingas tam 
tikras ritmas, heterogeniški jungimai. Deleuze'as ir Guattari teigia, 
jog tolydžią erdvę geriausiai apibūdina Benoit Mandelbtrot fraktalo 

samprata. Fraktalas yra asambliažas, kurio dimensijos yra frakcinės, 
o ne išbaigtos ar galutinės; arba jei išbaigtos, tai turinčios begalę va- 
riacijų. Kitaip tariant, fraktalas sukuria erdves, kuriose niekas nesi- 
baigia; būtent todėl Deleuze'as ir Guattari teigia, jog tolydi erdvė yra 
tapsmo ir metamorfozių vieta. 

Šiuo požiūriu tolydi erdvė visuomet yra heterogeniška, 
daugialypė, o padalyta erdvė, priešingai, yra homogeniška, nors tai 
ir nėra akivaizdu iš pirmo žvilgsnio. Galėtume manyti, kad tai, kas 
neskaičiuojama ir nedalijama, yra homogeniška, tačiau yra būtent 
priešingai: homogeniškumas yra dalijimo ir skaičiavimo rezultatas, 
nes skaičiavimas numato suvienodinimą, kitaip tariant, kad suskai- 
čiuotume, turime tam tikrus dalykus tam tikrų atžvilgiu padaryti 
vienodus. Tolydi erdvė, priešingai, leidžia koegzistuoti skirtingoms 
dimensijoms, taigi „tolydžiai erdvei būdingas esminis heterogeniš- 
kumas: veltinys ar skiautinys, o ne audimas, ritminės vertės, o ne 
harmoninė melodija, Riemann'o erdvė, o ne euklidinė erdvė..“ (De- 
leuze, Guattari 2004b: 539). Kitaip tariant, aksiomatinei galios logi- 
kai tolydi politika gali priešpriešinti ne tik tai, kas neapskaičiuojama 
(mažumas kaip neapskaičiuojamas aibes), bet ir tapsmo nenumato- 
mumą, jo fraktalinį neišbaigtumą ir negalimybę jo apibrėžti tam ti- 
kru duotu momentu. Šiuo požiūriu padalytos erdvės aparatai - vals- 
tybė, disciplinuojančios institucijos — siekia sustabdyti socialinius 
procesus, juos padalyti ir apibrėžti, o tolydi politika siekia išvengti 
bet kokio įkalinimo represinėse galios institucijose. 

Vienas iš konkrečių pavyzdžių, kurio Deleuze'as ir Guatta- 
ri imasi norėdami aptarti tolydžios ir padalytos erdvės sampratą, 
yra darbo kategorija. Deleuze'as ir Guattari nubrėžia paralelę tarp 
fizikos (grynoji jėga) ir socialinės darbo jėgos kategorijų. Panašiai 

"kaip fizikinis pasaulio aiškinimas svyruoja tarp Newton'o fizikos 
ir „gaujų, turbulencijų, „katastrofų“ ir epidemijų fizikos“, sociali- 
nis pasaulio aiškinimas svyruoja tarp to, ką Deleuze'as ir Guattari 
vadina „darbu“ padalytoje erdvėje ir „laisvu veiksmu“ tolydžioje 
erdvėje. Deleuzeas ir Guattari teigia, jog socioekonominis darbo 

jėgos konceptas ir abstrakti darbo samprata sudaro sąlygas kurti 
homogeniškas abstrakčias kiekybes, kurias galima pritaikyti bet 
kuriam darbui. Kitaip tariant, darbo modelis leidžia kokybinius 
skirtumus, būdingus laisvam veiksmui, paversti kiekybiniais dar- 
bo vienetais. Kitaip tariant, valstybė „gali primesti darbo modelį 
kiekvienai veiklai, išversti kiekvieną veiksmą į galimą ar virtualų 
darbą, disciplinuoti laisvą veiksmą arba (o tai reiškia tą patį da- 
lyką) priskirti jį „laisvalaikiui“, kuris egzistuoja tik per santykį su 
darbu. Dabar mes suprantame, kodėl darbo modelis kartu su savo 
fiziniais ir socialiniais aspektais sudaro esminę valstybės aparato 
dalį“ (Deleuze, Guattari 2004b: 541). Svarbiausias valstybės rū- 
pestis yra kiekvieną veiklą apskaičiuoti, dauginti arba padalyti, ki- 
taip tariant, stratifikuoti. Tolydi erdvė šiame kontekste suvokiama 
kaip tokia erdvė, kurią reikia užkariauti pasitelkiant darbo modelį 
ir valstybės aparatą. Kaip teigia Deleuze'as ir Guattari, „darbas at- 
lieka bendrą erdvės ir laiko padalijimo operaciją, pajungia laisvą 
veiksmą, panaikina tolydžias erdves..“ (Deleuze, Guattari 2004b: 
541). Taigi Deleuze'ui ir Guattari darbas yra pajungimo ir discipli- 
navimo forma, priešingai nei Michaeliui Hardt'ui ir Antonio Ne- 
gri, kurie, kaip matysime vėliau, patį darbo procesą laiko pasiprie- 
šinimu kapitalistinei aksiomatikai. 

Kaip jau minėjome, padalytos erdvės atitikmuo yra valsty- 
bės aparatas ir disciplinos institucijos, o tolydžią erdvę Deleuze'as ir 
Guattari dar vadina nomadine erdve. Šiuo požiūriu tolydi politika 
kartu yra ir nomadinė politika, nuolat keičianti pavidalus ir vengian- 
ti prisirišti prie tapatybių ar teritorijų. Deleuze'as ir Guattari aptaria 
kelis nomadizmo atvejus. Pirmasis — tai nomadinis mokslas, kuris 
priešinasi instituciniam, arba „karališkajam mokslui“: institucinis 
mokslas ieško esmių ir tapatybių, jis formuluoja bendrybes, todėl 
mielai yra palaikomas valstybės institucijų. Nomadinis mokslas, 
priešingai, ieško singuliarumų ir „silpnųjų esmių“, o ne bendrų for- 
mų. Dėl šios priežasties „karališkasis mokslas“ visuomet siekia pasi- 
savinti nomadinį mokslą arba delegitimuoti jį kaip nemokslą. „Vals- 

tybė nesuteikia galios (pouvoir) intelektualams ar konceptualiems 
inovatoriams; priešingai, ji paverčia juos griežtai valdomu organu, 
kurio autonomija yra tik įsivaizduojama, tačiau to pakanka, kad per 
tuos, kurie dirba, valstybė galėtų paprasčiausiai reprodukuoti ar 
įgyvendinti visą savo galią (puissance)“ (Deleuze, Guattari 2004b: 
406). Valstybė stengiasi užgniaužti nomadinį mokslą ir suteikti galią 
tiems minties dariniams, kurie atitinka valstybės aparato legitimuo- 
tas formas. 

Antrasis pavyzdys - tai santykis tarp valstybinio ir noma- 
dinio mąstymo. Deleuze'as visą filosofijos istoriją laiko tam tikrų 
minties vaizdinių istorija. Minties vaizdinys reiškia tam tikrą sustin- 
gusią mąstymo formą, kuri glaudžiai susijusi su valstybe kaip for- 
ma. „Minties vaizdinys nusako ne metodą, bet kažką gilesnio, kas 
visuomet laikoma savaime suprantamu, - koordinačių, dinamikos, 
orientacijų sistema: ką reiškia mąstyti ir kaip „orientuojamasi min- 
tyje“ (Deleuze 1995: 147-148). Tokį minties vaizdinį, kuris atspin- 
di galios formas, Deleuze'as ir Guattari vadina „noologija“: tai vals- 
tybė-forma, kuri įsikuria ne socialinio veiksmo, bet pačios minties 
plotmėje. Ši keista sąjunga tarp minties ir valstybės yra naudinga 
abiem pusėms: mintis iš valstybės gauna legitimaciją, o valstybė — 
visišką konsensusą ir de jure universalumą. „Minčiai naudinga pri- 
sišlieti prie valstybės, tačiau valstybei ne mažiau naudinga pratęsti 
save mintyje ir būti jos sankcionuotai kaip vienintelei ir universa- 
liai formai“ (Deleuze, Guattari 2004b: 414). Tobulas piliečių ho- 
mogenizavimas, pasiekiamas per valstybės konsensusą, yra lydimas 
tobulo mąstymo galimybių homogenizavimo, kuris pasirodo kaip 
bendra ir visuotinai priimta nuomonė. „Bendra nuomonė, visų ge- 
bėjimų suvienijimas įsteigiant Cogito yra valstybės konsensusas, pa- 
"keltas į absoliuto lygį“ (Deleuze, Guattari 2004b: 415). Tokiu būdu 
mąstymas skolinasi iš valstybės tobulą vidinės minties karalystės 
vaizdinį, kuris, nors ir yra įsivaizduojamas, yra visiems priimtinas. 
„Iš čia kyla svarba tokių sąvokų kaip universalumas, metodas, klau- 
simas ir atsakymas, sprendimas ar pripažinimas to, kas visuomet tik 

teisinga. (...) Taip filosofija išverčiama į oficialią grynosios valsty- 
bės kalbą“ (Deleuze, Parnet 2006: 10). 

Šiam konsensuso ir visuotinai priimtos nuomonės aljansui 
oponuoja „prieštaringos mintys, kurios veikia drastiškai, o pasiro- 
do netolygiai“ (Deleuze, Guattari 2004b: 415). Šios prieštaringos 
mintys atsiranda „privačių“ mąstytojų galvose. Svarbiausias šių 
mąstytojų bruožas — išorybės mąstymas, o ne vidinė kontemplia- 
cija. Išorybės mąstymas — mintis, kurią Deleuze'as perima iš Fou- 
cault, — tai minties siekis susijungti su išoriniu pasauliu, su naujais 
žmonėmis ir naujomis minties galiomis. Tačiau svarbiausia čia yra 
suvokti, jog išorybės mąstymas nesiūlo pakeisti vieno valstybinio 
minties vaizdinio kitu - veikiau siekiama paties mąstymo išorės, ku- 
rioje atsisakoma vaizdinio ir jo kopijų, universalių maksimų ir teigi- 
nių. Kitaip tariant, valstybinis mąstymas kuria mąstymo vaizdinius, 
kurie padalija mąstymo erdvę į universalius teiginius ir aksiomas, 
o išorybės mąstymas sukuria tolydžią mąstymo erdvę: „Išorybės 
forma įkurdina mąstymą tolydžioje erdvėje, kurią jis turi užimti 
be skaičiavimo, ir kurioje nėra jokio tinkamo metodo, jokios suvo- 
kiamos reprodukcijos, tik santykiai, intermezzo, prisikėlimai“ (De- 

„leuze, Guattari 2004b: 416). Tolydi mintis reiškiasi kaip mąstymo 
šuolis ar netikėtas aforizmas, kaip singuliarumas, kurio neįmanoma 
nei universalizuoti, nei interiorizuoti. Taigi kiekvienas mąstytojas, 
menininkas ar revoliucionierius turi išrasti savo tolydžią mąstymo 
erdvę, sukurti savo karo mašiną ir taip atverti galimybes kūrybiniam 
pokyčiui. 

Panašią priešpriešą galime įžvelgti tarp valstybinio ir noma- 
dinio meno, tarp valstybinės ir nomadinės politikos, kurios veiks- 
mai ir pavidalai sunkiai apibrėžiami ir numatomi. Tačiau ką noma- 
dinė arba tolydi politika gali reikšti šiandieninėje politinėje kalboje? 
Kaip Deleuze'o ir Guattari mintis galėtume aktualizuoti šiandien? 
Paradoksalu, tačiau būtent šiandieninės politinės realijos gyvai ak- 
tualizuoja nomadizmo sąvoką: šiandieniniai nomadai numato nau- 
ją santykį su erdve, naują erdvės pasisavinimo būdą. Deleuze'as ir 

Guattari pabrėžia, jog sėsliųjų žemdirbių santykis su erdve visuo- 
met yra įtarpinamas valstybės aparatų (per nuosavybės arba nuo- 
mos santykius), o nomadų santykis su erdve yra veikiau intensyvus 
nei ekstensyvus: nomadas keliauja kartu su savo erdve, jis visuomet 
yra tapsmo būklėje, visuomet intermezzo. Šiuo požiūriu nomadinė 
erdvės distribucija yra nenumatyta revoliucija, nes ji dekonstruo- 
ja nuosavybės ar priskyrimo santykiais paremtą santykį su erdve. 
Savo ruožtu valstybė siekia sustabdyti nomadinį judėjimą, apibrėžti 
jį ir apriboti. Tai ypač akivaizdu stebint dabartinę migracijos krizę: 
susidūrusios su iki šiol neregėtais pabėgėlių srautais, tautinės vals- 
tybės ima veikti kaip represiniai aparatai, siekiantys arba užtverti 
ir sustabdyti migracijos srautus, arba suvaryti pabėgėlius į migra- 
cijos centrus ir kitas disciplinuojančias institucijas. Taigi tautinės 
valstybės ir pilietybės institucijos tampa kontrolės dispozityvais, 
leidžiančiais atsikratyti nepageidaujamų individų. Kaip matysime 
vėliau, Agamben'as tautinės valstybės ir pilietybės institucijas taip 
pat laiko biopolitiniais represijų aparatais. Šiame kontekste Deleu- 
zeo ir Guattari siekis konceptualizuoti nomadinį tapsmą tampa ne 
tik teorine nuostata, bet ir tolydžios politikos veiksmu, sukuriančiu 
sąlygas alternatyviai socialinei sąrangai. Tačiau tuo pat metu Deleu- 
ze'as ir Guattari pabrėžia, kad tolydi erdvė pati savaime dar nėra joks 
išsigelbėjimas: „tolydi erdvė pati savaime nėra išlaisvinanti. Tačiau 
būtent šioje erdvėje kovos yra pakeičiamos arba perkeliamos, o gy- 
venimas sukuria naujų iššūkių ir kliūčių, išranda naują tempą ir grei- 
tį, pakeičia priešininkus. Tačiau netikėkite, kad išsigelbėti pakanka 
vien tik tolydžios erdvės“ (Deleuze, Guattari 2004b: 551). Kitaip 
tariant, tolydi erdvė nėra joks stebuklų laukas, tačiau tai yra tokia 
zona, kurioje galima sutrikdyti esamą tvarką ir išrasti naują. 
Apibendrindami galime teigti, jog Deleuze'asir Guattari kons- 
tatuoja galios asambliažų dvilypumą: iš vienos pusės veikia abstrakti 
aksiomatizacijos ir perkodavimo mašina, kuri sukuria homogenišką 
ir padalytą erdvę, kurioje paleidžia veikti valstybės aparatą, iš kitos 
pusės - abstrakti metamorfozės mašina, atverianti deteritorizacijos 

ir pabėgimo kryptis, paleidžianti veikti karo mašinas. Turint ome- 
nyje šį dvilypį abstrakčios mašinos pobūdį, pasipriešinimas taip pat 
turėtų vykti makropolitikos ir mikropolitikos lygmeniu. Makropo- 
litikos lygmeniu kovojama prieš valstybės aparato vykdomą aksio- 
matizaciją, o mikropolitikos lygmeniu siekiama įgyvendinti tapsmą 
mažuma. „Vėlgi, negalima teigti, kad kova aksiomų lygmeniu neturi 
reikšmės; priešingai, ji yra lemianti (...). Tačiau kartu reikia paste- 
bėti, jog šios kovos nurodo ir kitas tuo pat metu vykstančias kovas. 
Nors ir kokie kuklūs būtų jų reikalavimai, jie visuomet sukuria kaž- 
ką, ko aksiomatika negali toleruoti: kai žmonės pareikalauja galimy- 
bės patys suformuluoti savo problemas“ (Deleuze, Guattari 2004b: 
520). Deleuze'“o ir Guattari teigimu, tikroji politinė kova vyksta ne 
makropolitikos ir galios dispozityvo lygmeniu, bet mikropolitikos 
lygmeniu, kai paleidžiamos veikti neapskaičiuojamos mažumos. 
Kitaip tariant, mažumos turėtų siekti ne būti pripažintos galios dis- 
pozityvo, bet plėtoti nomadinį tapsmą tolydžioje erdvėje. „Bendrai 
kalbant, mažumų integracijos problema nėra išsprendžiama per ak- 
siomas, statutus, autonomijas, nepriklausomybes. Žinoma, jų tak- 
tika yra to siekti. Tačiau jei mažumos yra revoliucinės, tai tik todėl, 
kad jos turi daug stipresnę galią kvestionuoti pasaulinę aksiomati- 
ką“ (Deleuze, Guattari 2004b: 521). Mažumos kaip nesuskaičiuoja- 
mos aibės turi galios „nulaužti“ kapitalistinę aksiomatiką ir bent jau 
pristabdyti sklandų užgrobimo aparatų veikimą. 





III. 


GIORGIO AGAMBEN'AS: 
BIOPOLITIKA KAIP IŠIMTIES BŪKLĖ 





Foucault biopolitikos sampratą toliau plėtoja Giorgio Agamben'as. 
Kaip buvo parodyta ankstesniame skyriuje, Foucault biopolitiką 
analizuoja kaip tam tikrą istorinį fenomeną, o biopolitikos atsira- 
dimą sieja su liberaliosios demokratijos ir kapitalizmo raida. Agam- 
ben'as, priešingai, biopolitiką suvokia kaip tam tikrą transistorinę 
konstantą, kuri apibrėžia tiek totalitarinius režimus, tiek parlamen- 


tines demokratijas. Agamben'as biopolitiką sieja su suverenios ga- 
lios teise skelbti išimties būklę, kurioje suspenduojama įprastinė 
jurisdikcija, o galia ima veikti kaip pašalinimo ir įtraukimo mecha- 
nizmas, nuolat perkeliantis ribas tarp politinio subjekto ir to, ką 
Agamben'as vadina „nuoga gyvybe“. Agamben'as remiasi Hannah 
Arendt atlikta žmogaus teisių kritika, kuri atskleidė, jog žmogaus 
teisės, kurios ir buvo sukurtos apsaugoti „nuogai gyvybei“, nustoja 
veikusios būtent tuomet, kai žmogus netenka pilietybės teikiamų 
privilegijų. Remdamasis šia įžvalga, Agamben'as ragina persvarsty- 
ti tautinės valstybės vaidmenį globaliame pasaulyje ir kvestionuoti 
gimties faktu paremtą pilietybės sampratą. Agamben'as nepasitiki 
nei žmogaus ar piliečio, nei žmogaus teisių kategorijomis ir ragina 
apmąstyti gyvybę kaip formą, t. y. tokią gyvybę, kuri niekuomet ne- 
gali būti atskirta nuo savo formos galios sprendimu ir tapti nuoga 
gyvybe. Jei nuoga gyvybė visuomet yra galios (lot. potestas) vei- 
kimo rezultatas, gyvybė kaip forma įkūnija gyvybės potencialumą 
(lot. potentia ). Gyvybė kaip forma reiškia visų gyvybės formų ben- 
 drumą, todėl gali būti apmąstoma kaip būsimos politinės bendruo- 
menės pamatas. 

Agamben'o nuogos gyvybės samprata 


Knygoje Homo sacer: suvereni galia ir nuoga gyvybė (1998) Agam- 
benas pateikia nuogos gyvybės sampratą pasitelkdamas graikų 
kalbos sąvokas z0č (nuoga gyvybė) ir bios (politinė egzistencija). 
Aristotelis teigia, jog politinė egzistencija, arba bios politikos, yra di- 
džiausias gėris tiek žmonijai, tiek ir atskiram individui; o sąvoka z0ė 
iš viso nepasirodo politiniame kontekste ir siejama nebent su oikos — 
privačia namų sfera. Tačiau, nors ir griežtai atribota nuo politiškumo, 
ši sąvoka pasirodo garsiojoje Aristotelio tezėje, kad žmogus yra poli- 
tinis gyvūnas (politikon z6on). Būtent šį Aristotelio teiginį Foucault 
komentuoja knygos Valia žinoti pabaigoje: „Tūkstantmečiais žmogus 
liko tuo, kuo jis buvo Aristoteliui: gyvūnas su papildomu polinkiu 
į politinę egzistenciją; šiuolaikinis žmogus yra gyvūnas, kurio poli- 
tiškumas kvestionuoja jo paties egzistenciją“ (Foucault 1998: 143). 
Agambenas, sekdamas Foucault, čia siekia atskleisti daug radikales- 
nę tendenciją - pati žmogaus biologinė egzistencija, jo z6ė tampa 
politinių manipuliacijų objektu. Ši žmogaus bestializacija įgalina tiek 
gyvybės išsaugojimą, tiek ir holokaustą, t. y. gyvybės naikinimą iki 
tol neregėtu mastu. Tačiau Foucault šį procesą apibūdino kaip peri- 
ferijos ir centro santykį — kaip iki tol marginalių biologinių procesų 
įtraukimą į galios poveikio lauką, o Agamben'as kalba apie nuolatinį 
ribų ištrynimą, nuolat perkeliamą perskyrą tarp to, kas politiška ir 
saugoma įstatymų, ir to, kas tik biologiška ir „nuoga“. „Svarbiausia 
yra tai, - teigia Agamben'as, - kad kartu su procesais, kurie išimtį 
visur paverčia taisykle, nuogos gyvybės sritis, kuri iš pradžių buvo 
politinės tvarkos paribiuose, palaipsniui ima sutapti su politikos sriti- 
mi, o pašalinimas ir įtraukimas, išorė ir vidus, bios ir z0č, teisė ir faktas 
įeina į neredukuojamo neapibrėžtumo zoną“ (Agamben 1998: 9). 


11 Giorgio Agamben. Homo sacer: II potere sovrano e la nuda vita. Torino: 
Giulio Enaudi editore s.p.a., 1995. Toliau cituojamas vertimas į anglų kal- 
bą (Agamben 1998). 

Agamben'as teigia plėtojąs ne tik Foucault, bet ir Hannah 
Arendt idėjas. Žmogiškojoje būklėje Arendt aprašė iš esmės biopo- 
litinius procesus, kurie homo laborans, kitaip tariant, biopolitinį gy- 
venimą, paverčia modernios visuomenės gyvenimo centrų. Tačiau, 
Agambeno manymu, Arendt tyrimams būdingas tam tikras ribotu- 
mas, nes šių biopolitinių procesų ji niekaip nesieja su totalitarizmo 
fenomenu, aprašomu jos knygoje Totalitarizmo ištakos. Panašus ri- 
botumas būdingas ir Foucault tyrimams, kadangi biopolitinės ga- 
lios jis niekuomet nemėgino susieti su dvidešimtojo amžiaus tota- 
litarinėmis valstybėmis. Priešingai, Foucault ėmė gilintis į įvairias 
subjektyvacijos technikas, kurios, atrodytų, su galia turi mažai ką 
bendra. Tačiau Agamben'as teigia, kad šis analizės objektas nėra 
toks menkas, kaip atrodo: „Savo vėlyvuosiuose tekstuose Foucault 
teigia, jog moderni Vakarų valstybė suliejo subjektyvios individua- 
lizacijos technikas su objektyviomis totalizavimo procedūromis iki 
tol neregėtu mastu, taigi jis kalba apie tikrą „politinį dvigubą ryšį“ 
tarp individualizacijos ir tuo pat metu vykstančios moderniosios 
galios struktūrų totalizacijos“ (Agamben 1998: 5). Taigi Foucault iš 
esmės atskleidė, jog galios veikimas yra dvikryptis: galia veikia tiek 
individualizuodama, tiek totalizuodama, pajungdama kiekvieną in- 
dividą. Nors tiek Arendt, tiek Foucault svarstė paskirus biopolitikos 
ir totalitarinės galios aspektus, jie niekuomet šių aspektų nesiejo; 
taigi Agamben'as imasi šios sudėtingos užduoties sujungti biopo- 
litinės galios ir totalitarinės valstybės analizes. Jis teigia, jog „šios 
dvi analizės negali būti atskirtos ir kad nuogos gyvybės įtraukimas 
į politiškumo lauką sukuria pirminę - net jei paslėptą - suverenios 
galios šerdį. Galima netgi teigti, jog biopolitinio kūno produkavimas 

„yra pirminė suverenios galios veikla“ (Agamben 1998: 6). 

Foucault biopolitikos atsiradimą aiškino istoriškai: jam rū- 
pėjo, kaip „gyvybė įeina į istoriją, kaip istorija tampa bioistorija, 
atskleidžiančia gyvybės ir istorijos sąveikos procesus (Foucault 
1998: 143). Istorinį biopolitikos formavimąsi Foucault aiškino 
skirtingais galios dispozityvais, kurie papildo vienas kitą: suvereno 


89 


Audronė Žukauskaitė 





galią papildo disciplininė galia, o šią - biopolitika ir ją įgyvendinan- 
tis valdymo (gouwvernementalitė) režimas. Agambenūs laikosi visiš- 
kai priešingos teorinės prielaidos: jo manymu, suvereno galia yra 
tarsi transistorinė konstanta, apimanti ir senuosius laikus, ir šiuo- 
laikines demokratijas. Neatsitiktinai nuogos gyvybės, arba komo sa- 
cer (švento žmogaus), figūra į Agamben'o tekstus ateina iš senosios 
romėnų teisės. Homo sacer yra tokia gyvybės forma, kuri suvereno 
galios sprendimu, t. y. išimties tvarka, gali būti paaukota nelaikant 
to nusikaltimu. Agamben'as teigia, jog kiekviena suvereni galia save 
konstituoja per išimties, kuria pagaminamas biopolitinis homo sacer 
kūnas, suformulavimą. Foucault šią suvereno galią įsiterpti į gyvy- 
bės sritį ir nuspręsti, kuri gyvybė yra verta gyventi, vadino rasizmu: 
jam rasizmas - „tai būdas įsiterpti į galios kontroliuojamos gyvybės 
sritį: tai perskyra tarp to, kas turi gyventi, ir to, kas turi mirti“ (Fou- 
cault 2003: 254). Agamben'as dar labiau radikalizuoja nuogos gy- 
vybės sampratą teigdamas, kad nuoga gyvybė gali būti priskiriama 
ne tam tikros rasės, bet iš esmės kiekvienam individui: „Kiekviena 
visuomenė apibrėžia šią ribą; kiekviena visuomenė - net pati šiuo- 
laikiškiausia - nusprendžia, kas bus jos „šventas žmogus“. Gali būti, 
kad ši riba (...) nedaro nieko kita kaip tik pasikartoja Vakarų isto- 
rijoje ir dabar — naujuose biopolitiniuose tautinės valstybės hori- 
zontuose - ji įsikūrė kiekvienoje gyvybėje ir kiekviename pilietyje. 
Nuoga gyvybė jau nėra pririšta prie tam tikros vietos ar apibrėžtos 
kategorijos. Dabar ji glūdi kiekvienos gyvos būtybės biologiniame 
kūne“ (Agamben 1998: 139-140). 

Agamben'as teigia, jog suvereno galia produkuoti biopoliti- 
nius kūnus yra tarsi galios nomos, dėsnis ar įstatymas, pagrindžiantis 
tiek senųjų imperijų, tiek šiuolaikinių parlamentinių demokratijų 
veikimą. Iš esmės Agamben'as nedaro jokios perskyros tarp totali- 
tarinių ir demokratinių valstybių ir teigia, jog visi piliečiai virtualiai 
yra homines sacri (Agamben 1998: 111). Šią keistą simbiozę galime 
aiškinti tuo, jog tada, kai galia ima skverbtis į privataus biologinio 
gyvenimo sritį ir virsta įvairiomis teisėmis (teisė į savo kūną, svei- 

katą, laimę ir laisvą raišką), tuo pat metu tarp individo ir galios užsi- 
mezga daug glaudesnis ryšys, nei buvo galima įsivaizduoti. Kaip tei- 
gia Agambenūas, „erdvės, laisvės ir teisės, kurias individai išsikovojo 
per konfliktus su valdžia, tuo pat metu sukūrė sąlygas nebyliam, bet 
nuolat augančiam individų pajungimui valstybės tvarkai, taip su- 
teikdamos naują ir dar labiau bauginantį pamatą suvereniai galiai, 
nuo kurios buvo siekta išsilaisvinti“ (Agamben 1998: 121). Taigi 
čia vėl matome tą patį dvigubą ryšį tarp individualių laisvių ir teisių 
bei pajungimo: suvereni galia veikia taip, kad įtraukimas į galios sritį 
(teisės) eina kartu su pašalinimu arba išstūmimu (beteisiškumas). 
„Ir tik dėl to, kad biologinė gyvybė ir jos poreikiai tapo politiškai 
apibrėžiamu faktu, galima suprasti kitu atveju nesuvokiamą greitį, 
kuriuo dvidešimtojo amžiaus parlamentinės demokratijos galėjo 
pavirsti totalitarinėmis valstybėmis ir kuriuo [šio] amžiaus totali- 
tarinės valstybės galėjo atvirsti, be jokio pertrūkio, į parlamentines 
demokratijas“ (Agamben 1998: 122). 

Tokios neapibrėžtumo zonos pavyzdys Agamben'ui yra kon- 
centracijos stovykla — vieta, kurioje aiškiausiai matomas santykis 
tarp politinės galios ir nuogos gyvybės. Koncentracijos stovykla 
Agamben'ui reiškia ne tiek istorinį faktą, kiek bet kurią vietą, kurioje 
pagaminami biopolitiniai kūnai, o gyvybė tampa „nuoga“, neteku- 
si bet kokių teisių: tai ir laikino sulaikymo vietos, esančios neapi- 
brėžtos jurisdikcijos zonose, ir oro uostų terminalai, išrūšiuojantys 
piliečius ir nepiliečius. Būtent tai leidžia Agamben'ui suformuluoti 
skandalingą teiginį, jog „koncentracijos stovykla (...) pasirodo kaip 
slapta modernybės politinės erdvės paradigma, kurios metamorfo- 
zes ir pavidalus turėsime išmokti atpažinti“ (Agamben 1998: 123). 
Koncentracijos stovykla yra ta erdvė, kurioje politika virsta biopoli- 
tika, o pilietis tampa potencialiai nuoga gyvybe. 

Agamben'as pastebi, jog koncentracijos stovykla nėra speci- 
finis nacistinės Vokietijos išradimas. Istorikai ginčijasi, kur atsirado 
pirmoji koncentracijos stovykla: tai galėtų būti campos de concentra- 
ciones, kurias 1896 metais ispanai įkūrė Kuboje, siekdami numalšinti 

kolonijų sukilimą, arba concentration camps, į kurias XX a. pradžioje 
anglai suvarė būrus Pietų Afrikoje. Bet kuriuo atveju koncentracijos 
stovykla atsiranda ne remiantis įprastine teise, bet skelbiant išimties 
būklę ir remiantis karo įstatymais. Netgi Vokietijoje pirmoji kon- 
centracijos stovykla buvo ne nacių Lager, bet 1923 metais social- 
demokratų vyriausybės įkurtas Konzentrationslager fūr Auslūnder 
Cottbus-Sielow vietovėje, kur buvo kalinami rytų europiečiai ir žy- 
dai (Agamben 1998: 167). Žinoma, tuo metu tai buvo sulaikymo 
stovyklos, tačiau būtent jos tapo modeliu vėliau atsirasiančioms 
išnaikinimo stovykloms. Šių stovyklų teisinis pagrindas buvo ne 
įprastinė teisė, bet vadinamasis Schutzhaft, prevencinė priemonė, 
leidžianti sulaikyti asmenį net jam nepadarius jokio nusikaltimo. 
Ši išimtinė Schutzhaft būklė įsigalioja suspendavus Veimaro kons- 
titucijoje numatytas asmenines laisves: tokios išimtys tarp 1919 ir 
1924 metų buvo paskelbtos net keletą kartų. Todėl 1933 metais į 
valdžią atėjus naciams ir paskelbus „potvarkį, kuriuo saugomi žmo- 
nės ir valstybė“, buvo tik pakartojama sena išimties būklės skelbimo 
praktika. Tačiau, kaip teigia Agambenaas, čia buvo įvesta ir tam tikra 
naujovė: „Išimties būklę buvo liautasi pateikti kaip išorinę ir laikiną 
situaciją, sukeltą faktinio pavojaus, ir imta tariamai laikyti tiesiog ju- 
ridine taisykle“ (Agamben 1998: 168). Kitaip tariant, teisiniai nuta- 
rimai, kurie turėjo veikti tik esant išimties būklei, dabar liko galioti 
ir esant normaliai situacijai. Būtent tai iš esmės pakeitė koncentraci- 
jos stovyklų statusą: iš pradžių koncentracijos stovykla buvo galima 
tik esant išimties būklei, o dabar ji įteisinama kaip pastovus ir nuo- 
latinis darinys, kuris vis dėlto funkcionuoja anapus įstatymo. „Kon- 
centracijos stovykla yra žemės gabalėlis, kuris plyti anapus norma- 
lios juridinės tvarkos, tačiau, nepaisant to, tai nėra tiesiog išorinė 
erdvė. Tai, kas yra pašalinta, remiantis etimologine žodžio „išimtis“ 
reikšme (ex capere), paimti į išorę, yra įtraukiama per pašalinimą“ 
(Agamben 1998: 169170). Kitaip tariant, koncentracijos stovy- 
kla yra tokia išimties būklė, kurioje piliečiai yra išrengiami iš savo 
įprastinių teisių ir laisvių ir paverčiami nuoga gyvybe. Šiuo požiūriu 

koncentracijos stovykla yra biopolitinė erdvė par excellence, kurioje 
susiduria galia ir nuoga gyvybė. „Būtent todėl koncentracijos stovy- 
kla yra politinės erdvės esminė paradigma tuo požiūriu, kad politika 
tampa biopolitika, o homo sacer yra virtualiai nebeatskiriamas nuo 
piliečio“ (Agamben 1998: 171). 
Kaip jau minėjome, biopolitinių kūnų produkavimą Agam- 
ben'as susieja su suverenios galios teise suformuluoti ir paskelbti 
išimties būklę, kurios metu suspenduojama įprastinė jurisdikcija. 
Agamben'as remiasi Carlo Schmitt'o Politinėje teologijoje (1985) 
suformuluotu apibrėžimu, kad suverenas yra „tas, kuris sprendžia | 
dėl išimties būklės“ (Agamben 1998: 11)'*. Agambeno teigimu, iš- 
imties būklė (pilietinis karas, sukilimas ar pasipriešinimas) yra pa- | 
radoksali „niekieno žemė“, kurioje galioja „teisė be teisės“ ir kur gy- 
vybė yra įtraukiama į teisėtumo sritį tik negatyviai, per pašalinimą: 
„išimties būklės teorija yra preliminari sąlyga, apibrėžianti santykį, 
kuris susieja ir tuo pat metu atsieja gyvą būtybę ir įstatymą“ (Agam- 
ben 2005: 1). Taigi išimties būklė suspenduoja iki tol egzistavusią 
juridinę tvarką: pavyzdžiui, Trečiasis reichas suspendavo iki tol 
veikusią Veimaro konstituciją, arba, ieškant šiuolaikiškesnio pavyz- 
džio, 2001 metų spalio 26 dieną JAV senato paskelbtas Patriotinis 
įstatymas (Patriot Act) leido sulaikyti ir įkalinti bet kurį įtariamąjį; 
taip atsiranda naujas teisės, arba, tiksliau, beteisiškumo subjektas, 
„Sulaikytasis“, kurio egzistencija tampa visiškai neapibrėžta ne tik 
laiko, bet ir teisės požiūriu. Taip, teigia AgambenAs, valstybė, pa- 
sitelkdama išimties būklę, iš esmės paskelbia teisėtą pilietinį karą, 
kuris „leidžia fiziškai eliminuoti ne tik politinius priešininkus, bet ir 
ištisas kategorijas piliečių, kurių dėl tam tikrų priežasčių negali in- 
tegruoti į politinę sistemą. Nuo tada savanoriškas nuolatinės nepa- 
"prastosios padėties kūrimas (nors technine prasme ir nepaskelbtas) 
tapo viena svarbiausių šiuolaikinių valstybių praktikų, neišskiriant 


12 Lietuviškai išversta: „Suverenus yra tas, kuris priima sprendimą išimtinės 
padėties atveju“ (Schmitt 2013: 30). 

nė vadinamųjų demokratijų“ (Agamben 2005: 2). Agamben'as tei- 
gia, kad šiuolaikiniame pasaulyje išimties būklė tapo pastovi ir nuo- 
latinė, kitaip tariant, išimtis tapo taisykle. Būtent dėl šios priežasties 
visi piliečiai virtualiai yra homines sacri, t. y. jų kaip piliečių statusas 
neapsaugo jų nuo to, kad bet kuriuo momentu jie gali būti transfor- 
muoti į nuogas gyvybes. 


Kas yra žmogaus teisių subjektas? 


Pastaraisiais metais stebima migracijos krizė naujai aktualizuoja 
Agambeno aptartą išimties būklę. Vakarų Europos valstybių atsisa- 
kymas priimti pabėgėlius ir juos integruoti, taip pat ir mėginimai kri- 
minalizuoti jų statusą verčia naujai apmąstyti sąsajas tarp modernios 
tautinės valstybės, pilietybės institucijos ir žmogaus teisių. Pietų 
Europoje paskubomis renčiami pabėgėlių centrai labai jau primena 
koncentracijos stovyklas, kuriose žmonės tiesiog netenka bet kokių 
teisių ir paverčiami nuoga gyvybe. Tai leidžia kelti klausimą, kokiu 
mastu koncentracijos stovykla kaip reiškinys yra susijusi sa moder- 
nios tautinės valstybės atsiradimu. Kaip teigia Agamben'as, „kon- 
centracijos stovyklos atsiradimas mūsų laikais pasirodo kaip įvykis, 
kuris lemtingai žymi pačios modernybės politinę erdvę. Koncen- 
tracijos stovykla sukuriama tuo momentu, kai modėrnios tautinės 
valstybės politinė sistema, kuri remiasi funkcine sąsaja tarp apibrėž- 
tos vietos (žemė) bei apibrėžtos tvarkos (valstybė) ir yra įtarpina- 
ma automatiškai pritaikomų gyvybės (gimties ar tautybės) įrašymo 
taisyklių, pamažu ima patirti ilgalaikę krizę, o valstybė nusprendžia 
tiesiogiai imtis tautos biologinio gyvenimo kaip savo tikrosios užduo- 
ties“ (Agamben 1998: 174—175). Kitaip tariant, gimtis arba biologi- 
nė gyvenimo dimensija tampa esminė įsteigiant valstybę kaip galios 
dispozityvą, kurio veikimas lemia, kas turi teisę turėti teises. 

Būtent žmogaus teisių klausimas išryškina sąsają tarp bio- 
politikos dispozityvo ir modernios tautinės valstybės. Žmogaus tei- 

sių klausimą išsamiai tyrinėja ir Arendt savo knygoje Totalitarizmo 
ištakos (2001)" — jam paskirtas skyrius Žmogaus teisių painiava. Čia 
Arendt aptaria naują politinį subjektą - pabėgėlį, beteisį žmogų, ku- 
ris prarado ne tik namus, bet ir teisinę valstybės globą. Būtent tokius 
žmones turėtų saugoti 1789 metų Žmogaus ir piliečio teisių dekla- 
racija, teigianti, kad žmogaus teisės yra prigimtinės, neatimamos ir 
neišvedamos iš jokių kitų teisių. Tačiau tai, pasak Arendt, ir sukūrė 
žmogaus teisių paradoksą, nes šios teisės buvo orientuotos į „abs- 
traktų“ žmogų, kuris, atrodo, niekur neegzistavo. „Žmogaus teisių 
koncepcija, grindžiama išgalvotu žmogaus apskritai egzistavimu, 
žlugo kaip tik tą akimirką, kai tie, kurie skelbėsi, kad ja tiki, pirmą 
kartą susidūrė su tokiais žmonėmis, kurie tikrai prarado visas kitas 
savybes ir ypatingus santykius, išskyrus tik viena - jie vis dar buvo 
žmonės. Pasaulis nematė nieko švento abstraktaus ir nuogo žmo- 
gaus būtyje“ (Arendt 2001: 299). Atrodytų, kad jei žmogaus teisės 
turi kokią nors prasmę, jos turėtų saugoti ir ginti būtent šią - „nuogo 
žmogaus“ — būtį. Tačiau šiuo atveju atsiskleidžia elementari tiesa, 
jog „nuogas žmogus“ nėra žmogaus teisių subjektas, nes žmogaus 
teisės neatskiriamai susijusios su tautos (arba tautinės valstybės) 
teisėmis. 

Šis paradoksas jau užfiksuotas pačiame deklaracijos pavadini- 
me (Dėclaration des droits de Vhomme et du citoyen), kuriuo sufleruo- 
jama, jog žmogus turi teisę turėti teises tik tuomet, jei jis yra kurios 
nors tautinės valstybės pilietis. Kaip ironiškai teigė Edmund'as Bur- 
ke'as, teisės turėtų būti patikimai paveldimos, o ne prigimtinės, to- 
dėl reikėtų reikalauti, kad kieno nors teisės būtų, pavyzdžiui, „anglo 
teisės“, o ne abstrakčios žmogaus teisės. Būtent abstraktus buvimas 
žmogumi, pasak Arendt, kelia žmogaus egzistencijai didžiausią pa- 

"vojų: „Žmonės, pergyvenę naikinimo stovyklas, koncentracijos ir 


13 Hannah Arendt. The Origins of Totalitarianism. New York: Harcourt Bra- 
ce Jovanovich, 1979 (1948). Toliau cituojamas vertimas į lietuvių kalbą 
(Arendt 2001). 

internavimo stovyklų gyventojai ir netgi palyginti laimingi žmonės 
be valstybės ir be Burke'o argumentų gali matyti, kad didžiausią pa- 
vojų jiems kėlė abstraktus buvimas tik žmogumi ir daugiau niekuo. 
Kaip tik todėl jie buvo traktuojami kaip laukiniai ir, bijodami, kad 
gali baigtis tuo, jog bus laikomi gyvuliais, jie atkakliai laikėsi savo 
tautiškumo, paskutinio savo ankstesnės pilietybės ženklo, vieninte- 
lio jiems likusio ir pripažinto saito su žmonija“ (Arendt 2001: 299). 
Kitaip tariant, teisė turėti žmogaus teises užtikrinama tik tam tikros 
tautinės valstybės piliečiams, o žmogus be pilietybės ir teisinio sta- 
tuso, žmogus kaip toks, kuris ir turėtų tikėtis žmogaus teisių apsau- 
gos, atsiduria „nuogo laukinio“ situacijoje. Kaip teigia Arendt, „jei 
koks žmogus praranda savo politinį statusą, jis neišvengiamai (...) 
turėtų atsidurti būtent tokioje padėtyje, kuriai numatytos tokios 
visuotinių teisių deklaracijos. Iš tikrųjų yra priešingai. Atrodo, kad 
žmogus, kuris yra tik žmogus ir daugiau niekas, praranda kaip tik tas 
savybes, kurios leidžia kitiems žmonėms jį laikyti tokiu pat žmogu- 
mi kaip ir jis“ (Arendt 2001: 300). 

Taigi Arendt įžvalgiai atskleidė žmogaus teisių sampratos 
biopolitinę dimensiją, kuri randasi atskiriant žmogaus kaip gyvos 
būtybės ir piliečio sąvokas. Jacgues'as Rancičre'as straipsnyje Kas 
yra žmogaus teisių subjektas? (2004) štai taip elegantiškai performu- 
lavo Arendt apibrėžtą paradoksą: „arba piliečio teisės yra žmogaus 
teisės (tačiau žmogaus teisės yra depolitizuoto asmens teisės; tai tei- 
sės tų, kurie neturi teisių, o tai yra beprasmybė), arba žmogaus tei- 
sės yra piliečio teisės, susietos su faktu, jog esama tam tikros konsti- 
tucinės valstybės piliečiu. Vadinasi, tai teisės tų, kurie jau turi teises, 
o tai yra tautologija“ (Rancičre 2004: 302). Kitaip tariant, žmogaus 
teisės arba reiškia teises tų, kurie jau yra piliečiai, arba jos nurodo į 
žmogų kaip tokį, „nuogą žmogų“, kurį apibrėžia tik jo egzistavimo 
faktas. Kaip teigia Arendt, šių žmonių pragaištį sukelia tas faktas, 
kad jie nepriklauso jokiai politinei bendruomenei: „Jų prakeikimas 
ne tas, kad jie nebelygūs prieš įstatymą, o tas, kad jiems nebegalioja 
joks įstatymas; prakeikimas ne tas, kad jie engiami, o tas, kad nie- 

kas nenori net jų engti“ (Arendt 2001: 296). Kaip teigia Timothy 
Campbell'as ir Adam'as Sitze, „būtent tie žmonės, kurie nepriklauso 
jokiai kitai bendruomenei, išskyrus žmoniją, ir kurie iš esmės turė- 
tų atsidurti žmogaus teisių centre, paradoksaliai netenka žmogaus 
teisių. ... Žmogaus teisės, kurias analizuoja Arendt, buvo paskelbtos 
būtent tuo metu, kai įstatymas prarado ryšį su gyvybe. (...) Foucault 
ir Arendt mąstymas atskleidžia, kaip gyvybės įtraukimas į įstatymo 
sferą sutampa su gyvybės pašalinimu“ (Campbell, Sitze 2013: 24). 
Kalbėdama apie žmones, kurių „niekas nenori net engti“, 
Arendt atkreipia dėmesį į tai, kad šie žmonės yra anapus politinio 
konflikto ar politinio santykio erdvės - jie nėra politiniai subjek- 
tai. Tačiau vargu ar galėtume šį teiginį išplėtoti Arendt politiškumo 
sampratos kontekste, nes savo filosofijoje ji griežtai skiria privatu- 
mo sritį, kuri remiasi skirtingumo ir skaidymosi dėsniu, ir viešąją 
sritį, kuri nuolat grindžiama lygybės dėsniu. Politiškumo sritis su- 
prantama kaip viešas gyvenimas, kuriame dalyvauja lygūs nariai, ga- 
rantuojantys vienas kitam lygias teises. Taigi politiškumas supranta- 
mas kaip bendra veikla, „nes žmogus gali veikti, keisti ir kurti bendrą 
pasaulį kartu su sau lygiais ir tik su sau lygiais žmonėmis“ (Arendt 
2001: 301). Politiškumo sritis turi įveikti „tamsų skirtumo tarp žmo- 
nių pagrindą“ ir įsteigti lygybę per veiklą ir kalbą. Kaip teigia Cary 
Wolfe'as, Arendt „grįžta prie klasikinio humanistinio teiginio, pavel- 
dėto iš Aristotelio, kad „teisę turėti teises“ sukuria gebėjimas sukurti 
abipusio įsipareigojimo santykius (arba tai, ką ji šiek tiek lyriškai va- 
dina „plotme, kurioje apie kiekvieną sprendžiama pagal jo veiksmus 
ir nuomones“)“ (Wolfe 2013: 7). 
"Tačiau Arendt nekelia klausimo, kas atsitinka tiems „lauki- 
niams“, kurie nedalyvauja abipusio įsipareigojimo santykiuose, nes 
"jie nelaikomi lygiais ir nepakviečiami „keisti ir kurti bendro pasau- 
lio“. Priskyrusi skirtumą privačios idiosinkrazijos sričiai, ji lieka akla 
bet kokiai kitybei, o kartu nesuvokia, jog ją ištikęs pabėgėlės likimas 
buvo jos pačios įtvirtintos politiškumo sampratos pasekmė. Kaip 
teigia Rancičre'as, politiškumo esmę sudaro nuolatinis konfliktas 

arba disensusas dėl to, kas laikoma arba nelaikoma politiniu subjek- 
tu, kur brėžiama riba tarp to, kas privatu ir vieša: „Politiškumas yra 
nuolatinis ribos brėžimas“ (Ranciėre 2004: 303). Tokio ribų perkė- 
limo pavyzdys Ranciėre'ui yra Olympe de Gauge 1791 metais su- 
kurta Moters ir pilietės teisių deklaracija (Dėclaration des droits de la 
Femme et de la Citoyenne), kurią ji parašė kaip atsaką Žmogaus ir pi- 
liečio teisių deklaracijai. Nors tuo metu moterys nebuvo laikomos 
politikos subjektais, de Gauge savo deklaracijoje teigia, kad jei mo- 
terys gali eiti į kartuves, jos gali eiti ir į asamblėją, t. y. gali prisiimti 
ne tik politinių veiksmų pasekmes, bet ir tapti politinių sprendimų 
kūrėjomis. Taigi riba, skirianti moteris kaip privačius subjektus ir 
vyrus kaip politinius subjektus, buvo kvestionuota ir perkelta, o 
„tamsus skirtumas“ paverstas galimybe lygiateisiškai dalyvauti po- 
litinėje veikloje. Būtent tokį „disensuso scenų kūrimą“ Ranciėre'as 
laiko politiškumo sfera: „Disensusas nėra tik interesų, nuomonių ir 
vertybių konfliktas; tai visuotinai priimtų dalykų skilimas, disputas 
apie tai, kas duota, apie tas sąlygas, kuriomis kažkas suvokiama kaip 
duota. (...) Politinis subjektas, kaip aš suprantu, yra tas, kuris geba 
kurti tokias disensuso scenas“ (Rancičre 2004: 304). 

Kitaip tariant, jei Arendt politiškumą suvokia kaip lygių ir ly- 
giateisių subjektų veiklą, kurios prielaida - skirtumų sulyginimas, 
Ranciėre'as reikalauja patį skirtumą pripažinti lygiateisių politinio 
lauko veikėju. Siekiant, kad kažkas taptų politiniu subjektu, „tamsus 
skirtumas“ neprivalo būti sulygintas ir siekti pripažinimo bei kon- 
sensuso; skirtumai gali tiesiog koegzistuoti, nesiekdami bendra- 
matiškumo. Tačiau nors Arendt ir Rancičre'o sampratos radikaliai 
skiriasi, vis dėlto reikia pastebėti, kad jie abu remiasi aristoteliška 
politiškumo samprata - politinis subjektas yra tas, kuris veikia arba 
pareiškia norą veikti politinėje erdvėje. Kaip teigia Wolfe'as, „Ran- 
ciere'o politikos subjektas įkūnija veikiau pažįstamą intencionalu- 
mo, veiksmo ir abipusiškumo formą, kuri ir sukuria politiškumą 
kaip tokį“ (Wolfe 2013: 33). Tačiau kaip apibrėžti tuos subjektus, 
kurie negali ar nenori veikti tradicinėje politinėje erdvėje, arba ku- 

rie, kaip Arendt aprašyti „laukiniai“, net nemoka naudotis (politine) 
kalba, todėl negali dalyvauti nei konsensuso, nei disensuso veikloje? 

Būtent šie žmonės, teigia Agambenūas, turi tapti svarbiausia 
politiškumo figūra. Jei žmogaus teisės dar turi kokią nors prasmę, jos 
turi tapti teisėmis tų, kurie yra beteisiai ir kurie iki šio] buvo politiš- 
kumo lauko paraštėse. Prisimindamas Arendt tekstą Mes, pabėgėliai, 
išspausdintą 1943 metais Menorah Journal, Agamben'as teigia, jog ir 
po penkiasdešimties metų pabėgėlio situacija ne tik nepasikeitė, bet 
netgi užaštrėjo tiek, kad „pabėgėlis galbūt yra vienintelė mūsų laikų 
žmogų nusakanti kategorija (...), kuri leidžia suvokti būsimos politi- 
nės bendruomenės formas ir ribas. Gali būti, kad, norėdami suvokti 
absoliučiai naujus mums iškylančius uždavinius, turime be jokių ap- 
gailestavimų atmesti pamatines sąvokas, kuriomis iki šiol buvo re- 
prezentuojami politiniai subjektai (žmogus, pilietis ir jo teisės, taip 
pat suvereni liaudis, darbininkas ir t. t.) ir kurti mūsų politinę filoso- 
fiją naujai, remiantis viena ir vienintele pabėgėlio figūra“ (Agamben 
1995; Agamben 2000: 16). Ši nauja figūra, pasak Agambeno, galuti- 
nai suardo ir taip miglotą sąsają tarp žmogaus ir piliečio ir taip kves- 
tionuoja patį suverenios tautinės valstybės pamatą. Tautinė valstybė 
nurodo tokią valstybę, kuri patį gimties faktą (natio pirminė reikšmė 
yra gimtis, gimimas), „nuogo žmogaus“ būtį, paverčia nacionalinės, 
t. y. tautinės valstybės pagrindu. Sukuriama fikcija, kad gimtis jau 
savaime garantuoja priklausymą tautinei valstybei ir automatiškai 
suteikia piliečio statusą (Agamben 1995; Agamben 2000: 21). Taigi 
tautinė valstybė veikia kaip biopolitinis aparatas, kuris nuogą gyvybę 
(zoė) įtraukia į politinį gyvenimą (bios), tačiau su sąlyga, kad ši gy- 
vybė bet kada gali būti iš jo pašalinta. Kaip teigia Agamben's, būtent 
pabėgėlio figūra atskleidžia tautinės valstybės pagrindo fiktyvumą: 
' „pabėgėlis tautinės valstybės sistemoje yra toks trikdantis elementas 
būtent dėl to, kad jis sulaužo žmogaus ir piliečio, gimties ir tautiš- 
kumo tapatumą bei kvestinuoja pirmapradį suverenumo fiktyvumą. 
(..) Mūsų laikmečio naujumą sudaro tai, kad vis augantys žmonijos 
segmentai negali būti reprezentuojami tautinės valstybės viduje, ir 

šis naujumas ardo pačius tautinės valstybės pamatus. Taigi tiek, kiek 
pabėgėlis, ši tariamai marginali figūra, sutrikdo senąją valstybės — 
tautos — teritorijos trejybę, jis turi būti laikomas centrine mūsų po- 
litinės istorijos figūra“ (Agamben 1995; Agamben 2000: 21-22). 
Noras kontroliuoti pabėgėlius ar juos uždaryti migracijos centruo- 
se visuomet pavojingai priartėja prie nacių bandymų pertvarkyti 
visuomenę: kaip teigia Agamben'as, pirmosios stovyklos Europoje 
buvo sukurtos siekiant kontroliuoti pabėgėlius, tačiau pati stovyklos 
idėja netruko progresuoti, todėl greta internavimo stovyklų greitai 
atsirado koncentracijos ir išnaikinimo stovyklos. Kitaip tariant, 
stovykla veikia kaip galios dispozityvas, lengvai prisitaikantis prie 
naujų socialinių ir politinių situacijų. Šiame kontekste tautinė vals- 
tybė veikia kaip vienas iš galios dispozityvų, susiejančių skirtingas 
plotmes: teritoriją, apibrėžtą galios modelį (valstybė), ir „nuogą gy- 
vybę“ (gimties faktą). 

Šios Agamben'o mintys tampa ypač aktualios dabartinės 
pabėgėlių krizės kontekste. Panašu, jog pabėgėlio figūra sutrikdo 
politinę vaizduotę ir verčia ją imtis redukuojančios veiklos - išrū- 
šiuoti pabėgėlius į ekonominius migrantus, prieglobsčio prašytojus 
ar tiesiog sulaikytuosius. Tačiau Agamben'ui pabėgėlis nėra laikina, 
pereinama būklė, kuri turi baigtis pabėgėlio natūralizacija arba repa- 
triacija; pabėgėlio būklė sukuria savotišką takią ontologiją, kitaip ta- 
riant, priverčia apversti perspektyvą ir pripažinti, kad tautinės vals- 
tybės koncepcija yra neadekvati milijoninės pabėgėlių-nepiliečių 
krizės akivaizdoje. Agambeni'as teigia, jog, „kol Europoje vėl iš nau- 
jo neatidaromos išnaikinimo stovyklos (o tai jau pradeda atsitikti), 
būtina, kad tautinės valstybės rastų drąsos kvestionuoti patį gimties 
įrašymo principą ir juo besiremiančią valstybės - tautos - teritorijos 
trejybę“ (Agamben 1995; Agamben 2000: 24). 

Kitaip tariant, gimties ir tautinės valstybės sąsaja, įteisinta 
1789 metų deklaracijoje, prarado savo pagrįstumą iš karto po Pir- 
mojo pasaulinio karo, kai didžioji gyventojų dalis buvo paversta 
pabėgėlių mase. Tuščia eiga vis dar tebeveikianti tautinės valstybės 


100 





mašina sukelia dvi pavojingas tendencijas: pirma, tautinės valstybės 
aparatas ima veikti kaip išrūšiavimo mašina, valstybės viduje atski- 
rianti „autentiškas“, tinkamas gyvenimo formas, kurioms suteikiama 
teisė turėti teises, nuo netinkamų ir neteisėtų (kai siekiama krimi- 
nalizuoti kitokius gyvenimo būdus). Tokio išrūšiavimo pasekmė — 
vis stiprėjanti ksenofobijos, etnocentrizmo, rasizmo epidemija. 
Antroji tendencija — tai vadinamasis humanitarizmas, kai žmogaus 
teisės perkeliamos anapus valstybės ir pilietybės sampratos ir laiko- 
mos gryna nuogos gyvybės apsauga. Šiuo atveju humanitarizmas, 
nors neabejotinai svarbus tuo, kad siekia apsaugoti nuogą gyvybę, 
gali būti kvestionuotas kaip visiškai apolitinis santykis. Kaip teigia 
Agamben'as, „humanitarizmo ir politikos atskyrimas, kurį matome 
šiandien, reiškia kraštutinę žmogaus teisių ir piliečio teisių atskyri- 
mo fazę. Galiausiai humanitarinės organizacijos (...) gali užčiuopti 
žmogaus gyvybę tik per nuogos ar šventos gyvybės figūrą, ir taip, 
nepaisant savo intencijų, jos išlaiko slaptą bendrumą su tomis jėgo- 
mis, prieš kurias turėtų kovoti“ (Agamben 1998: 133). Iš to seka, 
kad politiškumo sampratos turėtų būti radikaliai persvarstytos taip, 
kad nuoga gyvybė nebūtų išstumiama iš įstatymo ir politiškumo 
lauko. Agamben'o pateikta analizė taip pat atskleidžia glaudų ryšį 
tarp nuogos gyvybės produkavimo ir žmogaus teisių: kai, pasitel- 
kus biopolitines procedūras, žmogus redukuojamas iki nuogos gy- 
vybės, jis trumpam pridengiamas „žmogaus teisėmis“, kurios ne tik 
kad nepanaikina jo kaip nuogos gyvybės statuso, bet tik dar labiau 
jį įtvirtina. 

Agambeno keliami klausimai išjudina ir dekonstruoja sąvo- 
kas, kuriomis esame įpratę apmąstyti politiškumo lauką. Pirma, 
galime klausti, ar pati teisių sąvoka vis dar yra adekvati, jei teisių 
turėjimas užtikrinamas tik tuomet, kai priklausoma (tautinės ar 
globalios) galios dispozityvui, o priešingu atveju teisės yra trans- 
formuojamos į humanitarinę pagalbą, kurios subjektas paverčia- 
mas biopolitikos objektu. Antra, galime klausti, ar neturėtų būti 
persvarstoma pati tautinės valstybės samprata: paprastai tautinės 

valstybės modelis pateikiamas kaip priešprieša globalizacijai, ta- 
čiau, kaip teigia Saskia Sassen (2014), tautinės valstybės puikiausiai 
funkcionuoja globalizacijos sąlygomis kaip denacionalizuoti ekono- 
miniai ir teisiniai dariniai, veikiantys nacionalinių valstybių naudai. 
Trečia, turėtų būti persvarstoma pati pilietybės sąvoka. Pavyzdžiui, 
Tomas'as Hammar'as jau devintojo dešimtmečio pabaigoje atgaivi- 
no ir konceptualizavo seną anglišką sąvoką denizen, kuri priešprie- 
šinama tikram piliečiui (citizen). Nors denizen gali naudotis tam ti- 
kromis socialinėmis ir ekonominėmis teisėmis, tačiau, nebūdamas 
pilietis, jis negali savęs reprezentuoti politinėje erdvėje (Hammar 
1990). Tuo tarpu Hardt'as ir Negri knygoje Imperija (2000) teigia, 
kad pilietybė turi tapti globali, nesusieta su jokia konkrečia valstybe 
- tauta — teritorija. Panašiai kaip kapitalas juda nepaisydamas vals- 
tybių sienų, taip ir darbo jėga, vadinamoji daugybė (multitude), ne- 
paliaujamai juda erdvėje. Kitaip tariant, postmoderni kapitalizmo 
būklė reikalauja, kad ekonominiai pabėgėliai gautų pilietybę ten, 
kur dirba, ir patys galėtų kontroliuoti savo judėjimą (Hardt, Ne- 
gri 2000: 400). Tad jei politinio lauko subjektų sulyginimas, apie 
kurį kalbėjo Arendt, turi kokią nors prasmę, jis turėtų reikšti, jog 
kiekvienas žmogus, nepaisant savo „tamsaus skirtumo“, bet kurioje 
valstybėje turėtų turėti vienodas teises. 


Nuoga gyvybė vs gyvybė kaip forma 


Apibendrindami Agambeno teiginius, galime daryti išvadą, kad jis 
ne tik išplėtoja Foucault suformuluotą biopolitikos sampratą, bet 
suteikia jai vos ne priešingą turinį. Kaip jau aptarėme, Foucault tyri- 
nėjo biopolitiką kaip tam tikrą istorinį fenomeną: kiekviena sociali- 
nė formacija sukuria savo specifinį galios dispozityvą. Biopolitikos 
atsiradimą Foucault susiejo su liberaliosios demokratijos ir kapita- 
lizmo raida, nors detaliai šių sąsajų ir neišplėtojo. Agamben'as, prie- 
šingai, biopolitiką suvokia kaip tam tikrą transistorinę konstantą, 

kuri apibrėžia tiek totalitarinius režimus, tik parlamentines demo- 
kratijas. Agamben'as teigia, jog Foucault trūko įžvalgumo suprasti 
sąsajas tarp jo tyrinėjamų įkalinimo vietų (gamyklų, kalėjimų, li- 
goninių) ir to, kas nusako šiuolaikinę biopolitiką, - koncentracijos 
stovyklų. Tačiau čia reikėtų pastebėti, jog Foucault ir Agamben'as 
iš tiesų tyrinėja visiškai priešingus biopolitikos aspektus. Foucault 
domina, kaip sukuriamos kasdienio elgesio normos, kaip subjektas 
šioms normoms paklūsta ir prisiima jas kaip normalaus savojo gy- 
venimo dalį. Agamben'as tyrinėja ne normą, bet įstatymą, veikiantį 
esant išimties būklei. Kitaip tariant, Foucault tyrinėja biopolitiką 
kaip galios dispozityvą, kuris produkuoja ir ekonomiškai eksploa- 
tuoja nuogą gyvybę, o Agambenas tyrinėja tuos atvejus, kai nuoga 
gyvybė yra išnaikinama. Šiuo požiūriu galima teigti, jog Agamben'as 
tiria biopolitiką ne kaip gyvybės, bet kaip mirties politiką, arba ta- 
natopolitiką (Lemke 2011: 59; Negri 2008: 15). Kaip teigia Lemke, 
„Agamben'o analizė lieka priklausoma nuo įstatymo ir yra labiau 
sietina su Carl'u Schmitt'u nei Foucault. Schmitt'as apibrėžia suve- 
renią galią per jos galią skelbti išimties būklę ir suspenduoti teises, o 
Foucault domisi normalumo būkle, kuri egzistuoja anapus, greta ar 
nepaisant teisinių mechanizmų. Schmitt'as domisi būkle, kai norma 
yra suspenduojama, o Foucault tyrinėja normalumo produkavimą“ 
(Lemke 2011: 60). 

Susitelkdamas tik į išimties būklę ir homo sacer figūrą, 
Agambenas visą biopolitikos lauką suvokia kaip nuogos gyvybės 
pajungimą siekiant ją sunaikinti. Toks biopolitikos suvokimas yra 
išimtinai negatyvus, be to, sunkiai paaiškinamas kapitalistinio pro- 
dukavimo būdo kontekste. Juk būtent Foucault konstatavo, jog 
svarbiausias biopolitikos atsiradimo elementas ir priežastis yra ka- 

" pitalizmo susiformavimas ir vystymasis. Šio teiginio kontekste aki- 
vaizdžiai matyti, jog Agamben'as apsiriboja tik politiniu nuogos gy- 
vybės supratimu ir visiškai neatsižvelgia į ekonomines šio reiškinio 
apraiškas. Juk šiuolaikiniais homo sacer gali tapti ne tik tie, kurie nėra 
piliečiai (pabėgėliai ar prašantieji politinio prieglobsčio), bet ir tie, 

kurie, net ir turėdami piliečio teises, yra ekonomiškai „nenaudingi“ 
ar „nereikalingi“. Lemke manymu, didžiausias Agamben'o teorijos 
trūkumas yra tai, kad jis nesuvokia, kad biopolitika yra ne gyvybės 
teisėtumo, bet jos politinės ekonomijos problema (Lemke 2011: 
60). Biopolitinis dispozityvas lengvai išrūšiuoja ir desubjektyvuoja 
tuos individus, kurie negali būti pajungti kapitalistinei aksiomatikai. 

Kita Agamben“o teorijos problema yra ta, kad jis koncen- 
truojasi tik į valstybės galios institucijas, kurios laikomos išorine 
prievarta, tačiau neatkreipia dėmesio į smulkius galios mechaniz- 
mus, į kuriuos subjektai patys linkę savanoriškai įsijungti. Kapi- 
talistinių santykių analizė atskleidžia, jog galia yra santykis (ben- 
driausia prasme - kapitalo ir darbo jėgos santykis), tiksliau, tokių 
santykių laukas, kuris apima konkrečias praktikas, institucijas, 
žinojimą, kalbą. Galia nėra sufokusuota tik tradicinėje valstybės 
institucijoje — kapitalizmo formacijoje galia įskiepijama į kiekvie- 
ną paskirą, individualų santykį (gydytojas ir pacientas, mokytojas 
ir mokinys, darbdavys ir darbuotojas). Tai reiškia, jog biopolitika 
veikia ne tik tokiose kraštutinėse situacijose kaip koncentracijos 
stovykla, bet įsikūnija įvairiuose galios dispozityvuose. Iš esmės 
tai konstatuoja ir pats Agamben'as tekste Kas yra dispozityvas? 
(2009)“, interpretuodamas ir išplėsdamas Foucault dispozityvo 
sampratą. Agamben'as teigia, jog „tiesiogine to žodžio prasme va- 
dinu dispozityvu viską, kas turi galios užgrobti, nukreipti, apibrėžti, 
perimti, modeliuoti, kontroliuoti ar uždaryti gyvų būtybių gestus, 
elgsenas, nuomones ar diskursus“ (Agamben 2009: 14). Būtent 
todėl Agamben'as dispozityvais laiko ne tik Foucault aprašytus 
kalėjimus, ligonines, panoptikumus, bet ir visas šiuolaikines me- 
dijų technologijas, taip pat ir kalbą. Agamben'as teigia, jog esama 
dviejų didelių klasių: tai gyvos būtybės (substancijos) ir dispozi- 
tyvai. Tarp šių dviejų klasių įsteigiama tarpinė subjekto klasė, kuri 


14 Giorgio Agamben. Che cosė un dispositivo? Roma: Nottetempo, 2006. To- 
liau cituojamas vertimas į anglų kalbą (Agamben 2009). 

niekuomet nėra stabili, nes čia nuolatos vyksta subjektyvacijos ir 
desubjektyvacijos procesai. 

Kritikai taip pat atkreipia dėmesį į tai, kad Agamben'as savo 
tyrinėjimuose neatsižvelgia į pačios valstybės sampratos kaitą. Ka- 
pitalizmo įsigalėjimo pradžioje valstybės vaidmuo vis stiprėjo, nes 
buvo grindžiamas ekonominiu interesu: gyvosios darbo jėgos kalku- 
liavimu, dresavimu ir saugojimu, kurie buvo būtini plečiant ir stipri- 
nant gamybą. Šiuolaikinė valstybė, priešingai, imasi dereguliavimo 
politikos, todėl gyvybės, sveikatos ir gyvenimo kokybės išsaugoji- 
mo sąnaudos priskiriamos patiems gyventojams, o ne prisiimami 
valstybės. Kaip teigia Lemke, „didžiausias pavojus šiandien yra ne 
tai, kad kūnas ar jo organai yra kontroliuojami valstybės. Priešingai, 
pavojų sukuria tai, kad valstybė, prisidengdama „dereguliavimu“, 
visiškai pasitrauks iš tų sričių, už kurias ji buvo atsakinga visuome- 
nei ir perleis sprendimų dėl gyvybės vertės ir to, kada ji prasideda ir 
baigiasi, priėmimą mokslinių ir komercinių interesų sričiai, etikos 
komitetų, ekspertų komisijų ir prisiekusiųjų tarėjų svarstymams“ 
(Lemke 2011: 61). Vadinasi, biopolitikos analizė negali apsiriboti 
tik valstybės institucijų kritika, be to, apibrėždama nuogą gyvybę, 
tokia analizė negali remtis tik legalistiniu gyvybės supratimu. 

Agamben'ui taip pat priekaištaujama, kad jis nedaro persky- 
ros tarp to, kaip gyvybė buvo suvokiama antikos laikais, ir šiuolaiki- 
nės gyvybės sampratos. Kaip teigia Lemke, „sąvokos „gyvybė“ var- 
tojimas antikos ir modernybės laikais turi mažai ką bendra, išskyrus 
pavadinimą, kadangi „gyvybė“ yra specifiškai šiuolaikinė sąvoka. 
(...) Tikatsiradus šiuolaikinei biologijai „gyvybė“ ar „gyvybinė jėga“ 
imta vertinti kaip nepriklausomai veikiantis principas, paaiškinan- 
tis natūralių kūnų atsiradimą, tvermę ir vystymąsi, t. y. kaip princi- 
“ pas, kurį apibrėžia jo autonomiški dėsniai ir atskiras tyrimų laukas“ 
(Lemke 2011: 62). Tik tuomet, kai susiformuoja šiuolaikinė biolo- 
gija, o tai atsitinka XVIII a. antroje pusėje, organinė gyvybė atski- 
riama nuo neorganinės ir imama suvokti kaip save organizuojanti ir 
sau imanentiška sistema. Nors Agamben'as teigia, kad tęsia ir kartu 

patikslina Foucault idėjas, visgi būtent Foucault biopolitiką susiejo 
su XVIII a. antroje pusėje vykstančiais pokyčiais, kurie apima gy- 
vybės mokslus, modernių valstybių formavimąsi ir kapitalizmo bei 
kapitalistinių gamybos santykių įsigalėjimą. Kaip teigia Lemke, „be 
būtinos biopolitikos projekto sąsajos su istoriniu-socialiniu kon- 
tekstu „nuoga gyvybė“ tampa abstrakcija, kurios atsiradimo kom- 
pleksinės sąlygos lieka tokios pat miglotos, kaip ir jos politinės im- 
plikacijos“ (Lemke 2011: 63). 

Dar vienas svarbus klausimas, kuris neišvengiamai kyla kal- 
bant apie biopolitikos sampratas, yra pasipriešinimo klausimas. 
Agamben'o kuriamas biopolitikos kaip tanatopolitikos modelis 
perša išvadą, jog galia yra fatališka neišvengiamybė, persekiojan- 
ti net šiuolaikines demokratijas. Kaip jau minėjome, Agamben'as 
pasipriešinimo klausimo nekelia ir nesprendžia; dar daugiau, gy- 
vybės klausimą jis analizuoja išimtinai negatyviai, t. y. kaip mirties 
klausimą. Kaip teigia Antonio Negri, Agamben'as sukuria savotišką 
tanatopolitikos versiją: „Šios interpretacijos pasiūlo tokį biopoliti- 
kos suvokimą, kuris sukuria neaiškią, pavojingą, netgi destruktyvią 
magmą, tendenciją, kuri daug labiau kreipia į tanatopolitiką, mir- 
ties politiką, nei į tikrą politinį gyvybės teigimą“ (Negri 2008: 15). 
Tačiau ar galios ir pasipriešinimo klausimai nėra neišvengiamai su- 
siję? Kaip teigia Maurizio Lazzarato, „ar ši negalimybė atskirti z0ė 
ir bios, žmogų kaip gyvą būtybę ir žmogų kaip politinį subjektą yra 
suverenios galios veikimo pasekmė, ar naujų jėgų, kurių galia nega- 
li „kontroliuoti“ veikimo rezultatas?“ (Lazzarato 2002: 101). Kaip 
žinome, Foucault galios veikimą susieja su pasipriešinimo veiksmu 
ir netgi teigia, kad pasipriešinimas eina pirma galios. Deleuze'as ir 
Guattari priešpriešina galios dispozityvus ir karo mašinas, kapitaliz- 
mo mašinų kuriamą aksiomatiką ir mažumas kaip neapskaičiuoja- 
mas aibes. Savo ruožtu Agamben'as taip pat numato pasipriešinimo 
veiksmą: nuogos gyvybės alternatyva jis laiko gyvybę kaip formą. 

Kitaip tariant, Agamben'as teigia, jog gyvybė kaip forma 
gali būti priešpriešinama galios dispozityvo produkuotai nuogai 

gyvybei, t. y. tokiai gyvybei, kuri yra atskirta nuo savo formos:“. Ši 
sąvoka taip pat pasirodo Agamben'o knygoje Priemonės be tikslo 
(2000)'“: čia gyvybė kaip forma apibrėžiama kaip „gyvybė, kuri nie- 
kuomet negali būti atskirta nuo jos formos, gyvybė, kurioje niekuo- 
met neįmanoma atskirti kažko, kas yra nuoga gyvybė“ (Agamben 
2000: 3-4). Galime teigti, jog tai yra tokia gyvybės forma, kurioje 
biopolitinė galia nustoja veikti, kadangi negali iš šios gyvybės išgauti 
zdė, kuris ir sudaro biopolitikos veikimo pamatą. Kaip teigia Alex'as 
Murray, čia svarbu atskirti vienaskaitą ir daugiskaitą: „gyvybės for- 
mos nusako įvairius būdus, kuriais galios dispozityvai veikia api- 
brėždami ir kontroliuodami gyvybę. Daugiskaita yra svarbi todėl, 
kad ji nurodo būdus, kuriais gyvybė yra suskaidoma ir pajungiama 
suvereniai galiai. Gyvybė kaip forma yra singuliari gyvybė, kuri ra- 
sis tuomet, kai gyvybės skaidymas taps neveiksnus“ (Murray 2011: 
72). Paradoksaliu būdu gyvybė kaip forma neturi jokių atributų ar 
ypatybių, ji išreiškia virtualų neapibrėžtumą, kadangi bet koks atri- 
butų apibrėžimas reikštų tai, jog gyvybė yra atplėšiama nuo savo 
formos. 

Taigi nuoga gyvybė visuomet yra galios (lot. potestas) povei- 
kio rezultatas, o gyvybė kaip forma įkūnija tai, ką Agamben'as va- 
dina potencialumu (lot. potentia), galia būti ar veikti. „Tik tuomet, 
kai aš esu ne visuomet jau įgalintas, bet veikiau pasiųstas galimybei 
ir galiai, tik tuomet, kai gyvenimas, ketinimas ir supratimas patys 
yra užklausiami kiekvieną kartą per tai, kaip aš gyvenu, ketinu ir su- 
prantu, - kitaip tariant, tik tuomet, kai esama minties, - tik tuomet 
gyvybės forma su savo faktiškumu ir daiktiškumu gali tapti gyvybe 
kaip forma, kurioje niekuomet negalima izoliuoti nuogos gyvybės“ 


"15 Čia remiuosi Giorgio Agamben'o paskaita The Archeology of the Work of 
Art, skaityta konferencijoje Biopolitics, Society and Performance, vykusioje 
Trinity College Dublin, 2012 metų spalio 30 - lapkričio 2 dienomis. 
t6 | Giorgio Agamben. Mezzi senza fine. Note sulla politica. Torino: Bollati 
Boringhieri, 1996. Toliau cituojamas vertimas į anglų kalbą (Agamben 
2000). 

(Agamben 2000: 9). Iš šios citatos galime suprasti, kad gyvybę kaip 
formą Agamben'as sieja su galimybe, kuri dar nėra visiškai įgalinta, 
kuri kaip tam tikras potencialumas ne tik glūdi mumyse, bet ir susie- 
ja mus su visomis kitomis gyvybės formomis. „Mes galime komuni- 
kuoti su kitais tik per tai, kas mumyse - taip pat ir kituose — yra po- 
tencialumo būklės.“ (Agamben 2000: 10). Būtent dėl šios priežas- 
ties, Agamben'o teigimu, modernioji politinė filosofija turėtų remtis 
ne klasikine filosofija, kuri grindžiama perskyromis, bet averoizmu, 
teigiančiu vieną galimą intelektą, bendrą visoms žmogiškoms būty- 
bėms. Šiuo požiūriu Agamben'o gyvybės kaip formos samprata gali 
būti susieta su Marx'o „bendrojo intelekto“ konceptu: intelektualu- 
mas ir mąstymas yra „vienijanti galia, kuri įsteigia įvairias gyvybės 
formas per gyvybę kaip formą“ (Agamben 2000: 11). Ši vienijanti 
galia kartu yra ir naujo politinio veiksmo, orientuoto ne į politinius 
tikslus, bet į grynas priemones, galimybė. „Politika, kurią nusako 
priemonės be tikslų, yra tokia politika, kuri orientuojasi į singulia- 
rumus be tapatybių, į būtybes be „prigimties“, be tikslo ir biologinės 
paskirties: trumpai tariant, tai potencialių būtybių politika. Agam- 
beno teigimu, tik tokia politika gali peržengti kruvinas priskyrimo 
ir atskirties formas, kurias presuponuoja bet kuri tapatybės pagrindu 
suformuota visuomenė“ (Whyte 2011: 158). Šiuo požiūriu Agam- 
ben'o gyvybės kaip formos samprata, kuria teigiamas visų gyvybės 
formų bendrumas ir potencialus neapibrėžtumas, rezonuoja su De- 
leuze'o suformuluota vitalistine gyvybės samprata. Gyvybė, suprasta 
kaip visoms būtybėms būdingas potencialumas, suardo hierarchines 
perskyras ir leidžia pasipriešinti biopolitinei galiai. 





IV. 


MICHAELTIS HARDT'AS IR ANTONIO NEGRI: 
BIOPOLITIKA KAIP PRODUKAVIMAS 








Galime teigti, jog Foucault, Deleuze'as ir Agamben'as iš esmės ty- 
rinėja negatyvias biopolitikos pasekmes, kitaip tariant, kuria ne- 
gatyviąją biopolitikos pusę. Michael'is Hardt'as ir Antonio Negri, 
priešingai, siekia sukurti teigiančiąją, pozityviąją biopolitikos teori- 
ją. Hardt'as ir Negri tarsi apverčia biopolitikos paradigmą ir, užuot 
analizavę kaip galios dispozityvas produkuoja paklusnius subjektus, 
imasi kurti tokią biopolitikos sampratą, kurioje biopolitika supran- 
tama kaip subjektyvumas, kuris produkuoja. Kitaip tariant, bios, arba 
politinė gyvybės egzistencija, yra siejama su gyvąja darbo jėga irjos 
gebėjimu produkuoti. Jau Foucault pabrėžė, jog biopolitika randasi 
būtent tuomet, kai imasi formuotis kapitalistiniai santykiai, nes bio- 
politikos „gyvybinis“ interesas yra gyvoji darbo jėga. Tačiau ši gy- 
voji darbo jėga gali būti ne tik pajungimo ir kontrolės objektas, bet 
ir išsilaisvinimo siekiantis subjektas. Turėdami omenyje būtent šią 
teigiančiąją, pozityviąją biopolitikos versiją, Hardt'as ir Negri siūlo 
atskirti biogalią ir biopolitiką (Foucault šias sąvokas vartojo sinoni- 
miškai). Hardt'as ir Negri tiki, jog biopolitinis produkavimas plačią- 
ja prasme, apimantis ne tik darbo santykius, bet ir komunikacijos 
tinklų, afektų, diskursų ir gyvenimo formų produkavimą, sukuria 
kitokios prigimties galią, kuri gali pasipriešinti biogalios spaudimui. 
Kitaip tariant, biogalia ir biopolitika yra skirtingos prigimties galios, 
todėl negali būti redukuojamos viena į kitą. Remdamasis Spinoza, 
Negri skiria konstituojančią galią ir pajungiančią galią. Konstituo- 
'janti galia atitiktų biopolitinį produkavimą ir naują produkuojantį 
subjektyvumą, o pavergianti galia atitiktų vis naujas imperijos for- 
mas. Tačiau kyla klausimas, ar tai dvi skirtingos prigimties galios, ar 
dvi tos pačios galios charakteristikos? Ar biopolitinis produkavimas 
nėra visuomet priklausomas nuo pajungiančios galios? 

Biogalia vs biopolitinis produkavimas 


Savo kultiniame veikale Imperija (2000) Hardt'as ir Negri apibrėžia 
naują kapitalistinių santykių ir galios modelį, kurį pavadina impe- 
rija. Hardt'as ir Negri remiasi Foucault suformuluotomis discipli- 
nos visuomenės ir biopolitikos sampratomis bei Deleuze'o aptarta 
kontrolės visuomenės koncepcija. Hardt'as ir Negri pastebi, jog 
disciplininė galia buvo įgyvendinama pasitelkiant platų dispozity- 
vų tinklą, o kontrolės visuomenėje galia tampa vis labiau „demo- 
kratiška“ ir imanentiška, todėl veikia ne per išorinius aparatus, bet 
per piliečių smegenis ir kūnus. „Kontrolės visuomenė galėtų būti 
charakterizuojama kaip normalizuojančių disciplinos dispozityvų 
intensifikavimas ir generalizavimas, kuris iš vidaus veikia mūsų ben- 
dras ir kasdienes praktikas, tačiau, priešingai nei disciplina, ši kon- 
trolė išsiplečia anapus socialinių institucijų struktūruojamų vietų ir 
pereina į lanksčius ir kintančius tinklus“ (Hardt, Negri 2000: 23). 
Būtent su šiuo perėjimu nuo disciplinos visuomenės prie kontro- 
lės visuomenės siejamas biologinės galios dimensijos atsiradimas: 
„Biogalia yra tokia galios forma, kuri reguliuoja socialinį gyvenimą 
iš vidaus, jį sekdama, interpretuodama, pasisavindama ir naujai arti- 
kuliuodama. (...) Biogalia nurodo tokią situaciją, kurioje svarbiausia 
galios funkcija tampa gyvybės produkavimas ir reprodukavimas“ 
(Hardt, Negri 2000: 24). 

Taigi Hardt'as ir Negri biopolitinės galios atsiradimą sieja su 
perėjimu nuo disciplininės galios prie kontrolės. Būtent kontrolė 
leidžia įtvirtinti biopolitines technologijas ir manipuliacijas visos 
populiacijos lygmeniu. Čia svarbu pastebėti, jog pakinta pats ga- 
lios modelis: „Disciplinos visuomenėje biopolitinių technologijų 
padariniai vis dar buvo daliniai tuo požiūriu, kad disciplinavimas 
vystėsi pagal sąlyginai uždarą, geometrinę ir kiekybinę logiką. (...) 
Disciplinos visuomenėje santykis tarp galios ir individo išliko sta- 
tiškas - disciplininės galios invaziją sutikdavo individo pasipriešini- 
mas. Tačiau kai galia tampa visiškai biopolitinė, visas socialinis kū- 

nas yra persmelktas mašinos ir vystomas pagal jo virtualų modelį. 
Šis galios santykis yra atviras, kokybinis ir afektinis“ (Hardt, Negri 
2000: 24). Galia persmelkia jau ne paskiro individo, bet visos vi- 
suomenės kūnus ir protus. Būdama mūsų subjektyvacijos proceso 
dalimi, ši galia geba nuolat atsinaujinti ir prisitaikyti prie kintančių 
visuomenės poreikių. Hard'tas ir Negri teigia, jog šis visuomenės 
bioresursų pajungimas galėtų atitikti Marx'o teiginį, kad darbo jėga 
pereina nuo formalaus iki visiško pajungimo kapitalui. Tačiau, kita 
vertus, Hardt'as ir Negri pabrėžia, kad jų aptariamas pokytis yra vi- 
sai kitokio pobūdžio: čia kalbama ne apie kiekybinę ir apskaičiuoja- 
mą darbo jėgą, bet apie visą biopolitinės dimensijos daugialypumą 
ir įvairovę. Šiuo požiūriu Hardt'as ir Negri tvirtina esantys labiau 
Foucault ir Deleuzeo, o ne Marx'o ir Frankfurto mokyklos teoretikų 
bendraminčiai. 

Tačiau, nors ir sekdami Foucault ir Deleuze'u, Hardt'as ir Ne- 
gri siekia parodyti, kad minėti autoriai nesugebėjo išskirti dviejų 
biopolitikos dimensijų: biogalios, kuri siekia pajungti ir pavergti, ir 
biopolitinio produkavimo, kuris, nors ir neišvengiamai yra įtrauktas 
į kapitalistinių santykių tinklą, su juo visiškai nesutampa ir išsaugo 
revoliucinį potencialą. Pavyzdžiui, Foucault, analizuodamas bioga- 
lios dispozityvus ir jų veikimą, probėgšmais užsimena, jog esama 
ir kitos galios, kuri priešinasi pirmajai. Dažniausiai jis kalba apie 
pasipriešinimą, nors, Hardt'o ir Negri teigimu, šis terminas nėra vi- 
siškai tikslus, kadangi pasipriešinimas yra homologiškas ir priklau- 
somas nuo galios, kuriai jis priešinasi: „mūsų manymu, geriausia 
tą kitą jėgą, kuri pasikartoja visose [Foucault] knygose, apibūdinti 
kaip alternatyvų subjektyvumo produkavimą, kuris ne tik priešinasi 
galiai, bet ir siekia autonomijos jos atžvilgiu“ (Hardt, Negri 2009: 


*56). Nors Foucault daugiausia dėmesio skyrė aprašyti jėgoms, ku- 


rios siekia kontroliuoti, administruoti ir pajungti gyvybę, vis dėlto 
esama ir kitos galios, pačios gyvybės galios, kuri siekia alternatyvios 
egzistencijos. Siekdami parodyti šį svarbų skirtumą tarp dviejų gy- 
vybės galių, Hardt'as ir Negri pasinaudoja paties Foucault perskyra, 

kurios jis nuosekliai nesilaikė, t. y. perskyra tarp biogalios ir biopoli- 
tikos: „pirmoji gali būti (gana grubiai) apibrėžta kaip galia, siekianti 
pajungti gyvybę, o antroji - kaip gyvybės galia priešintis ir apibrėžti 
alternatyvų subjektyvumo produkavimą“ (Hardt, Negri 2009: 57). 
Kitaip tariant, biogalia reiškia siekį užgrobti gyvybę, o biopolitika — 
pačios gyvybės galią pasipriešinti. „Biogalia plyti virš visuomenės, 
tai transcendentinė, suvereni galia, kuri primeta savo tvarką. Biopo- 
litinis produkavimas, priešingai, yra imanentiškas produkavimui ir 
sukuria socialinius santykius ir formas per bendras darbo formas“ 
(Hardt, Negri 2004: 94-95). Kitaip tariant, biogalia suprantama 
kaip ta galia, kuri administruoja, kontroliuoja ir pajungia gyvybę, o 
biopolitika žymi pačios gyvybės galią pasipriešinti. 

Hardt'o ir Negri manymu, šias dvi biopolitikos dimensijas 
galima įžvelgti ir kitų mąstytojų darbuose. Pavyzdžiui, Agamben'as 
taip pat suvokia dvilypę ir prieštaringą biopolitikos prigimtį, tačiau 
pasipriešinimą jis sieja su bet kokių galios formų nunykimu ir pačios 
galios išsekinimu, arba impotencialumu. Kitaip tariant, Agamben'as 
taip pat skiria biogalią ir biopolitiką, tačiau pastarąją apibrėžia kaip 
bejėgę ir negalinčią kurti naujo subjektyvumo. Hardt'o ir Negri ma- 

-nymu, šią negatyviąją biopolitikos nuostatą Agamben'as perima iš 
Heidegger'io: „Agamben'as biopolitikai suteikia teologinę-politinę 
tonaciją teigdamas, kad vienintelis būdas nutraukti biopolitikos vei- 
kimą yra „neveiksni“ veikla (inoperosita), Heidegger'io Gelassenheit 
sampratą primenantis tuščias atsisakymas, kuris visiškai negali su- 
kurti alternatyvos“ (Hardt, Negri 2009: 58). Kritiškai Hardt'as ir 
Negri atsiliepia ir apie tuos teoretikus, kurie išsivadavimą iš biopoli- 
tikos sieja su ikiindividualiomis arba ikisubjektyviomis formomis — 
tai Noamas Chomsky, Bernard'as Stiegler'is, Gilbert'as Simon- 
don'as, Peter'is Sloterdijk'as. Galime numanyti, jog šiame kontekste 
turėtų atsidurti ir vėlyvasis Deleuze'as. Hardt'o ir Negri manymu, 
šios ikiindividualios ir ikisubjektyvios formos yra per daug „natū- 
ralistinės“ ir nepasiūlo biogaliai jokios rimtos biopolitinės alterna- 
tyvos. Visoms išvardytoms biopolitikos teorijoms Hardt'as ir Ne- 

gri priešpriešina biopolitikos kaip produkavimo sampratą: „Mūsų 
samprata ne tik susieja biopolitiką su įvietintomis produktyviomis 
gyvybės galiomis, - kitaip tariant, su afektų ir kalbų produkavimu 
per socialinį bendradarbiavimą bei kūnų ir geismų sąveiką, su naujų 
santykio formų tarp savęs ir kito išradimu ir t. t., — bet ir įtvirtina 
biopolitiką kaip naujų subjektyvumų, kurie tuo pat metu reiškia 
pasipriešinimą ir desubjektyvavimą, kūrimą“ (Hardt, Negri 2009: 
58-59). Taigi biopolitika Hardt'o ir Negri 6losofijos kontekste įgyja 
pozityvią, teigiančiąją prasmę ir yra sietina su produktyvumu, kūry- 
ba, naujomis subjektyvumo formomis. 

Tačiau turime pastebėti, jog biopolitikos kaip produkavimo 
samprata nėra visiškai naujas atradimas: produkavimas yra kertinė 
marksizmo sąvoka, kuri gana originaliai buvo permąstyta Deleu- 
ze'o ir Guattari materialistinėje produkavimo koncepcijoje, išdės- 
tytoje knygoje Anti-Oidipas. Deleuzeas ir Guattari sujungė Marx'o 
politinę ekonomiją ir psichoanalizės libidinę ekonomiją: geismas 
yra produkuojanti mašina, kurianti mūsų socialinę ir politinę ti- 
krovę. Šiuo požiūriu galime teigti, jog Deleuze'o ir Guattari geismo 
produkavimo ir socialinio produkavimo samprata jau implikuoja 
biopolitinio produkavimo teoriją, nes atskleidžia, kaip kūniškoji, 
afektinė geismo substancija yra investuojama į socialines ir politines 
mašinas. Tačiau Hardt'as ir Negri linkę sumenkinti savo projekto 
priklausomybę nuo Deleuze'o ir Guattari filosofijos. Jie teigia, jog 
„Deleuze'as ir Guattari galėjo pozityviai suvokti tik tas tendencijas, 
kurios veda nuolatinio judėjimo ir absoliučių tėkmių link, todėl jų 
mąstymo kūrybiniai elementai ir socialio produkavimo radikali 
ontologija lieka nepakankami ir nepaveikūs. Deleuze'as ir Guattari 
atranda socialinio reprodukavimo produktyvumą (kūrybinis pro- 

' dukavimas, verčių, socialinių santykių, afektų, tapsmo produkavi- 
mas), tačiau geba tai artikuliuoti tik paviršutiniškai ir efemeriškai 
- kaip chaotišką, neapibrėžiamą horizontą, kurį nužymi neapčiuo- 
piamas įvykis“ (Hardt, Negri 2000: 28). Ir nors knygoje Imperija 
dažnai remiamasi būtent „nepakankama ir nepaveikia“ Deleuze'o ir 

Guattari kapitalizmo kritika, šį Hardt'o ir Negri atsiribojimo gestą 
reikėtų suprasti kaip norą kurti tokią politinę teoriją, kuri turėtų 
apibrėžtą politinę programą ir būtų orientuota į klasių kovą. De- 
leuze'as ir Guattari, priešingai, visuomet sąmoningai vengė įvar- 
dyti savo atliekamą kapitalizmo kritiką įprastinėmis politinės te- 
orijos sąvokomis. 

Savo intelektualinį projektą Hardt'as ir Negri kildina iš italų 
neomarksistinių politinių judėjimų, žinomų operaizmo (it. operais- 
mo) ir autonomizmo (it. autonomia) vardais. Būtent šie intelektua- 
liniai judėjimai išplėtojo nematerialaus darbo sampratą ir autono- 
miškos darbo vertės koncepciją. Remdamiesi Marx'o „bendrojo 
intelekto“ samprata, jie teigė, jog darbą apibrėžia ne tik gamykloje 
praleistos valandos, bet ir intelektualiniai bei komunikaciniai dir- 
bančiųjų tinklai, jų emocijos ir afektai, kūrybinis potencialas. Būtent 
dėl šios priežasties nematerialus darbas darosi vis labiau autonomiš- 
kas kapitalistinių santykių atžvilgiu. Nematerialus darbas apima tris 
aspektus: tai komunikacija, kuri apima naująsias informacines tech- 
nologijas ir informacinius tinklus; interakcija, apimanti kalbą bei 
simbolines struktūras, ir afektų kūrimas bei valdymas. Šis, trečia- 
sis, nematerialaus darbo aspektas yra grynai kūniškas ir somatinis; 
būtent dėl šios priežasties kalbama apie biopolitinę nematerialaus 
darbo dimensiją. Kitaip tariant, biopolitika Hardt'o ir Negri teorijos 
kontekste reiškia biopolitinį produkavimą, kuris priešpriešinamas 
pajungiančiai ir pavergiančiai biogaliai. Biopolitinį produkavimą 
įkūnija naujas politinis subjektas, kurį Hardt'as ir Negri vadina dau- 
gybe (lot. multitudo), o pavergiančias ir pajungiančias galias įkūnija 
imperija - nauja paradigminė biogalios forma. Tačiau prieš prade- 
dant aiškintis, kas yra šie nauji politiniai veikėjai, būtina suvokti 5ą- 
sąją tarp biopolitinio produkavimo ir biogalios bei tarp spinoziškos 
perskyros tarp potentia ir potestas. 

Produkavimas kaip potencialumas 


Nors Hardt'as ir Negri išsižada Deleuzeo ir Guattari filosofijos gi- 
minystės, vis dėlto verta trumpam prisiminti Hardt'o knygą Gilles'is 
Deleuzeas: filosofijos amato mokymasis (1993), kurioje atrandame 
dvi svarbias idėjas — tai daugybės sąvoka ir būties produktyvumo 
koncepcija. Daugybės sąvoką Hardt'as tiesiogiai sieja su Deleuze'o 
daugialypumo samprata: kaip ir Hegel'is, Deleuze'as mato aiškią 
analogiją tarp fizikos ir politikos. Hegel'is tiek fizikoje, tiek politi- 
koje vadovaujasi tuo pačiu bendrumo dėsniu: fizikinis daugis turi 
būti pajungtas vieniui, o socialinė daugybė — valstybės vienovei. 
Deleuze'as, nors ir paremia fizikos ir politikos analogiją, mąsto visiš- 
kai priešingai: tiek fizikinį pasaulį, tiek sociumą sudaro daugialypu- 
mai, kurie negali būti unifikuojami ir pajungiami vienio bendrumui. 
Panašiai kaip Deleuze'as skiria kiekybinius ir kokybinius daugialy- 
pumus, Hardt'as kalba apie tvarkos daugialypumus ir organizacijos 
daugialypumus. Tvarkos daugialypumai yra suvokiami kaip trans- 
cendentiniai, amžini ir primesti iš aukščiau, o organizacijos daugia- 
i lypumai suvokiami kaip sau imanentiškų jėgų laukas, kuris atsiranda 
| kaip nebūtinų ir laikinų susidūrimų rezultatas. Būtent organizacijos 
daugialypumai leidžia galvoti apie naują politikos sampratą, kuri 
būtų nehierarchinė, pliuralistinė ir atvira. Šiuo požiūriu kokybinių 
arba organizacinių daugialypumų samprata neabejotinai yra daugy- 

bės idėjos provaizdis. 
| Kita svarbi idėja, kuri išryškėja Hardt'o knygoje, yra iš scholas- 
| tinės filosofijos, taip pat iš Spinozos, Bergsono ir Nietzsche ateinanti 
mintis apie būties produktyvumą bei gebėjimą save reprodukuoti. 
Kaip teigia Hardt'as, „Deleuzeo ontologija remiasi priežastinių ar- 
“ gumentų tradicija ir sukuria būties „produktyvumo“ ir „reprodu- 
kuojamumo“ sampratas, kitaip tariant, atskleidžia būties gebėjimą 
produkuoti ir būti produkuojamai“ (Hardt 1993: XV). Ši būties 
nuolatinio atsinaujinimo idėja Deleuze“o ir Guattari filosofijoje atsi- 
skleidė kaip nuolat atsinaujinančio tapsmo, vykstančio imanencijos 

plotmėje, koncepcija. Hardt'o ir Negri darbuose ši idėja įgyja dar 
kitokią prasmę: būties produktyvumas čia susilieja su nuolat atsi- 
naujinančios daugybės produktyvumu. Čia svarbu paminėti, jog 
tiek Hardt'ui, tiek Negri ypač svarbi Spinozos galios samprata. Spi- 
noza skiria konstituojančią galią (lot. potentia) ir pavergiančią galią 
(lot. potestas). Konstituojanti galia yra teigianti ir kurianti, ji yra po- 
litinio gyvenimo pagrindas ir juridinės galios šaltinis (su ja siejama 
ir konstitucijos kaip įstatymo galia). Pavergianti galia yra negatyvi, 
neleidžianti veikti ir kurti. Panašiai Nietzsche apibrėžė aktyviąsias 
ir negatyviąsias galias: aktyviosios galios mums leidžia veikti, o ne- 
gatyviosios galios mus atskiria nuo to, ką mes galime padaryti (tai 
vadinamoji pagieža, nešvari sąžinė). Kalbant Spinozos terminais, 
gera yra tai, kas mums leidžia veikti ir kurti, o bloga - tai, kas mus 
laiko pasyvaus neveiklumo būklėje. Tačiau kartu Negri pabrėžia, jog 
potentia ir potestas nėra visiškai antinomiškos, bet yra nuolatinėje 
kovos būklėje. Konstituojanti galia negali produkuoti ir akumuliuo- 
ti savo jėgų tuščioje erdvėje - ji visuomet veikia pavergiančios galios 
viduje ir yra nukreipta prieš ją (Negri 2013: 25). 

Ši potentia ir potestas dialektika gali tiksliau paaiškinti santykį 
tarp biopolitinio produkavimo ir biogalios, arba tarp darbo jėgos 
ir kapitalo. Hardt'o ir Negri kartu parašytuose darbuose Imperija 
(2000) ir Daugybė: karas ir demokratija imperijos amžiuje (2004) 
išryškėja priešprieša tarp daugybės kaip konstituojančios galios 
ir imperijos kaip pavergiančios galios. Imperijos sąvoka čia varto- 
jama ne kaip metafora, bet kaip naujo galios modelio, kurį nusako 
keletas charakteristikų, įvardijimas. Pirma, imperija neturi ribų ir 
neapsiriboja jokia valstybe ar teritorija: imperija nusako visą erdvę 
ir apima visą „civilizuotą“ pasaulį. Antra, imperija nėra susieta su jo- 
kiu istoriniu režimu; veikiau ji, kaip ir Agamben'o „išimties būklė“, 
nusako esamą galios dispozityvą, kurį paverčia amžina ir transisto- 
rine konstanta. Trečia, imperija apima visus visuomeninio gyveni- 
mo sluoksnius ir iš esmės reiškia visų gyvybės apraiškų valdymą, 
todėl gali būti laikoma paradigmine biogalios forma (Hardt, Negri 

2000: XV). Galima teigti, jog imperija — tai globali ir postmoderni 
kapitalizmo forma, kuri persmelkia visą socialinį audinį. Šiai visa 
apimančiai imperijos sampratai Hardt'as ir Negri priešpriešina dau- 
gybę, kuri apibūdinama kaip tai, „kas dirba valdant kapitalui ir kas 
potencialiai kaip klasė priešinasi kapitalo valdymui“ (Hardt, Negri 
2004: 106). 
Taigi, kas yra daugybė? Negri apibrėžia tris daugybės aspek- 
tus: filosofinį, ekonominį ir ontologinį (Negri 2004: 113-114). 
Tačiau kadangi nėra prasmės atskirti filosofijos nuo ontologijos, 
siūlyčiau aptarti šiuos tris aspektus: politinį, ekonominį ir filoso- 
finį. Politinis daugybės sampratos aspektas kildintinas iš Spinozos 
ir Thomas'o Hobbes'o politinės filosofijos. Šiuo požiūriu „daugybė 
yra apibrėžiama kaip subjektų daugybė. Šia sąvoka kvestionuojamas 
[politinių subjektų] redukavimas į vienybę, kitaip tariant, kvestio- 
nuojama nuolatinė pagunda, nuodijanti mintį nuo klasikinės meta- 
fizikos laikų. Priešingai, daugybė yra neredukuojamas daugialypu- 
mas, begalinė taškų aibė, absoliučiai diferencijuota visuma“ (Negri 
2004: 113). Hardt'as ir Negri teigia, jog daugybė turi būti atskirta 
nuo kitų politinių subjektų, pavyzdžiui, masės, minios arba liaudies 
sąvokų. Liaudis tradiciškai reiškia vientisą ir vieningą subjektą: čia 
skirtumai yra pajungti vienybei, todėl liaudis visuomet yra „viena“. 
Daugybė, priešingai, reiškia kažką, kas sudaryta iš neredukuojamų 
skirtumų, kurie niekuomet negali būti redukuoti į vieną ar vieninte- 
lę tapatybę: „daugybė yra šių singuliarių skirtumų daugialypumas“ 
(Hardt, Negri 2004: XIV). Šiuo požiūriu daugybė skiriasi ir nuo 
masės ar minios, nes šios lengvai panaikina ir ištirpdo bet kokius 
skirtumus, pavyzdžiui, veikiamos išorinės manipuliacijos. Tačiau 
kai šios manipuliacijos liaujasi, masės ir minios lengvai suyra, nes 
jos nesugeba veikti ir kurti išvien. Minios ar masės skirtumai sudaro 
mechaninį agregatą, kurio nevienija siekis veikti ar kurti. Daugybė, 
priešingai, „reiškia aktyvų socialinį subjektą, kuris veikia remdama- 
sis tuo, ką singuliarumai turi bendra. Daugybė yra vidujai skirtingas, 
daugialypis socialinis subjektas, kurio sandara ir veikla remiasi ne 

tapatybe ar vienybe (ir tuo labiau ne abejingumu skirtumams), bet 
tuo, kas bendra“ (Hardt, Negri 2004: 100). Daugybės sąvoką taip 
pat reikia atskirti ir nuo darbo klasės, kadangi daugybė sietina ne tik 
su industriniu, bet ir su nematerialių darbu, kuriamų informacijos 
tinklų, komunikacijos, kalbos ir afektų. 

Spinoza ir Hobbes'as aprašo daugybę kaip grėsmę valsty- 
bei, kaip tai, kas, priešingai nei liaudis, niekaip negali įgyti stabilios 
tapatybės. Hardt'as ir Negri, priešingai, tapatybės trūkumą ar stoką 
suvokia kaip emancipacinės politikos galimybę: kaip teigia Paolo 
Virno, „Spinozai multitudo reiškia pliuralumą, kuris atkakliai egzis- 
tuoja kaip toks viešojoje erdvėje, reiškiasi per kolektyvinį veiksmą, 
per bendruomenės reikalų tvarkymą, niekad nesusiliedamas į vienį... 
Daugybė yra socialinės ir politinės egzistencijos forma, būdinga dau- 
giui, kuris ir lieka daugis..“ (Virno 2004: 21). Kitaip tariant, daugybė 
nėra nei vienis (liaudis), nei daugis (minia, masė ar gauja), bet difc- 
rencijuotas daugialypumas. Hardt'as ir Negri teigia, jog „daugybė yra 
neredukuojamas daugialypumas; singuliarūs socialiniai skirtumai, 
kurie sudaro daugybę, visuomet turi būti išreikšti ir niekuomet ne- 
gali būti redukuoti į vienodumą, vienybę, tapatybę ar skirtumų ne- 
buvimą. Tačiau daugybė nėra tik fragmentiškas ir išsklidęs daugialy- 
pumas. (...) Daugybę (...) sudaro singuliarumai, kurie veikia bendrai. 
Svarbiausia šiame daugybės apibrėžime yra faktas, jog tarp daugybės 
singuliarumo ir bendruomeniškumo nėra nei konceptualaus, nei rea- 
laus prieštaravimo“ (Hardt, Negri 2004: 105). 

Ši priešprieša tarp imperijos ir daugybės gali būti palygin- 
ta su Deleuze'o ir Guattari aprašyta perskyra tarp kapitalistinės ak- 
siomatikos, kuri manipuliuoja apskaičiuojamomis aibėmis, ir ma- 
žumų, kurios apibrėžiamos kaip neapskaičiuojami daugialypumai. 
Apskaičiuojamos aibės yra kiekybiniai daugialypumai, kurie yra 
visiškai suderinami su valstybe ir aksiomatine kapitalizmo logika, o 
neapskaičiuojami kokybiniai daugialypumai reiškiasi per kokybinį 
pokytį, tapsmą, pabėgimo kryptis ir tėkmes. Kaip jau buvo aptar- 
ta anksčiau, neapskaičiuojamas mažumas apibrėžia ne aibė ar jos 

elementai, bet gebėjimas kurti jungtis, tą „ir“, esantį tarp skirtingų 

elementų. Šiuo požiūriu neapskaičiuojamos mažumos, panašiai 

kaip daugybė, reiškia daugialypių asambliažų produkavimą. Tačiau 

esama ir aiškių skirtumų: Deleuze'o ir Guattari manymu, kiekvienas 

tapsmas juda tapsmo mažuma link, kol galiausiai atveda prie tapsmo 

nesuvokiama, o Hardt'as ir Negri teigia, jog neredukuojami daugialy- 

pumai turi ištirpti siekiant bendrumo. Nors Hardt'as ir Negri tvirtina, 

kad tarp daugybės singuliarumo ir bendrumo nėra jokio konceptua- 

laus prieštaravimo, vis dėlto jie pabrėžia, jog daugybė negali būti skal- 

doma kokybinių skirtumų, pavyzdžiui, rasės, lyties ar klasės (Hardt, 

Negri 2004: 105-106). Hardt'as ir Negri gana optimistiškai tiki, 

jog „biopolitinio produkavimo kontekste ekonominiai, socialiniai 

| ir kultūriniai skirtumai tiesiog ištirps“ (Hardt, Negri 2004: 224). 

Kitaip tariant, jie tiki, jog biopolitinė perspektyva yra daug platesnė 

nei tik ekonominis vienos ar kitos socialinės grupės interesas, todėl 

daugybė siejama su tokia politiškumo būkle, kai rasiniai ar lytiniai 
skirtumai tiesiog pasidaro nesvarbūs. 

Tačiau žvelgiant iš Deleuzeo ir Guattari perspektyvos, yra 
kaip tik priešingai: būtent kokybiniai skirtumai leidžia pasipriešinti 
kapitalistinei aksiomatikai. Šis argumentas keliamas ir Cesare Ca- 
sarino pokalbyje su Negri: kaip teigia Casarino, būtent prigimties 
skirtumai, būdingi kokybiniams daugialypumams, daro juos neben- 
dramačius aksiomatinei logikai. Casarino manymu, Hardt'o ir Negri 
aprašoma daugybė yra diferencijuojama tik kiekybinių skirtumų ir 
siekia išvengti kokybinių skirtumų, o Deleuze'o ir Guattari aptaria- 
mi daugialypumai kiekvieną kartą, kai dalijasi ar diferencijuojasi, 
patiria metamorfozę, kokybinį pokytį (Casarino, Negri 2008: 123— 
124). Casarino teigia, jog būtent kokybiniai skirtumai apibrėžia 

"unikalų daugialypumo išskirtinumą: „jei jūsų daugybės sąvoka turi 
kokią nors prasmę, ji turi reikšti daugialypumą, o jūs ją apibrėžia- 
te kiekybinėmis dydžio sąvokomis“ (Casarino, Negri 2008: 124). 
Casarino pažymi, jog tik kokybiniai skirtumai gali sukurti atsvarą 
bendramatiškumui, ekvivalencijai ir mainų logikai. Dar daugiau, tik 

kokybiškai skirtingi, heterogeniški elementai gali jungtis vienas su 
kitu ir kurti asambliažus, kitaip tariant, veikti kartu. 

Ši bendruomeninė dimensija veda prie antrojo - ekonomi- 
nio - daugybės sąvokos aspekto, kadangi bendrumą pasiekti galima 
tik per darbą kaip bendrą veiklą. Kaip teigia Negri, daugybės ben- 
drumą „sudaro gyvoji darbo jėga, kuri ir sukuria vienintelę įmano- 
mą vienybę“ (Negri 2004: 168). Kitaip tariant, daugybė yra ne tik 
politinė, bet ir ekonominė kategorija: daugybė kaip gyvoji darbo 
jėga yra gyvybinis kapitalistinės sistemos elementas. Kaip jau buvo 
minėta, Hardt'o ir Negri teorija remiasi marksistine darbo samprata 
ir neomarksistiniais operaizmo ir autonomizmo judėjimais, kurie 
siekė apibrėžti darbo vertės autonomiškumą. Tačiau čia nederėtų 
pamiršti ir Deleuze'o bei Guattari aptartos geismo produktyvumo 
koncepcijos, kuri neatskiriamai susieja libidines, ekonomines ir po- 
litines tėkmes. Šiuo požiūriu Hardt'o ir Negri sukurta nematerialaus 
darbo samprata pratęsia geismo produktyvumo koncepciją, nes ne- 
materialus darbas apima ne tik faktinį, materialų darbą, bet ir komu- 
nikaciją, emocijas, afektus. 

Taigi Hardt'as ir Negri radikaliai pakeitė darbo ir darbo kla- 
sės sampratas, kurios buvo siejamos tik su industrinių darbu gamy- 
klose. Tokia darbo samprata buvo selektyvi, kadangi iš darbo api- 
brėžimo pašalindavo kitas dirbančiųjų klases. Daugybės samprata, 
priešingai, yra atvira ir įtraukianti, nes apibrėžia skirtingas darbo 
formas, apimančias komunikaciją, bendradarbiavimą ir kitas ben- 
druomeniškumo formas. Daugybės samprata sietina su kintančiu 
paties darbo pobūdžiu: kaip teigia Hardt'as ir Negri, „dvidešimto- 
jo amžiaus pabaigoje industrinis darbas prarado savo hegemoninį 
vaidmenį ir užleido vietą „nematerialiam darbui, kitaip tariant, 
darbui, kuris kuria nematerialius produktus, pavyzdžiui, žinojimą, 
informaciją, komunikaciją, santykius ir emocinį atsaką“ (Hardt, 
Negri 2004: 108). Nematerialus darbas taip pat apima ir „afektinį 
darbą“, kurį atlieka rūpybos darbuotojai, ir „reprodukcinį darbą; 
dažniausiai atliekamą namuose. Gana paradoksalu, tačiau daugy- 

bės samprata apima ir tuos žmones, kurie neturi apmokamo darbo, 
pavyzdžiui, bedarbius, vargšus ir benamius, kadangi šie žmonės vis 
tiek vertinami kaip potenciali gyvoji darbo jėga. Kitaip tariant, kapi- 
talizmo sistemoje vertinamas ne pats darbas, bet potencialus gebė- 
jimas dirbti arba darbo potencialas. 

Darbo jėgos potencialumas apsvarstomas Paolo Virno knygo- 
je Daugybės gramatika (2004)". Virno teigia, jog darbo jėga reiškia 
gebėjimą ir galimybę, siejamą su darbininko kūnu. Taigi darbo jėga 
apibūdinama iš esmės aristoteline potencialumo, arba dynamis, są- 
voka: „darbo jėga (tiesiogiai) įkūnija pamatinę filosofinės minties 
kategoriją: tai, kas potencialu, dynamis. Ir šis „potencialas“, kaip buvo 
pasakyta, nurodo į kažką, kas nėra dabartiškas, kas nėra esantis. Taigi 
kažkoks dalykas, kuris nėra esantis (ar realus), kapitalizmo sąlygo- 
mis tampa išskirtinai svarbia preke. Šis potencialumas, dynamis, ne- 
satis, užuot buvusi tik abstrakti sąvoka, įgyja pragmatinę, empirinę, 
socioekonominę dimensiją“ (Virno 2004: 82). Virno pabrėžia, jog 
šis potencialumas tampa biopolitikos prielaida ir priežastimi - kapi- 
talistas domisi kūniškąja darbo jėgos dimensija būtent dėl šio darbo 
jėgos potencialo. „Gyvas darbininko kūnas yra substratas tos darbo 
jėgos, kuri kaip tokia atskirai neegzistuoja. „Gyvybė“, grynas ir pa- 
prastas bios, tampa ypač svarbus tiek, kiek jis suteikia buveinę dyna- 
mis, grynam potencialumui. Kapitalistas domisi darbininko gyvybe 
tr kūnu dėl šios netiesioginės priežasties: ši gyvybė, šis kūnas yra tai, 
kas turi gebėjimą, potencialumą, dynamis. Gyvas kūnas tampa valdo- 
mu objektu ne dėl savo vidinės vertės, bet dėl to, kad jis yra substra- 
tas tam, kas iš tiesų svarbu: tai darbo jėga kaip įvairių žmogiškųjų ge- 
bėjimų agregatas... (...) Būtent dėl šios vienintelės priežasties galime 
pagrįstai kalbėti apie biopolitiką“ (Virno 2004: 82-83). Taigi Virno 
“iš esmės pakartoja Foucault mintį, kad biopolitika atsiranda kartu 


17 Paolo Virno. Grammatica della moltitudine. Per una analisi delle forme di 
vita contemporanee. Soveria Mannelli: Rubbettino, 2001. Toliau cituoja- 
mas vertimas į anglų kalbą (Virno 2004). 

su kapitalistiniais darbo santykiais. Kapitalistinė sistema imasi re- 
guliuoti ir kontroliuoti gyvybę būtent dėl to, kad galėtų ištraukti iš 
jos naudingą darbo jėgą. Čia svarbus tampa ne tiek pats darbo jėgos 
potencialumas, kiek jos išmainomumas, t. y. galimybė parduoti ją 
kapitalui. 

Taigi Virno aprašo negatyviąją biopolitikos formą arba tai, 
ką Hardt'as ir Negri vadina biogalia: tai galia, kuri pajungia gyvy- 
bę kapitalistinei aksiomatikai. Tačiau Hardt'o ir Negri projekto 
esmę sudaro būtent teigiančiosios, emancipacinės biopolitikos for- 
ma — tai gyvybės gebėjimas priešintis pasitelkiant gyvybines darbo 
galias. Kitaip tariant, Hardt'as ir Negri siekia sukurti „biopolitinio 
darbo“ sampratą, kuri reiškia darbą, gebantį kurti ne tik materialias 
gėrybes, bet ir santykius, bendruomeniškumą ir socialinį gyveni- 
mą. „Sąvoka biopolitinis [darbas] reiškia, kad tradicinės perskyros 
tarp ekonominių, politinių, socialinių ir kultūros plotmių vis la- 
biau nunyksta“ (Hardt, Negri 2004: 109). Tad biopolitinis darbas 
yra nukreiptas į „socialinio intelekto“ kūrimą, visus singuliarumus 
vienijantį į bendrąją produktyvumo tėkmę. Kaip jau minėjome, 
šioje produktyvumo tėkmėje nunyksta visi kokybiniai skirtumai, 
kurie ištirpsta bendroje daugybės veikloje. Kaip teigia Hardt'as ir 
Negri, tarp daugybės singuliarumo ir bendruomeniškumo nėra jo- 
kio prieštaravimo: „Šis tapsmas bendruomeniškam, kuris pamažu 
panaikina kokybinius skirtumus pačioje darbo jėgoje, yra daugybės 
biopolitinė sąlyga“ (Hardt, Negri 2004: 114). 

Vis dėlto būtent šis išlaisvinantis, revoliucinis biopolitinio 
produkavimo aspektas kelia rimtų abejonių. Pirma, šis modelis su- 
ponuoja, kad visa daugybės veikla yra matuojama remiantis vienu 
kriterijumi — potencialia ar aktualia darbo jėga. Iš to kyla ir antroji 
problema: jei visa gyvybinės energijos įvairovė yra redukuojama tik 
į darbo jėgą, darosi labai sunku rasti aiškų kriterijų, kuris leistų darbo 
jėgą atskirti nuo kapitalistinės aksiomatikos. Darbo bendruomeniš- 
kumo reikalavimo neįmanoma įgyvendinti nepašalinus kokybinių 
skirtumų, kurie transtormuojami į homogenišką, abstrakčią darbo 

jėgą. Būtent ši homogeniška ir kiekybiškai apskaičiuojama darbo 
jėga tampa mainoma verte ir yra lengvai suderinama su kapitalistine 
aksiomatika. Kaip teigėme ankstesniame skyriuje, Deleuze'as ir Gu- 
attari aiškiai atskiria laisvą veiksmą, kuris turi išlaisvinantį potencia- 
lą, ir darbą, kuris laikomas apskaičiuojama ir valstybės aparato lengvai 
pasisavinama veikla. Hardt'as ir Negri, kaip matėme, laikosi priešingo 
požiūrio: jų manymu, būtent biopolitinis darbas leidžia pasipriešin- 
ti imperijai jos pačios viduje. Tačiau ar įmanoma darbo, net jei jis 
suprantamas kaip nematerialus ar afektinis, sampratą atriboti nuo 
kapitalistinių santykių? Kaip įmanomas šis pasipriešinimas imperi- 
jai ir kapitalui? 

Taigi pats sudėtingiausias klausimas, iškylantis analizuojant 
Hardt'o ir Negri tekstus, yra teiginys, jog entuziastingas daugybės 
produktyvumas jau savaime yra revoliucinis ir išlaisvinantis. Sek- 
dami Deleuze'u ir Guattari galėtume teigti, jog daugybė, geisdama 
produktyvumo, galbūt geidžia ne tik savo išlaisvinimo, bet ir paver- 
gimo? Arba, kaip teigia Lemke, „klaustina, ar įmanoma aiškiai atskir- 
ti produkavimą ir kontrolę: ar kiekvienas produkavimo atvejis nėra 
visuomet jau tam tikru atžvilgiu kontroliuojamas produkavimas? 
Kodėl imperija produkuoja tik tai, kas negatyvu, o daugybė - tai, 
kas pozityvu?“ (Lemke 2011: 75). Lemke teigia, jog daugybė ir im- 
perija yra taip artimai susiję, jog turėtų būti interpretuojami ne kaip 
dvi priešpriešinės jėgos, bet kaip dvi to paties fenomeno tendenci- 
jos: „Užuot aiškinus imperijos ir daugybės santykį kaip santykį tarp 
dviejų ontologinių esinių, būtų daug tiksliau analizuoti (biopolitinį) 
produkavimo santykį, kuris apima abu polius“ (Lemke 2011: 75). 
Prie panašios išvados prieina ir Silvėre'as Lotringer, teigdamas, kad 
karas tarp daugybės ir imperijos yra grynai alegorinis ir mitinis, todėl 
“ daug prasmingiau būtų kalbėti ne apie dviejų skirtingų esinių, bet 
apie dviejų principų priešpriešą (Lotringer 2004: 15). Savo ruožtu 
Žižek'as teigia, jog industrinio darbo transformacija į nematerialųjį 
darbą visiškai nereiškia išsilaisvinimo ir emancipacijos: veikiau tai 
dar sudėtingesnė ir rafinuotesnė išnaudojimo forma (Žižek 2012). 


125 








Audronė Žukauskaitė 


Šios kritinės pastabos veda prie trečiojo - Alosofinio - daugy- 
bės sampratos aspekto. Hardt'as ir Negri daugybę sieja su filosofine 
potentia samprata, kuri suvokiama kaip neišsenkantis produkavimo 
šaltinis, o imperiją — su negatyvia galios raiška arba potestas. Negri 
šią priešpriešą suvokia kaip priešpriešą tarp konstituojančios galios, 
kuri yra steigianti ir kurianti, ir pavergiančios galios, kuri dominuoja 
ir kontroliuoja. Kaip jau minėjome, steigiančioji galia yra vadinama 
biopolitiniu produkavimu, kuris yra imanentiškas socialiniam kū- 
nui, o pavergianti galia — biogalia, kuri yra visuomet transcenden- 
tiška ir esanti virš ar anapus socialinio kūno (Hardt, Negri 2004: 
94-95). Tačiau, įvertinęs visą išsakytą kritiką, Negri šiek tiek pakei- 
čia poziciją ir teigia, jog santykis tarp biogalios ir biopolitinio pro- 
dukavimo, tarp potestas ir potentia reiškia ne ontologinį dualizmą, 
bet dvi potencialumo charakteristikas: „Šių dviejų potencialumo pa- 
sekmių (arba dviejų charakteristikų) antinomija negali būti laikoma 
ontologiniu dualizmu: tai priešprieša, kuri nuolat save produkuo- 
ja, konfliktas, kuris nuolat vyksta ir yra vis iš naujo išsprendžiamas, 
performuojamas kitu lygmeniu..“ (Negri 2013: 25). Kitaip tariant, 
biogalia ir biopolitinis produkavimas amžinai koegzistuoja ir kovoja 
vienas su kitu, panašiai kaip darbo jėga yra ir priklausoma nuo kapi- 
talo ir nuolat jam besipriešinanti. 

Vis dėlto Hardt'as ir Negri ontologinį svorį suteikia tokiam 
potencialumui, kuris be jokio impotencialumo likučio gali produ- 
kuoti mūsų tikrovę. Šiuo požiūriu jie polemizuoja su Deleuze'o ir 
Guattari geismo produkavimo samprata, kuri, jų manymu, yra per 
daug chaotiška, per daug orientuota į virtualumą, o ne į galimy- 
bę - tai, ką galima įgyvendinti. Hardt'as ir Negri teigia: „mūsų vir- 
tualumo samprata ir jos santykis su realybe skiriasi nuo tos, kurią 
Deleuze'as perima iš Bergson'o... (...) Mes pripažįstame, jog rei- 
kia pabrėžti kūrybines virtualumo galias, tačiau Bergsono diskur- 
sas mums rodosi nepakankamas, kadangi mes taip pat pabrėžiame 
realybę, kurią reikia sukurti, jos ontologinį svorį, taip pat institu- 
cijas, kurios struktūruoja pasaulį, kurdamos būtinybę iš atsitikti- 

numo“ (Hardt, Negri 2000: 468). Pokalbyje su Casarino Negri 
teigia, kad jam ir Hardt'ui svarbu atsiriboti nuo Bergson'o virtu- 
alumo sampratos ir išplėtoti potencialumo sąvoką, per kurią dar- 
bo produktyvumą galima susieti su tikrovės produkavimu. Negri 
teigimu, „tai būtent tas momentas, kai galimybė jau nėra valdoma 
atsitiktinumo ir yra veikiau tai, kas įgalinta [potente], tai, kas po- 
tencialiai gali įvykti. Būtent tai ir yra virtualumas! Žvelgiant iš šios 
perspektyvos, bergsoniškoji paradigma tampa visiškai nereikalin- 
ga, o spinoziškoji paradigma yra integruojama į naujai apibrėžtą 
darbo sampratą“ (Casarino, Negri 2008: 142). Kitaip tariant, dar- 
bo jėgos potencialumas yra ta galia, kurioje nėra vietos atsitiktinu- 
mui, ir kuri būtinai įsigalina ir tampa reali. Priešingai nei Deleuze'o 
apibrėžtas virtualumas, kuris reiškia tai, kas gali arba negali aktua- 
lizuotis tikrovėje, Hardt'o ir Negri kuriamas potencialumas nurodo 
tik tai, kas gali būti ir kas neišvengiamai yra realizuojama tikrovė- 
je. Negri pabrėžia, jog produktyvumas, potentia, niekuomet negali 
būti „blogas“ Spinozos apibrėžta prasme, kadangi produktyvumas 
visuomet reiškia tam tikrą produktyvumo ir kartu tikrovės perteklių 
ar perviršį. Ir priešingai, „bloga“ gali būti tik tai, kas nėra realizuo- 
jama (Negri 2013; 26). Darbo jėga yra toks potencialumas, kuris 
gali ir turi būti realizuojamas ir tapti realus. Tad virtualumo sąvoka 
Hardt'ui ir Negri reikalinga tik tiek, kiek ji leidžia pereiti prie gali- 
mybės: „virtualumą mes suvokiame kaip galias, skatinančias veikti 
(būti, mylėti, transformuoti, kurti), kurios glūdi daugybėje. (...) 
Perėjimas nuo virtualumo prie galimybės, o per ją - prie tikrovės 
yra pamatinis kūrimo aktas. Gyvoji darbo jėga sukuria perėjimą 
nuo virtualumo prie tikrovės, ji yra priemonė galimybei“ (Hardt, 
Negri 2000: 357). Kitaip tariant, Hardt'as ir Negri transformuoja 

"virtualumo sampratą, išmesdami iš jos bet kokį neapibrėžtumą, ir 
iš esmės virtualumą prilygindami galimybei. 

Agamben'as apie impotencialumą 


Hardt'o ir Negri pateikta biopolitinio produkavimo analizė kelia 
nemažai klausimų. Ar mes galime pagrįstai teigti, jog daugybės 
produktyvumas visuomet yra išlaisvinantis, o ne, priešingai, pajun- 
giantis ir įkalinantis? Ar potencialumas visuomet pagal apibrėžimą 
reiškia potencialumą veikti ir būti? Ar galimas potencialumas ne- 
veikti ir nebūti? Šie klausimai iškyla ir Agamben'ui, kuris teigia, jog 
Negri teorijoje nėra nė vieno kriterijaus, leidžiančio aiškiai atskirti 
konstituojančią ir pavergiančią galią, potentia ir potestas. Kaip teigia 
Agamben'as, „Negri, plačiai analizuodamas istorinę konstituojan- 
čios galios fenomenologiją, negali rasti nė vieno kriterijaus, kuris 
leistų atskirti konstituojančią galią nuo suverenios galios“ (Agam- 
ben 1998: 43). Jei konstituojanti galia turi kokią nors prasmę, ji 
turi reikšti potencialumo konstituciją, kuri apima ir potencialumo 
laisvę nepereiti į aktualumą. Dar daugiau, Agamben'as teigia, kad 
„jei potencialumas nori išlaikyti savo logiškumą ir tuoj pat nepra- 
dingti aktualumne, jis būtinai turi būti potencialumas, gebantis ne- 
pereiti į aktualumą, potencialumas, kuris pagal savo sandarą reikštų 
potencialumą nebūti arba neveikti, arba, kaip teigia Aristotelis, kad 
potencialumas taip pat reikštų ir impotencialumą (adynamia)“ 
(Agamben 1998: 45). Trumpame tekste Apie tai, ko mes galime ne- 
daryti (2011) Agamben'as teigia, jog „potencialumas visuomet pa- 
gal savo sandarą yra ir impotencialumas, kad kiekvienas gebėjimas 
daryti kartu yra gebėjimas nedaryti... „Impotencialumas“ reiškia ne 
potencialumo nesatį, negebėjimą daryti, bet taip pat ir visų pirma 
reiškia „gebėjimą nedaryti“, gebėjimą nesinaudoti savo potencialu- 
mu“ (Agamben 2011: 43). Vadinasi, kiekvienas potencialumas yra 
ambivalentiškas — jis gali reikšti tiek gebėjimą veikti ar būti, tiek 
gebėjimą neveikti ir nebūti. 

Šią savo įžvalgą Agamben'as išplėtoja knygoje Potencialumai 
(1999), kurioje naujai interpretuoja Aristotelio teiginius. Aristote- 
lio Metafizikos Theta knygoje randamos eilutės apie potencialumą 


128 





| AN 


IV 


įprastai verčiamos taip: „sakoma, jog daiktas yra potencialus, jei 
iš jo kylantis veiksmas, kuris buvo potencialus, yra realizuojamas, 
taigi nelieka nieko nepotencialaus“ (Agamben 1999: 183; Met 
1047a: 24-26). Paskutiniąją frazę ouden estai adynaton Agamben'as 
interpretuoja kitaip nei kiti interpretatoriai. Įprastai ši frazė yra ver- 
čiama tokiu teiginiu: „nelieka nieko neįmanomo“. Taigi išeitų, jog 
Aristotelis sako visiškai banalų ar trivialų dalyką: kai galimybė yra 
realizuojama, nelieka negalimybės („nelieka nieko neįmanomo“). 
Tačiau Agambenūs teigia, jog ši frazė reiškia ne galimybės kriterijų, 
bet apibrėžia „sąlygas, kuriomis potencialumas - kuris gali tiek būti, 
tiek nebūti, — gali save realizuoti, "Tai, kas potencialu, gali pereiti į 
aktualumą tik tuomet, kai atmeta savo potencialumą nebūti (savo 
adynamia). Atmesti impotencialumą reiškia ne jį sunaikinti, bet, 
priešingai, leisti jam išsipildyti, atsukti potencialumą prieš save, kad 
jis sutaptų su savimi“ (Agamben 1998: 46). Vadinasi, atmesti impo- 
tencialumą jokiu būdu nereiškia jį sunaikinti ar eliminuoti; impo- 
tencialumas ir potencialumas yra tarsi dvi to paties reiškinio pusės, 
jos visuomet koegzistuoja greta viena kitos: „potencialumas kartu 
yra ir to paties dalyko impotencialumas tuo pačiu atžvilgiu (tou au- 
tou kai kata to auto pasa dynamis adynamia)“ (Agamben 1999: 182; 
Met 1046e: 25-32). Kitaip tariant, žmogus negali realizuoti savo 
potencialumo kartu nesuvokdamas ir savo impotencialumo. „Žmo- 
gus yra gyvūnas, kuris yra pajėgus [suvokti] savo impotencialumą“ 
(Agamben 1999: 182). Taigi didžiausias iššūkis žmogui yra suvokti 
savo negebėjimą, savo impotencialumą ir apmąstyti potencialumą 
nebūti ir nedaryti. 
Agambeno teigimu, šis potencialumas nebūti arba nedaryti 
leidžia suvokti suverenią bet kokios esamybės prigimtį: „potencialu- 
"mas (savo dvigubu pavidalu kaip potencialumas būti ir potencialu- 
mas nebūti) yra tai, per ką būtis į(si)steigia savo suverenumą, kitaip 
tariant, įsisteigia be to, kas eitų pirma jos ar ją sąlygotų (superio- 
rem non recognoscens), išskyrus jos pačios gebėjimą nebūti. Veiks- 
mas laikomas suvereniu, kai jis save realizuoja pašalindamas savo 

potencialumą nebūti, leisdamas sau būti, duodamas save sau pa- 
čiam“ (Agamben 1998: 46). Galime teigti, jog tik potencialumas, 
apimantis ir savo impotencialumą, yra save konstituojantis, todėl 
jis gali būti priešpriešintas pavergiančiai galiai. Kaip teigia Agam- 
ben'as, konstituojantis potencialumas ir pavergianti galia nuolat 
vienas kitam oponuoja, kadangi potencialumas visuomet išlaiko 
potencialumą nebūti ir nepatekti į galios lauką (Agamben 1998: 
47). Tad galime teigti, jog būtent impotencialumas atveria pasi- 
priešinimo erdvę. 

Agamben'ui toks pasipriešinimo pavyzdys yra Hermano Mel- 
ville'io (1980) apysakoje aprašytas raštininkas Bartlebis. Bartlebis 
yra kontoros raštininkas, kuris vieną dieną nustoja rašyti ir į visus 
kontoros viršininko nurodymus ar prašymus atsako: „bevelyčiau to 
nedaryti“. Taigi Bartlebis išreiškia tam tikrą valią arba intenciją („be- 
velyčiau“ ), kuri yra nukreipta ne į tai, ką galima padaryti, bet į tai, ko 
galima nedaryti. Šią apysaką interpretuoja ir Deleuze'as, kuris teigia, 
kad Bartlebio frazė atveria neapibrėžtumo zoną tarp potencialumo ir 
impotencialumo: „Frazė yra naikinanti, nes ji negailestingai pašalina 
ir tai, ko pageidaujama, ir tai, ko nepageidaujama. Ji sunaikina ne tik 
savoką, į kurią nurodo ir paskui atmeta, bet ir tą sąvoką, kurią taria- 
mai išsaugo ir kuri tampa neįmanoma. Jų beveik neįmanoma atskir- 
ti: ji išskaptuoja nuolat didėjančią neapibrėžtumo ar nesuvokiamu- 
mo zoną tarp pageidautinos ir nepageidautinos veiklos“ (Deleuze 
1997: 71). Agamben'o manymu, Bartlebio atsisakymas veikti apgina 
ir išsaugo potencialumą nedaryti ir nebūti. Kaip teigia Agamben'as, 
„jei Bartlebis yra naujasis mesijas, jis atėjo ne tam, kad, kaip Jėzus, iš- 
gelbėtų tai, kas yra, bet kad apsaugotų tai, ko nėra“ (Agamben 1999: 
270). Atsisakydamas veikti, Bartlebis suardo produktyvumo prie- 
vartą ir taip bent trumpam sutrikdo galios dispozityvą. Nors apy- 
sakos pabaigoje Bartlebis uždaromas kalėjime ir ten, bevelydamas 
nevalgyti, pamažu miršta, jo mirtis atrodo kaip susitaikymas su savo 
impotencialumu. Bartlebio trajektorijomis seka ir John'o Maxwell o 
Coetzee romano Maiklo K. gyvenimas ir laikai (2005) personažas. 

Civilinio karo apimtoje šalyje Maiklas K. turi nuolat kovoti dėl savo 
teisės nekovoti, nekariauti, nebūti uždarytam. Įveikęs visas užtvaras, 
pertvaras, patikrinimo ir kontrolės punktus, jis susitapatina su žemės 
lopinėliu, kuriame augina moliūgus. Maiklas K. šalinasi bet kokios 
galios, kontrolės ir suvaržymų, ir, pamažu tapdamas gyvūnu, įveikia 
žmonių sukurtas pertvaras ir ribas. 

Ši impotencialumo filosofija gali būti vertinama kaip atsisa- 
kymas bendradarbiauti su pavergiančia galia ir jos struktūromis. 
Tačiau toks potencialumo atsisakymo projektas būtų sunkiai įsi- 
vaizduojamas Hardt'o ir Negri filosofijos kontekste. Svarbu pami- 
nėti, jog Imperijoje Hardt'as ir Negri kritiškai aptaria būtent minė- 
tus literatūrinius pavyzdžius. Analizuodami Bartlebio ir Maiklo K. 
laikyseną, jie teigia, jog „atsisakymas neabejotinai yra išsivadavimo 
politikos pradžia, tačiau tik pradžia. Pats atsisakymas yra tuščias. 
Bartlebis ir Maiklas K. galbūt yra kilnios sielos, tačiau jų absoliučiai 
gryna būtis kabo ant prarajos krašto. Pabėgimo linijos, kuriomis jie 
sprunka nuo galios, yra visiškai vienišos, ir jie nuolat balansuoja ant 
savižudybės ribos. Kalbant politiniais terminais, pats (darbo, galios 
ir savanoriško paklusnumo) atsisakymas veda tik prie socialinės sa- 
vižudybės“ (Hardt, Negri 2000: 204). Kartu Hardt'as ir Negri turi 
pripažinti, jog Bartlebis ir Maiklas K. atstovauja senai „atsisakymo 
dirbti“ tradicijai, kurią aktualizavo operaizmo ir autonomizmo ju- 
dėjimai. Ar atsisakymas dirbti nėra tai, kas bent laikinai sustabdo 
kapitalistinį perteklinį produktyvumą ir pasipriešina kapitalistinei 
aksiomatikai? Argi ne šį paralyžiuojantį neveiklumo momentą turi 
galvoje Deleuze'as ir Guattari, kai kalba apie antiprodukavimą arba 
kūną be organų? 

Potencialumo ir impotencialumo sąveika, kurią apmąsto 

"Agambenūas, grąžina mus prie virtualumo klausimo. Juk jei potenci- 
alumas reiškia tiek potencialumą būti (ar veikti), tiek ir potencialu- 
mą nebūti (arba neveikti), ar potencialumas nėra tas pat, kas ir vir- 
tualumas? Deleuze'o aprašomas virtualumas taip pat gali virsti arba 
nevirsti aktualumu, tad virtualumas, kaip ir potencialumas, tampa 

tikrove tuomet, kai atsiriboja nuo savo neišsipildymo. Šiuo požiūriu 
Hardt'o ir Negri teiginys, jog virtualumas „neturi ontologinio svorio“ 
yra nepagrįstas, nes virtualumas yra ne mažiau realus nei pati tikro- 
vė, tiesiog skiriasi jo realizavimo arba nerealizavimo sąlygos. Tačiau 
skirtingai nei potencialumas, kuris įgyvendina tai, kas jau yra (kaip 
potencialumas), virtualumas vystosi pagal skirtumo ir heterogeniš- 
kumo linijas, kitaip tariant, jis pajėgus sukurti kažką nauja. Tad jei 
kalbame apie politinį pokytį, būtent virtualumas, o ne potencia- 
lumas turėtų tapti svarbiausia teorine atrama: virtualumas įteisina 
kokybinius skirtumus ir taip inicijuoja naujas politines ir socialines 
raiškos formas. Kitaip tariant, kapitalizmo aksiomatikai galima pa- 
sipriešinti ne išrandant naujas darbo formas, bet saugant ir puoselė- 
jant pačios gyvybės impotencialumą. 





A ATTRIETTS S TASKĘS 


V. 


ROBERTO ESPOSITO 
IMUNIZACIJOS PARADIGMA 





Nuogos gyvybės ir įstatymo santykį originaliai permąsto italų filoso- 
fas Roberto Esposito. Agamben'as biopolitinės galios veikimo mo- 
delį aiškina kaip galimybę skelbti išimties zonas ir išimties būkles: 
būtent tuomet, kai suspenduojama įprastinė jurisdikcija, išimties 
tvarka paskelbtuose įstatymuose apibrėžiama, kokia gyvybė yra verta 
gyventi, Esposito šią biopolitinę įstatymo ir gyvybės sampyną vadi- 
na imunizacijos paradigma. Imuniteto sąvoka, kuri paprastai reiškia 
organizmo atsparumą patogeno atžvilgiu, tampa politinio santykio 
metafora, galinčia paaiškinti mūsų elgesį susidūrus su „patologiniu“ 
kitu. Esposito pabrėžia, jog visos politinės teorijos remiasi imuni- 
tarine kito atmetimo logika ir šiuo požiūriu veikia kaip biopolitinė 
atmetimo mašina. Priešingai šiai atmetimo logikai, Esposito svarsto 
įvairius santykio su kitu būdus, kurie padėtų sukurti bendruomeni- 
nį santykį su kitais politiniais subjektais. Esposito kelia klausimą, ar 
įmanomos tokios santykio su kitu praktikos, kurios ne atmestų kitą, 
bet jį priimtų? Ar įmanoma sukurti tokį imuninį atsaką, kuris ne pa- 
šalintų kitą, bet jį toleruotų? Turėdamas omenyje šiuos klausimus, 
Esposito siekia sukurti pozityviąją biopolitikos teoriją, kurioje imu- 
nitarinė logika būtų pakeista komunitariniu įsipareigojimu kitam. 


Biopolitika kaip imunizacija 


Knygoje Bios: biopolitika ir filosofija (2008) Esposito atskleidžia, kad 
analogija tarp politinio ir biologinio kūno įsitvirtino dvidešimtojo 


18 Roberto Esposito. Bios: Biopolitica e flosofia. Torino: Giulio Einaudi edito- 
re, s.p.a., 2004. Toliau cituojamas vertimas į anglų kalbą (Esposito 2008). 

amžiaus pradžioje, taigi daug anksčiau, nei apie tai pradėjo rašyti 
Foucault. Esposito nurodo kelis teorinius veikalus, kuriuose susie- 
jamos organizmo ir politinio valdymo plotmės: tai Karl'o Binding'o 
Apie valstybių atsiradimą ir gyvenimą (1920)“, Eberhard'o Den- 
nert'o Valstybė kaip gyvas organizmas (1920)* ir Edward'o Hahn'o 
Valstybė kaip gyva būtybė (1926)?'. Šiuos veikalus vienija tai, kad 
valstybės organizavimas čia aptariamas pasitelkiant organicistines ir 
vitalistines kategorijas. Ypač svarbus šiame kontekste švedų politi- 
kos teoretiko Rudolpho Kjellėn'o veikalas Politinės sistemos apmatai 
(1920)2, kuriame pirmą kartą paminima biopolitikos sąvoka. Kaip 
teigia Kjellėn'as, esama tam tikros priklausomybės tarp biologijos 
dėsnių, valdančių gyvybę, ir politikos dėsnių, valdančių valstybę, — 
būtent todėl naujoji visuomenės aiškinimo disciplina vadinama 
biopolitika (Kjellėn 1920: 3-4). 

Biologijos ir politikos analogija remiasi ir Jacob'o von Uexkūll'io 
veikalas Valstybės biologija: valstybės anatomija, fiziologija ir patologi- 
ja (1920)“. Šiame veikale, panašiai kaip ir Kjellėn'o knygoje, vals- 
tybė aiškinama kaip harmoningas organizmas, kurio organai turi 
paklusti kūno funkcijoms. Šis veikalas išskirtinis dėl ypatingo dė- 
mesio kūno funkcijų patologijai, kuri gali būti politiškai reguliuo- 
jama. Kitaip tariant, Uexkūll'io veikalas jau prognozuoja socialinio 
programavimo ir išrūšiavimo praktikas, vėliau imtas taikyti nacių 
režimo. Organizmo ir politikos analogiją įtvirtina ir Morley Ro- 
berts'o knyga Biopolitika: esė apie socialinio ir somatinio organizmo 


19 Karl Binding. Zum Werden und Leben der Staaten: Zehn Staatsrechtliche 
Abhandlungen. Munich, Leipzig: Duncker 4 Humblot, 1920. 

20 " Eberhard Dennert. Der Staat als lebendiger Organismus: Biologische Be- 
trachtungen zum Aufhau der neuen Zeit. Halle: C. E. Mūller, 1920. 

21 Edward Hahn. Der Staat, ein Lebenwesen. Munich: Dt. Volksverlag, 1926. 

22 Rudolph Kjellėn. Grundyiss zu einem System der Politik. Leipzig: Rudolf 
Leipzig Hirzel, 1920. 

23 Jacob von Uexkūll. Staatsbiologie: Anatomie, Physiologie, Pathologie des 
Staates. Berlin: Verlag von Gebrūder Paetel, 1920. 


136 





fiziologiją, patologiją ir politiką (1938)*. Šioje knygoje politinis gy- 
venimas aprašomas vartojant fiziologinės patologijos terminus, o 
gynybinis valstybės aparatas pirmą kartą palyginamas su organiz- 
mo imunine sistema. 

Biologinio organizmo ir politinės organizacijos analogiją 
analizuoja ir Esposito knygoje Bios: biopolitika ir filosofija. Tam jis 
pasitelkia imuniteto sąvoką, kuri apima tiek medicinos, tiek ir po- 
litikos sferas. Kitaip tariant, imunitetas jam yra ne tik medicininės 
kūno būklės, bet ir politinės organizacijos metafora, nusakanti san- 
tykį su politiniu kitu. Kaip teigia Esposito, „biomedicinos sferoje 
„imuniteto“ sąvoka reiškia gyvo organizmo natūralų ar įgytą at- 
sparumą susidūrus su liga; juridinėje-politinėje kalboje imunitetas 
reiškia laikiną ar galutinį subjekto atleidimą nuo tam tikrų pareigų 
ar atsakomybių, kurias kitomis aplinkybėmis jis turėtų turėti kitų 
atžvilgiu“ (Esposito 2008: 45). Tad imunitetas reiškia tiek biologi- 
nį, tiek politinį pasipriešinimą kitybei ir individo siekį apsisaugoti 
nuo kito „patologinio“ subjekto ar politinės bendruomenės kelia- 
mų reikalavimų. 

Esposito teigia, jog imuniteto sąvoka padeda aiškiau atskleis- 
ti biopolitikos esmę ir susieti biologijos ir politikos sritis. Imunite- 
to sąvoka, perimta iš medicinos mokslų, reiškia ne tik organizmo, 
bet ir politinio subjekto pastangas apsisaugoti nuo svetimo ar pa- 
vojingo elemento. Kaip teigia Esposito, „imunizacija yra negatyvi 
gyvybės apsaugojimo forma. (...) Politinio kūno imunizacija vyks- 
ta panašiai kaip ir medicininė individualaus kūno skiepijimo prakti- 
ka, kai į kūną įdiegiamas fragmentas patogeno, nuo kurio ir siekiama 
apsisaugoti, blokuojant ir stabdant jo natūralų vystymąsi“ (Esposito 
2008: 46). Taigi panašiai kaip gyvas organizmas susikuria imunitetą 
svetimo patogeno atžvilgiu, taip ir politinis subjektas siekia apsisau- 
goti nuo to, kas kėsinasi į jo suverenitetą — kito politinio subjekto 


24 | Morley Roberts. Bio-Politics: An Essay in the Physiology, Pathology and Po- 
litics of the Social and Somatic Organism. London: Dent, 1938, 

arba bendruomenės. Kitaip tariant, individas ir bendruomenė yra 
susieti aporetiniu ryšiu: viena vertus, santykis su kitais individais 
yra neišvengiamas, nes tokia yra politinio ir bendruomeninio san- 
tykio esmė; kita vertus, santykis su kitu visuomet yra imunizuojan- 
čio pobūdžio, t. y. kitas priimamas tik kaip patogenas, kurį imuni- 
nė sistema pasisavina, kad užblokuotų jo vystymąsi. Taigi individo 
gyvybės arba individo autonomijos saugojimas tampa svarbiausia 
modernybės prielaida, kuri sąlygoja visas kitas politines kategori- 
jas - suverenumą, nuosavybę ir laisvę. 

Esposito biopolitikos kaip imunizacijos paradigmą tvirtai 
susieja su modernybe ir teigia, jog būtent imunizacijos terminas pa- 
deda paaiškinti biopolitikos ir modernybės santykį. Esposito many- 
mu, Foucault šio klausimo galutinai neišsprendė, todėl jo tekstuose 
išlieka tam tikra teorinė dviprasmybė: kartais teigiama, kad discipli- 
nos visuomenė kartu su biopolitika pakeičia ir išstumia suvereno val- 
domas visuomenes, taigi išeitų, jog biopolitika yra šiuolaikinis reiš- 
kinys; kitu atveju teigiama, kad biopolitika koegzistuoja kartu su 
suverenia galia. Tuo tarpu Esposito mano, jog biopolitika kaip imu- 
nizacija yra išskirtinis modernybės reiškinys: „visos praeities ir da- 
barties civilizacijos susidūrė su imunizacijos poreikiu (ir tam tikru 
būdu jį sprendė), tačiau tik modernybės laikais imunizacija sudaro 
pačią intymiausią civilizacijos esmę. Būtų galima netgi teigti, kad 
ne modernybė iškėlė gyvybės apsaugojimo klausimą, bet pats gyvy- 
bės apsaugojimo klausimas pasirodė kaip modernybės esmė, kitaip 
tariant, jis išranda modemnybę kaip istorinį ir kategorinį aparatą, 
galintį spręsti šį klausimą“ (Esposito 2008: 54-55). Svarbiausios 
modernybės politinės kategorijos - individo suverenumas, nuosa- 
vybė, laisvė, galia — sąlygoja tai, kad modernioji galios paradigma 
tiksliausiai atitinka imunizacijos ideologemą ir negatyvų biopolitinį 
gyvybės išsaugojimo poreikį. 

Esposito teigia, jog klasikinės politinės teorijos yra užprogra- 
muotos imunitariniam negatyvumui, kadangi jos remiasi organicis- 
tine visuomenės ir individualaus kūno samprata. Pasak Esposito, 

„kiekvieną kartą, kai kūnas yra apmąstomas politinėmis kategori- 
jomis, arba politika - kūno kategorijomis, kuriamas imunitarinis 
trumpasis jungimas, kuriuo siekiama uždaryti „politinį kūną“ savy- 
je ir priešpriešinti jį su išore. Ir tai vyksta nepriklausomai nuo to, 
kokią politinę orientaciją tokia operacija atspindi - dešinę ar kairę, 
reakcingą ar revoliucinę, monarchinę ar respublikonišką. Bet kuriuo 
atveju, ar kalbėtume apie absoliutinę hobsiškąją, ar apie demokrati- 
nę rusoistinę liniją (...), svarbiausias čia yra organicistinis modelis, 
kuris pajungia kiekvieną kūno narį siekiamai unifikacijai“ (Esposi- 
to 2008: 158). Esposito pastebi, kad netgi Hobbes'o Leviatane arba 
Rousseau Socialiniame kontrakte nuolat postuluojama analogija tarp 
žmogaus kūno ir valstybės kūno, tarp visų organų darnios veiklos, 
pajungtos organizmo gerovei, ir visų politinių subjektų darnios vei- 
klos valstybės labui. Kitaip tariant, numanoma, jog visi politiniai 
subjektai bus konsoliduoti į vieną politinį kūną, o šis kūnas sugebės 
išsaugoti savo organinį vientisumą. Tokia organicistinė politinio 
kūno samprata pastebima ir analizuojant tautines valstybes, kurių 
tikslas yra suvienyti ir unifikuoti paskirus jos narius. 

Tačiau kai šis negatyvus imunizacijos poreikis ima domi- 
nuoti, jis pakerta pačią politinio egzistavimo esmę - bendruome- 
niškumą ir įsipareigojimą kitam. Kitaip tariant, imunitetas ne tik 
apsaugo, bet kartais ir pats ima naikinti tą gyvybę, kurią saugo, 
kaip atsitinka sergant autoimunine liga. Taip atsitinka ir tuomet, 
kai saugumo sumetimais bendruomenė ima išskirti, demonizuoti 
ir naikinti savo pačios narius. Foucault biopolitikos kontekste yra 
rašęs apie rasizmą kaip tokį reiškinį, kai galia įsiskverbia į biologinį 
populiacijos gyvenimą ir ima šį gyvenimą skaidyti, įvesdama per- 
„skyras tarp aukštesnių ir žemesnių rasių. Agamben'as savo ruožtu 
apibrėžė biopolitikos galią išskirti ir pašalinti iš visuomenės homo 
sacer figūras, kurių gyvybė nėra verta gyventi. Savo ruožtu Espo- 
sito analizuoja nacizmo fenomeną ir nacių kuriamą imunologinę 
terminiją, kai žydai laikomi virusu, kurį būtina sunaikinti, norint 
išsaugoti sveiką visuomenės kūną. Antropologijos, biologijos bei 

medicinos mokslų suklestėjimas ir kai kurie to meto atradimai, 
pavyzdžiui, skirtingų kraujo grupių nustatymas, tik sustiprino 
imunologinę nacių retoriką. Agamben'o terminais kalbant, nacių 
„antropologinė mašina“ ėmėsi aktyviai diegti žmogaus ir gyvūno 
perskyrą, animalizuodama žmogų ir humanizuodama gyvūnus. Ta- 
čiau, kaip pastebi Esposito, nacizmas niekuomet nekvestionavo pa- 
čios humanitas kategorijos: „Jis ne tiek „bestializavo“ žmogų, kaip 
visuotinai manoma, kiek „antropologizavo“ gyvūną, išplėsdamas 
anthropos apibrėžimą tiek, kad jis apimtų žemesnių rūšių gyvūnus. 
Persekiojimo ir kraštutinės prievartos objektas buvo ne gyvūnas 
(kuris, tiesą sakant, buvo gerbiamas ir saugomas vienų iš pažan- 
giausių pasaulyje įstatymų), bet gyvūnas-žmogus: žmogus gyvūne 
ir gyvūnas žmogyje. (...) Turint galvoje, su kokiu uolumu naciai 
gerbė savo įstatymus, galima manyti, kad jei tie, kurie buvo užda- 
romi koncentracijos stovyklose, būtų laikomi tik gyvuliais, jie būtų 
buvę išgelbėti“ (Esposito 2008: 130). 

Imunizacijos paradigma, pasak Esposito, nusako ne tik 
nacių valdomą visuomenę, bet gali būti taikoma ir dabarties reiš- 
kiniams, kur santykis tarp politikos ir bios tampa vis glaudesnis. 
„Kiekvienoje srityje, pradedant vis stiprėjančia etniškumo svarba 
santykiuose tarp žmonių ir valstybės, baigiant tuo, jog sveikatos 
apsaugos klausimas tampa centriniu ekonominės sistemos funk- 
cionavimo indeksu (...), matome siekį politiškumą supaprastinti 
iki biologinės dimensijos (arba vien tik kūno) tų, kurie tuo pat 
metu yra ir subjektai, ir objektai“ (Esposito 2008: 146). Biopoli- 
tinę paradigmą tiksliai nusako ir nuolat kurstomas nerimas dėl te- 
rorizmo grėsmės, legitimuojantis karus, vykdomus prevenciniais 
tikslais. Kaip teigia Esposito, „pati prevencinio karo idėja ir prak- 
tika sudaro patį aukščiausią autoimunitarinio posūkio šiuolaikinė- 
je biopolitikoje tašką; šioje save paneigiančioje karo, kariaujamo, 
kad būtų išvengta karo, figūroje imunitarinės procedūros negaty- 
vumas įtvirtinamas dvigubu stiprumu, kol galiausiai padengia visą 
sistemą“ (Esposito 2008: 147). Šioje imunitarinio negatyvumo si- 

tuacijoje turime iškelti klausimą, kaip įmanomas bendruomeninis 
būvis, kaip įmanoma išsaugoti santykį su kitu. Ar įmanomos tokios 
imunizacijos praktikos, kurios ne atmestų kitą kaip svetimą ir pa- 
vojingą, bet išmokytų jį atpažinti ir sukurti teigiamą atsaką? Juk jei 
imunitetas gali būti ne tik įgimtas, bet ir įgytas, ar galima gyvybi- 
nius imuniteto mechanizmus pakeisti taip, kad jis ne pašalintų, bet 
imtų toleruoti kitą? 

Iškėlę šį klausimą, galime pereiti prie pozityviosios biopoli- 
tikos sampratos, kuri ir yra originaliausia Esposito filosofijos dalis. 
Esposito teigia, jog imuniteto (immunitas) samprata visuomet ne- 
tiesiogiai implikuoja bendruomenę (communitas), kuri susieja mus 
su kitais individais ir saisto tam tikrais įsipareigojimais. Sąvokos 
communitas ir immunitas turi bendrą šaknį - munus, kuri reiškia do- 
vaną, santykį, įsipareigojimą. Remdamasis Benveniste'u ir Mauss'u, 
Esposito atskleidžia, jog dovanos priėmimas yra socialinis santykis, 
įpareigojantis grąžinti skolą bendruomenei. Kitaip tariant, būti ben- 
druomenėje - tai įsitraukti į įsipareigojimo santykį ir taip prarasti 
dalį savo autonomijos; ir vice versa: išsilaisvinti iš bendruomenės 
įsipareigojimų reiškia atkurti savo autonomiją bei tapatybę ir mė- 
gautis imunitetu (Campbell 2008: xi). Kitaip sakant, matome aiškų 
santykį tarp imuniteto būklės ir individualios tapatybės sąvokos; 
kita vertus, akivaizdus ryšys tarp įsipareigojimo bendruomenei ir iš 
to sekančios galimos grėsmės prarasti dalį savo tapatybės ar autono- 
mijos ir taip „užsikrėsti“ bendruomeniniu kitu. 


Imuniteto ir užkrato logika biopolitikos kontekste 


"Galimybė pakeisti imuniteto mechanizmus svarstoma Esposito 
knygoje Immunitas: gyvybės saugojimas ir neigimas (2011)*. Tad ar 


25 Roberto Esposito. Immunitas. Torino: Giulio Einaudi Editore s.p.a., 2002. 
Toliau cituojamas vertimas į anglų kalbą (Esposito 2011). 


141 





Audronė Žukauskaitė 


galime įsivaizduoti tokias imunizavimo praktikas, kurios apeitų or- 
ganizmo gynybinius mechanizmus ir priimtų svetimą elementą be 
pasipriešinimo? Ar galime taip pakeisti individualaus imuniteto me- 
chanizmus, kad jis priimtų į save kitą? Ar galime mąstyti kūną kaip 
kažką, kas yra ne tik sau tapatus ir homogeniškas, bet diferencijuo- 
tas ir heterogeniškas? Turėdamas galvoje šiuos sunkius klausimus, 
Esposito imasi analizuoti komplikuotus ir kraštutinius imuninio 
atsako atvejus, susikuriančius, pavyzdžiui, organų transplantacijos 
atveju, kai dvi imuninės sistemos ima kovoti viena su kita. Dar su- 
dėtingesnis atvejis — vadinamasis imuniteto deficitas, kai virusai, 
pavyzdžiui, ŽIV, ne tik apeina gynybinius imuninės sistemos me- 
chanizmus, bet ir ima naudotis imuninės sistemos resursais, kad 
galėtų dar efektyviau išplisti ir pažeisti organizmą. „Tai reiškia, jog 
priemonė, kuria virusas pasinaudoja, kad galėtų daugintis ir išplis- 
ti po pažeistą organizmą, yra pačios imuninės sistemos apsauginis 
mechanizmas. Šį akivaizdų paradoksą lemia faktas, jog CD4 T ląs- 
telės, kuriose virusas mėgsta įsikurti, yra „svetingesnės“ tuomet, kai 
jos yra aktyvuotos, kitaip tariant, kai imuninė sistema yra parengties 
būklės, nei tuomet, kai ji yra ramybės būklės“ (Esposito 2011: 160). 
Taigi šiuo atveju imuninė sistema padeda išplisti virusui, nuo ku- 
rio ir siekia apsisaugoti. Dar keistesnį imuninės sistemos paradok- 
są atskleidžia vadinamosios autoimuninės ligos, kurios nukreipia 
imuninės sistemos gynybinius mechanizmus prieš ją pačią. Visos 
autoimuninės ligos - sisteminė raudonoji vilkligė, lėtinis hepatitas, 
diabetas, išsėtinė sklerozė, alergijos - demonstruoja perdėtą gyny- 
binę imuninės sistemos reakciją, kai sistema ima kovoti pati prieš 
save (Esposito 2011: 162-163). Autoimuninės ligos reiškia „per- 
dėtą“ organizmo gynybą, kai organizmo gynybinės reakcijos tampa 
neadekvačiai intensyvios ir galutinai sugriauna patį organizmą. 
Autoimunizacijos logika aptariama ir Jacgues'o Derrida 
darbuose, kur autoimuninis savisaugos instinktas interpretuojamas 
kaip tam tikras mirties potraukis, destruktyvus veiksmas, naikinan- 
tis tai, ką siekia išsaugoti — politinę bendruomenę. Pavyzdžiui, tekste 

Tikėjimas ir žinojimas (1998)* Derrida apsvarsto autoimuninį sutri- 
kimą kaip ypatingą politinės bendruomenės bruožą: bendruomenę 
susieja būtent tai, kad ji turi saugotis savo pačios imuniteto, savo 
savisaugos ir atmetimo galių. Knygoje Atskalūnai: dvi esė apie protą 
(2005a)* Derrida toliau tęsia autoimuninio sutrikimo temą, susie- 
damas ją su demokratijos kontekstu: demokratija paprastai laikosi 
imuninio atsako logikos ir atmeta bet kokį svetimą elementą; tačiau 
tokiu būdu įsitraukiama į autoimuninės logikos paradoksą, kadangi 
demokratinė bendruomenė, kad liktų demokratinė, turi imti saugo- 
tis savo pačios gynybinių reakcijų ir atmetimo mechanizmų. Kitaip 
tariant, Derrida analizuoja autoimuninę logiką kaip tam tikrą apori- 
ją, loginę aklavietę, kai politinė bendruomenė ima naikinti savo pa- 
čios pagrindus. Esposito, priešingai, akcentuoja ne negatyvius, bet 
pozityvius autoimuninio sutrikimo aspektus. Jo teigimu, imuninės 
sistemos antinomijos nurodo ne tariamą jos patologiją, bet, prie- 
šingai, jos normalumą. Jei imuninė sistema veikia pasipriešindama 
viskam, ką ji atpažįsta, tai reiškia, jog ji turi užsipulti netgi „save“, nes 
„savęs“ atpažinimas yra išankstinė bet kokio „kito“ atpažinimo sąly- 
ga: kaip imuninė sistema galėtų atpažinti kitą, jei prieš tai nepažintų 
savęs?“ (Esposito 2011: 164). 

Taigi čia matome tam tikrą antinomiją: imuninė sistema pri- 
valo atpažinti save, kad galėtų atpažinti ir kitą; kita vertus, šis atpa- 
žinimas yra pražūtingas, nes, atpažinusi save, imuninė sistema ima 
veikti prieš save pačią. Tačiau tuo imuninės sistemos paradoksai 
dar nesibaigia. Kaip teigia Esposito, „tai, ką reikia paaiškinti, yra ne 
faktas, jog tam tikrais atvejais imuninė sistema ima atakuoti save, 
bet tai, kad normaliu atveju tai neįvyksta. Ši ne-agresija yra geriau 


26 | La Religion. Seminaire de Capri sous la direction de Jacgues Derrida et Gian- 
ni Vattimo: avec la participation de Maurizio Ferrari. Paris: Editions de 
Seuil, 1996. 

17 Jacgues Derrida. Voyous: Deux essais sur la raison. Paris: Editions Galilėe, 
2003. 

žinoma kaip „autotoleravimo“, arba savęs toleravimo, fenomenas. 
Norime atkreipti dėmesį į tai, jog šis fenomenas veda į įprasto su- 
vokimo apvertimą: paaiškinimo reikalauja ne autoimuninis [sutri- 
kimas], lydimas pražūtingų pasekmių, įskaitant ir mirtį, bet veikiau 
jo nesatis“ (Esposito 2011: 164). Taigi čia iškyla esminis klausi- 
mas, kokia yra pirminė ir natūrali organizmo egzistavimo sąlyga: 
ar autoimuninio atsako stoka (vadinamasis „autotoleravimas“), ar 
to atsako būtinybė (vadinamieji autoimuniniai sutrikimai)? Kaip 
teigia Esposito, „čia mes susiduriame su esminiu mūsų svarstymų 
teiginiu: destruktyvus maištas prieš save yra ne laikina imuninės 
sistemos disfunkcija, bet natūralus kiekvienos imuninės sistemos 
impulsas. Užsipuldama viską, ką ji „mato“, ji natūraliai yra verčiama 
pirmiausia atakuoti pačią save“ (Esposito 2011: 165). 

Šieimuninės sistemos paradoksai verčia mus naujai persvars- 
tyti, kas yra mūsų kūnas ir kaip apibrėžiamas mūsų „imunologinis aš“. 
Galbūt kūną galime įsivaizduoti ne kaip fiksuotą ir apibrėžtą tapatybę, 
kuri priešpriešinama viskam, kas išoriška, bet kaip kintančią sistemą, 
kuri keičiasi kartu su aplinka? Kitaip tariant, gal galime įsivaizduoti 
tokią „imuniteto filosofiją“, kurios tikslas būtų ne apginti individualų 
organizmą, bet veikti bendruomenės labui. Panašią perspektyvą nu- 
brėžia teoretikė Donna Haraway, kuri ragina „įsivaizduoti imuninę 
sistemą kitaip, nei siūlo įprastinė šaltojo karo retorika, vaizduojanti 
imuninę sistemą kaip karo lauką. Užuot kalbėję apie ją vartodami 
puolimo terminus, kodėl negalėtume jos suvokti kaip pusiau takaus 
subjekto, turinčio bendrų ypatybių, siejančių jį su kitais (žmogiškais 
ir nežmogiškais, vidiniais ir išoriniais) kūnais?“ (Haraway 1999: 
92-93, cituota iš Esposito 2011: 165). Arba, kalbant Deleuzeo ir 
Guattari terminais, kodėl negalėtume įsivaizduoti kūno kaip tam 
tikro asambliažo, susiejančio skirtingus, heterogeniškus elementus 
laikinais ir nehierarchiniais ryšiais. Panašių išvadų prieina ir šiuolai- 
kinės imunologijos specialistai, pavyzdžiui, Alfred'as Tauber'is, ku- 
ris teigia, jog imuninė sistema yra ne apibrėžta ir nekintanti duoty- 
bė, bet ekosistema, dinamiška ir prisitaikanti sąsaja. Esposito šiems 

mokslo atradimams yra linkęs suteikti filosofinę interpretaciją ir 
klausti, ar įmanomas tam tikras „bendruomeninis imunitetas“, ku- 
ris susietų bendruomenės narius ir padėtų įveikti priešpriešą tarp 
immunitas ir communitas. 

Svarbiu postūmiu imunologijos mokslui tapo atradimas, 
kad imunitetas gali būti dirbtinai įgyjamas, įdiegiant į organizmą 
tam tikrą patogeną, kurį organizmas gali atpažinti. Taip dirbtinai 
sukuriamas imuninis toleravimas, kuris reiškia, jog į svetimą ele- 
mentą nereaguojama arba reaguojama neutraliai. Tačiau kaip turė- 
tume interpretuoti šį atsako trūkumą? Kaip teigia Esposito, „ar tai 
turėtų būti interpretuojama kaip atpažinimo trūkumas, ar kaip toks 
atpažinimas, kuris yra tiek išmanus, kad sustabdo negatyvų atsaką į 
tam pačiam organizmui priklausančius antigenus?“ (Esposito 2011: 
166). Kaip rodo medicininė praktika, teigiamas imuninės sistemos 
atsakas dažniausiai išgaunamas vartojant imuninę sistemą slopinan- 
čius medikamentus. Tačiau net ir tuo atveju „derybos“ tarp svetimo 
elemento ir priimančio organizmo vyksta imuninės sistemos vidu- 
je. Kaip jau minėjome, imuninė sistema taip pat gali būti išmokyta 
atpažinti svetimo kūno ląsteles ir į jas reaguoti neutraliai. „Tai rodo, 
teigia Esposito, kad [imuninis] toleravimas nėra imuniteto nesatis, 
tam tikras nekaltas imuniteto trūkumas; veikiau tai apverstas imuni- 
tetas: tai, kas sukeičia padarinius to paties žodyno aprėptyje. Tačiau 
jei su tuo sutinkame, jei toleravimas yra pačios imuninės sistemos 
produktas, vadinasi, be vienintelio atsako, liepiančio atmesti kitą 
nei aš, esama ir atsako, liepiančio įtraukti kitą į save, ir tai yra ne tik 
imuninės sistemos varomoji jėga, bet ir vienas jos veikimo princi- 
pų“ (Esposito 2011: 167). Iš to seka, kad jei tam tikras svetimas ele- 
mentas yra toleruojamas, jei imuninė sistema nusprendžia jį įsileisti 

„kaip „savą, vadinasi, ribos tarp išorės ir vidaus yra nuolat keičiamos, 
o imuninė sistema veikia kaip lanksti moduliacijų sistema. Kaip tei- 
gia Esposito, imuninė dinamika „veikia ne kaip barjeras, atskiriantis 
ir pašalinantis išorinio pasaulio elementus, bet kaip rezonatorius, 
kuris reaguoja į pasaulį, esantį viduje. Individualią tapatybę sudaro 

ne genetinė konstanta ar iš anksto nustatytas repertuaras, bet vei- 
kiau konstruktas, nulemtas dinamiškų faktorių tinklo, suderinamų 
grupavimų, atsitiktinių susidūrimų“ (Esposito 2011: 169). Kitaip 
tariant, kūnas turi būti permąstomas kaip dinamiška moduliacijų 
sistema ar asambliažas, kuriame kovoja viena su kita konkuruojan- 
čios molekulinės populiacijos. 

Šiuolaikiniai biomediciniai tyrimai, pavyzdžiui, mikrochi- 
merizmo fenomeno atradimas, iš esmės verčia permąstyti „imuno- 
loginio aš“ apibrėžimą ir patvirtina prielaidą, jog kūnas yra veikiau 
sąsaja, o ne tapatybė. Margrit Shildrick, tyrinėjanti imunines reak- 
cijas, susidarančias organų transplantacijos atveju, aptiko unikalų 
mikrochimerizmo fenomeną, kuris leidžia kvestionuoti perskyrą 
tarp savęs ir kito. Chimerizmo sąvoka nurodo į graikų mitologinę 
būtybę Chimerą, kuri yra sudaryta iš liūto, ožio ir gyvatės dalių. Tai- 
gi Chimera yra hibridinė būtybė, kuri peržengia vienos rūšies ribas. 
Biomedicinos moksluose chimerizmo sąvoka žymi tokį reiškinį, kai 
organizme aptinkamos tam konkrečiam kūnui svetimos, netapačios 
ląstelės. Imunologijos mokslas remiasi įsitikinimu, jog kiekvienas 
organizmas yra unikalus ir turi jam vienam būdingą ŽLA (žmo- 
gaus leukocitų antigeną), kuris leidžia identifikuoti savo organizmo 
ląsteles kaip savas ir atskirti jas nuo svetimų, prieš kurias aktyvuo- 
jamos gynybinės reakcijos. Tačiau tam tikrais, pavyzdžiui, organų 
transplantacijos arba nėštumo, atvejais galima aptikti svetimų ląste- 
lių populiaciją, kuri sugyvena su pagrindine kūno ląstelių populiaci- 
ja. Nurodydama į Diana'os Bianchi laboratorijos tyrimus, Shildrick 
teigia, jog Bianchi atlikti tyrimai „pateikia stiprių įrodymų, dabar 
plačiai pripažintų, kad tiek motinos, tiek vaisiaus ląstelės peržengia 
placentą ir vienas kito kūne sukuria tam tikrą mikrochimerizmą“ 
(Shildrick 2016: 97). Panašių mikrochimerizmų randasi ir organų 
transplantacijos atvejais - jie taip pat atskleidžia tam tikrą ląstelių 
mobilumą. Šie pavyzdžiai pateikia pakankamai argumentų, kad or- 
ganizmas yra ne nekintanti tapatybė, bet atvira ir lanksti sistema, 
galinti įtraukti į save ir svetimą organizmą. 

Nors mikrochimerizmo fenomenas yra įrodytas faktas, vis- 
gi jo interpretacijos skiriasi: vieni mokslininkai linkę jį vertinti kaip 
laikiną, efemerišką reiškinį, kuris susikuria esant tam tikroms aplin- 
kybėms, pavyzdžiui, nėštumo ar organų transplantacijos atveju; kiti 
mano, jog mikrochimerizmo pripažinimas turi iš esmės pakeisti su- 
vokimą apie kūno tapatybę ir ribas. Apibendrinusi biomedicininių 
tyrimų rezultatus, Shildrick teigia, kad mikrochimerizmas yra ne 
laikinas sutrikimas, sąlygotas išskirtinių aplinkybių, bet universalus 
ir pastoviai egzistuojantis reiškinys. Ji teigia, jog „vienas labiausiai 
stulbinančių Bianchi atradimų yra tai, kad nėštumo sukeltas chime- 
rizmas gali būti aptiktas moterų organizme po daugybės dešimtme- 
čių — ir netgi tų moterų organizmuose, kurios niekuomet nesilau- 
kė... Taip pat šioms moterims niekuomet nebuvo perpiltas kraujas 
ar atlikta kaulų čiulpų ar organų transplantacija. Šis pastebėjimas 
(...) rodytų, jog mikrochimerizmas turi turėti kitą paaiškinimą. Vie- 
nas iš paaiškinimų, atitinkančių ląstelių tyrinėjimus, būtų tas, kad 
chimerizmas perduodamas vaikui iš motinos organizmo, kuriame 
kito kūno ląstelės (ŽLA) buvo pagamintos per ankstesnį nėštumą, ir 
kurias motina gali perduoti vėliau gimusiems savo vaikams“ (Shil- 
drick 2016: 99—100). Vadinasi, mikrochimerizmas yra ne tik tarp- 
kūniškas fenomenas, bet ir fenomenas, keliaujantis tarp skirtingų 
kartų. Tad jei chimerizmą galime aptikti skirtingų kartų kūnuose, 
ar tai nėra pakankamas pagrindas apversti perspektyvą ir teigti, kad 
chimerizmas yra ne laikinas sutrikimas, bet visiems kūnams būdin- 
gas nuolatinis reiškinys? 

Mikrochimerizmo fenomeno atradimas radikaliai keičia įsi- 
tikinimą, jog kiekvienas iš mūsų yra unikalus individas, turintis savo 
unikalų ŽLA; šis įsitikinimas yra esminis apibrėžiant imunologinę 

„savo ir svetimo perskyrą. Tačiau, kaip teigia Shildrick, „chimerizmo 
pasirodymas tariamai viename ir vientisame kūne meta rimtą iššū- 
kį vienam svarbiausių vakarų medicinos nepajudinamų teiginių ir 
kvestionuoja esminį imuninės sistemos principą“ (Shildrick 2016: 
96). Mikrochimerizmo atradimas kvestionuoja kūno unikalumo ir 

tapatumo sau principą ir atskleidžia, jog riba tarp savo ir svetimo 
organizmo niekuomet negali būti griežtai nubrėžta. Derrida žo- 
džiais tariant, kiekvienas kūnas visuomet jau yra persekiojamas kito 
kūno šmėklos, todėl tikroji perskyra yra ne tarp savo ir kito kūno, 
bet tarp dominuojančių ir oponuojančių populiacijų to paties kūno 
viduje. Kitaip tariant, biomedicininiai tyrimai suteikia pakankamai 
argumentų atsisakyti modernistinės individo sampratos ir pakeisti 
ją socialinio asambliažo arba socialinio daugialypumo idėja. 
Šiuolaikinis performanso menas pateikia įdomių tokio 
socialinio daugialypumo pavyzdžių. Šioje vietoje norėčiau aptarti 
eksperimentinį performansą Ar gali arklys gyventi manyje? (May the 
Horse Live in Me, 2010), 2011 metais apdovanotą Auksinės Nikės 
prizu Ars Electronica festivalyje, vykusiame Linze. Performansą atli- 
ko prancūzų meninis kolektyvas Art Orientė Objet (jį sudaro meni- 
ninkai Marion Laval-Jeantet ir Benoit Mangin). Jo metu menininkei 
buvo perpilamas specialiai apdorotas arklio kraujas, taip sukuriant 
tarprūšinį mikrochimerizmą. Siekiant išvengti anafilaksinio šoko, 
arklio kraujas buvo mediciniškai apdorotas, t. y. iš jo buvo pašalintos 
labiausiai toksiškos raudonųjų kraujo kūnelių ląstelės - limfocitai ir 
makrofagai, tačiau išsaugotos imunoglobulino ląstelės, perduodan- 
čios informaciją. Kitaip tariant, buvo parinktos tam tikros arklio 
kraujo imunoglobulino dozės, kurios galėjo perduoti informaciją 
ir kartu įveikti menininkės kūno imuninio pasipriešinimo mecha- 
nizmą. Suleidus arklio kraujo imunoglobulino, menininkė patyrė 
vis kylančio ir slūgstančio karščiavimo, panikos priepuolių, miego 
sutrikimų, jai buvo būdingas nežmoniškas apetitas, t. y. tipiškos 
„arkliškos“ kūno reakcijos.* Paėmus kraujo mėginį — taip siekiant 
išsaugoti „kentauro“ kraujo pavyzdį — paaiškėjo, kad kraujas tapo 
neįprastai tirštas ir po dešimties minučių pavirto krešuliais. Tokia 


28 Plačiau apie tai: Art + Science Meeting. „May the Horse Live in Me (In- 
terview with Art Orientė Objet)“, http://artandsciencemeeting.pl/?pa- 
ge id=3064lang=en [žiūrėta 2016-05-30]. 

kraujo būklė rodo stiprų uždegimą, gynybinę organizmo reakciją. 
Kitaip tariant, imuninė reakcija buvo ir negatyvi, gynybinė, ir kartu 
pozityvi, patvirtinanti, jog tam tikros „arkliškos“ imunoglobulino 
ypatybės buvo bent trumpam pasisavintos. 

Kitaip tariant, šis biomeninis eksperimentas gali būti inter- 
pretuojamas kaip dirbtinai sukurto imuninio toleravimo pavyzdys, 
kai žmogaus organizmas yra išmokomas atpažinti ir priimti kito 
kūno ląsteles. Žinoma, labiausiai šokiruojantis šio performanso ele- 
mentas yra tas, kad tas kitas kūnas yra ne kito žmogaus, bet gyvūno, 
taigi šiuo atveju kalbame ne tik apie tarpkūnišką santykį, bet apie 
santykį tarp skirtingų rūšių. Medicinoje jau tapo įprasti atvejai, kai 
gyvūnai panaudojami žmogaus reikmėms kaip mokslinių tyrimų 
medžiaga. Vienas garsesnių atvejų — tai genetiškai modifikuota pelė 
(OncoMouse), kuri buvo sukurta specialiai aktyvuojant onkogeną, 
kuris labai sustiprina pelės galimybę susirgti onkologine liga ir taip 
paverčia ją tinkama medžiaga onkologiniams tyrimams. Kaip teigia 
Haraway, ši modifikuota pelė „yra ir auka, ir atpirkimo ožys, ji yra 
tarsi Kristus, kuris pasiaukoja, kad būtų išrasti vaistai nuo krūties 
vėžio ir taip būtų išgelbėta moterų gyvybių; žinduolis, kuris gelbė- 
ja kitus žinduolius“ (Haraway 1997: 79). Mūsų aptariamas perfor- 
mansas demonstruoja visiškai kitokią logiką, kai žmogaus kūnas 
prisiima visą riziką, kad priimtų ir savyje išsaugotų gyvūno kūną. 

Kitas socialinio daugialypumo pavyzdys galėtų būti prancūzų 
menininkės Orlan bioperformansas Arlekino apsiaustas (Harleguin 
Coat), kuris buvo pristatytas biomeno parodoje Sk-interfaces Li- 
verpulyje 2008 metais“. Bioperformansą sudarė skirtingos kilmės 
gyvų audinių ląstelės, kurios, pasitelkus tam tikras technologijas, 
buvo kartu auginamos bioreaktoriuje. Tiek bioreaktoriaus forma, 
tiek ir pati instaliacija vizualiai primena Arlekino apsiaustą, sudarytą 
iš skirtingų spalvų ir medžiagų skiaučių. Arlekino figūra perimama 


29 Plačiau apie tai: http: //www.fact.co.uk/projects/sk-interfaces/orlan-har- 
leguin-coat.aspx (žiūrėta: 2016-05-30]. 

iš prancūzų filosofo Michel'io Serres'o knygos Žinojimo trubadūras, 
kurioje Arlekinas laikomas multikultūralizmo simboliu. Orlan susi- 
žavi šia figūra dėl to, kad ji žymi galimybę sujungti ne tik skirtingas 
etnines grupes ir rases, bet netgi ir nežmogiškas rūšis. Būtent todėl 
instaliaciją sudaro tam tikra geometrinė struktūra, spalvingas skiau- 
tinys, kurį vainikuoja Arlekino „galva“, - specialiai sumodeliuotas 
bioreaktorius, kuriame palaikoma speciali, ląstelių augimui reikalin- 
ga temperatūra. Šiame bioreaktoriuje įkurdinamos skirtingų rasių, 
lyčių, gyvūnų rūšių molekulinės populiacijos, taip pat ir pačios Or- 
lan kūno ląstelės, išgautos operacijų metu. Kaip teigiama parodos 
kataloge, kartu su Orlan ląstelėmis bioreaktoriuje buvo auginami 
„žmogaus kraujo kūneliai, pelės jungiamieji audiniai ir raumenų ląs- 
telės, auksinės žuvelės neuronai, afrikietiškos kilmės vaisiaus lieka- 
nos po aborto, žmogaus smegenų ląstelės (didžiųjų smegenų žievė), 
krūties, išskiriančios pieną, dalelės, gimdos kaklelio, endometriu- 
mo dalelės menstruacijų metu, lūpų, odos (plonos, storos skalpo 
odos), bambagyslės ir vaginos ląstelės, taip pat beždžionės akis (re- 
tina), primato kiaušidė, kiškio liežuvis (fungiform ir filiform) ir avies 
liežuvis (vallate)“ (Cituojama iš: Baykan 2015: 20). Bioreaktoriuje, 
kur jos nuolat aprūpinamos maistinėmis medžiagomis ir laikomos 
tinkamoje temperatūroje, šios ląstelės kartu auga ir gyvena, taip at- 
likdamos chimerinio ląstelių susijungimo darbą. Kaip teigia Burcu 
Baykan, „bioreaktoriuje besimaišančios ląstelės kvestionuoja tokią 
kūno sampratą, pagal kurią kūnas suvokiamas kaip išimtinai „žmo- 
giškas“, ir permąsto kūną kaip išorybę. Tai nėra autonomiškas, iner- 
tiškas kūnas, bet veikiau kūnas, kurį nusako procesualūs pokyčiai, 
ontologinis kismas ir junginiai su kitais materialiais kūnais“ (Baycan 
2015: 25). Naujai sukurtas ląstelių asambliažas paneigia organišką 
vidiniais ryšiais paremtą kūno tapatybę ir jos vietoje kuria socialinį 
daugialypumą, paremtą išoriniais ir heterogeniškais ryšiais. Tokiu 
būdu imuninio atmetimo logika yra pakeičiama užkrato ir kontin- 
gencijos logika, o menininkės kūno ląstelės yra mokomos „priimti 
kitą savyje“ ne tik teoriniu, bet ir molekuliniu lygmeniu. 

Taigi tiek biomedicininis mikrochimerizmo fenomenas, tiek 
ir šiuolaikinės biomeno ir performanso praktikos tampa svarbiu ar- 
gumentu siekiant permąstyti subjekto, tapatybės ir imuniteto sam- 
pratas. Mikrochimerizmo fenomenas ir biomeno pavyzdžiai rodo, 
jog riba tarp „imunologinio aš“ ir kito niekuomet negali būti tiks- 
liai nubrėžta, nes kūnas yra ne aiškiai apibrėžta tapatybė, bet mūšio 
laukas, kuriame kovoja skirtingos molekulinės populiacijos. Norint 
išsaugoti šią molekulinę įvairovę, reikėtų galvoti ne apie imuniteto 
stiprinimą, kuris atitiktų individualistinę paradigmą, bet apie imu- 
niteto slopinimą, galintį atverti kelius daugialypėms molekulinių 
populiacijų sąsajoms. Šiame kontekste modernistinė individo idėja 
turėtų užleisti vietą daugialypumo sampratai: daugialypumas čia 
reiškia ne daugį, kuris yra priešpriešinamas vieniui, bet daugialypių 
santykių tinklą, kur kiekvienas narys gali patirti transformaciją ar 
kokybinį pokytį. Kartu daugialypumo samprata numato ir nuola- 
tinį tapsmą, kaitą, trukmę, kai tam tikras elementas gali virsti kitu 
per tam tikrą laiko tarpą, tačiau išsaugoti savyje ir buvusio elemento 
žymę (panašiai kaip mikrochimerizmo dalelės keliauja tarp kūnų ir 
skirtingų kartų). 

Būtent šis perspektyvos apvertimas įgalina atsakyti į Esposito 
iškeltą klausimą, kaip galima teigianti, pozityvi biopolitikos sampra- 
ta. Kaip buvo teigta anksčiau, visos modernybės politinės teorijos 
remiasi imunitarine paradigma, tai reiškia, kitybės atmetimu ir pa- 
šalinimu. Šiai atmetimo logikai galima būtų priešpriešinti imuniteto 
slopinimo, arba, kalbant dar radikaliau, užkrato logiką, kuri priverstų 
sudaryti sąsają su kitu. Kaip teigia Deleuze'as ir Guattari, „mes siūlo- 
me epidemiją vietoje giminystės, užkratą vietoje paveldimumo, su- 
sigrupavimą per užkratą vietoje seksualinės reprodukcijos... Gaujos, 

+ žmogiškos ar gyvūniškos, dauginasi per užkratą, epidemiją, kovas ir 
katastrofas. (...) Šios kombinacijos nėra nei genetinės, nei struktūri- 
nės; tai tarpinės karalystės, nenatūralios sąsajos“ (Deleuze, Guattari 
2004b: 266-267). Taigi imunitarinė paradigma reiškia kūno gebėji- 
mą išsaugoti savo tapatybę ir apsiginti nuo kito invazijos, o užkrato 

paradigma (jei tokia būtų įmanoma) galėtų reikšti kūno gebėjimą 
keistis, patirti kokybinius pokyčius, kurti afektus ir juos patirti. Kaip 
žinome, skiepijimo praktika remiasi tokia logika, kai svetimas ele- 
mentas — patogenas - yra įdiegiamas į kūną tik tam, kad ateityje 
būtų sunaikintas ir daugiau niekuomet negalėtų plėtotis; priešingai, 
užkrato arba epidemijos logika implikuoja chimeriškus daugialy- 
pumus, kurie nuolat tampa ir kinta. Tad modernistinė imunitarinė 
paradigma aktyvuoja atmetimo reakcijas, kurios leidžia pašalinti ir 
sunaikinti kitą, o komunitarinė užkrato paradigma leistų postuluoti 
tokią politinio bendrabūvio formą, kai kitas būtų priimamas ir įtrau- 
kiamas. Komunitarinė užkrato logika remiasi bet kokios tapatybės 
ar individualybės sampratos atmetimu ir atvirumu tarpinėms kara- 
lystėms bei nenatūralioms sąsajoms. 


Asmuo ir beasmeniškumo filosofija 


Tačiau sunku tikėtis, kad toks imunizacijos logikos atmetimas bus 
priimtinas dar kam nors, išskyrus pavienius biomeno kūrėjus. Šian- 
dien Europoje matome priešingą tendenciją - vis stiprėjančią imu- 
nizacijos paradigmą ir vis įnirtingiau renčiamas sienas tarp individų 
ir valstybių. Šios politinės realijos verčia kelti teorinius klausimus, 
kaip galima būtų atsisakyti imunitarinės logikos ir atkurti kiekvie- 
nos gyvos būtybės vertingumą. Apie tai kalba Esposito knygoje 
Trečiasis asmuo: gyvybės politika ir beasmeniškumo filosofija (2012)*", 
siekdamas sukurti alternatyvą tiek biopolitinėms teorijoms, kurios 
žmogaus asmenį redukavo į nuogą gyvybę, tiek ir personalizmo filo- 
sofijai, kuri siekia atkurti kiekvienos gyvos būtybės orumą. Esposito 
šią priešpriešą kildina iš Aristotelio apibrėžimo, pagal kurį žmogus 
yra racionalus gyvūnas. Biopolitinės teorijos akcentuoja žmogaus 


30 Roberto Esposito. Terza Persona. Torino: Giulio Einaudi editore s.p.a., 
2007. Toliau cituojamas vertimas į anglų kalbą (Esposito 2012). 


152 





s 


gyvūniškąją pusę; o personalizmo flosofija siekia atkovoti raciona- 
liąją žmogaus pusę ir atplėšti ją nuo gyvūniško kūniškumo. Tačiau 
net ir šiuo atveju susiduriame su biopolitiniu dispozityvu, kadangi 
personalizmo filosofija taip pat - sąmoningai ar nesąmoningai - ko- 
voja su gyvūniškąja žmogaus puse. Kaip teigia Esposito, „biopoli- 
tinis asmens korporalizavimas ir dvasinis kūno personalizavimas 
yra įrašyti į tą patį teorinių svarstymų ratą“ (Esposito 2012:12). Šią 
teorinę aklavietę Esposito siekia išspręsti priešpriešindamas savąją 
poziciją, kurią apibūdina kaip beasmeniškumo filosofiją (Esposito 
2012: 102; Esposito 2013: 118). 

Beasmeniškumo sąvoka čia aiškiai polemizuoja su asmens 
samprata, kuri buvo įvesta siekiant išspręsti žmogaus teisių ir pilie- 
tybės sukurtą pertrūkį arba paradoksą. Kaip jau buvo aptarta anks- 
tesniame skyriuje, Arendt ir Agamben'as atskleidė, jog žmogaus tei- 
sės yra garantuojamos tik tiems individams, kurie jau yra saugomi 
pilietybės privilegijų, o tie, kurie šių privilegijų neturi, paradoksaliu 
būdu neturi teisės turėti žmogaus teisių. Būtent todėl 1948 metų 
Visuotinė žmogaus teisių deklaracija remiasi asmens samprata, o 
ne revoliuciniu pilietybės konceptu, kurį įteisino 1789 metų de- 
klaracija. Asmens samprata turi užtikrinti, kad kiekvienas asmuo, 
nepriklausomai nuo jo pilietybės, būtų vertingas savaime ir galėtų 
užsitikrinti teisę turėti žmogaus teises. Jacgues'as Maritain'as, turė- 
jęs didelę įtaką rengiant 1948 metų deklaraciją, pabrėžė, jog žmo- 
gus turi teises vien dėl to, kad yra asmuo, galintis spręsti apie save ir 
savo veiksmus: „žmogus turi teises dėl tos paprastos priežasties, jog 
jis yra asmuo, visuma, savo ir savo veiksmų valdovas, kuris nėra tik 
priemonė tikslui pasiekti, bet tikslas savyje. Žmogaus orumas? Šis 
teiginys nereiškia nieko, jei jis nenurodo, kad dėl prigimtinio įsta- 
tymo žmogus turi teisę būti gerbiamas, yra teisės subjektas ir pats 
turi teises“ (Maritain 1971: 65). Taigi žmogus kaip asmuo ne tik 
turi valią spręsti savo likimą, bet kartu tampa Dievo valios subjektu: 
svarbu nepamiršti, jog „asmuo“ yra svarbiausia krikščionybės są- 
voka, apibrėžianti dieviškąją Trejybę. Greta šios krikščioniškosios 

asmens sampratos semantikos svarbi ir asmens kaip teisės subjekto 
prasmė - asmuo turi valią ir geba ją racionaliai išreikšti. 

Tad religinė, teisinė ir racionalistinė asmens samprata, kurią 
įteisino 1948 metų deklaracija, atrodo kaip logiška išeitis, grąžinanti 
žmogiškoms būtybėms asmens orumą ir valią spręsti savo likimus. 
Ši asmens samprata atsiranda tokiu metu, kai tampa ypač svarbu 
kompensuoti politinius ir psichologinius nacizmo padarinius. Ta- 
čiau, klausia Esposito, ar ši teorinė žmogaus teisių ir asmens sampra- 
tos sąjunga užtikrina žmogiškųjų būtybių gyvybę? Faktinė daugelio 
žmonių situacija liudija visai ką kita: kaip teigia Esposito, „nepaisant 
stiprėjančios humanitarinių įsipareigojimų retorikos, žmogaus gyvy- 
bė lieka anapus įstatymų apsaugos; (...) jokia teisė nėra labiau apei- 
nama nei teisė į gyvybę, kurios neturi milijonai žmonių, pasmerktų 
mirti nuo bado, ligų ar karo. Kaip šie padariniai galimi situacijoje, 
kurioje žmogus yra laikomas asmeniu?“ (Esposito 2012: 73). Filo- 
sofas suformuluoja teiginį, kad visos šios pasekmės ištiko žmoniją 
ne dėl to, jog buvo nepaisoma asmens sampratos, bet būtent dėl pa- 
čios asmens sampratos konceptualios formuluotės. „Aš teigiu, kad 
asmens dispozityvas, apibrėžtas Visuotinės žmogaus teisių deklara- 
cijos kūrėjų, siekiant užpildyti chiazmą tarp žmogaus ir piliečio, at- 
vertą 1789 metų deklaracijos, įsteigia lygiai tokią pat gilią perskyrą 
tarp teisių ir gyvybės. Pati ši paradigma, kuri turėjo pagelbėti jų epo- 
chiniam sujungimui, ima veikti priešinga kryptimi kaip atskyrimo 
fltras arba kaip diferencinė diagrama tarp dviejų elementų, kurie 
negali susitikti niekaip kitaip kaip tik per jų atskyrimą“ (Esposito 
2012: 74). 

Asmens sampratos dviprasmybes Esposito aiškina jos hibri- 
dine kilme: asmens samprata gali būti siejama tiek su krikščionišką- 
ja, tiek su romėniškąja kultūra. Būtent iš romėniškosios tradicijos 
ateina suvokimas, jog asmuo (lot. persona) gali žymėti ir kaukę, ir 
tą kaukę dėvintį individą. Šiuo atveju sąvoka persona visuomet išlai- 
ko tam tikrą skirtumą, nesutapimą, atsirandantį tarp žmogaus kaip 
kūniškos būtybės ir asmens kaip tam tikros dėvimos kaukės. Ši dvi- 

prasmybė atsispindi ir romėnų teisės tradicijoje, kurioje nuolat brė- 
žiamos perskyros tarp žmogaus kaip kūno ir žmogaus kaip asmens. 
Pavyzdžiui, vergo statusas visuomet buvo apibrėžiamas kaip tarpinė 
būklė tarp daikto ir asmens: tai daiktas, turintis asmens bruožų ir 
asmuo, redukuotas į daiktą. Dažniausiai su vergais buvo elgiamasi 
kaip ir su kita nuosavybe - savininkas galėjo nebaudžiamas dispo- 
nuoti vergu, tačiau jei kitas žmogus sugadintų šią nuosavybę, šeimi- 
ninkas galėjo reikalauti kompensacijos. Tačiau išskirtiniais atvejais 
vergas galėjo prisiimti tam tikrą vaidmenį, pavyzdžiui, atstovauti 
savo šeimininkui ir taip nors trumpam įgyti juridinį statusą (Espo- 
sito 2012: 77). 

Šis neapibrėžtumas tarp kūniškos egzistencijos bei asmens 
atsispindi ir politinėje suvereno sampratoje. Thomaso Hobbes'o 
Leviatane asmens samprata pasitelkiama siekiant apibrėžti suvere- 
nią valstybę, kuri sujungia visus individus viename asmenyje. Šiuo 
požiūriu apie asmenį kalbama dviem aspektais: natūralus asmuo 
yra tas, kuris savo veiksmais ir žodžiais reprezentuoja pats save; ta- 
riamas arba dirbtinis asmuo yra tas, kuris veiksmais ir žodžiais re- 
prezentuoja kitą asmenį (Hobbes 1999). Atrodytų, jog dirbtinai 
sukonstruoto asmens samprata turėtų plaukti iš natūralios asmens 
sampratos, tačiau yra priešingai: Hobbes'ą domina būtent dirbtinio 
asmens samprata, kadangi būtent ji leidžia pagrįsti suvereno, kaip 
asmens, atstovaujančio visiems kitiems asmenims, koncepciją. Kaip 
teigia Esposito, suverenas „yra vienintelis personalizavimo veiksnys, 
kadangi, griežtai tariant, kol nėra įsteigtas suverenas, niekas negali 
savęs apibrėžti kaip asmens - nei kaip natūralaus, nei kaip dirbtinio, 
nes prigimtinėje būklėje kiekvienas sutampa su savimi kaip gyva (ir 
kada nors mirsiančia) būtybe“ (Esposito 2012: 85). Tačiau paradok- 

"saliu būdu šis personalizavimo efektas tampa ir depersonalizavimo 
efektu, kadangi suverenas tarsi atima iš valstybės narių galimybę 
patiems save reprezentuoti: „iš kitų asmenų jis atima tai, kas suda- 
ro jų asmenybės šerdį“ (Esposito 2012: 85). Kitaip tariant, siekda- 
mas tapti politiniu subjektu, individas privalo užmegzti santykį su jį 

reprezentuojančiu asmeniu, tačiau kartu praranda galimybę auto- 
nomiškai apibrėžti savo politinę egzistenciją. Kaip teigia Esposito, 
„faktas, kad asmuo yra priverstas paklusti suverenui išoriškai, išo- 
rinėje savo veiksmų sferoje, bet ne vidujai, vidinėje savo sąžinės ir 
sprendimo sferoje, kuri išlieka laisva, suskaldo asmenį į dvi dalis, 
kurios vėliau virsta nesutaikoma šiuolaikine dichotomija tarp žmo- 
gaus ir piliečio“ (Esposito 2012: 87). Kitaip tariant, neišvengiama 
personalizavimo pasekmė yra depersonalizavimas, kai individas yra 
paverčiamas tik kūniška būtybe. 

Ši perskyra tarp kūniškosios dimensijos ir asmens naujai 
aktualizuojama nacių biopolitikoje, kai žmogaus rasinės savybės 
anuliuoja jo kaip asmens vertingumą. Nors ir visiškai skirtingai su- 
formuluota, ši biopolitinė nuostata atsikartoja ir liberalizmo kon- 
tekste, kai asmeniu laikomas tas, kuris visiškai valdo savo kūną. Re- 
miantis John'u Locke'u galima teigti, jog kiekvieno žmogaus kūnas 
yra jo nuosavybė. Tačiau jei kūnas tampa - tegul ir paties subjekto — 
nuosavybe, jis yra prilyginamas daiktui, kūniškam daiktui arba su- 
daiktintam kūnui (Esposito 2012: 92). Net ir dabartinių bioetikos 
klausimų kontekste galima pastebėti nuolatinį svyravimą tarp as- 
mens ir daikto bei daugybės tarpinių plotmių. Kaip teigia Esposito, 
„tik pagalvokime, koks neapibrėžtas yra embriono, lytinių ląstelių 
ir kiaušinėlių statusas; arba vaisiaus po nutraukto nėštumo, kuris 
prilyginamas klinikinėms atliekoms, jau nekalbant apie palaikus. 
Sudėtingos teisinės problemos, kurios kyla siekiant tai apibrėžti, 
aiškiausiai parodo jų neapibrėžtą ontologinį statusą, kuris būdingas 
šiems dariniams dėl jų prigimties“ (Esposito 2012: 93). Nuo kada 
embrionas jau laikomas asmeniu ir nuo kada palaikai nustoja juo 
būti? Kaip apibrėžti dar ne asmens ir jau ne asmens teisinį statusą? 

Dar radikalesnė perskyra tarp kūniškumo ir asmens brė- 
žiama liberalistinės bioetikos kontekste, kurios atstovais laikomi 
Hugo Engelhardt'as ir Peter'is Singer'is. Liberalistinės bioetikos 
kontekste paaiškėja, jog ne visi žmonės yra asmenys ir ne visi as- 
menys yra žmogiškos būtybės (Esposito 2012: 97). Esposito teigia, 

jog asmens samprata priskiriama tik toms žmogiškoms būtybėms, 
kurios yra apibrėžiamos kaip suaugę, fiziškai ir psichiškai sveiki in- 
dividai. Tačiau greta ima rikiuotis įvairios neasmeniškumo formos: 
tai „ne asmuo (negimęs vaisius), tarsi asmuo (vaikas), pusiau asmuo 
(senyvi, psichiškai ir fziškai neįgalūs žmonės), jau ne asmuo (vege- 
tatyvinės būklės pacientai), ir, galiausiai, antiasmuo (kvailys, kuris, 
Singer 'io manymu, protingo žmogaus atžvilgiu užima tą pačią pozi- 
ciją, kaip ir gyvūnas - nors aiški preferencija suteikiama gyvūnui)“ 
(Esposito 2012: 97). Taigi iš šios citatos matome, jog tas pats Sin- 
ger'is, kuris, kaip matysime vėliau, rūpinasi žmoginių beždžionių 
teisėmis, mano, jog žmogus, neatitinkantis asmens sampratos, t. y. 
nesuvokiantis savo egzistavimo fakto ir neturintis valios gyventi, yra 
mažiau vertas gyventi nei gyvūnas. Pavyzdžiui, ką tik gimęs kūdikis 
dar nėra asmuo, todėl jo gyvybė mažiau vertinga nei bet kurio gyvū- 
no. Dar daugiau, Singer'io manymu, tėvams neturėtų būti draudžia- 
ma atsikratyti neįgaliu kūdikiu, nes naujagimis, kaip ir negimęs vai- 
sius, negali būti laikomas asmeniu (Singer 1979: 122-123). Tokios 
nuostatos, Esposito teigimu, ne tik labai priartėja prie nacių sukurtų 
eugenikos instrukcijų, bet ir atskleidžia, jog tiek suasmeninimas, 
tiek nuasmeninimas yra dvi to paties biopolitinio išrūšiavimo pro- 
Ces0 pusės. 

Būtent dėl šios priežasties Esposito imasi kurti beasmeniš- 
kumo filosofiją, kuriai apibrėžti pasitelkia Simone Weil, Gilbert'ą 
Simondon'ą, Deleuzeą ir kitus filosofus. Kaip teigia Esposito, „jei 
asmens kategorija atveria kelius galiai nuolatos atskirti ir subordi- 
nuoti žmogiškas būtybes, vienintelis būdas išvengti šios prievartos 
yra pakeisti ją beasmeniškumo modusu....“ (Esposito 2012: 101). Šį 
beasmeniškumo modusą Esposito sieja su Levino anonimiškumo 
samprata, Maurice'o Blanchot aprašyta niekatrąja gimine, Foucault 
išorybės koncepcija, tačiau labiausiai - su Deleuze'o gyvybės Alo- 
sofija, apie kurią kalbėsime vėliau. Esposito išskiria tris svarbiausias 
Deleuze'o filosofines strategijas, kurios leidžia pereiti į beasmeniš- 
kumo paradigmą: tai galimybės pakeitimas virtualumu; individo 

pakeitimas individuacijos procesu; tapsmo konceptualizavimas. 
Tai, jog Deleuze'as pakeičia klasikinę galimybės ir tikrovės prieš- 
priešą virtualumo ir aktualumo opozicija, nėra tik loginių prefe- 
rencijų klausimas, bet ir etinė problema: klasikinėje galimybės ir 
tikrovės priešpriešoje abu nariai turi skirtingą ontologinį statusą, 
todėl galimybės plotmė yra atvira biopolitinėms manipuliacijoms 
(pavyzdžiui, potenciali gyvybė nėra reali, todėl galima abejoti jos 
teise gyventi); virtualumo ir aktualumo priešpriešoje abu nariai yra 
vienodai realūs, skiriasi tik jų aktualizavimo pakopos. Virtualumas 
yra nuolatos aktualizuojamas, o kiekviena aktualizacijos arba evo- 
liucijos pakopa yra išbaigta ir sau pakankama gyvybės forma, kuri 
virtualiai koegzistuoja su visomis kitomis formomis. 

Antroji filosofinė strategija — tai individuacijos samprata, 
kurią Deleuze'as skolinasi iš Simondon'o, pateikusio visiškai naują 
individo sampratą: pirma, individuali būtis suvokiamam kaip nuo- 
latinis tapsmas, antra, šis tapsmas yra nesibaigiantis individuacijos 
procesas (Simondon 1995). Kitaip tariant, Simondon'as teigia, jog 
individuacija niekuomet nėra užbaigta, nes kiekviena individuali 
struktūra turi potencialų likutį, kuris gali būti išvystytas ir aktuali- 
zuotas kitoje evoliucijos fazėje. Šiuo požiūriu galime kalbėti ne apie 
išbaigtus individus, bet apie individuacijos pakopas, kitaip tariant, 
kiekvienos individualios struktūros neišbaigtumą ir tęstinumą. To- 
kia individuacijos samprata verčia permąstyti ne tik subjektyvumo 
sampratą, bet gali iš esmės pakeisti ir politinę filosofiją, kadangi in- 
dividuacijos procesas presuponuoja visos egzistencijos — tiek bio- 
loginės, tiek politinės - tęstinumą. Kaip teigia Esposito, „priešingai 
nei Arendt, [kuri numato] cezūrą tarp gyvybės ir egzistavimo są- 
lygų (...), Simondon's teigia, kad žmogus niekuomet nepraranda 
santykio su savimi kaip gyva būtybe. (...) Tarp psichinės ir biolo- 
ginės, taip pat tarp biologinės bei fizinės būklių esama ne substan- 
cijos ar prigimties, bet lygmens ar funkcijos skirtumo. Tai reiškia, 
kad perėjimas nuo žmogaus prie gyvūno (...) yra daug takesnis, 
nei buvo įsivaizduota.“ (Esposito 2008: 180). Iš to seka ir trečioji 


Deleuze'o filosofinė strategija — tai tapsmo samprata. Deleuzejas ir | 
Guattari teigia, jog subjektyvią egzistenciją nusako įvairios tapsmo 
formos, kurios tiek nurodo biologinę, fizinę būklę (tapsmas gyvūnu, 
tapsmas augalu, tapsmas molekule), tiek išreiškia politines nuostatas 
(tapsmas mažuma, tapsmas moterimi, tapsmas žydu, tapsmas juo- 
daodžiu). Taigi imunitarinei gyvybės grynumo paradigmai Deleu- 
zeas ir Guattari priešpriešina epidemijos ir užkrato logiką, kai vieno 
kūno molekulės užgrobia kitą kūną ir kartu suformuoja asambliažą. 

Kitaip tariant, beasmeniškumo filosofija implikuoja, kad tarp 
zdčir bios, tarp biologinės gyvybės ir politinės egzistencijos nėra aiš- 
kios perskyros, tačiau tai ne tik nesumažina individuacijos „subjek- 
to“ galimybių veikti politinėje plotmėje, bet atvirkščiai, yra bet kokio 
bendro buvimo sąlyga. Simondon'as netgi įveda transindivido sąvo- 
ką, kuri reiškia, jog individuacijos procese dalyvaujantis subjektas 
negali būti apibrėžiamas anapus politinio santykio su tais, kurie turi 
tokią pačią gyvybinę patirtį (Esposito 2008: 181). Politinė ben- 
druomenė, priešingai nei manoma klasikinėse politinėse teori- 
jose, čia reiškia ne individo ištirpinimą, bet veikiau pati turi būti 
suprantama kaip individuacijos proceso tąsa. Taigi konceptualūs 
prieštaravimai tarp privatumo ir viešumo, tarp „tamsaus skirtumo“ 
ir politinio universalizavimo, kurie Arendt politinėje filosofijoje su- 
darė neišsprendžiamą teorinę kliūtį, gali būti išsprendžiami įvedus 
beasmeniškumo filosofijos paradigmą. 

Esposito aptarti imuninės sistemos mechanizmai parodo, jog riba 
tarp manęs ir kito nuolatos yra perbraižoma. Dar daugiau: kova dėl 
šios ribos persikelia į mano paties kūną, kuriame kovoja skirtingos 
molekulinės populiacijos. Vis didėjantis technologinių manipulia- 
cijų poveikis mūsų kūnams verčia persvarstyti, kas yra mūsų kūnai, 
kaip jie sukonstruoti ir koks yra biopolitinės galios vaidmuo, Ie- 
miantis, kad produkuojami vienokie ar kitokie kūnai. Kitas svarbus 
klausimas — koks yra kitų, nežmogiškų, kūnų likimas ir vaidmuo 
konstruojant vienokias ar kitokias politines paradigmas. Šiuo po- 
žiūriu atsiduriame posthumanistinės filosofijos perspektyvoje, kur 
kvestionuojamas žmogiškojo subjekto išskirtinumas ir apsvarsto- 
mos žmogaus kūno sąsajos su kitais - nežmogiškais - kūnais. Šiame 
ir kituose skyriuose bus siekiama pristatyti posthumanistinės pers- 
pektyvos atveriamas problemas: tai kūno hibridiškumo ir chime- 
riškumo, gyvūno ir gyvūniškumo bei kiekvieno kūno materialumo 
klausimai. Šiame skyriuje analizuosime kūno tapatybės dekonstruk- 
ciją Jean'o-Luc'o Nancy ir Jacgues'o Derrida tekstuose, kūno disarti- 
kuliaciją bei desubjektyvaciją Deleuze'o ir Guattari filosofijoje, taip 
pat aptarsime, kokių pasekmių šis kūno tapatybės išardymas turi 
teministinėms kūno teorijoms. 

Posthumanistinė būklė 


1958 metais pasirodžiusioje knygoje Žmogiškoji būklė Hannah 
Arendt siekė apibrėžti žmogiškosios veiklos unikalumą įtvirtinda- 
ma perskyras tarp privačios ir politinės sferų, tarp kūniškosios egzis- 
tencijos ir proto, tarp biologinių reikmių ir išlaisvinančio politinio 
veiksmo. Tačiau toks politinio veiksmo apibrėžimas sukūrė platų 
išimčių spektrą ir atskleidė daugybę pusiau žmogiškųjų (pabėgėlis, 
belaisvis, nepilietis) arba net nežmogiškųjų (vergai, laukiniai, bar- 
barai) būklių. Taigi Arendt, nors ir neturėdama tokių intencijų, at- 
skleidė biopolitinę žmogiškosios būklės dimensiją. Kaip aptarėme 
pirmajame skyriuje, šią įžvalgą išplėtojo Michel'is Foucault: jo ma- 
nymu, nežmogiškoji būklė yra ne tai, kas atlieka nuo racionalumu 
ir kalba grindžiamo politinio veiksmo, bet tai, ką pati politinė ga- 
lia įsteigia ir nepaliaujamai produkuoja. Būtent dėl šios priežasties 
posthumanistinė filosofija imasi konceptualizuoti tai, kas žmogiš- 
kojoje būklėje yra nežmogiška, ir tai, kaip žmogiškasis kūnas yra 
susijęs su gyvūnų ir kitų esinių kūnais. 

Kitaip tariant, šiuolaikinėje filosofijoje vis dažniau kalbama 
apie posthumanistinę būklę, kuri apima ne tik nežmogišką žmo- 
giškosios būklės dimensiją, bet ir nežmogiškų esinių egzistenciją — 
kritiškai persvarstoma gyvūnų, aplinkos, klimato kaitos ir nykstan- 
čių gyvybės rūšių būklė. Posthumanizmo teoretikai Cary Wolfe'as 
(2010) ir Rosi Braidotti (2013) konstatuoja, kad posthumanizmas 
peržengia antropocentrizmą ir į kritinės teorijos lauką įtraukia tiek 
žmogaus sąveiką su nežmogiškais esiniais, tiek ir su naujosiomis tech- 
nologijomis. Braidotti teigimu, posthumanizmas kritiškai permąsto 
tiek humanizmo tradiciją, tiek ir Foucault stiliaus antihumanizmą, 


31 Lietuviškai Arendt knygos Human Condition pavadinimas verčiamas kaip 
Žmogaus būklė (Žr.: Arendt 2005). Čia pasirinktas vertimas Žmogiškoji 
būklė siekiant parodyti, jog žmogiškumas yra tam tikro modernybės lai- 
kotarpio charakteristika ar ypatybė. 

kai siekiama visiškai atsisakyti subjekto sąvokos. Kritikos objektu 
paverstas humanizmas siejamas su keletu kultūrinių ir filosofinių 
orientyrų, tačiau pirmiausia asocijuojasi su Europos renesansu, ro- 
mantizmu ir modernybe (Davies 1997). Foucault humanizmą sieja 
su Apšvietos tradicija grindžiama intelektine veikla, todėl savąją ra- 
cionalumo kritiką jis vadina antihumanizmu. Tačiau bet kuriuo atve- 
ju humanizmas kaip kritikos objektas yra savotiškas retroaktyvus 
konstruktas: humanizmas suvokiamas kaip normatyvinis mąstymas, 
kurio matas yra žmogus. Humanizmas siejamas su tokiomis sąvo- 
komis kaip esencializmas (t. y. tikėjimas, jog žmogaus esmę nusako 
tam tikra tapatybė) ir universalizmas (t. y. tikėjimas, jog ši tapatybė 
būdinga kiekvienam žmogiškajam individui). Kartu humanizmas 
grindžiamas transcendentalaus subjekto samprata, kuri implikuoja 
subjekto racionalumą, laisvę ir autonomiją (Davies 1997). 
Posthumanizmas, priešingai, teigia kiekvieno subjekto skirtin- 
gumą ir singuliarumą. Šiuo požiūriu posthumanizmas glaudžiai su- 
sijęs su poststruktūralizmo autoriais bei jų inicijuota humanistinio 
subjekto kritika. Ne tik Foucault, bet ir Derrida, Jean'as-Frangois 
Lyotard'as, Nancy, Deleuze'as, Guattari dekonstravo racionalaus ir 
sau tapataus subjekto mitą ir atskleidė jo priklausomybę nuo insti- 
tucinių, politinių bei galios struktūrų. Feminizmo ir postkolonializ- 
mo teoretikai bei teoretikės kritikavo humanizmą kaip patriarcha- 
linę ir europocentrišką ideologiją, kurios vardu buvo pateisinami 
hierarchinio dominavimo projektai. Posthumanizmo filosofijoje 
inkorporuojamas šis dekonstrukcinis ir kritinis poststruktūraliz- 
mo potencialas, tačiau kartu jis išplėtojamas dar radikaliau, į su- 
bjektyvumo apibrėžimą įtraukiant ne tik skirtingas genderines, 
„vtnines ir rasinės pozicijas, bet ir atsisakant antropocentrizmo 
kaip visa ko mato. Esant posthumanistinei būklei antropocentriz- 
mas keičiamas biocentrizmu, kitaip tariant, siekiama apsvarstyti 
pačią gyvybę, kuri nebūtinai yra tik žmogiška. Posthumanistinių 
tyrimų akiratyje atsiduria gyvūno klausimas, santykis su gyvąja ir 
negyvąja aplinka, taip pat apmąstoma būklė tų kūnų, kurie neturi 

piliečio arba asmens statuso - tai pabėgėlių kūnai, infekuotųjų kū- 
nai, neįgalūs ar neveiksnūs kūnai, kurie neatitinka liberalaus, laisvo 
ir autonomiško subjekto kategorijos. Šiuo požiūriu posthumanizmas 
implikuoja reliacinį subjektą, neišvengiamai susijusį su kitais žmogiš- 
kais ir nežmogiškais kūnais bei gyvenamąja aplinka, imanentiškai 
įsišaknijusį savo egzistavimo būduose. Pagrindinė posthumanizmo 
prielaida yra kiekvieno kūno (žmogiško ir nežmogiško) materialu- 
mas ir susietumas, sąlygojantys, jog šias sąsajas tyrinėjanti mintis 
taip pat yra imanentiška materialiam pasauliui. 

Šiuo požiūriu posthumanizmas turėtų būti aiškiai skiriamas 
nuo transhumanizmo, kuris reiškia ne žmogaus sampratos atme- 
timą, bet, priešingai, žmogiškųjų gebėjimų pratęsimą pasitelkus 
naująsias technologijas. Šiuo pažiūriu galime teigti, jog transhuma- 
nizmas yra tik išplėstas arba pratęstas humanizmas: tai „žmogaus 
tęsiniai“, sukurti regeneracinės medicinos, krionikos, pratęsto gyve- 
nimo (life extension) ar perkrauto intelekto (mind uploading) tech- 
nologijų. Transhumanizmas nekvestionuoja žmogiškosios būklės, 
tiesiog stengiasi išplėsti ir pratęsti jos fizines ir kognityvines galias. 
Tuo tarpu posthumanizmas atsisako antropocentrizmo ir žmogaus 
išskirtinumo ideologijos. Posthumanizmas remiasi tam tikru bio- 
loginiu tęstinumu, kuriame dingsta perskyra tarp žmogiškosios ir 
nežmogiškosios gyvybės formų. Transhumanizmą ir posthumaniz- 
mą sieja nebent išskirtinis dėmesys technologijoms, tačiau, kaip mi- 
nėta, technologijų suvokimas radikaliai skiriasi: transhumanizme 
technologijos suvokiamos kaip žmogaus tęsiniai, o posthumanizme 
technologijos ir techniniai objektai interpretuojami kaip bendro in- 
dividuacijos arba genezės proceso dariniai. 

Taigi posthumanizmo implikuojamas subjektas yra reliacinis, 
santykinis, nusakomas ne esmės ar tapatybės, bet daugybės skirtu- 
mų ir heterogeniškų jungčių. Vadinasi, humanizmo implikuojamą 
universalų subjektą pakeičia daugybė individų, įkūnijančių gende- 
rinius, etninius, rasinius, kūniškus skirtumus. Dar daugiau: visi šie 
skirtingi individai patys yra individuacijos proceso padariniai, tai 

reiškia, kad jie ne tik nuolatos vystosi ir kinta, bet ir yra susiję su 
visais kitais individuacijos procesais — organiniais, neorganiniais, 
technologiniais ir kitais. Tad posthumanizmą tiksliausiai nusakan- 
ti sąvoka būtų transversalusis materializmas, apimantis žmogaus 
veiklos, biologijos ir technologijos sąsajas. Šiame kontekste galime 
prisiminti autopoesis sąvoką, kurią biologai Humberto Maturana ir 
Francisco Varela pritaikė gyviesiems organizmams: autopoesis api- 
brėžia sistemas, kurios gali save išsaugoti ir reprodukuoti. Pėlix'as 
Guattari autopoesis sąvoką išplėtė ir pritaikė mašinoms, technologi- 
niams dariniams ir netgi subjektams — pasak Guattari, autopoetinė 
subjektyvacija yra būdinga tiek organinėms save organizuojančioms 
sistemoms, tiek ir neorganinėms mašinoms. Kita teorinė galimybė 
apmąstyti biologijos ir technologijos sąsają galėtų būti Simondon'o 
individuacijos samprata - individuacija yra nuolatinis procesas, ku- 
rio padariniai yra individai: tiek organiniai, tiek ir technologiniai. 
Kaip matysime kitame skyriuje, Simondon'as visus individus taip 
pat apibrėžia kaip save organizuojančias sistemas, kurių stabilumą 
užtikrina ne esmė ar tapatybė, bet tai, ką jis vadina vidiniu rezonan- 
su, nuolat iš naujo įtvirtinančiu vidinius individo skirtumus ir ribas. 

Šiame kontekste galima būtų prisiminti Bruno Latour'o 
„nežmogiškus veikėjus“ ar Manuel'io DeLanda'os „kvazipriežas- 
tinius operatorius“ — tai sąvokos, kurios parodo, jog tiek organi- 
nėms, tiek neorganinėms sistemoms yra būdingi saviorganizacijos 
principai, nepriklausomi nuo žmogiškojo subjekto. Kitaip tariant, 
transversalusis materializmas nepašalina subjektyvaus faktoriaus, 
bet inkorporuoja subjektyvumą į rizominį transversalių santykių 
tinklą. Toks materializmo persvarstymas turi keletą pasekmių: pir- 
ma, subjektyvumą apibrėžia ne tapatybė ir esmė, bet transversali są- 
veika su kitomis sistemomis ir tinklais; antra, subjektyvumą apibrė- 
žia ne transcendentalinis protas, bet imanentiniai egzistavimo būdai; 
trečia, subjektyvumą nusako ne abstrakčios teisės, bet kūniški afek- 
tai, įkūnytos ir įvietintos patirtys bei intensyvumai (Braidotti 2013: 
82). Tai reiškia, jog subjektyvumo samprata yra tiek išplečiama, kad 

turi apimti transversalius ryšius tarp žmogiškų kūnų, gyvūnų, tech- 
ninių objektų bei gyvenamosios aplinkos. 

Analizuodamas šiuolaikinių teorijų žemėlapį, Wolfe'as išskiria 
kelias humanizmo ir posthumanizmo kombinacijas, atsižvelgdamas 
į disciplinos vidinę struktūrą ir santykį su kitomis disciplinomis 
(Wolfe 2010: 124—126). Viena iš tokių tendencijų yra humanistinis 
posthumanizmas, kurio pavyzdys - gyvūnų teisių diskursas - bus 
analizuojamas kitame skyriuje. Šios tendencijos pagrindinė charak- 
teristika yra ta, jog racionalaus liberalistinio subjekto samprata yra 
perkeliama nežmogiškiems gyvūnams (Peter Singer, Martha Nuss- 
baum). Šios tendencijos priešingą polių reprezentuotų posthuma- 
nistinio humanizmo teorijos, kur subjektas, nors ir yra dekonstruo- 
jamas konceptualizuojant nežmogiškus, asubjektiškus veiksnius, 
tačiau vis dėlto liekama antropocentrizmo paradigmoje (čia galėtu- 
me priskirti Foucault, Slavoj'ų Žižek'ą, Richard'ą Rorty). Priešingą 
ašį sudarytų humanistinis humanizmas, kuris, kaip teigia Wolfe'as, 
tinkamai apibūdina ne tik tokius konservatyvius mąstytojus kaip 
Martin'as Heidegger'is, Jūrgen'as Habermas'as, John'as Rawls'as, 
Luc'as Ferry, bet galėtų nusakyti ir visos akademijos intelektualinį 
būvį. Priešingame poliuje esantis posthumanistinis posthumaniz- 
mas išsiskiria tuo, jog ne tik kvestionuoja universalaus subjekto s4- 
voką išlaikydamas filosofijos disciplinos ribas, bet peržengia šią dis- 
cipliną ir integruoja biologijos, genetikos, biotechnologijų, naujųjų 
medijų tyrimus. 

Tad kai kalbame apie posthumanistinį posthumanizmą, tu- 
rime omenyje, kad jį nusako dvi esminės dekonstrukcijos: pirmoji 
dekonstrukcija, vykstanti filosofijos disciplinos aprėptyje, atmeta 
sau tapataus subjekto sampratą, apibrėžiamą per racionalumą bei 
teisę turėti teises, ir persvarsto šį subjektyvumą kaip transversalu- 
mą, t. y. santykių ir sąsajų visumą; antroji, išorinė, dekonstrukcija, 
peržengia vienos disciplinos, sakykim, filosofijos, ribas, ir gyvybės 
(tiek žmogiškos, tiek nežmogiškos) klausimą imasi spręsti kelių dis- 
ciplinų sankirtoje. Wolfe'as išskiria dvi posthumanizmo kryptis arba 


168 








VI 


dimensijas: tai „žalioji“ kryptis, apimanti ekologijos, gyvūnų, aplin- 
kos apsaugos klausimus ir nagrinėjanti žmogaus ir gyvūno persky- 
rą platesniame biologijos, ekologijos, zoologijos tinklinių santykių 
lauke, ir „pilkoji“ kryptis, apibrėžianti žmogaus santykį su technolo- 
gijomis, komunikacijos bei informacijos tinklais ir įvairiomis medi- 
jų formomis (Broglio 2013). Nors atrodytų, jog „žalioji“ ir „pilkoji“ 
dimensijos tarsi juda visiškai priešingomis kryptimis, labai svarbu 
suvokti, kad tiek žiaurus elgesys su gyvūnais, tiek politinių gyvūnų 
produkavimas yra tiesiogiai susiję su vis intensyvėjančia technolo- 
gijų plėtra. Čia geras pavyzdys galėtų būti Henri Ford'o išrastas ir 
pramoninei gamybai pritaikytas konvejeris, kurio modelį Ford'as 
koncentracijos stovyklose (Wolfe 2013: 46). 

Taigi kai kalbame apie posthumanistinį posthumanizmą, 
arba posthumanistinę būklę, tokių svarstymų centre atsiduria pati 
Kyvybė, kuri apima tiek politinius gyvūnus arba nužmogintus žmo- 
nes, tiek nežmogiškus gyvūnus, Būtent šios gyvybės pažeidžiamu- 
mas, išlikimo ir tvarumo sąlygos tampa svarbiausia filosofinio mąs- 
tymo tema bei etinio ir politinio veiksmo prielaida. Tai reiškia, jog 
politinė bendruomenė įsteigiama ne per teisę turėti teises, kurios 
limplikuoja bendruomenės narių išrūšiavimą bei pašalinimą, bet tei- 
yinnt kiekvieno nario gyvybės pažeidžiamumą ir trapumą. Tad jei 
bendruomenės pagrindu tampa ne galios modelis (kuris realizuo- 
jamas teisių, pilietybės ir nuosavybės privilegijomis), bet kiekvieną 
Kyvą būtybę paženklinusi negalia, jei akcentuojamas ne sau tapataus 
»uibjekto savaiminis pakankamumas, bet jo susisaistymas su kitomis 
gyvoinis būtybėmis ir savo gyvenamąja aplinka, sukuriamas nedis- 
kilminacinis, materialus politinės bendruomenės pagrindas. Kaip 

"Ieigia Wolfe'as, viena svarbiausių biopolitikos įžvalgų yra ta, jog gy- 
vetame situacijoje, kurioje mes visi visuomet jau esame potencialūs 
gyvunai, stovintys „prieš įstatymą *: tai liečia ne tik tam tikras gyvū- 
nų rušis, bet ir žmonių grupes, kurias nusprendžiama išrūšiuoti ir 
atmesti (Wolfe 2013: 10; 105). Šią negatyviąją biopolitiką galime 

atsukti prieš ją pačią ir įsteigti pozityvią, teigiančiąją, biopolitiką, 
kurią apibūdina ne hierarchinis galios modelis, bet imanentiniai eg- 
zistavimo būdai, bendramatiški visoms gyvoms būtybėms. 


Disartikuliacijos: Deleuze'as ir Guattari 


Posthumanistinė filosofija vystosi keliomis kryptimis: pirmoji kryp- 
tis — tai sau tapataus, imuniteto apsaugoto kūno disartikuliacija, at- 
verianti kūno heterogeniškumą, hibridiškumą ir jo sąveiką su tech- 
nologiniais suplementais; antroji kryptis - tai vadinamasis „gyvūno 
klausimas“, parodantis, jog biopolitikos režimas manipuliuoja ne 
tik žmogiškais, bet ir nežmogiškais, t. y. gyvūniškais kūnais; trečiąją 
kryptį nusako materialistinis vitalizmas, konstatuojantis visų - tiek 
žmogiškų, tiek ir nežmogiškų, tiek organinių, tiek ir neorganinių 
esinių sąveiką ir bendramatiškumą. Šiame skyriuje patyrinėsime 
pirmąją kryptį, kitaip tariant, aptarsime, kokios yra kūno disarti- 
kuliacijos prielaidos ir kokių pasekmių ši kūno disartikuliacija turi 
socialinei politikai. 

Kaip jau aptarėme pirmajame skyriuje, būtent Foucault 
ėmėsi tyrinėti ne subjektus, bet kūnus, biologinius vienetus, ku- 
riuos persmelkia galios manipuliacijos. Viena vertus, toks kūno 
įtraukimas į galios lauką atskleidžia biopolitikos veikimo mecha- 
nizmus, t. y. parodo, jog biopolitinė galia domisi ne individais, bet 
„dividais“ —- beveide mase, kurią sudaro vienaip ar kitaip dresuo- 
jami pajungti kūnai. Kita vertus, toks kūno įtraukimas kartu yra ir 
kritinės pasipriešinimo strategijos įrankis, nes biopolitinei galiai 
priešinasi būtent tai, ką galia siekia pajungti - gyvas kūnas. Dar ra- 
dikaliau šią priešpriešą suformulavo Deleuze'as ir Guattari, kurie 
biopolitinę galią susiejo su kūnų kaip organizmu, o pasipriešini- 
mą — su kūnu kaip asambliažu. Galima teigti, jog priešprieša tarp 
kūno kaip organizmo ir kūno kaip asambliažo sudaro knygos Tūks- 
tantis plokštikalnių centrą. Kaip teigia John'as Protevi, „Deleuze'ui 

ir Guattari „organizmo“ sąvoka yra ne tiek biologinė, kiek nuro- 
danti į politinę fiziologiją, pagal kurią kūnai išsiugdo tokį afektyvų 
žinojimą, kuris leidžia jiems tapti hierarchiškai sutvarkytais soci- 
aliniais kūnais“ (Protevi 2009: 89). Deleuze'as ir Guattari teigia, 
jog organizmas yra ne tiek biologinė duotybė, kiek politinės galios 
įrankis, kuris mums primeta „formas, funkcijas, saitus, dominuo- 
jančias ir hierarchines organizacijas, organizuotas transcendenci- 
jas“ (Deleuze, Guattari 2004b: 176). Kitaip tariant, organizmas nėra 
kažkas, kas yra natūraliai duota, tačiau yra biopolitinės stratifikacijos 
pasekmė, kuri mums primeta tris didžiąsias stratifikacijos sistemas: 
tai organizmas, reikšmė (signifikacija) ir subjektyvacija. Šiai stra- 
tifikacijai priešinasi kūnas be organų, kuris, pasak Protevi, galėtų 
hūti vadinamas „neorganiniu kūnu“ (Protevi 2009: 107). Neorga- 
ninis kūnas priešpriešinamas ne organams, bet pačiam organizavi- 
mo ir stratiikavimo principui. 

Pats stratifikacijos terminas (lot. siraium — sluoksnis) api- 
brėžiamas trečiame Tūkstančio plokštikalnių skyriuje 10 000 metų 
prieš Kristų: Moralės geologija (Kas Žemė mano esanti?). Stratifikaci- 
ja reiškia pasaulio tvėrimą iš chaoso, todėl dažnai ji vadinama „Die- 
vo sprendiniu“. Deleuzeas ir Guattari išskiria tris pagrindinius stra- 
tifikacijos sluoksnius: fizinį-cheminį, organinį ir antropomorfinį. Jie 
teigia, jog sluoksniai „suteikia formą materijai, įkalina intensyvu- 
mus, uždaro singuliarumus rezonanso ir pakartojimo sistemose, ant 
Žemės paviršiaus suformuoja mažas ir dideles molekules ir jas or- 
įanizuoja į molinius agregatus. Sluoksniai veikia kaip užgrobimas, 
jie yra lyg „juodosios skylės“ ar užkardos, siekiančios pačiupti tai, 
ką gali. Sluoksniai yra Dievo sprendiniai; bendrai stratifikacija yra 
vientisa Dievo sprendinio sistema (bet Žemė ar kūnas be organų 
nuolat išsisuka nuo sprendinio, pasprunka ir tampa destratifikuoti, 
ekoduoti, deteritorizuoti)“ (Deleuze, Guattari 2004b: 45). Taigi 
matome, jog stratifikacija reiškia organizavimą, kodavimą, teritori- 
zavimą, tuo tarpu kūnas be organų nurodo dezorganizavimą, deko- 
davimą, deteritorizavimą. 

Taigi kūnas be organų veikia keliuose lygmenyse: fizinia- 
me-cheminiame, organiniame ir antropomorfiniame. Žemės kū- 
nas, sudarytas iš tėkmių, intensyvumų, dalelių, singuliarumų, gali 
būti laikomas pirmąja kūno be organų pakopa. Kiekviena pakopa 
paklūsta dvigubai artikuliacijai: „pirmoji artikuliacija parenka ir 
išskiria iš nestabilios dalelių tėkmės metastabilius molekulinius ar 
pusiau molekulinius vienetus (substancijas), kuriems primeta sta- 
tistinę jungimų ir sekų tvarką (formas). Antroji artikuliacija įsteigia 
funkcionalias, kompaktiškas, stabilias struktūras (formas) ir sukuria 
molinius junginius, kuriuose šios struktūros yra simultaniškai ak- 
tualizuojamos (substancijos)“ (Deleuze, Guattari 2004b: 46). Taigi, 
kalbant apie geologinius sluoksnius, pirmąją artikuliaciją sudarytų 
sedimentacijos procesas, o antrąją — susiklostymo procesas, suku- 
riantis stabilias struktūras, pavyzdžiui, nuosėdines uolienas. Pana- 
šiai ir antrojoje, organinėje, pakopoje organizmas patiria dvigubą 
artikuliaciją: molekulės yra „įtraukiamos į minios fenomenus ir 
statistinius agregatus, sukuriančius tvarką (proteino skaidulos ir jų 
sekos ar segmentiškumas)“; vėliau jos yra pajungiamos antrajai ar- 
tikuliacijai, kuri šiuos agregatus paverčia stabiliomis struktūromis: 
jos „suformuoja organus, funkcijas ir reguliavimą, organizuoja mo- 
linius mechanizmus“ (Deleuze, Guattari 2004b: 47). Kitaip tariant, 
organinė materija yra transformuojama į organinį sluoksnį, t. y. or- 
ganizmą. Šiuo atveju organizmas, kaip ir kiekvienas sluoksnis, yra 
„Dievo sprendinys“, kitaip tariant, jis įsteigiamas užvaldant organi- 
nę materiją ir pajungiant ją galiai. Galiausiai stratifikacija pasiekia ir 
trečiąją pakopą, kurioje artikuliuojami jau ne biologiniai ruošiniai, 
bet operuojama grynai žmogiškais esiniais — technologija ir kalba. 

Nors kūnas be organų apima visas tris stratifikavimo pa- 
kopas, mums šiuo atveju rūpi antroji — tai organinės materijos ar- 
tikuliavimas į organizmą. Priešingas šios artikuliacijos polius būtų 
kūnas be organų, kuris stratifikacijai priešpriešina destratifikacijos 
principą. Knygoje Anti-Oidipas kūno be organų sąvoka reiškia tam 
tikrą šizofrenišką pertrūkį arba antiprodukavimo fazę. Kaip tei- 


172 





VI 


gia Daniel'is Smith'as, kūnas be organų nurodo „neproduktyvų 
paviršių, ant kurio organai praranda savo organines funkcijas ir 
apmiršta ištikti katatoninio sąstingio“ (Smith 2012: 321). Kny- 
goje Tūkstantis plokštikalnių kūno be organų sąvoka susiejama 
su dezorganizuojančia išcentrine jėga, kuri priverčia organus ne 
tarnauti tam tikrai organizacijai, bet produkuoti intensyvumų 
tėkmes. Deleuze'as ir Guattari cituoja Antonin'o Artaud radijo 
pjesę Atsikratyti Dievo bausmės (Pour en finir avec le jugement de 
dieu), kurioje Artaud paskelbia karą kūno organams: „galite mane 
surišti, tačiau nėra nieko nenaudingesnio už organus“ (Deleuze, 
Guattari 2004b: 166). Iš Artaud pasiskolinama ir „Dievo spren- 
dinio“ sąvoka: Artaud manymu, dieviškas troškimas organizuoti 
(„Dievo sprendinys“) persikloja su psichoanalitikų geismu organi- 
1moti ir tvarkyti pasąmonę. Šiam sprendiniui priešinasi šizofrenikų, 
paranojikų, hipochondrikų, mazochistų, narkomanų kūnai, kurie 
persijungia iš organizavimo režimo į eksperimentavimo režimą. 
Kūnas be organų tampa tokia eksperimento platforma, kurioje 
įprastinės kūno organų funkcijos suspenduojamos ir paverčiamos 
intensyvumais. Kaip teigia Deleuze'as ir Guattari, „kūnas be organų 
yta sukurtas taip, kad jis gali būti okupuotas, apgyvendintas tik in- 
tensyvumnų. Tik intensyvumai gali tekėti ir cirkuliuoti. (...) Kūnas 
be organų verčia intensyvumus tekėti; jis produkuoja ir paskirsto 
Juos erdvėje (spatium) kuri pati yra intensyvi, o ne ekstensyvi. Tai 
nėra erdvė; taip pat ji pati nėra erdvėje; tai materija, kuri tam tikru 
mastu užima erdvę - tokiu mastu, kuris atitinka produkuojamus 
Intensyvumus“ (Deleuze, Guattari 2004b: 169). Kitaip tariant, 
kuno organų ekstensyvios ypatybės arba funkcijos yra perjungia- 
mos į intensyvias ypatybes, kurios jau priklauso kūnui be organų. 
„Kaip teigia Smith'as, „kūnas be organų yra pačios gyvybės modelis, 
Kalingas neorganinis ir intensyvus vitališkumas, perskrodžiantis 
vrganizmą; priešingai, organizmas su savo formomis ir funkcijomis 
yra ne gyvybė, bet gyvybės įkalinimas“ (Smith 2012: 209). Taigi 
kino be organų samprata įkūnija Deleuze'o ir Guattari filosofijos 

vitalizmą, siekį apmąstyti pačią gyvybę kaip intensyvumų ir koky- 
binių pokyčių tėkmę. Kaip teigia Deleuze'as ir Guattari, „organai 
nuo šiol yra ne kas kita kaip produkuojami intensyvumai, tėkmės, 
slenksčiai, gradientai. Kažkoks skrandis, akis, burna: neapibrėžtu- 
mas čia nereiškia stokos - jis rodo ne neapibrėžtumą ar nepriklau- 
symą, bet gryną intensyvumo determinaciją, intensyvų skirtumą“ 
(Deleuze, Guattari 2004b: 182). 

Šioje vietoje svarbu pabrėžti, jog intensyvios ypatybės 
yra imanentiškos tam gyvybiniam procesui, kuriame jos pasirodo. 
Kaip teigia Constantinas Boundas, „intensyvumai nėra esiniai, jie 
yra virtualūs, tačiau visiškai realūs įvykiai, kurių egzistavimo bū- 
das yra toks, kad jie turi aktualizuotis į dalykų padėtis“ (Boundas 
2011: 134). Dėl šios priežasties kūnas be organų dažnai vadinamas 
imanencijos plotme. Kartu jis įvardijamas ir terminu konsistencijos 
(nuoseklumo, derinimo) plotmė, kadangi būtent čia intensyvumai turi 
būti sukurti ir nuolat palaikomi, nes be jų plotmė liautųsi egzistuoti. 
Deleuze'as ir Guattari teigia, jog konsistencijos plotmė funkcionuo- 
ja lyg tinklas arba eilė slenksčių, atrenkančių tuos intensyvumus, 
kurie yra produktyvūs, ir atmetančių tuos, kurie neproduktyvūs, 
nykstantys. „Išsaugoma ir išlaikoma tik tai, kas sukurta ir sudaryta 
taip, kad didintų jungčių skaičių kiekvieno dalijimo ar kūrimo lygme- 
niu, tiek mažėjančia, tiek ir didėjančia tvarka (tai, kas negali būti 
padalyta nepakeičiant prigimties arba negali įeiti į sudėtingesnį da- 
rinį be naujų palyginimo kriterijų nustatymo...)“ (Deleuze, Guattari 
2004b: 559). Kitaip tariant, kūnas be organų yra intensyvi erdvė, 
kurioje inicijuojami kokybiniai pokyčiai, vėliau susiejami į virtualų 
kontinuumą. 

Norint suvokti, kaip kūno be organų sąvoka gali būti pritai- 
koma kalbant apie žmogiškus subjektus, galima prisiminti psicho- 
analizės kontekstą. Deleuze'o ir Guattari manymu, psichoanalizės 
mokslas visuomet siekia primesti subjektui vienokią ar kitokią ta- 
patybę; psichoanalizei jie priešpriešina šizoanalizę, kurioje subjekto 
pasirinkta tapatybė yra kvestionuojama. Šizoanalizė, kurios objek- 

tas ir yra kūnas be organų, tiria ne primestas ar prisiimtas tapatybės, 
bet jėgas, energijas, efektus. Psichoanalizė bando primesti trinarę 
stratifikacijos sistemą: tai organizmas (kūno organizacija), reikšmė 
(signifikacija) ir subjektyvacija. Šizoanalizė arba kūnas be organų 
šiai trinarei prievartos sistemai priešpriešina „disartikuliacijas (arba 
n artikuliacijų), kurios priklauso konsistencijos plotmei, eksperi- 
mentavimą kaip toje plotmėje kuriamą vyksmą (jokio signifikanto 
niekuomet neinterpretuoti!) ir nomadizmą kaip judėjimą (judėk, 
net jei esi vienoje vietoje, niekuomet nesustok, nejudri kelionė, 
desubjektyvacija)“ (Deleuze, Guattari 2004b: 177). Kitaip tariant, 
trinarei stratifikacijos sistemai kūnas be organų priešpriešina disarti- 
kuliaciją, eksperimentavimą ir desubjektyvaciją. Taigi kūnas suvokia- 
mas kaip kintantis daugialypumas, kuris kuria ir išreiškia skirtingus 
intensyvumus. Kaip ir Spinoza, kurį domino klausimas „Ką geba 
kūnas?“, Deleuze'as ir Guattari bando atspėti, kokias kūnas patiria 
transformacijas, kaip jis jungiasi su kitais kūnais, kaip kuria vie- 
nokius ar kitokius afektus. „Spinoza niekuomet nesiliovė stebėtis 
kūnu. Ne tuo, jog turi kūną, bet tuo, ką jis geba. Kūnai apibrėžiami 
ne pagal giminę ar rūšį, ne pagal organus ir funkcijas, bet pagal tai, 
ką jie gali atlikti, kokius afektus jie patiria tiek jausdami, tiek veik- 
dami“ (Deleuze, Parnet 2006: 45). Šiuo požiūriu kūną be organų 
apibrėžia ne kokia nors tapatybė, bet tapsmas ir daugialypumas. 
Tapsmas yra specifinės judėjimo ir stabilumo, greičio ir lėtumo, 
intensyvumo taškų ir tėkmių būklės. Deleuzeas ir Guattari teigia, kad 
tapsmas ir daugialypumas yra vienas ir tas pats dalykas (Deleuze, Gu- 
attari 2004b: 275). Deleuze'as ir Guattari kalba apie tapsmą moterimi, 
tapsmą gyvūnu, tapsmą vaiku, tapsmą mažuma, tapsmą nesuvokiama 
(devenir-imperceptible), galiausiai tapsmą dalele. Čia reikia pabrėžti, 
"kad tapsmas visuomet pagal apibrėžimą yra molekulinis: priešingai 
nei molinė struktūra, kuri išskiria ir apibrėžia aiškius segmentus ir pa- 
viršius, molekulinis tapsmas nurodo sąsajas ir santykius, jis apima kis- 
mą, judėjimą, reorganizavimą. Galime teigti, jog nuolatinio tapsmo 
postulavimas sunaikina bet kokias metafizines esmės, tapatybės ar 

individo sampratas. Tapsmas nesuvokiama atveria neantropomor- 
finės, nesubjektiškos ir beasmenės gyvybės perspektyvą, kuri panai- 
kina perskyrą tarp to, kas žmogiška ir nežmogiška. Kitaip tariant, 
kūno be organų samprata kvestionuoja pamatinį Vakarų filosofijos 
principą, tapatybės logiką ir pakeičia ją daugialypumo logika. Kie- 
kvienas kūnas kaip asambliažas yra daugialypis ir heterogeniškas, 
nuolat transformuojamas į kitus asambliažus, įgyjantis vis naujų di- 
mensijų, patiriantis kokybinius pokyčius. 

Manuel'is DeLanda knygoje Nauja sociumo filosofija: asam- 
bliažo teorija ir socialinis sudėtingumas (2006) teigia, jog visa filoso- 
finė tradicija siekė apmąstyti kūną kaip visumą, kurią nusako tam 
tikra tapatybė ir vidiniai ryšiai. Taigi kūnas yra redukuojamas į esmę 
ir tapatybę, į tam tikrą organizuotą visumą (organizmą). Tokia or- 
ganizminė kūno samprata ir ja grindžiamas sociumo aiškinimas ne- 
atitinka šiuolaikinių socialinių realijų. Tad norint apmąstyti kūną ir 
visuomenę, būtina atsisakyti organizminės kūno sampratos ir ją pa- 
keisti kūno kaip asambliažo suvokimu. DeLanda mano, jog būtent 
Deleuze'o sukurta asambliažo samprata sugriauna organizminėse 
teorijose įsitvirtinusią organizmo ir sociumo analogiją (DeLanda 
2006: 12). Priešingai organizminėms teorijoms, kurios tiek kūną, 
tiek sociumą aiškina per vidinius santykius, asambliažo teorijoje jie 
interpretuojami kaip tokie dariniai, kuriuos nusako išoriniai santy- 
kiai. „Tokie santykiai implikuoja, pirma, kad asambliažo sudėtinė 
dalis gali būti nuo jo atskirta ir susieta su kitu asambliažu, kuriame 
jis atlieka kitą funkciją. (...) Išoriniai santykiai taip pat implikuoja, 
kad sudėtinės dalies ypatybės niekuomet negali paaiškinti santykių, 
sukuriančių visumą..“ (DeLanda 2006: 11). Kitaip tariant, asam- 
bliažo ypatybės negali būti redukuotos į jo dalių ypatybes, kadangi 
šiuo atveju svarbi dalių sąveika ar netgi jų sintezė. Pavyzdžiui, sąvei- 
ka tarp orchidėjos ir vapsvos sukuria sintezę, kuri yra daug sudėtin- 
gesnė nei mechaninė jos dalių suma. Be to, šiame pavyzdyje svarbu 
tai, kad sąveikos nariai yra heterogeniški, o jų kuriami santykiai — 
atsitiktiniai arba bent jau nebūtini. Priešingai nei organizminės vi- 

sybės, kuriose vyrauja būtinybės santykis, asambliažuose sukuriami 
santykiai yra ne logiškai privalomi, bet atsitiktinai būtini (DeLanda 
2006: 11). Taip kūno ir sociumo kaip visybės, susietos vidiniais ir 
privalomais ryšiais, samprata yra pakeičiama asambliažu, siejančiu 
išoriškus, heterogeniškus ir atsitiktinius elementus. 


Disartikuliacijos: Nancy ir Derrida 


Kūno disartikuliacijos problema analizuojama ir Derrida knygoje 
Prisilietimas - Jean-Luc Nancy (200Sb)*. Derrida siekia išlaisvinti 
kūną iš fenomenologinės tradicijos, kurioje kūnas visuomet pajun- 
giamas subjektyvumui ir reikšmei. Skaitydamas Jean'o-Luc'o Nancy 
knygą Corpus (2008), Derrida atranda sąvokas ir prieigas, kurios lei- 
džia kalbėti apie kūną nefenomenologiniu būdu. Labiausiai Derrida 
domina negalimybė iki galo pasisavinti kūną, negalimybė paversti jį 
imunologiškai atspariu ir pajungtu subjektyviai tapatybei. Derrida 
skaito Nancy esė Įsibrovėlis“, kurioje apmąstoma, ką reiškia gyventi 
su persodinta širdimi, kai svetimas, technologinis suplementas įsi- 
brauna į pačią subjektyvybės esmę. Kita vertus, tai, kas rodėsi esant 
labiausiai sava — tavo kūnas, priešinasi užvaldymui ir pasisavinimui. 
Kaip teigia Esposito, „kūnas praranda teisę į save patį kaip į nuo- 
savybę ir tampa technologiniu protezu“ (Esposito 2015: 123). Šis 
technologinis kūnas ir yra corpus - tai kūnas, kuris gali būti žmo- 
giškas ir nežmogiškas, organinis ir neorganinis, gyvas ar miręs (lot. 
corpus - numirėlio kūnas). Tai toks kūnas, kurio aš negaliu subjekty- 
vuoti ir pasisavinti, kuriam negaliu primesti savo sukurtos reikšmės. 


“32 | Jacgues Derrida. Le toucher, Jean-Luc Nancy. Paris: Editions Galilėe, 2000. 
Kaip visuomet, Derrida knygos pavadinime užfiksuota dviprasmybė: jį 
galima versti arba „Prisilietimas, fjean Luc Nancy“, arba „Paliesti jį, Jean 
Luc Nancy“. Toliau cituojamas vertimas į anglų kalbą (Derrida 2005b). 

33 | Jean-Luc Nancy. L'Intrus. Paris: Ėditions Galilėe, 2000. Toliau cituojama 
iš knygos Corpus (Nancy 2008). 

Taigi kaip organizuotas Nancy aprašomas kūnas? Nancy 
teigia, jog kūnai — tai tam tikros egzistavimo vietos, arealai; kūnai 
neturi nei vidaus, nei išorės, jie neturi nei dalių, nei visumos, nei 
funkcijų, nei tikslingumo. Parafrazuodamas Platono Faidrą, kur tei- 
giama, jog diskursas turi būti organizuotas lyg gerai sudėtas gyvū- 
nas — su galva, kūnu ir uodega, Nancy kalba apie afalinį ir acefalinį 
kūną (kitaip tariant, kalba apie neorganizuotą kūną arba, vartojant 
Deleuze'o ir Guattari sąvokas, kūną be organų). Nancy atmeta bet 
kokį kūno organizavimo principą, nes organizavimas visuomet jau 
implikuoja reikšmę, o reikšmė — subjektyvumą. Nancy manymu, 
yra tik oda - įvairios odos struktūros, įtempta, patempta, suglebu- 
si, suvytusi, raukšlėta, gydoma elektra, rūgštimis, probleminė oda. 
Odos arealuose negalioja nei „apriorinės intuicijos formos“, nei 
„kategorijų lentelės“: odos transcendentalumą sudaro nesibaigian- 
tys pokyčiai ir erdvinės moduliacijos. Kūnas suteikia erdvę, įerdvi- 
na egzistavimą. Nancy išranda nuostabią sąvoką expeausition, kuri 
reiškia egzistavimą kaip išsistatymą per odos paviršių. Pasak Nancy, 
sąvoka expeausition nereiškia, jog išstatoma kažkas, kas buvo paslėp- 
ta viduje: tokiu atveju kūnas rodytų pats save, kitaip tariant, taptų 
vertimu, interpretacija, inscenizacija. Kūnas yra išstatytas, tačiau šis 
išstatymas ir sudaro patį egzistavimą (Nancy 2008: 32-35). Kitaip 
tariant, kūnas neturi jokio tapatumo sau, nes jį apibrėžia nuolati- 
nis atsitraukimas nuo savęs, netapatumas ir nesavastis (4 part soi). 
Derrida atkreipia dėmesį į Nancy kūnų pasaulio mechanicizmą, me- 
chaninį ar mašininį kūno pobūdį, partes extra partes struktūrą. Šis 
pasaulis sunkiai leidžiasi išverčiamas į reikšmes, tačiau kuria ir dau- 
gina jutimus, kuriuos galime vadinti afektais. Šie jutimai „iš esmės 
yra daugialypiai, besipriešinantys bendrijai, besipriešinantys būtent 
dėl partes extra partes savybės, kuri reiškia gretimumą be kontakto 
arba kontaktą, kuris suvokiamas kaip dirbtinis, vadinasi, techninis ir 
paviršutiniškas“ (Derrida 2005b: 57). 

Tad galime teigti, jog Nancy (o kartu ir Derrida) kūnui tai- 
ko ne reikšmės ir prasmės, bet materijos ir erdvės charakteristikas. 

Nancy manymu, visos Alosofijos kryptys (tiksliau, fenomenologija 
ir psichoanalizė) kūną mąstė reikšmės ir prasmės horizonte. Tokiu 
būdu kūno kūniškumas yra paneigiamas, korpusas - dekorporali- 
zuojamas. Nancy teigia, jog šis pasaulis reikalauja nepriskirti kūnui 
reikšmės ir tuo labiau nepaversti jo nuosavu ženklu. Tad galime 
klausti, kaip kūnai funkcionuoja, jei jų neorganizuoja nei subjek- 
to refleksija, sąmonė (ar pasąmonė), nei - bendriausiu požiūriu — 
reikšmė. Šioje vietoje Nancy pasitelkia „sukūrimo“ sampratą, kuri 
nurodo tiek į pirmapradį pasaulio sukūrimą, tiek į Heidegger'io 
sąvoką technė. Mūsų pasaulis — tai ekotechnikos pasaulis, kuris ne 
tik sujungia mūsų kūnus ir technologinius aparatus, bet kartu šiuos 
kūnus išstato, padaro juos regimus, intensyvius, daugialypius. Tokiu 
būdu kūnų ekotechnika nutraukia ryšius su bet kokia priežastingu- 
mo sistema, taip pat atsiriboja nuo klasikinės transcendencijos ir 
imanencijos opozicijos. Kaip teigia Nancy, „ekotechnika dekons- 
truoja tikslų sistemą, paverčia juos nesistematizuojamais, neorga- 
niškais, net stochastiniais (...). Tuo pat metu ekotechnika susieja 
ir sujungia kūnus įvairiais būdais, įstumia juos į sąjungas, sąsajas ir 
sąveikas su techninėmis procedūromis, tačiau ne paverčia juos „tech- 
niniais objektais“ (...), bet išstato juos kaip tokius, per šį arealų sujun- 
gimą, kuris sukuria erdvę, leidžiančią atsitraukti tiek nuo transcen- 
dentinės, tiek nuo imanentinės reikšmės“ (Nancy 2008: 89). Kitaip 
tariant, kūnus apibrėžia ne tapatybė ar reikšmė, bet jų gretimumo 
ryšiai, jų technologinė sąranga. 

Taigi Nancy (ir Derrida) vieninteliu kūnų pasaulio kūrimo 
principu laiko ekotechniką, arba kūnų technė. Heidegger'is technė 
suvokė kaip pagaminimą ir išslaptinimą. „Technė yra alėtheuein bū- 
das, Ji išslaptina tai, kas savęs nepagamina ir ko dar nėra, kas dėl to 

"gali atrodyti ir pasireikšti tai vienaip, tai kitaip. (...) Technė yra paga- 
minimas būtent kaip išslaptinimas, o ne kaip padarymas“ (Heideg- 
ger 1992: 223-224). Heidegger'iui technė, arba technika, atrodo kaip 
visa persmelkiantis būties būdas, išstatymas, nepaslėptis. Nancy iš- 
saugo šią heidegerišką technė interpretaciją, ją susiedamas su kūno 

pasirodymu ir produkavimu. Kitaip tariant, ne tik kito kūnas, bet ir 
mano paties kūnas man pasirodo per ekotechniką. Tai, kas labiau- 
siai „artima“, kartu yra sukonstruota technė. Čia vėlgi reikia prisi- 
minti kūniškas Nancy rašymo aplinkybes, būtent tai, kad jo širdis 
yra technologinis suplementas. Taigi technologijos yra suvokiamos 
kaip kūnų atskyrimo ar susiejimo menas, kaip būdas, kuriuo kūnai 
yra įsteigiami ir produkuojami. Kaip teigia Nancy, „technė nurodo 
arba kūnų padalijimą, arba jų pasirodymą kartu, kitaip tariant, nu- 
rodo įvairius kelius, kuriais atveriami arealai, kuriuose mes esame 
kartu išstatyti: kitaip tariant, nei iš anksto išvedami iš kokio nors kito 
Subjekto, nei vėliau įsteigiami atsižvelgiant į tam tikrą paskirą ir (ar) 
universalų tikslą. Veikiau esame išstatyti, kūnas prie kūno, šonas prie 
šono, paliesti ir įerdvinti, beveik neturintys jokios bendros prielai- 
dos, išskyrus partes extra partes savybę, kuri mus susieja gretimumo 
ryšiais“ (Nancy 2008: 91). 

Derrida akcentuoja, jog kūną apibūdina ne tik jo techniš- 
kumas, bet ir erdviškumas: „Kas iš anksto verčia atsižvelgti į plas- 
tiškumą ir techniškumą, esantį pačioje „savo kūno“ šerdyje, yra 
neredukuojamas kūno erdviškumas“ (Derrida 200Sb: 221). Kaip 
teigia Nancy, „kūnas yra plastiška materija, kuri įerdvinama be jokios 
formos ar idėjos. Tai ekspansijos, ekstensijos plastiškumas — bū- 
tent Čia įsierdvina egzistencija“ (Nancy 2008: 63). Taigi tiek Nan- 
cy, tiek Derrida paneigia fenomenologinę gyvo ir save patiriančio 
kūno sampratą: „pirminis“ kūno artumas sau ir sutapimas su savimi 
nėra įmanomas, nes kūnas visuomet jau yra duotas kaip techninis 
suplementas, kuris įtarpina ir atideda savęs patyrimą. Kaip teigia 
Derrida, „šis techninio proteziškumo papildomumas nuo pat pra- 
džių paskirsto erdvėje, uždelsia arba nusavina bet kokį pirminį sa- 
vastingumą: nėra jokio tikro lietimo pojūčio, nėra pirminio arba 
paties pirminio prisilietimo iki šio papildymo, iki šios būtinos gali- 
mybės..“ (Derrida 2005b: 224). Derrida teigimu, Nancy aprašytas 
kūnas „...yra kūnas, nuo pat pradžių ir iš esmės palankus ir atviras 
technė (transplantacijoms, protezams, substitucijoms, metonimi- 

joms, telesensoriniams nusavinimams ir t. t.), kurį turime apgalvoti 
ir pasverti (...); be šio technė kūnas dar net nėra tapęs „žmogaus“ 
kūnu..“ (Derrida 2005b: 218-219). 

Apibendrindami galime teigti, jog Nancy ir Derrida, nors ir 
remdamiesi kitomis filosofinėmis prielaidomis ir vis dar priklau- 
sydami fenomenologijos kontekstui, prieina prie panašių išvadų 
kaip ir Deleuze'as ir Guattari. Pirma, jie paneigia organinio kūno 
vientisumo ir tapatumo sau principą ir apmąsto kūną, vartodami 
plastiškumo bei technologinių protezų terminus. Kūnas yra tai, kas 
išstatoma, įerdvinama, paskirstoma erdvėje, kas užima vieną ar kitą 
arealą. Kitaip tariant, kūno vidinis tapatumas sau čia pakeičiamas 
išoriniais erdviniais ryšiais, kurie nustato gretimumo santykį tarp 
plastiškų kūno arealų. Antra, kūno juslinis suvokimas, patiriamas 
reikšmės horizonte, čia pakeičiamas techniniais ir technologiniais 
santykiais tarp kūno dalių, savų ir svetimų, organinių ir technolo- 
ginių. Trečia, plastiškas ir technologinis kūnas gali būti žmogiškas 
ir nežmogiškas, organinis ir technologinis, gyvas ir negyvas. Šiuo 
požiūriu kūno ekotechnika kvestionuoja humanistinės ir antropo- 
centrines privilegijas, o kūno savybes - erdviškumą, plastiškumą, 
gretimumą — tolygiai paskirsto visiems kūnams. 


Disartikuliacijos: tapsmo nesuvokiama link 


Judėjimą link to, kas nežmogiška ir neorganiška, atspindi ir kai kurių 
postfeminizmo teoretikių tekstai. Ypač didelę įtaką kūno disartiku- 
liacijos sampratai turėjo Donna'os Haraway tekstas Kiborgo mani- 
festas. Kaip jau esu rašiusi (Žukauskaitė 2011: 137-139), Haraway 
postuluoja naują kūnišką darinį, kurį sudaro kibernetinis organiz- 
mas arba mašinos ir organizmo hibridas. Kiborgas feminizmo teo- 
retikėms patrauklus tuo, kad jis neturi socialinės lyties (post-gender), 
neturi seksualinės tapatybės ir psichinės gelmės (post-psychic): jam 
negalioja oidipinė įsivaizdavimo, geismo ir draudimų logika. Kitaip 


181 


Audronė Žukauskaitė 


tariant, kiborgas yra toks organizmas, kurio neveikia tradicinė su- 
bordinacijos logika: jis priešinasi patriarchaliniam biopolitiniam 
dominavimui, kapitalistinei ir postkolonijinei ekspansijai. 

Haraway teigia, jog kiborgo samprata sunaikina XX a. įsiga- 
lėjusias priešpriešas: pirma, panaikinama priešprieša tarp to, kas ta- 
riamai žmogiška, ir to, kas tariamai gyvūniška. Antra, panaikinama 
priešprieša tarp organiško kūno (žmogaus ar gyvūno) ir mašinos. 
Kaip teigia Haraway, mūsų mašinos yra stulbinamai gyvos, o mes 
patys - gąsdinančiai inertiški. Trečia, išnyksta riba tarp to, kas gali 
būti Gziškai, jusliškai suvokiama ir nesuvokiama (Haraway 1991: 
153). Kitaip tariant, Haraway siūloma kiborgo sąvoka atskleidžia, 
kad mūsų kūnai visuomet yra priklausomi ir susieti su gyvūnais ir 
mašinomis, kad jiems būdingos laikinos tapatybės, kurios nuolat 
kinta. Socialinė lytis, rasė, klasinė.ir kitokia priklausomybė visuomet 
yra primetama vyraujančių biopolitinių jėgų — tai patriarchalizmas, 
kolonializmas ir kapitalizmas. Kiborgas, priešingai, griauna galios 
primestą normatyvumą, siekia peržengti ribas tarp žmogaus ir gy- 
vūno, žmogaus ir mašinos, atsisako apibrėžtos tapatybės ir bendros 
pasaulėžiūros. Kaip teigia Haraway, „iš bendros pasaulėžiūros kyla 
daug blogesnės iliuzijos nei iš dvilypio požiūrio arba iš daugiagal- 
vių monstrų“ (Haraway 1991: 154). Haraway siūlo atsisakyti bio- 
politinio humanizmo ideologijos ir reprezentaciją keisti simuliacija, 
realizmą - postmodernizmu, organizmą — biotiniais komponentais, 
gelmę ir integralumą - paviršiumi, seksualinę reprodukciją — genų 
inžinerija ir t. t. (Haraway 1991: 161-162). Taigi Haraway plėto- 
ja Deleuzeo ir Guattari tapsmo sampratą, paversdama ją politine 
programa: ji siūlo atmesti hierarchines galios struktūras, atsisakyti 
subjekto vientisumo, tapatumo ir natūralumo mito. Haraway teigia, 
jog ir feministinis diskursas turi atsiverti šiam tapsmui ir atsisaky- 
ti bet kokios stabilios tapatybės: „kiborgas yra asambliažas, kuris 
buvo išardytas ir iš naujo surinktas, postmodernus kolektyvinis ir 
individualus subjektyvumas. Tai subjektyvumas, kurį feministės 
turi nuolatos iš naujo perkoduoti“ (Haraway 1991: 163). 

Nors atrodytų, jog Haraway siūlomas kiborgas turi mažai ką 
bendra su feministine programa, Kiborgo manifesto autorė teigia, 
kad moterys per daug ilgai buvo siejamos su natūralumu, organiš- 
kumu, motinyste; jų malonumai niekuomet nebuvo susieti su ma- 
šinomis. Būtent todėl „kiborgai turėtų rimčiau apsvarstyti dalinį, 
kintantį, atsitiktinį lyties ir seksualinio įkūnijimo aspektą. Socialinė 
lytis (gender) visai neprivalo būti globali tapatybė, nors ji turi ilgas 
ir gilias istorines tradicijas“ (Haraway 1991: 180). Prie panašių išva- 
dų prieina ir kitos teoretikės, pavyzdžiui, Rosi Braidotti ir Elizabeth 
Grosz. Kaip jau esu rašiusi (žr. Žukauskaitė 2011: 129-135), tiek 
Braidotti, tiek Grosz gana prieštaringai įvertino posthumanistines 
tendencijas, siejamas su Deleuze'o ir Guattari postuluojama tapsmo 
teorija: viena vertus, teigiama, jog tapsmo samprata atveria daug 
konceptualių galimybių, leidžiančių aprašyti moteriškąjį subjekty- 
vumą pozityviais terminais; kita vertus, abejojama, ar ši teorija nėra 
dar viena vyriška fantazija, siekianti užgrobti moterų teritoriją. Tad 
nors dešimtojo dešimtmečio Braidotti (19944; 1994b) ir Grosz 
(1994a; 1994b) darbuose dar esama tam tikrų abejonių, ar posthu- 
manizmas yra tinkama strategija postfeminizmui, jų pastarųjų metų 
tekstai išsklaido visas abejones. Tiek Braidotti kuriamas nomadinio 
subjektyvumo projektas, tiek ir Grosz tapsmo nesuvokiama teorija 
atsisako socialinės lyties kaip tam tikros tapatybės sampratos ir juda 
visiškos kūno disartikuliacijos, to, kas nesubjektiška ir netgi neorga- 
niška, link. 

"Tad kas yra tapsmas nesuvokiama? Įdomu, jog tiek Grosz 
(2005), tiek Braidotti (2006a) ima teigti, jog feminizmas turi atsi- 
sakyti tapsmo moterimi, grindžiamo tam tikra tapatybės sampra- 
ta, ir judėti tapsmo nesuvokiama link. Tai gana radikalus teiginys, 


turint galvoje tai, kad feministinė politika iki šiol buvo suvokiama 


kaip kova už savo tapatybės įtvirtinimą ir pripažinimą. Kaip pastebi 


Jami Weinstein, „feministės abejotų, o gal net ir visiškai prieštarautų 


idėjai, kad galutinė sėkminga feministinė strategija yra siekti savo 
išnaikinimo, - kitaip tariant, vos tik tikslas yra pasiektas, prieiname 

pakopą, kurioje feminizmas nėra reikalingas“ (Weinstein 2008: 25). 
Taigi vos tik feminizmo teorijoje apibrėžiama tam tikra seksualinė 
tapatybė, kitas žingsnis yra šios seksualinės tapatybės atsisakymas 
ir panaikinimas. „Tačiau šis panaikinimas nėra sugrįžimas į būklę, 
kai moterys apibrėžiamos per stokos sąvoką ar kaip „skirtumas nuo 
normos“, tai nėra sugrįžimas į praeities humanizmą, kurį grindžia 
slaptas ir teoriškai nereflektuojamas falocentrizmas“ (Weinstein 
2008: 25). Priešingai, šis panaikinimas reiškia, kad feminizmas 
nėra fetišistiškai prisirišęs prie užkariautos teritorijos ir gali atsi- 
naujinti kartu su šiuolaikine filosofija. Kaip teigia Grosz, „būsima- 
sis moteriškumas veikiau turėtų pripažinti, jog yra atgyvenęs, arba 
tapti visiško ar net nežmogiško (nesuvokiamo) tapsmo objektu, o 
ne laikytis tų moteriškumo formų, kaip jos buvo reprezentuotos ar 
idealizuotos, neatsižvelgiant į seksualinį skirtumą, arba kaip jos su- 
vokiamos patriarchato visuomenėje, kur jos egzistuoja iki šių dienų“ 
(Grosz 2005: 177). Siekis laikytis tapatybės, kuri jau yra atgyvenu- 
si, ir kovoti dėl pripažinimo, kuris jau pasiektas ir todėl neaktualus, 
nėra adekvatus filosofinis sprendimas. Todėl posthumanistinis fe- 
minizmas turėtų atsisakyti tapatybės sampratos ir judėti tapsmo ne- 
suvokiama link. Kaip teigia Grosz, „vietoje pripažinimo politikos, 
kai pajungtos grupės ar mažumos siekia teisėtos ir įtvirtintos vietos 
viešajame gyvenime, feministinė politika turėtų, mano įsitikinimu, 
galvoti, kaip įtvirtinti nesuvokiamumo politiką (politics of impercep- 
tibility), kuri visur paliktų savo pėdsakus ir efektus, bet niekuomet 
negalėtų būti sutapatinta su asmeniu, grupe ar organizacija. Tai ne 
matomumo, pripažinimo ar savęs įtvirtinimo politika, bet savęs pa- 
žymėjimo (self-marking) procesas, kuris susikuria per tai, kas pajun- 
gia arba paneigia subjektą. Per tai, kas nesuvokiama, sutelkiama tai, 
kas nežmogiška..“ (Grosz 2005: 194). 

Žinoma, kiekviena bent kiek politiškai angažuota feministė 
gali klausti, ar tokia tapsmo nesuvokiama politika nereiškia atsitrau- 
kimo nuo to, kas jau pasiekta, bei slapto troškimo pasitraukti iš ko- 
vos lauko ir išnykti nuo žemės paviršiaus. Tokių minčių iš tiesų kyla 

skaitant Braidotti straipsnį Tapsmo nesuvokiama etika (Braidotti 
2006a), kuriame ji konceptualizuoja tapsmą, trukmę ir tvarumą 
kaip tam tikrą etinį tikslą. Kadangi bet koks tapsmas juda tapsmo 
nesuvokiama link, Braidotti teigia, jog tapsmas nesuvokiama reiš- 
kia visišką subjekto tapatybės nunykimą ir susiliejimą su organine 
bei neorganine aplinka. „Aš manau, kad tapsmas nesuvokiama yra 
sintezės vieta, kurioje subjektas susilieja su savo aplinka, su kosmo- 
su kaip visuma. Jis žymi subjektyvumo išnykimo tašką, kuriame 
pakeičiamas gyva sampyna daugybinių ryšių, leidžiančių veikti ne 
subjektui, bet kolektyvui, ne tapatybei, bet teigiančiajam subjek- 
tyvumui, ne sąmonei, bet įtvirtinančiai sąsajai“ (Braidotti 2006a: 
154). Kitaip tariant, tapsmas nesuvokiama reiškia visišką subjekty- 
vumo nunykimą ar pertrūkį, kuris ištrina subjekto tapatybę, tačiau 
kartu susieja jį su kitais gyvais ir negyvais esiniais ir įrašo į bendrąją 
materijos trukmės ir tvermės ontologiją. Tokia tapsmo nesuvokia- 
ma interpretacija leidžia Braidotti plėtoti savąją posthumanistinės 
zoocentrinės ontologijos paradigmą, tačiau, kita vertus, akivaizdu, 
jog ši paradigma gali būti pasiekta tik numarinant sau tapatų ir api- 
brėžtą subjektą. Kaip teigia Braidotti, „iš tiesų mes, žmonės, labiau- 
siai trokštame išnykti susiliedami su amžinąja tapsmų tėkme, kurios 
išankstinė sąlyga yra subjektyvumo netektis, išnykimas ar pertrūkis. 
(...) Šis išnykimo taškas yra radikali imanencija, totalus momentas, 
kuriame, kaip ciniškai ir kartu šmaikščiai pasakė Jacgues'as Lacan'as, 
tu visiškai sutampi su savo kūnu, kitaip tariant, tampi negyvėliu“ 
(Braidotti 2006a: 153-154). Taigi tapsmas nesuvokiama reiškia 
kūno transformaciją į neorganinę materiją, gyvybės ir mirties sam- 
pyną nuolat atsinaujinančiame materialume. 

Grosz siūlo kiek kitokią strategiją - ne subjekto ištirpdymą 
per materialias sąsajas, bet subjekto pakeitimą aktyviomis jėgomis, 
energijomis ir praktikomis. Savo atsakyme kritikams ji teigia, kad 
reikia pabandyti įsivaizduoti politiką be tapatybės ir jos pripažini- 
mo dialektikos. Kaip sako Grosz, „subjektai gali būti suvokti kaip 
veiksmo ir patyrimo būdai, kaip paviršius, katalizuojantis įvykius, 

kurių subjektas nekontroliuoja, tačiau juose dalyvauja ir kurie le- 
mia, kokią istoriją ir kokią tapatybę subjektas gali turėti. Vietoje 
identifikacinio pajungimo fenomenologijos, kuri presuponuojama 
priėmus hėgelišką pripažinimo struktūrą, pajungtų žmonių politi- 
nės kovos gali būti laikomos kovomis dėl veiklos, kovomis, kurios 
veikia pragmatikos lygmeniu“ (Grosz 2002: 468). Tad užuot įvardi- 
ję savo pavergtąją poziciją kokios nors tapatybės, laukiančios pripa- 
žinimo, terminais, kovojantys subjektai turi imtis tam tikros veiklos, 
įsiveržti į tam tikrą jėgų lauką ir jame apsibrėžti per tai, ką jie veikia. 
Jėga čia suprantama nyčiškai: jėgos visuomet yra daugybinės ir dau- 
gialypės; jėgos visuomet yra įtrauktos į tapsmo procesą: jos neturi 
intencijų ir nesiekia tikslų, tačiau siekia savo jėgas padidinti ir išplės- 
ti. Jėgos siekia kiekybinio išplėtimo, tačiau kartu jos yra kokybiškai 
diferencijuotos. Jėgos nuolatos kovoja viena su kita, tačiau kartu 
jos užmezga bendradarbiavimo ryšius ir kuria asambliažus (Grosz 
2002: 469). Tad subjektyvumą turi nusakyti ne tapatybė, kurios pri- 
pažinimo geidžiama, bet jėgų ir santykių tinklas, apimantis subjek- 
tus ir objektus, socialinį ir materialų pasaulį. 

Taigi Grosz iš esmės siūlo posthumanistinę poziciją, kurios 
svarbiausias dėmuo yra beasmenių, intensyvių jėgų laukas. Teore- 
tikė teigia, jog šiuolaikinėje teorijoje ji mato dvi galimybes: „Arba 
mes sutinkame su teorija, kurioje subjektas siekia tapatybės pripa- 
žinimo per santykius, dažniausiai geismo, bet taip pat ir per identi- 
fikacijos santykius su kitais subjektais... (...) Šių kitų subjektų bu- 
vimas yra esminis Butler tapatybės suvokčiai; arba mes sutinkame 
su beasmeniškumo teorija (ir galiausiai - su „nesuvokiamumo po- 
litika“, kuri yra priešinga tapatybės politikai, tai veiksmų, o ne ta- 
patybių politika), kur nežmogiškos jėgos, jėgos, kurios yra gyvos ir 
negyvos, makroskopinės ir mikroskopinės, esančios virš ir žemiau 
žmogaus, yra pripažįstamos ir joms leidžiama užimti centrinę valios 
ir sąmonės vietą“ (Grosz 2002: 470). Tai reiškia, jog greta to, kas 
žmogiška pernelyg žmogiška, pripažįstamos ir nežmogiškos jėgos su 
jų intensyvumu, stiprumu ir intencijomis. Atsiduoti šioms nežmo- 

giškoms ir beasmeniškoms jėgoms yra daug geresnis sprendimas, 
nei laukti pripažinimo iš pono ar šeimininko. Tad feministinė po- 
litika turėtų būti organizuojama ne siekiant pono pripažinimo, bet 
atveriant kovos lauką skirtingoms individuacijoms, įtraukiant ne tik 
lytiškumo, bet ir etniškumo, klasinės segregacijos, gyvūnų ir aplin- 
kos apsaugos klausimus. Beasmeniškumo politika yra nukreipta ne 
tiek prieš pačią tapatybės sampratą, t. y. klausimą, kurios tapatybės 
turėtų būti pripažintos ir matomos, bet prieš stratifikacijos sistemą, 
kuri padalija pasaulį į molinius tapatybių segmentus ir vienas tapa- 
tybes privilegijuoja kitų atžvilgiu. Būtent pati ši stratifikacijos sis- 
tema turi būti atmesta. Kaip teigia Grosz, „jei politika save įsteigia 
kaip kovą dėl pripažinimo, kovą dėl tapatybės, kurią turi pripažinti 
kiti, užimantys socialiai dominuojančią poziciją, arba vyresnieji, su 
kuriais mus sieja abipusės pagarbos ryšiai, tokia politika iš esmės yra 
vergiška; jei tapatybė yra „naudinga fikcija“, (...) tuomet ši tapatybė 
visuomet ir iš anksto yra valdoma kito subjekto vaizdinio ir vertės“ 
(Grosz 2002: 471). Tad vietoje tapatybės pripažinimo politikos fe- 
ministės turėtų rinktis tapsmo nesuvokiama politiką, kuri tik laiki- 
nai įgytų vienokią ar kitokią individuaciją, tačiau nesiektų įsteigti 

| individų, kiekybinę ekspansiją tuoj pat transformuotų į kokybinius 
skirtumus, kovotų ne dėl pripažinimo, bet dėl galimybės kurti nau- 
jas sąjungas ir nežmogiškas sąsajas. 

Posthumanistinė filosofija ne tik persvarsto žmogiškojo kūno 
sampratą, bet ir kelia klausimą apie žmogaus ir gyvūno perskyrą. 
Arendt, Agamben'as ir Esposito atskleidžia, jog biopolitinė galia 
pačiame žmoguje siekia išskirti gyvūniškas, biologines rūšis (tai 
gali būti „laukinis“, žydas, pabėgėlis, sulaikytasis, ligonis ir t. t.) ir 
jas pašalinti iš politinės bendruomenės lauko. Kita šios problemos 
pusė - tai mūsų elgesys su tikrais gyvūnais ir jų biopolitinis išrū- 
šiavimas. Knygoje Atvertis: žmogus ir gyvūnas Agamben'as teigia, 
jog biopolitinė mašina veikia abiejomis kryptimis: ji animalizuoja 
žmogų ir humanizuoja gyvūną. Taip žmogus paverčiamas būtybe, 
kuri nėra verta gyventi, o gyvūnas yra trumpam privilegijuojamas 
išskiriant jį iš kitų gyvūnų ir paverčiant kompensacinio humaniz- 
mo subjektu. Agamben'o mintis pratęsia ir Derrida knygoje Esu gy- 
vūnas, vadinasi, egzistuoju: jis teigia, jog žmogaus privilegijavimas 
vyksta paneigus gyvūniškąją žmogaus dimensiją ir patį gyvūną. 
Vadinasi, biopolitinis galios dispozityvas nukreipiamas ir į gyvū- 
nus, kurie pasmerkiami masiniam išnaikinimui. Kitaip tariant, tiek 
žmogus, tiek gyvūnas yra pajungiami biopolitiniam išrūšiavimui. 
Biopolitiniam galios veikimui Deleuze'as ir Guattari priešpriešina 
tapsmą gyvūnu, kuris sunaikina biopolitines perskyras bei rūšines 
tapatybes. 


"Gyvūno klausimas filosofijoje 
Vis stiprėjantys gyvūnų teisių ir ekologiniai judėjimai verčia iš naujo 


suformuluoti gyvūno klausimą filosofijoje. Klasikinė filosofija nuo 
Aristotelio iki Heidegger'io postuluoja tam tikrą gyvūno tapatybę, 

kuria remiantis apibrėžia gyvūno vietą gyvybės formų hierarchijoje. 
Aristotelis teigia, jog augalams būdingas tik maitinimosi gebėjimas, 
gyvūnams — maitinimasis ir jutimas, o žmogui — maitinimasis, ju- 
dėjimas ir racionalumas (logos, kuris gali reikšti kalbą, protą, mąsty- 
mą). Kadangi gyvūnas neturi kalbos ir negali mąstyti, jis, Aristotelio 
manymu, netinkamas politiniam gyvenimui. Panašiai ir Heidegger'is 
teigia, jog akmuo yra bepasaulis, gyvūnas yra stokojantis pasaulio, 
o žmogus yra kuriantis pasaulį. Šios £losofinės hierarchijos remiasi 
supratimu, jog žmogus ir gyvūnas yra atriboti neįveikiamų skirtu- 
mų. Tačiau XIX a. pabaigos - XX a. pradžios paradigminiai pokyčiai 
biologijoje, supratimas, jog gyvūnas yra ne mechanizmas, bet save 
organizuojanti sistema, taip pat evoliucionizino įsigalėjimas skatino 
filosofus persvarstyti šiuos skirtumus. Charles'o Darvino evoliuci- 
jos teorija įtvirtino biologinį kontinuizmą, kuris išardė klasikines 
hierarchijas ir žmogų apibrėžė gyvūnų evoliucionavimo grandinėje. 
Kadangi biologijos požiūriu tarp gyvūno ir žmogaus nėra jokio es- 
minio skirtumo, galima numanyti, jog ir kiti skirtumai galbūt yra ne 
tokie radikalūs. 

Klasikinės filosofinės teorijos apibrėžė gyvūną pagal tai, ko 
jis negali: negali protauti, kalbėti, atsiverti pasauliui. Tačiau jei svar- 
biausia gyvūno ypatybe laikysime jo gebėjimą kentėti, tuomet kuo 
jis skiriasi nuo žmogaus? Turėdamas galvoje šį afektinį žmogaus 
ir gyvūno apibrėžimą, Peter 'is Singer'is teigia, jog etiniu požiūriu 
visi kenčiantys gyvūnai — tiek gyvūnai, tiek žmonės - yra lygūs. 
Toks egalitarinis modelis grindžia gyvūnų teisių projektus, kurie 
yra orientuoti į tai, jog tiek žmonės, tiek gyvūnai būtų vertinami 
vienodai ir turėtų tokias pačias teises. Geriausias tokio egalitari- 
nio modelio pavyzdys - Žmoginių beždžionių projektas (Great Ape 
Project), kuriuo siekiama suteikti žmogaus teises beždžionėms. 
Projektą inicijavo filosofai Singer'is ir Paola Cavalieri 1994 metais. 
Projekto iniciatoriai siekia, jog Jungtinės Tautos patvirtintų Žmogi- 
nių beždžionių teisių deklaraciją (Declaration of the Rights of Great 
Apes), kurioje garantuojamos trys pamatinės teisės: teisė į gyvybę, 

teisė į individualios laisvės apsaugą ir teisė nebūti kankinamam““. 
2008 metų birželio 25 dieną Ispanijos Karalystės Deputatų Rūmų 
Gamtos apsaugos komitetas pritarė rezoliucijai, kurioje palaikomas 
Žmoginių beždžionių projektas, o žmoginėms beždžionėms suteikia- 
mos pamatinės teises. Tačiau toks egalitarinis požiūris atsižvelgia 
tik į tam tikrų gyvūnų rūšių, kurios labai jau primena patį žmogų, 
teises. Deja, daugelio kitų gyvūnų rūšių, taip pat ir žmonių, neati- 
tinkančių egalitarinės vaizduotės modelio, egzistencija lieka pažei- 
džiama ir atsitiktinė. 

Tokiu atveju daug prasmingesnė strategija yra ne akcentuoti 
biologinį gyvūnų bei žmonių tęstinumą ir teigti visų gyvybės formų 
lygiavertiškumą, bet suvokti jų skirtumus. Kaip teigia Matthew Ca- 
larco, „skirtumo teoretikai verčia mus pastebėti, jog kalbėdami apie 
didelę gyvūnų įvairovę kaip apie „gyvūną“ — lyg viską, ką vadiname 
gyvūnu, būtų lengva sugrupuoti ir suprasti kaip vienintelę esmę — 
juos išimtinai diskriminuojame. (...) Antra, svarbu pastebėti, jog 
tradicinė žmogaus ir gyvūno perskyra taip pat redukuoja turtingą 
įvairovę to, ką vadiname „žmogiška būtybe“ (Calarco 2015: 38). Jei 
žmogų apibrėžiame kaip turintį kalbą, suverenumą ir laisvą valią, 
tuomet ne visi žmonės atitinką šį apibrėžimą. Dėl šios priežasties 
skirtumo teoretikai, pavyzdžiui, Derrida knygoje Esu gyvūnas, vadi- 
nasi, egzistuoju (2008)“, teigia, jog svarbu suvokti kiekvieno gyvū- 
no ir kiekvieno žmogaus skirtingumą ir singuliarumą. Derrida apra- 
šo susitikimą su savo kate vonioje: išstatytas nuogas šio singuliaraus 


34 Plačiau apie tai: http://www.projetogap.org.br/en/world-declaration- 
on-great-primates/ (Žiūrėta: 2016-05-23]. Taip pat žr.: Paola Cavalieri 
and Peter Singer, eds., The Great Ape Project: Eguality Beyond Humanity, 
New York: St. Martin's Press, 1993. 

15 | Jacgues Derrida, Lanimal gue donc je suis. Paris: Editions Galilėe, 2006. 
Pavadinime girdime nuorodą į Descartes'o frazę je pense donc je suis (mąs- 
tau, vadinasi, egzistuoju), todėl knygos pavadinimas verčiamas „Esu 
gyvūnas, vadinasi, egzistuoju“. Toliau cituojamas vertimas į anglų kalbą 
(Derrida 2008). 

gyvūno akivaizdoje, filosofas negali konceptualizuoti savęs niekaip 
kitaip, kaip tik esantį po to, kai suvokė gyvūno žvilgsnį, esantį tiek, 
kiek jis yra greta gyvūnų. Tiek žmogui, tiek gyvūnui būdingas baig- 
tinumas bei pažeidžiamumas susieja visas gyvas būtybes, tačiau 
susieja ne per tapatybę, bet per skirtumus. Derrida kaip skirtumo 
teoretikas teigia, jog tiek žmogus, tiek gyvūnas negali būti apmąs- 
tomi remiantis egalitariniu tapatybės modeliu, nes būtent pats šis 
modelis veikia kaip konceptuali prievarta kitokių - tiek žmogiškų, 
tiek gyvūniškų - subjektų atžvilgiu. Derrida teigia, jog „nėra vienos 
opocizijos tarp žmogaus ir nežmogaus; tarp skirtingų gyvų būtybių 
organizacinių struktūrų esama daugybės pertrūkių, heterogenišku- 
mų, diferencinių struktūrų“ (Derrida, Roudinesco 2004: 66). Tarp 
žmogaus ir primatų plyti skirtumo bedugnė, tačiau lygiai tokia pati 
bedugnė skiria primatus nuo kitų gyvūnų. Taigi Derrida postuluoja 
pluoštą skirtumų, tačiau neatsisako antropocentristinės pozicijos ir 
neatmeta galimybės apibrėžti, kas yra žmogus. 

Dar vieną teorinę srovę sudarytų teoretikai, kurie taip pat 
postuluoja daugybę skirtumų tarp įvairių gyvybės formų, tačiau at- 
sisako šiuos skirtumus diferencijuoti kaip žmogaus skirtumus arba 
gyvūno skirtumus. Calarco šias teorijas vadina neapibrėžtumo (in- 
distinction) teorijomis, pasiskolindamas šį terminą iš Deleuze'o. Su 
egalitariškai orientuotomis tapatybės teorijomis šią srovę sieja tai, 
kad čia taip pat teigiamas tam tikras biologinis tęstinumas, tačiau 
akcentuojamas ne tam tikrų gyvūnų panašumas į žmogų, t. y. ne 
tam tikras išplėstas humanizmas, bet, priešingai, kiekvienos gyvos 
būtybės singuliarumas ir unikalumas. Šiuo požiūriu neapibrėžtumo 
teoretikai artimi ir skirtumo filosofams, tačiau, priešingai nei pas- 
tarieji, neapibrėžtumo teoretikai galutinai atsisako antropologinės 
perspektyvos. Kaip teigia Calarco, nors „neabejotinai teisinga yra 
kritikuoti tradicinę žmogaus ir gyvūno perskyrą kaip redukuojan- 
čią skirtumus, tačiau visgi nėra aišku, ar geriausias būdas įveikti šią 
perskyrą yra pakeisti ją smulkesnėmis, daugybinėmis ir komplikuo- 
tomis perskyromis. Galbūt daug veiksmingiau būtų atsisakyti šios 

perskyros bei antropologinio skirtumo ir - bent trumpam - pamė- 
ginti išplėtoti alternatyvias minties linijas?“ (Calarco 2015: 50). To- 
kia minties alternatyva Calarco laiko neapibrėžtumo (indistinction) 
teoriją, kurią sieja su Agambeno ir Deleuze“o filosofija. Tačiau tarp 
Agamben'o ir Deleuze'o filosofinių pozicijų esama didelių skirtumų. 
Agamben'as teigia, jog antropologinė mašina niekuomet nesiliauja 
ne tik skirti žmogaus ir gyvūno, bet - svarbiausia — skirti ir paties 
žmogaus žmogiškojo gyvūniškumo (zd2), ir žmogaus politinio gy- 
venimo (bios). Agamben'as iš tiesų teigia, jog žmogaus animaliza- 
vimas ir gyvūno humanizavimas sukuria tam tikrą neapibrėžtumo 
zoną, tačiau būtent ši neapibrėžtumo zona yra biopolitikos veikimo 
prielaida, o ne siekiamybė, kaip teigia Calarco. Nors Agamben'as 
kalba, kad antropologinė mašina turi būti sustabdyta, jis niekuomet 
nekelia paties gyvūno klausimo, bet visuomet svarsto gyvūnišku- 
mą, glūdintį pačiame žmoguje. Deleuze'as, priešingai, postuluoja 
tapsmą gyvūnu, destabilizuojančiu tiek žmogaus, tiek gyvūno ta- 
patybę ir atveriančiu galimybę įvairioms tarprūšinėms transfor- 
macijoms. Taip Deleuze'o teorija atveria postantropocentrinę ir 
posthumanistinę perspektyvą, kai teigiamas visų gyvybės formų 
lygiavertiškumas bei pažeidžiamumas. Deleuzeo postuluojamas 
tarprūšinis neapibrėžtumas yra ne biopolitikos veikimo prielaida, 
bet veikiau pasipriešinimo biopolitikai galimybė. Šiame skyriuje pa- 
bandysiu išsamiau paanalizuoti Agamben'o, Derrida bei Deleuze'o 
gyvūniškumo sampratas ir atskleisti, kaip jos koreliuoja su posthu- 
manistine teorija. 


Agamben'as: kas yra politinis gyvūnas? 
"Irečiajame skyriuje aptarėme Agamben'o biopolitikos sampratą, 
kuri parodo, jog politinė galia nuolat stengiasi įdiegti perskyrą pačia- 


me žmogųje, atskirdama tai, kas yra žmogiška ir politiškai manipu- 
liuojama (bios), ir tai, kas neatitinka žmogiškumo kategorijos (z6ė), 

todėl turi būti pašalinta iš politiškumo lauko. Tačiau kaip ši perskyra 
tarp žmogiškumo ir gyvūniškumo, aptinkama pačiame žmoguje, re- 
zonuoja su žmogaus siekiu humanizuoti gyvūnus? Knygoje Atver- 
tis: žmogus ir gyvūnas (2004)** Agamben'as šią perskyrą apibrėžia 
kaip „antropologinę mašiną“ ir teigia, jog ši mašina funkcionuoja 
animalizuodama žmogų ir humanizuodama gyvūnus (Agamben 
2004: 37). Agamben'as teigia, jog mūsų kultūroje veikia dvi antro- 
pologinės mašinos formos - tiek ikimodernioji, arba istorinė, tiek ir 
modernioji. Modernioji antropologinė mašina veikia išskirdama ir 
pašalindama nepakankamai žmogiškas būtybes, kitaip tariant, ani- 
malizuodama tuos žmones, kurie neatitinka biopolitinio dispozity- 
vo, pavyzdžiui, žydus arba komos ištiktus ligonius. Ikimodernioji, 
arba istorinė, antropologinė mašina veikia priešinga kryptimi - ji 
humanizuoja gyvūnus: tai žmogus-beždžionė, enfant sauvage, taip 
pat vergai, barbarai, ir - galėtume pridurti - dabartiniai pabėgėliai. 
Galėtume teigti, kad jau minėtas Žmoginių beždžionių projektas rodo 
pastangas animalizuoti tam tikrus gyvūnus ir jiems pritaikyti žmo- 
gaus teisių modelį (tai teisės į gyvybę, į individualios laisvės apsaugą 
bei teisė nebūti kankinamam). Tačiau paradoksalu, jog tuo pat metu 
ši antropologinė mašina negailestingai atima šias teises iš žmonių, 
kurie nėra apsaugoti valstybės ir pilietybės institucijų. Čia galime 
paminėti migracijos centrą Lampedūzos saloje (kaip ir daugybę 
kitų migracijos centrų Europoje), kuriame uždaromi pabėgėliai iš 
Šiaurės Afrikos ir Viduržemio jūros šalių (daugiausia iš Sirijos, So- 
malio ir Eritrėjos), žinoma, tuo atveju, jei jie nenuskęsta keliaudami 
palaikiais žvejų laivais. 2013 metų gruodžio 18 dieną iš šio centro 
buvo paviešintas vaizdo įrašas, kuriame matoma, kaip žiemos metu 
nuogai išrengti vyrai purškiami dezinfekciniu skysčiu.“ Vienas iš pa- 


36 Giorgio Agamben. Laperto: Luomo e lanimale, Torino: Bollati Boringhie- 
ri, 2002. Toliau cituojamas vertimas į anglų kalbą (Agamben 2004). 

37 Plačiau apie tai: http://rt.com/news/italy-migrants-lampedusa-video- 
432/ [Žiūrėta: 2016-05-23]. 

bėgėlių, prisistatęs kaip Khalid'as, žurnalistams teigė, jog centre su 
jais buvo elgiamasi kaip su „gyvuliais“. Nors pagal tarptautinę teisę 
persekiojami pabėgėliai turi teisę gauti prieglobstį saugioje terito- 
rijoje, tačiau kadangi dauguma šių pabėgėlių neturi jokių asmens 
dokumentų, jų imigracija laikoma nelegaliu veiksmu ir prilyginama 
kriminaliniam nusikaltimui. 

Šie du pavyzdžiai demonstruoja, kad „antropologinė maši- 
na“ veikia nuolat perkeldama ribą tarp gyvūno ir žmogaus: ji arba 
humanizuoja gyvūnus (Žmoginių beždžionių projekto atveju), arba 
animalizuoja žmogų (migracijos centro atveju). Kaip teigia Agam- 
ben'as, „antropologinė mašina“ apibrėžia ne tik ikimoderniąją ir 
moderniąją, bet ir mūsų šiuolaikinę kultūrą: „Tiek, kiek tai liečia 

į žmogaus kūrimą pasitelkiant priešpriešas žmogus — gyvūnas, žmo- 
giška - nežmogiška, mašina neišvengiamai veikia kaip pašalinimas 
2 (kuris visuomet jau yra paėmimas į nelaisvę) ir įtraukimas (kuris 
i visuomet jau yra ir pašalinimas). Kadangi kiekvieną kartą iš anks- 
to presuponuojama tai, kas žmogiška, mašina iš tikrųjų kuria tam 
tikrą išimties, neapibrėžtumo būklę, kurioje išorė yra ne kas kita 
kaip vidaus pašalinimas, ir vidus savo ruožtu yra ne kas kita, kaip 
išorės įtraukimas“ (Agamben 2004: 37). Perskyra tarp to, kas žmo- 
giška ir nežmogiška — gyvuliška produkuoja skirtingas išimties bū- 
kles ir išimties zonas: nors gyvūnas humanizuojamas, jis laikomas 
tam tikroje zonoje (rezervatas, zoologijos sodas), panašiai kaip ir 
animalizuojamas žmogus uždaromas pabėgėlių ar koncentracijos 
stovykloje. Ši išimties zona yra tokia vieta, kurioje galia ima veik- 
ti išskirdama, apibrėždama ir aptverdama nuogą gyvybę. „Kaip ir 
kiekviena išimties būklė, ši zona iš tiesų yra visiškai tuščia, ir tikrai 
žmogiška būtybė, kuri turi ten atsidurti, yra nepaliaujamai atnau- 
jinamo sprendimo vieta, kurioje vis iš naujo perstumdoma cezūra 
ir jos artikuliacija. Tai, kas iš to atsiranda, nėra nei gyvūniška, nei 
žmogiška gyvybė, bet gyvybė, atskirta pati nuo savęs, nuoga gyvybė“ 
(Agamben 2004: 38). Kitaip tariant, „antropologinė mašina“ ne tik 
atskiria žmogų ir gyvūną, bet ir pačiame žmoguje išranda biologinę 

dimensiją, kurią galima valdyti politiniu sprendimu. Kaip teigia Ca- 
larco, Agamben'o darbai padeda suvokti, jog perskyra tarp žmogaus 
ir gyvūno visuomet yra politinis ir etinis klausimas: „Ši perskyra ne 
tik atveria galimybes eksploatuoti nežmogiškus gyvūnus arba tuos, 
kurie laikomi nepakankamai žmogiškais (...), bet ir sukuria sąlygas 
šiuolaikinei biopolitikai, kurioje vis daugiau „biologinių“ ir „gyvū- 
niškų“ žmogiškojo gyvenimo aspektų atsiduria valstybės ir juridi- 
nės tvarkos žinioje“ (Calarco 2008: 94). 

Kartu Agambeni'as pabrėžia, jog žmogaus ir gyvūno persky- 
ros klausimas jokiu būdu nėra naujas filosofijos istorijoje. Aristote- 
lis gyvybe vadino mitimo, augimo ir nykimo procesus, kurie vyksta 
savaime, ir teigė, jog skirtingi gyviai pasižymi skirtingais sugebėji- 
mais: augalams būdingas maitinimosi sugebėjimas, gyvūnams — 
judėjimas ir jutimas, žmonėms - sugebėjimas protauti ir mąstyti. 
Greta šios klasifikacijos Aristotelis pridėjo ir savo garsųjį apibrėži- 
mą, jog žmogus yra „politinis gyvūnas“. Agamben'as prisimena ir 
Heidegger'io suformuluotą žmogaus ir gyvūno perskyrą, kuri at- 
sikartoja skirtingo laikmečio Heidegger'io tekstuose. 1929-1930 
metais Heidegger'is Freiburgo universitete skaitė kursą, pavadintą 
Pamatinės metafizikos sąvokos: pasaulis, baigtinumas, vienatvė, kuria- 
me pateikiama savotiška gyvybės formų klasifikacija: Heidegger'is 
teigia, jog „akmuo yra bepasaulis (welilos); gyvūnas yra stokojan- 
tis pasaulio (weltarm); žmogus yra kuriantis pasaulį (weltbilden)“ 
(cituota iš: Agamben 2004: 51). Gyvūnas veikia savo aplinkoje, 
tačiau pasaulis jam niekuomet nėra duotas kaip nepaslėptis. Gyvū- 
nas yra užvaldomas savo aplinkos, jis yra šios aplinkos belaisvis. Tai 
reiškia, jog gyvūnui negalima nei kitų esinių, nei jo paties esaties 
atvertis ( Offenbarkeit). Po dešimtmečio skaitytame kurse Parmeni- 
das, Heidegger'is, analizuodamas Rilke Duino elegijas, pakartoja tą 
pačią tezę apie tai, jog pasaulio atvertis pasirodo būtent žmogui, o 
ne gyvūnui: „Augalas ir gyvūnas priklauso nuo kažko anapus savęs, 
niekuomet negalėdami „matyti“ nei vidaus, nei išorės, t. y. negalė- 
dami matyti savo nepaslėpties laisvoje būtyje. Nei akmuo, nei tuo 

labiau lėktuvas negali pakilti iki saulės ir džiaugtis ja lyg vieversys, 
tačiau net ir vieversys nemato atverties“ (cituota iš: Agamben 2004: 
58). Kita vertus, Būtyje ir laike analizuodamas nuobodulio struktū- 
rą, Heidegger'is pastebi, jog nuobodulio būklėje esame užvaldomi 
kasdienybės daiktų lygiai taip pat, kaip ir gyvūnas yra užvaldomas 
savo aplinkos. Kaip teigia Agamben'as, „būtent dėl šios priežasties 
nuobodulys parodo netikėtą Dasein ir gyvūno artumą. Apimtas nuo- 
bodulio, Dasein yra atsidavęs kažkam (ausgeliefert), kas nepasirodo, 
panašiai kaip ir gyvūnas, kuris, būdamas nelaisvėje, yra išstatomas kaž- 
kam (hinausgesetzt), kas nepaslėpta“ (Agamben 2004: 65). Kitaip 
tariant, analizuodamas Heidegger'io tekstus, Agambenas nuolat 
pabrėžia Dasein ir gyvūno gretimumą, taip pat ir jų egzistencijos 
į tęstinumą „įmestumo“ sąlygomis. 

Tačiau kas yra ta Heidegger'io aprašyta atvertis ir kodėl būtent 
ji laikoma ta riba, atskiriančia žmogų ir gyvūną? Ar nėra taip, kad 
pasaulis ir atvertis žmogui pasirodo tik su sąlyga, kad jis išskiria savo 
gyvūniškumą ir nuo jo atsiriboja, kitaip tariant, žmogaus atverties są- 
lyga yra atvirumas gyvūno neatverčiai, nepaslėpčiai ir nelaisvei. Kaip 
teigia Agamben'as, „atvertis yra ne kas kita kaip gyvūno neatverties 
[suvokimas]. Žmogus suspenduoja savo gyvūniškumą ir taip atve- 
ria „laisvą ir tuščią“ zoną, kurioje gyvybė yra pagriebiama ir aplei- 
džiama (ab-bandonata) išimties zonoje“ (Agamben 2004: 79). Nors 
Agambenas to tarsi eksplicitiškai nepasako, galime daryti išvadą, 
jog būtent žmogaus atliekamas savojo gyvūniškumo suspendavimas 
sąlygoja, kad tuščioje vietoje atsiranda nauja gyvūniškumo rūšis — 
nuoga gyvybė, kurios užgrobimu ir valdymu išgarsėjo dvidešimtasis 
amžius. Taigi „antropologinė mašina“ ne tik humanizuoja gyvūnus ir 
animalizuoja žmogų, įdiegdama gyvūniškumą pačiame žmoguje, bet 
ir sukuria naują gyvybės formą — disponuojamą gyvybę, kuri dvide- 
šimtajame amžiuje imama eksploatuoti beprecedenčiu mastu. 

Agamben'as trumpai užsimena, jog mūsų tikslas yra ne tik 
perprasti „antropologinės mašinos“ veikimą, bet ir bandyti ją su- 
stabdyti. Tačiau kaip tai turėtų būti padaryta, deja, lieka neaišku. 

Reikėtų konstatuoti, jog Agamben'as koncentruojasi tik į „antropo- 
loginės mašinos“ veikimo pasekmes žmogui, tačiau gyvūno gyvybė 
jo tekstuose lieka neapmąstyta. Gyvūnas kaip toks niekuomet ne- 
patenka į mesianistinės Agamben'o politikos horizontą. Kaip teigia 
Dominick'as LaCapra, gyvūnai Agambeno raštuose nėra „aprašo- 
mi kaip sudėtingos, diferencijuotos gyvos būtybės, bet, priešingai, 
funkcionuoja kaip abstraktus filosofinis topos“ (LaCapra 2009: 166). 
Agamben'as nekelia politiškai angažuotų klausimų, pavyzdžiui, „ko- 
kiu mastu tam tikri gyvūnai, įtraukti į pramoninį veisimą ar ekspe- 
rimentus, galėtų būti suvokiami kaip nuoga, neapsaugota gyvybė“ 
(LaCapra 2009: 172). Galime teigti, jog Agamben'as konceptuali- 
zuoja gyvūniškumą tik atsižvelgdamas į žmogų, todėl vis dar lieka 
antropocentrinėje paradigmoje. 


Derrida: esu gyvūnas, vadinasi, egzistuoju 


Taigi Agamben'as, apmąstydamas praktinę ir politinę žmogaus ir 
gyvūno atskyrimo paslaptį, iš esmės atskleidžia, jog ši perskyra yra 
dirbtinai įdiegiama ir vėliau palaikoma biopolitinio aparato, o Der- 
rida eina dar toliau ir konstatuoja negalimybę atskirti žmogiškumo 
ir gyvūniškumo sričių. Knygoje Esu gyvūnas, vadinasi, egzistuoju, ku- 
rios pavadinimas ironiškai perfrazuoja garsiąją karteziškąją formu- 
luotę „mąstau, vadinasi, egzistuoju“ (je pense donc je suis), Derrida 
taip pat permąsto Heidegger'io tezes apie gyvūniškumą. Derrida 
teigia, jog apibrėžiant akmens, gyvūno ir žmogaus perskyrą, svar- 
biausias čia yra pasaulio klausimas: ar teigdamas, jog gyvūnas sto- 
koja pasaulio, o žmogus - jį kuria, Heidegger'is yra visiškai tikras, 
jog Dasein ir būtis pasaulyje gali visiškai atsiriboti nuo gyvūnišku- 
mo? Heidegger'io teigimu, svarbiausias skirtumas tarp gyvūno ir 
žmogaus yra tas, jog gyvūnui jis pats ir kiti esiniai nepasirodo savo 
būtyje „kaip tokie“, kitaip tariant, gyvūnui nepasiekiama pati „kaip 
tokio“ struktūra („als“-Struktur). Kadangi gyvūnui esiniai nepasiro- 

do „kaip tokie“, teigiama, jog gyvūnas nežino, kaip leisti esiniams 
būti; gyvūnas visuomet užmezga naudingumo, perspektyviškumo 
santykį, tačiau neleidžia daiktui būti tokiam, koks jis yra. Tačiau, 
klausia Derrida, kaip galime įrodyti, jog žmogui esiniai pasirodo 
būtent „kaip tokie“? Kaip teigia Derrida, esame „priversti paklausti, 
ar žmogus, ar pati žmogiška būtybė turi „kaip tokio“ (struktūrą)?“ 
(Derrida 2008: 159-160). 

Čia turime pasiaiškinti, ką reiškia leisti esiniams būti, leisti būti 
nepriklausomai nuo intereso ar perspektyvos? Juk jau Nietzsche tei- 
gė, jog kiekviena pozicija implikuoja tam tikrą perspektyvą, tad kaip 
gali būti įmanomas neperspektyviškas santykis? Derrida teigia, jog 
toks santykis galimas tik tuomet, kai pašalinama žmogiškoji pozi- 
cija, t. y. „kaip tokio“ struktūra atsiveria tik tuomet, kai pašalinamas 
subjektas. „Susisieti su daiktais tokiais, kokie jie yra savyje, — tarki- 
me, jei tai būtų įmanoma, - reiškia suvokti juos tokius, kokie jie yra, 
tokius, kokie jie būtų, net jei manęs nebūtų. (...) Būtent todėl mirtis 
yra tokia svarbi skiriamoji linija; būtent dėl savo mirtingumo ir gali- 
mybės numirti galime leisti esiniams būti tokiems, kokie jie yra man 
nesant... Tačiau ar žmogus iš tiesų gali tai atlikti?“ (Derrida 2008: 
160). Savo ruožtu galime paklausti, ar baigtinumas ir mirtingumas 
nėra ne tik žmogaus, bet ir bet kurios gyvos būtybės, taip pat ir gy- 
vūno, bruožas? Ar pats gyvybės (o kartu ir mirtingumo) principas 
nereiškia, jog gyvai būtybei „kaip tokio“ struktūra neegzistuoja? To- 
kiu būdu Derrida visiškai naujai performuluoja gyvūno klausimą fi- 
losofijoje. Visa klasikinė filosofija, nuo Aristotelio iki Heidegger'io, 
priklauso antropocentrinei paradigmai, o Derrida (kartu su Deleu- 
ze'u ir Guattari) atveria biocentrinę perspektyvą. Iki šiol gyvūnai 
būdavo apibrėžiami žmogaus atžvilgiu per tam tikrą negebėjimą 

" (kalbėti, naudotis įrankiais, atsiverti būčiai), o Derrida teigia, jog 
tik pripažinę savo kūnišką pažeidžiamumą ir gyvūniškumą, galime 
save laikyti žmonėmis. 

Šis perspektyvos pakeitimas kartu kelia klausimą, ar vis dar 
galime pagrįstai kalbėti apie gyvūnus žmogaus teisių terminais, 

kitaip tariant, ar pats žmogaus teisių modelis gali būti taikomas gy- 
vūnams. Derrida iškelia šį klausimą teigdamas, jog „pageidautina 
neįtraukti šios žmogaus ir gyvūno santykio problemos į jau egzistuo- 
jantį juridinį modelį“ (Derrida, Roudinesco 2004: 74). Derrida tei- 
gia, kad žmogaus teisių modelis remiasi karteziškąja subjektyvumo 
samprata, kuri subjektą apibrėžia per sąmonės, suverenumo, valios, 
laisvės, kalbos sampratas. Būtent dėl šios priežasties žmogaus teisės 
negali būti perkeliamos gyvūnams, nes taip gyvūnai yra pajungiami 
humanizavimo paradigmai ir šiuo požiūriu patiria jau ne tik fizinę, 
technologinę, cheminę, bet ir konceptualinę prievartą. Taigi čia su- 
siduriame su problema, kai, siekdami „išlaisvinti“ gyvūnus, gyvūnų 
teisių aktyvistai remiasi tuo pačiu antropocentriniu modeliu, kuris 
ir sąlygojo esamą gyvūnų prievartą. Kaip teigia Calarco, „esama tam 
tikros ironijos, kai gyvūnų teisių teoretikai ir gyvūnų gynėjai pasi- 
telkia klasikinius humanistinius ir antropocentrinius kriterijus, siek- 
dami garantuoti gyvūnams tam tikras teises ir apsaugoti juos nuo 
kančių, nes būtent šie kriterijai buvo istoriškai įtvirtinti, kad pateisintų 
prievartą prieš gyvūnus“ (Calarco 2008: 128). 

Kita problema, kuri iškyla žmogaus teisių modelį perkeliant 
gyvūnams, yra pavojus vėl imtis tam tikro biopolitinio rūšiavimo 
nusprendžiant, kurie gyvūnai yra labiau vertingi, o galbūt netgi ver- 
tingesni už tam tikrus žmones. Pavyzdžiui, egalitarinių teorijų adep- 
tas Singer 'is neabejodamas gina žmoginių beždžionių teises, tačiau 
kvestionuoja neįgalaus kūdikio teisę gyventi (Singer 2000: 162). 
Taigi matome, kad egalitarinis modelis visuomet veda į biopolitinį 
išrūšiavimą, kad vadinamosios žmogaus teisės visuomet veikia kito 
sąskaita, todėl jos „sietinos ne su teisingumu ir užuojauta, bet su 
„privilegijavimo sistema“ ir tuo, kas ką gauna šioje sistemoje“ (Wol- 
fe 2013: 17). Žinoma, tai nereiškia, jog gyvūno klausimas flosofijo- 
je neturėtų būti svarstomas, tačiau akivaizdu, kad vis dar stokojame 
sąvokų, per kurias šis klausimas galėtų būti tinkamai suformuluotas. 
Pokalbyje su Elisabeth Roudinesco Derrida teigia, jog „šiuo mo- 
mentu turime apsiriboti tuo, kad išsiaiškintume jau egzistuojančias 

įstatymo (droit) taisykles. Tačiau neišvengiamai reikės persvarstyti 
šio įstatymo istoriją ir suvokti, kad nors gyvūnai ir negali būti anali- 
zuojami remiantis tokiomis sąvokomis kaip pilietis, su kalba susijusi 
sąmonė, subjektas ir t. t., vis dėlto jie nėra visiškai be „teisių“. Veikiau 
pats teisių konceptas turi būti permąstytas“ (Derrida, Roudinesco 
2004: 74). 

Derrida dar kartą sugrįžta prie žmogaus teisų problemos 
knygoje Esu gyvūnas, vadinasi, egzistuoju, kurioje jis aptaria 1989 
metų Visuotinę gyvūnų teisių deklaraciją ir klausia, ar pati „teisės“ 
sąvoka čia yra tinkama ir adekvati (Derrida 2008: 87-88). Sekda- 
mas Kant'u, Derrida teigia, jog žmogaus teisių sąvoka yra neatsie- 
jama nuo tam tikros subjekto sampratos, kuri implikuoja ne tik 
teises, bet ir pareigas. „Kant'as numato pertrūkį tarp šios subjek- 
to subjektyvumo koreliacijos tik dviem atvejais: vergo, kuris turi 
pareigas, bet neturi teisių, ir Dievo, kuris turi visas teises, bet nėra 
saistomas pareigų“ (Derrida 2008: 99—100). Kitaip tariant, nega- 
lime perkelti žmogaus teisių sampratos gyvūnams ir tuo pat metu 
nepajungti jų pareigoms, nepaversti jų pseudožmogišku subjektu. 
Perkeldami žmogaus teisių modelį gyvūnams atliekame konceptua- 
lios prievartos aktą ir paverčiame juos racionaliu, liberaliu ir autono- 
mišku subjektu. 

Žmogaus teisių diskursas neatsiejamas ne tik nuo pareigų, 
bet ir nuo galios sampratos, kitaip tariant, žmogaus teisės dažniau- 
siai atitenka tiems subjektams, kurie jau disponuoja galia. Tačiau 
gyvūnus apibrėžia ne galia, bet veikiau negalėjimas ar negebėjimas 
(protauti, kalbėti ir t. t.). Derrida reikšmingai performuluoja šią ga- 
lios ir gyvūniškų (ne)gebėjimų opoziciją. Derrida atkreipia dėmesį į 
Jeremy Benthamą, kuris pasiūlė pakeisti klausimo apie gyvūnus po- 
„būdį. „Bentham'as pasakė kažką panašaus į tai: turime klausti ne to, 
ar gyvūnai gali protauti, mąstyti, kalbėti ir t. t., kitaip tariant, ne to, 
ko klausiame savęs (nuo Aristotelio iki Descartes'o, nuo Descartes'o 
iki Heidegger'io, Levino ir Lacan'o...). Pirmas ir svarbiausias turėtų 
būti klausimas, ar gyvūnai geba kentėti“ (Derrida 2008: 27). Taigi 

klausimas apie galėjimą arba gebėjimą, kitaip tariant, klausimas apie 
galias (pouvoirs) yra performuluojamas į negalėjimo ar negebėjimo 
(impouvoir) klausimą. Tad kas gi yra šis negalėjimas ir kaip galime 
jį aprašyti? Kaip teigia Derrida, „gebėti kentėti jau nebėra galia; tai 
galimybė be galios, negalimybės galimybė. Čia glūdi mirtingumas — 
kaip pats radikaliausias būdas mąstyti baigtinumą, kuriuo mes dali- 
jamės su gyvūnais, mirtingumas, kuris priklauso gyvybės baigtinu- 
mui.“ (Derrida 2008: 28). Kitaip tariant, būtent pažeidžiamumas 
ir mirtingumas susieja mus su kitomis gyvomis būtybėmis. Šiuo 
požiūriu ne teisės (galia), bet negalėjimas (apsiginti nuo skausmo, 
jo išvengti) turėtų sukurti teorinį pagrindą, kuris leistų apsvarstyti 
mūsų sąsają su gyvūnais. 

Būtent šis negalėjimo išvengti skausmo, negalios motyvas 
leidžia suvokti, jog gyvūnas taip pat yra biopolitikos objektas, kad 
jo gyvybė taip pat yra kontroliuojama ir užgrobiama. Būtent šis 
biopolitinis dispozityvas įgalina precedento neturinčią prievartą, 
kurią patiria gyvūnai, auginami ir veisiami pramoniniu būdu. Der- 
rida teigia, jog ši prievarta gyvūnų atžvilgiu galėtų būti pavadinta 
„pačiu baisiausių genocidu“ (Derrida 2008: 26). Žinoma, šis eks- 
travagantiškas palyginimas tuoj pat sulaukė pasipriešinimo iš žydų 
bendruomenės. Tačiau, kaip pastebi Wolfe'as, Derrida, pats būda- 
mas iš Alžyro kilęs žydas, puikiai suvokia, koks sudėtingas ir kartu 
rizikingas yra šis palyginimas (Wolfe 2013: 44). Derrida teigia, kad 
jei pagalvosime apie tai, kaip šie gyvūnai yra auginami ir veisiami 
pasitelkiant naujausias technologijas, o vėliau masiškai žudomi, 
tuomet genocido terminas nepasirodys toks nepriimtinas (Derrida, 
Roudinesco 2004: 73). Derrida manymu, „nereikėtų nei piktnau- 
džiauti genocido figūra, nei per greitai laikyti ją išaiškinta. Ji tampa 
vis labiau komplikuota: tam tikrų rūšių naikinimo procesas vis dar 
tebevyksta, tačiau jis pasirodo kaip dirbtinio, pragariško, virtualiai 
nepabaigiamo išgyvenimo organizavimas ir eksploatavimas...“ 
(Derrida 2008: 26). Čia galime pastebėti, kad masinis pramoninis 
gyvūnų veisimas keistai iliustruoja Foucault ištarmę, jog senąją su- 

vereno teisę atimti gyvybę pakeitė nauja teisė „priversti gyventi ir 
leisti numirti“. 


Kitaip tariant, gyvūnai nėra tiesiog naikinami; dabar jie dirb- 
tinai priverčiami gyventi nepakeliamomis sąlygomis, tam pasitelkus 
farmakologines ir genetines manipuliacijas. Šis „gyvūnų genocidas“, 
Derrida teigimu, pranoksta bet kurio istorinio genocido žiaurumus: 
„Įsivaizduokime, pavyzdžiui, jei užuot siuntę žmones į dujų kameras 
ir krosnis, (tarkime, nacių) gydytojai ir genetikai nuspręstų organi- 
7uoti perteklinį žydų, romų ir homoseksualų produkavimą ir daugi- 
nimą naudodami dirbtinį apvaisinimą, kad nuolatos dauginami ir vis 
geriau maitinami jie galėtų būti vis gausiau tiekiami tam pačiam pra- 
garui, prievartiniams genetiniams eksperimentams ir išnaikinimui 
dujomis bei ugnimi“ (Derrida 2008: 26). Ši klaiki fantazija, pasak 
Derrida, turėtų padėti suvokti, kokia industrinė, mechaninė, chemi- 
nė, hormoninė ir genetinė prievarta yra vykdoma gyvūnų atžvilgiu, ir 
priverstų keisti tiek mūsų kasdienę elgseną, tiekir persvarstyti gyvūno 
problemą filosofijoje. Kitaip tariant, biopolitinė gyvybės manipuliavi- 
mo paradigma nėra tik išimtis iš normalaus politikos funkcionavimo 
(kaip buvo nacių atveju), bet sudaro pačią politinio veiksmo esmę. 
Kaip teigia Wolfe'as, „būtent šios praktikos, kurios leidžia maksima- 
liai sustiprinti gyvybės bei mirties kontrolę ir kurios „priverčia gy- 
venti; Foucault žodžiais tariant, pasitelkdamos eugeniką, dirbtinį 
apvaisinimą ir selekciją, farmakologinį poveikį, skiepijimą ir kita, yra 
kaip niekada anksčiau biopolitinėje istorijoje plačiai pasitelkiamos 
industrializuotam gyvūnų auginimui. Manau, jog šiandien būtent 
„gyvūnas“ — beprecedenčiu mastu žmonijos istorijoje - tampa pir- 
minės dispozityvo formos pasireiškimo vieta ir veidu, rodančiu jo 

nenumatomas, košmariškas pasekmes“ (Wolfe 2013: 46). 
' Šių biopolitinių manipuliacijų kontekste Ispanijos Karalystės 
Deputatų Rūmų sprendimas pritarti Žmoginių beždžionių projekto 
deklaracijai atrodo ne tik ironiškai, bet ir komiškai. Kaip teigia Wol- 
teas, čia susiduriame su savotiška išimties logika, kai gyvūnams, kurie 
yra „rasiniu požiūriu“ mums artimi, suteikiamos teisės ir tam tikra 

apsauga, o visos kitos rūšys pasmerkiamos „gyvūnų genocidui“ 
(Wolfe 2013: 104). Kita vertus, dabartinė migracijos krizė ir nepa- 
liaujamai tveriami vis nauji migracijos centrai verčia klausti, ar pa- 
matinės teisės — teisė į gyvybę, teisė į laisvę ir teisė nebūti kankina- 
mam - užtikrinamos kiekvienai žmogiškai būtybei. Šie pavyzdžiai 
parodo, jog biopolitikos paradigmoje riba tarp humanizuoto gyvū- 
no ir animalizuoto žmogaus nuolat perkeliama, kitaip tariant, tą ribą 
įsteigia įstatymas, kuris, kaip atskleidžia Derrida savo ankstyvajame 
tekste Prieš įstatymą, visuomet pasirodo kaip paslaptis ir paradoksas 
(Derrida 1992: 187). Kaip teigia Wolfe'as, „viena stipriausių biopo- 
litinės minties įžvalgų yra kelti šį nepatogų klausimą: jei perskyrą 
nustato taisyklės ir įstatymai (...), vadinasi, gyventi biopolitikos 
sąlygomis reiškia gyventi situacijoje, kurioje mes visi visuomet jau 
esame (potencialūs) „gyvūnai“ prieš įstatymą...“ (Wolfe 2013: 10). 

Taip performuluotas gyvūno klausimas gali būti apmąstomas 
ne per žmogaus ir gyvūno priešpriešą, bet kaip tam tikras daugialy- 
pių gyvybės formų tęstinumas. Panašiai kaip nėra vieno ir universa- 
laus žmogaus, lygiai taip pat nėra vieno ir universalaus gyvūno. Kaip 
teigia Derrida, užuot kalbėję apie „gyvūną“ ar „gyvūno gyvybę“, 
turime pripažinti, kad „visuomet jau esama heterogeniško gyvybės 
daugialypumo arba, tiksliau, (...) daugialypio santykių organizavi- 
mo tarp to, kas gyva ir negyva..“ (Derrida 2008: 31). Ši daugialypė 
organizavimo įvairovė tampa sunkiai išskaidoma į organinius ir ne- 
organinius, gyvus ir negyvus darinius. Vadinasi, žmogiškoji gyvybė 
taip pat negali būti išskirta iš heterogeniškų ir daugialypių gyvybės 
formų kontinuumo. Kaip teigia Calarco, „jei tai, ką vadiname „gy- 
vūno gyvybe“, sudaro „heterogeniškas daugialypumas“ ir organinių 
bei neorganinių gyvybės formų „santykių organizavimo daugialy- 
pumas“, tuomet kokiu požiūriu galima neįveikiama perskyra tarp 
žmogaus ir gyvūno? Ar „žmogiškosios būtybės“ nepriklauso šiam 
būtybių ir santykių daugialypumui?“ (Calarco 2008: 142). Būtent 
šie klausimai verčia įveikti žmogaus ir gyvūno perskyrą ir atsisakyti 
antropocentrinės humanistinės perspektyvos. 

Deleuze'as ir Guattari: tapsmas gyvūnu 


Derrida įvardytas gyvybės formų daugialypumas yra svarbiausia De- 
leuzeo ir Guattari knygos Tūkstantis plokštikalnių tema. Deleuze'as ir 
Guattari aiškiai polemizuoja su antropocentrine humanistine ideo- 
logija, kuriai priešpriešina daugialypio tapsmo sampratą: „tapsmas 
ir daugialypumas yra vienas ir tas pats dalykas“ (Deleuze, Guattari 
2004b: 275). Tapsmas įveikia visas antropocentrines perskyras ir 
įsteigia tam tikrą gyvybės formų tęstinumą: kalbama apie tapsmą 
moterimi, tapsmą gyvūnu, tapsmą mažuma, tapsmą molekule, ga- 
liausiai — tapsmą nesuvokiama. Deleuze'as ir Guattari pabrėžia, kad 
tapsmas visuomet yra molekulinis, įveikiantis ir apeinantis molines 
struktūras, Kadangi tapsmas visuomet juda mažėjimo ir mažumų 
kryptimi, kartu tai yra ir politinis veiksmas, siekiantis pasipriešinti 
dominuojančiai daugumai. Mažuma ir dauguma čia apibrėžiamos ne 
pagal skaičių, bet pagal santykį su galia: galią visuomet reprezentuo- 
ja žmogus, suaugęs vyras, baltasis, europietis, kalbantis standartine 
kalba; šis galios centras nekinta nepaisant to, kad tokių individų yra 
daug mažiau nei moterų, spalvotųjų, vaikų, gyvūnų, moskitų. Būtent 
todėl tapsmas visuomet juda mažumo kryptimi: antropocentrizmui 
priešpriešinamas tapsmas gyvūnu, falocentrizmui — tapsmas mote- 
rimi, kolonializmui — tapsmas spalvotuoju ir t. t. Tačiau kuo ypatin- 
gas tapsmas gyvūnu? Šiame kontekste svarbu suvokti, jog kalbėdami 
apie tapsmą gyvūnu, Deleuzeas ir Guattari turi omenyje ne metafo- 
rą, bet realią kūnišką metamorfozę: siekiama ne panašumo su gyvū- 
nu, ne simbolinės reikšmės, bet tokios transformacijos, kuri pakeistų 
kūną irjo vietą kitų kūnų atžvilgiu. Kaip teigia Deleuze'as ir Guattari, 
„esama visos tapsmo gyvūnu politikos, taip pat ir raganavimo poli- 
"tikos, kuri sukuriama per asambliažus, nepriklausančius nei šeimai, 
nei religijai, nei valstybei. Vietoj to jie išreiškia mažumų grupes, 
pavergtas, uždraustas ar maištaujančias grupes, esančias pripažintų 
institucijų paraštėje, grupes, kurios yra slaptos vien dėl to, kad yra pa- 
šalinės, kitaip tariant, anomiškos“ (Deleuze, Guattari 2004b: 272). 

"Taigi tapsmas gyvūnu čia priešpriešinamas tam, ką esame 
įpratę vadinti antropocentrizmu. Kaip jau aptarėme, vienas iš antro- 
pocentrizmo elementų yra vadinamosios „žmogaus teisės“. Tačiau, 
kaip teigia Deleuze'as ir Guattari, „žmogaus teisės nieko nepasako 
apie žmonių, turinčių tas teises, imanentinius egzistavimo būdus. 
Taip pat jos neapsaugo nuo gėdos būti žmogumi, patiriamos eks- 
tremaliose situacijose, aprašytose Primo Levi“ (Deleuze, Guattari 
2004b: 107). Kitaip tariant, nei humanizmas, nei žmogaus teisės 
neapsaugo nuo gėdos būti žmogumi ir vienintelis būdas išvengti 
šios gėdos yra tapti gyvūnu. „Gėdos jausmas yra vienas stipriausių 
filosofijos motyvų. Esame atsakingi ne už aukas, bet prieš jas. Ir nėra 
kito būdo išvengti niekingumo, kaip tapti gyvūnu (urgzti, rausti 
urvus, prunkšti, save iškreipti): mintis kartais labiau priartėja prie 
mirštančio gyvūno nei prie gyvo, netgi demokratiško, žmogaus“ 
(Deleuze, Guattari 1994: 108). 

Tačiau ką reiškia tapti gyvūnu? Ar tapsmo gyvūnu samprata 
nėra per daug priklausoma nuo psichoanalizės ir literatūros? Deleu- 
ze'as ir Guattari pastebi, jog esama skirtingų gyvūnų konceptualiza- 
vimo būdų: pirma, tai oidipiniai gyvūnai, individualizuoti naminiai 
gyvūnai, kurie panardina mus į narcisistinę kontempliaciją ir verčia 
regresuoti. Antra, tai gyvūnai-simboliai, kurių pagrindu kuriamos 
klasifikacijos ir struktūros, modeliai ir archetipai. Trečia, tai gyvū- 
nai, plintantys gaujomis, populiacijomis ir daugialypumais (Deleu- 
ze, Guattari 2004b: 265). Būtent šis, trečiasis, gyvūno konceptuali- 
zavimo būdas leidžia atsisakyti sau tapataus individo sampratos ir jį 
pakeisti tapsmu, gaujomis, daugialypumais, populiacijomis. Kitaip 
tariant, vietoje tapatybės turime ekspansiją, dauginimąsi, užgro- 
bimą, užkratą, grupavimąsi ir t. t. Ši daugialypumo logika įgalina 
atsisakyti ne tik oidipinės lyčių skirties, bet ir reprodukcijos, kurią 
pakeičia sporadiškas dauginimasis: „mes priešpriešiname epidemiją 
giminystei, užkratą paveldimumui, dauginimąsi užkratu seksualinei 
reprodukcijai... Gaujos, žmonių ar gyvūnų, plinta per užkratą, epi- 
demiją, priešpriešas ir katastrofas“ (Deleuze, Guattari 2004b: 266). 

Ši užkrato logika implikuoja tai, kad sukuriami heterogeniški dari- 
niai, apimantys žmones ir gyvūnus, virusus ir bakterijas, molekules 
ir mikroorganizmus. 

Vadinasi, tapsmas gyvūnu gali būti apibūdinamas kaip tam 
tikra programa, kurią sudaro daugialypumas, heterogeniškumas ir 
asambliažas. Ši eksperimentavimo programa kuriama siekiant išsi- 
vaduoti iš oidipinių šeimos bei valstybės struktūrų ir sukurti „ne- 
natūralias sąveikas“ arba asambliažus, apimančius tiek žmogaus 
tapsmą gyvūnu, tiek gyvūno tapsmą žmogumi. Kaip teigia Deleu- 
ze'as ir Guattari, „kiekvienas daugialypumas yra simbiotinis; būtent 
tapsmas susieja gyvūnus, augalus, mikroorganizmus, išprotėjusias 
daleles, visą galaktiką“ (Deleuze, Guattari 2004b: 275). Kiekvienas 
daugialypumas gali susisieti su kitu daugialypumu, tačiau klaidinga 
būtų ieškoti šių daugialypumų centro arba loginės tvarkos: kiekvie- 
nas daugialypumas apibrėžiamas ne pagal jį sudarančių elementų 
skaičių, bet pagal dimensijas, kurios dalijasi keisdamos savo prigim- 
tį, t. y. patirdamos kokybinį pokytį. Šiuo požiūriu bet kuri subjek- 
tyvi tapatybė yra tik slenkstis, riba, skirianti vieną daugialypumą 
nuo kito. Visi šie daugialypumai koegzistuoja konsistencijos arba 
imanencijos plotmėje, kuri apima ir suderina tai, kas gyva ir negyva, 
natūralu ir dirbtina. 

Tapsmo gyvūnu logika analizuojama ir Deleuze'o ir Guat- 
tari knygoje Kafka: apie mažąją literatūrą (1986)“. Būtent Kafka'os 
tekstuose Deleuzeas ir Guattari įžvelgia galimybę pasipriešinti 
„demoniškoms galioms“, atmesti ir suardyti oidipines ir socialines 
struktūras. Šiuo požiūriu galima kalbėti apie Kafka'os politiką, kuri 
nėra vien tik literatūrinė fikcija: Kafka'os tekstų mašina išranda naują 
politinį subjektą, naują populiaciją, kuri geba formuluoti politinius 
reikalavimus. Būtent Kafka'os personažai — sužmoginta beždžio- 


38 Gilles Deleuze, Fėlix Guattari. Kafka: Pour une littėrature mineure. Paris: 
Les Ėdition de Minuit, 1975. Toliau cituojamas vertimas į anglų kalbą 
(Deleuze, Guattari 1986). 

nė, dainuojančios pelės, muzikalus šuo, vabalas, mišrūnas - leidžia 
Deleuze'ui ir Guattari suformuluoti mažosios literatūros sampratą: 
turima galvoje ne tik literatūra, kurią kuria mažumos (žinome, jog 
Kafka yra Prahos žydas, rašantis vokiečių kalba), bet ir literatūra, 
kuri verčia judėti tapsmo mažuma link. Šis literatūros „sumažini- 
mas“ turi kelis aspektus: pirma, mažoji literatūra patiria nuolatinę 
deteritorizaciją, nuolatinį išstūmimą į naują kalbą ir naujus konteks- 
tus; antra, mažojoje literatūroje viskas yra politiška, taigi net pats 
intymiausias santykis yra suprantamas kaip politinių jėgų pasiskirs- 
tymo išraiška; trečia, mažojoje literatūroje viskas yra kolektyviška, 
kitaip tariant, individas yra ištirpdomas grupėje, gaujoje, populia- 
cijoje (Deleuze, Guattari 1986: 16-17). Vadinasi, mažoji literatūra 
yra mažumų, imigrantų, proletarų, nomadų literatūra, tačiau kartu 
ir tokia literatūra, kuri atveria galimybes transformacijai ir tapsmui. 
Būtent šiuo aspektu Deleuze'as ir Guattari teigia, jog Kafka'os teks- 
tuose regime ne metaforas, bet kūniškas metamorfozes: beždžionė 
virsta žmogumi, žmogus virsta vabalu, pelės dainuoja tol, kol iš- 
nyksta... „Viskas gyvūne yra metamorfozė, ir metamorfozė sudaro 
dalį vientisos sąsajos tarp gyvūno tapsmo žmogumi ir Žmogaus 
tapsmo gyvūnu; metamorfozė yra tam tikra konjunkcija, esanti tarp 
dviejų deteritorizacijų, vienos, kurią žmogus primeta gyvūnui, pri- 
versdamas jį bėgti arba tarnauti žmogui, ir kitos, kurią gyvūnas pa- 
siūlo žmogui, nurodydamas išėjimus ar pabėgimo kelius, kurių pats 
žmogus niekuomet nebūtų atradęs (šizofreninis pabėgimas)“ (De- 
leuze, Guattari 1986: 35). Tad tapti gyvūnu reiškia liautis paklusti 
prievartai bei galiai ir atrasti pabėgimo kelią. 

Kafka'os tekstai yra puikus šaltinis, atveriantis „nenatūra- 
lias sąsajas“ ir „tarprūšines sąveikas“. Pavyzdžiui, Kafka'os apsaky- 
me Pranešimas akademijai (Kafka 2006b) aprašomas ne žmogaus 
tapsmas gyvūnu, bet beždžionės tapsmas žmogumi. Suvokusi, jog 
kitos išeities nėra, jog net pabėgimas nėra išsigelbėjimas, nes ji 
būtų sugauta ir vėl sugrąžinta į narvą, beždžionė tapsmą žmogu- 
mi laiko ne laisve, bet tiesiog vienintele „išeitimi“ (Kafka 2006b: 

371). Būtent tuomet, kai beždžionė paleidžiama iš narvo ir pasiekia 
„vidutinio europiečio lygį“, tampa akivaizdu, koks gyvuliškas yra 
žmogaus gyvenimas, pajungtas institucinei prievartai ir rutiniškai 
kasdienybei. Kita galima tapsmo kryptis — tai žmogaus tapsmas 
gyvūnu, padedantis išvengti socialinės stratifikacijos ir oidipinės 
prievartos. Kaip teigia Deleuze'as ir Guattari, į galios spaudimą „vi- 
suomet galima atsakyti tapsmu gyvūnu: tapti vabalu, tapti šunimi, 
tapti beždžione, (...) užuot lenkus galvą, kad liktum biurokratas, 
inspektorius, teisėjas ar teisiamasis“ (Deleuze, Guattari 1986: 12). 
Taigi Kafka'os gyvūnai ne tik išardo socialines hierarchijas ir oidipi- 
nes opozicijas, bet ir atveria „intensyvumų kontinuumą“, kur inten- 
syvumai jau nėra varžomi nei formų, nei tapatybių. „Tapti gyvūnu 
reiškia dalyvauti judėjime, nusistatyti pozityvų pabėgimo kelią, per- 
žengti slenkstį, pasiekti kontinuumą intensyvumų, kurie vertingi tik 
patys savaime, rasti grynų intensyvumų pasaulį, kuriame išnyksta 
visos formos, kaip ir visos reikšmės, signifikantai ir signifikatai, ir 
kur randasi beformė materija, sudaryta iš deteritorizuotų tėkmių 
ir bereikšmių ženklų“ (Deleuze, Guattari 1986: 13). Kitaip tariant, 
reikšmės sistemai čia priešpriešinamas intensyvumų kontinuumas, 
kuris apima judėjimą, afektus ir eksperimentus. 

Žinoma, ne visi eksperimentai, pavyzdžiui, Gregoro Zamzos 
tapsmas vabalu, aprašytas Kafka'os apsakyme Metamorfozė (Kafka 
2006a), gali būti laikomi sėkmingais išsilaisvinimo pavyzdžiais. Ta- 
pęs vabalų, Zamza pabėga nuo žeminančios būtinybės dirbti komi- 
vojažieriumi, taip pat ir nuo būtinybės išlaikyti savo šeimą. Tačiau 
galios santykio pakeisti nepavyksta: į namus įsiveržia prokuristas, 
tėvas namuose ima vilkėti mėlyną banko tarnautojo uniformą su 
auksinėmis sagomis, o galiausiai namuose apsigyvena trys biurokra- 
tiniam pasauliui atstovaujantys nuomininkai, kurie greitai užvaldo 
namiškius. Visa tai rodo, kad Gregoras ne tik kad niekur nepabė- 
g0, bet netgi vėl pažadino „demoniškas galias“, kurios ima spausti 
ir engti jo šeimą. Tačiau, kita vertus, Gregoras užmezga intensyvius 
emocinius ryšius su seserimi bei jos atliekama muzika. Deja, šie 

nauji intensyvumai greitai užslopinami, oidipinės galios atgaivina- 
mos: Gregoras nustimpa ir yra išmetamas, o tėvai įsikabina į jauną ir 
stiprų sesers kūną, kuris tampa stipria valiuta libidinių tėkmių eko- 
nomijoje. 

"Tad ką gi šis Kafka'os pasakojimas pasako apie tapsmą gy- 
vūnu? Šis pasakojimas parodo, jog tapsmas gyvūnu atsiskleidžia tik 
per tam tikrą asambliažą: „asambliažą, kuriame gyvūnas funkcio- 
nuoja kaip muzikinės ar mokslo mašinos dalis, kaip biurokratinė 
mašina ir t. t“ (Deleuze, Guattari 1986: 40). Svarbiausia čia yra tai, 
jog reikšmės plotmė („ką tai reiškia?“ ) yra perjungiama į intensyvu- 
mų registrą: tapęs vabalu, Zamza yra išstumiamas iš biurokratinio 
pasaulio, tačiau būtent šiuo gyvūnišku registru jis gali išreikšti jaus- 
mus seseriai ir atsidavimą muzikai. Dėl šios priežasties Deleuze'as ir 
Guattari tvirtina, jog Kafkaos kūryba išreiškia ne transcendentinę 
įstatymo, bet imanentinę geismo plotmę. Šiuo požiūriu tapsmas 
gyvūnu perteikia geismo imanenciją arba imanentinius kūnų eg- 
zistavimo būdus, kurie yra priešingi įstatymo transcendencijai. 
Transcendencija veikia kaip hierarchinė, hipostazuojanti struktūra, 
užšaldanti esamas tapatybes, o geismo imanencijos plotmė veikia 
kaip intensyvumų kontinuumas, kuriame vienos rūšies intensy- 
vumas gali virsti kitos rūšies intensyvumu. Šiuo požiūriu Kafkaos 
pasaulis atitinka Spinozos imanencijos plotmės sampratą, pagal ku- 
rią kūnai yra apibrėžiami ne pagal formą ar funkcijas, bet pagal tai, 
kokius afektus jie geba patirti ar sukurti. Kiekvienas afektas jau yra 
tapsmas, o kiekvienas tapsmas, neišskiriant nei tapsmo gyvūnu, įra- 
šo afektus į imanencijos plotmę. 

Žinoma, galime teigti, jog Deleuze'“o ir Guattari pavyzdžiai 
vis dar yra grynai literatūriniai. Tačiau ar tapsmo gyvūnu strategija 
gali būti pritaikoma nediskursyviu lygmeniu? Naujos meninės prak- 
tikos - performanso menas, kūno menas ar biomenas - pasiūlo naujų 
tapsmo gyvūnu pavyzdžių ir leidžia vis radikaliau peržengti žmogaus 
ir gyvūno perskyrą. Ypatingą vietą užima performansai su gyvais gy- 
vūnais, kurių prezencija meno kūrinyje verčia kvestionuoti metafo- 

rines, simbolines ar psichoanalitines reikšmes, kurias žmogus linkęs 
perkelti gyvūnams. Vienas ryškiausių tokios gyvūniškos prezencijos 
pavyzdžių — tai vokiečių menininko Joseph'o Beuys'o performan- 
sas Aš mėgstu Ameriką ir Amerika mėgsta mane (I like America and 
America Likes Me). 1974 metais Beuys'as atskrido į Ameriką ir iš oro 
uosto greitosios pagalbos automobiliu atvyko į Renė Block'o galeriją 
Manhetene, kur visą savaitę išbuvo užsidaręs kartu su laukiniu kojo- 
tu. Beuys'as savo menines akcijas vadina socialinėmis skulptūromis, 
kurių funkcija yra sukurti naujas, heterogeniškas politines ir sociali- 
nes sąveikas. Galima numanyti, jog galerijos erdvė turėjo tapti uto- 
pine vieta, kūr pirmykštė gamta, kurią simbolizuoja kojotas, iš naujo 
susitinka su Beuys'o „sukilninta“ civilizacija. Beuys'as atsinešė veltinį 
apsiaustą, šamano lazdą, muzikinį trikampį; taip pat į galeriją kas- 
dien buvo pristatoma po penkiasdešimt Wall Street Journal egzem- 
pliorių. Tačiau pamažu simboliniai vaidmenys nusitrynė, o kojotas ir 
menininkas įsitraukė į juos abu apimantį pokytį ir asambliažą: video- 
filme matome, jog Beuys'as pamažu apimamas skaidraus nušvitimo, 
o kojotas darosi vis žaismingesnis, vis įnirtingiau „skaito“ žurnalus, 
reaguoja į muzikinį akomponimentą ir į patį menininką. Galima nu- 
manyti, jog šio performanso metu įvyko tam tikra žmogaus ir gyvū- 
no sąsaja, kuri sunkiai leidžiasi interpretuojama, tačiau kuri reiškiasi 
intensyviu žmogiškai-gyvūnišku džiaugsmu. Vėlesniuose savo per- 
formansuose Beuys'as netgi bandė stūgauti kojoto balsu siekdamas 
„išjungti savo rūšiai būdingą semantikos diapazoną...“ (Rosenthal 
2004: 33). Beuys'as netgi tvirtino, kad būtina steigti gyvūnų politinę 
partiją, kurios tikslas būtų suteikti politinį balsą gyvūnams ir jiems 
atstovauti. 

Airių menininkė Kira O'Reilly taip pat permąsto žmogaus 
ir gyvūno santykį savo performansu Užmiegant su kiaule (Falling 
Asleep with a Pig), kuris įvyko Interspecies parodoje 2009 metais“. 


39 Plačiau apie tai: http://wwwartscatalyst.org/artist/kira-oreilly |žiūrėta: 
2016-05-23]. 

Performanso metu menininkė sukūrė situaciją, kurioje žmogiškas 
gyvūnas (ji pati) ir nežmogiškas gyvūnas (vietnamietiška kiaulė 
Deliah) dalijosi specialiai sukurta galerijos erdve 72 valandas. Tokiu 
būdu menininkė sakosi norinti atkreipti dėmesį į tam tikrų gyvū- 
nų, šiuo atveju kiaulių, biologinį panašumą su mūsų kūnais. Gale- 
rijoje kartu gyvenantys, greta gulintys ir užmiegantys kūnai verčia 
apmąstyti šių kūnų gretimumą ir panašumą“. Šį panašumą meni- 
ninkė bandė pademonstruoti kitame kūrinyje, bandydama (atrodo, 
nesėkmingai) sukurti „nėrinius“, į savo pačios prapjautą odą mėgin- 
dama įpinti ir priauginti kiaulės odos skiaučių. Žmogaus ir gyvūno 
gretimumas taip pat reflektuojamas performansu Netinkamoje vie- 
toje (Inthewrongplaceness, paroda Sk-interfaces, 2009), kurio metu 
galerijos erdvėje ji glebėsčiuojasi su negyva kiaule, paskersta mėsai. 
Sudėtingos abiejų kūnų konfigūracijos, fizinės glamonės ir artumas 
atskleidžia abiejų kūnų giminingumą ir biologinį tęstinumą. 

Ar tokie meniniai projektai pakeičia, išardo, ar sunaikina an- 
tropocentrinę mąstymo perspektyvą? Turėdama galvoje šį klausi- 
mą, siūlyčiau dar kartą grįžti prie anksčiau aptarto kolektyvo Art 
Orientė Objet performanso Ar gali arklys gyventi manyje? Kaip jau 
buvo aptarta, performanso metu menininkei Marion Laval-Jeantet 
buvo perpilamas specialiai apdorotas arklio kraujas. Performansas 
truko apie valandą, ir jo metu buvo sukurtas tam tikras kentauras — 
žmogaus ir arklio hibridas, kuris leido kvestionuoti individualaus 
kūno tapatybę ir peržengti tiksliai nustatytas gyvybės rūšių ribas. 
Menininkės kūnas tapo afekto vieta, intensyviu tapsmu ir kūniška 
transformacija. Šis radikalus performansas bent trumpam įveikia 
žmogaus ir gyvūno perskyrą bei destabilizuoja įsigalėjusią antropo- 
centrinę humanistinę perspektyvą. Kaip teigia menininkė Marion 
Laval-Jeantet, „aš visuomet jaučiau nepasitenkinimą dėl to, kad ne- 
galiu būti gyvūno vietoje, ir su siaubu suvokiu, jog ši vieta visuomet 


40 „Falling Asleep with a Pig“: interview with Kira O'Reilly, Antennae, issue 
13, summer 2010, p. 38-48. 

sistemingai perteikiama iš žmogaus perspektyvos“*. Šiuo požiūriu 
galime teigti, jog performanso metu žmogaus kūnas atlieka tam ti- 
krą „svetingumo“ gestą ir tampa vieta, kurioje gali įsikurti gyvūnas. 
Kaip teigia menininkė, „iš esmės tai - etikos klausimas, kylantis iš 
noro neišduoti Kito, ir ypač - gyvūno““. Pasitelkę feministės filo- 
sofės Rosalyn Diprose „kūniško dosnumo“ sąvoką (Diprose 2002), 
galime teigti, kad menininkė atlieka tam tikrą „kūniško dosnumo“ 
gestą, įsileisdama į save kitą kūną, tačiau nesiekdama jo asimiliuoti. 

Apibendrinant galima teigti, jog aptarti performansai at- 
veria posthumanistinę perspektyvą: gyvūnas čia pasirodo ne kaip 
identitarinis „teisių“ subjektas, bet kaip dar vienas kūnas, užmez- 
gantis gretimumo ryšį su kitu, šiuo atveju, žmogišku kūnu. Galima 
teigti, jog tokiu būdu kūnai pervedami į tam tikrą neapibrėžtumo 
zoną, kurioje išnyksta skirtumai tarp žmogiško ir nežmogiško, žmo- 
giško ir gyvūniško kūno. Taip teigiamas visų gyvybės formų tęsti- 
numas, tačiau, priešingai nei kompensacinio humanizmo atveju, kai 
akcentuojamas tam tikrų gyvūnų panašumas į žmogų, čia parodo- 
mas žmogaus rūšies artumas kitoms gyvūnų rūšims. Tai, kas mus sie- 
ja su kitomis gyvomis būtybėmis, yra ne galia (teisės), bet kiekvienai 
gyvai būtybei būdingas negalėjimas arba negalia. Ši negalios etika lei- 
džia priešpriešinti biopolitikai biofilosofijos projektą, kurį apibūdi- 
na imanentiniai egzistavimo būdai, bendramatiški visoms gyvoms 


būtybėms. 


4] Plačiau apie tai: Art + Science Meeting. „May the Horse Live in Me (In- 
terview with Art Orientė Objet)“, http://artandsciencemeeting.pl/?pa- 
ge id=3068dang=en [žiūrėta 2016-05-30]. 

42 Ibid. 

INTENSYVUMŲ MATERIALIZMAS 





Šiame skyriuje aptarsime materialų visų kūnų egzistavimo pagrin- 
d4. Pastaraisiais metais ypač daug kalbama apie naująjį materializ- 
mą ir vitalistinį materializmą. Tad svarbu suvokti, kas naujo vadi- 
namajame naujajame materializme ir koks jo santykis su Gilbert'o 
Simondon'o, Gilles'io Deleuze'o ir Fėlix'o Guattari bei Manuelio 
DeLandaos filosofija. Naujojo materializmo ištakų turėtume ieš- 
koti Simondon'o suformuluotoje hilomorfizmo kritikoje: Simon- 
donas atmeta tiek materiją, tiek formą, taip pat bet kokį užbaigtą 
esinį ar individą, o jų vietoje siūlo apmąstyti patį individuacijos 
arba ontogenezės procesą. Būtent individuacijos procesas laiko- 
mas pirminiu, o individai - tai tik laikinos ir sąlygiškos individua- 
vijos proceso sustabdymo būklės, kurios neatskleidžia nei buvusios 
procesualios kaitos, nei viso būsimų galimybių rezervuaro. Ki- 
taip tariant, Simondon'as kuria materialistinę tapsmo ontologiją, 
kurią perima ir toliau plėtoja Deleuze'as ir Guattari. Sekdami Si- 
mondon'o hilomorfizmo kritika, jie taip pat atsisako materijos ir 
lormos sąvokų, kurias pakeičia materijos-energijos samprata. Šis 
materijos-energijos srautas gali būti suvokiamas kaip vitalistinis 
principas, būdingas fizinėms, biologinėms, socialinėms ir psichi- 
nėms sistemoms. Deleuze'o ir Guattari suformuluotą vitalistinio 
materializmo koncepciją šiek tiek pakoreguoja DeLanda, kuris 
atskleidžia, jog materializmo koncepcijai suvokti svarbiausia yra 
„Intensyvumo bei intensyvių daugialypumų samprata. Būtent in- 
tensyvūs daugialypumai užtikrina kokybinį pokytį, kuris suteikia 
energijos individuacijos procesui. 

Naujasis materializmas 


Pastaraisiais metais pastebimas susidomėjimas materializmo sam- 
pratomis rodo ne tiek istorinio materializmo sugrįžimą, kiek at- 
skleidžia naujas tyrimo prieigas ir metodologijas. Dėl šios priežas- 
ties kalbama apie „naująjį materializmą, kuris, pasak Rosi Braidotti, 
apima tokias skirtingas prieigas kaip neomaterializmas, feministinis 
naujasis materializmas, veikėju besiremiantis realizmas, materijos re- 
alizmas, į objektus orientuota ontologija, spekuliatyvusis materializ- 
mas, reliacinė ontologija, posthumanistinis materializmas, vitalistinis 
materializmas ir t. t.“ Kaip teigia straipsnių rinkinio Naujieji mate- 
rializmai: ontologija, veiksmas ir politika (2010) sudarytojos Diana 
Coole ir Samantha Frost, naujųjų materializmų suklestėjimą lėmė 
keli veiksniai. Pirmas veiksnys - gamtos mokslų raida, kuri leido 
naujai suvokti pačią materiją. Antras veiksnys - nauji bioetikos ir 
biopolitikos iššūkiai, kuriuos neišvengiamai kelia tokie reiškiniai 
kaip genetinė inžinerija, biotechnologijos ar klimato kaita. Trečias 
veiksnys — naujos, nedogmatinės politinės ekonomijos sukūrimo 
poreikis, grįstas suvokimu, jog kiekviena organinė ar neorganinė 
struktūra yra platesnio geografinio ir politinio proceso dalis (Coole, 
Erost 2010: 5-7). 

Vienu iš tokių naujojo materializmo pavyzdžių galime lai- 
kyti Jane Bennett knygą Vibruojanti materija: politinė daiktų eko- 
logija (2010), kuri susilaukė išskirtinio tyrėjų dėmesio. Pasirem- 
dama Spinozos, Bergson'o, Deleuze'o ir Guattari, Bruno Latour'o, 
DeLanda'os teorijomis, Bennett bando rekonstruoti materialisti- 
nę ontologiją, kurioje materija apibrėžiama ne kaip pasyvi, iner- 
tiška ar mechaniška, bet kaip vibruojanti ir vitalistinė, t. y. turinti 
gebėjimą kurti ir patirti afektus, veiksmus ir intencijas. Kaip teigia 


43 Taip Rosi Braidotti apibrėžia naujojo materializmo tyrimų lauką, pristaty- 
dama savo inicijuojamą leidybos seriją Naujieji materializmai Edinburgo 
universiteto leidykloje. 

Bennett, „vitališkumą aš suprantu kaip daiktų - valgomų daiktų, 
prekių, audrų ar metalų - gebėjimą net tik apsunkinti ar blokuo- 
ti žmogaus valią ar tikslus, bet ir galimybę, kad jie taptų kvazi- 
veikėjais ar jėgomis, turinčiomis savas trajektorijas, polinkius ar 
tendencijas. Aš siekiu artikuliuoti vibruojančio materialumo są- 
voką, apimančią tiek tai, kas yra anapus žmogaus, tiek jo viduje, 
ir atskleisti, kaip pasikeistų politinių įvykių analizės, jei daiktams 
suteiktume tą galią, kuri jiems priklauso“ (Bennett 2010: viii). 
Taigi Bennett teigia visų organinės ir neorganinės gyvybės for- 
mų lygiavertiškumą, kuris, jos manymu, leidžia kvestionuoti an- 
tropocentrines privilegijas ir tolygiai paskirstyti ontologinį svorį 
tiek žmogiškiems, tiek nežmogiškiems esiniams. Taigi į pasaulį 
žvelgiama iš posthumanistinės perspektyvos, kuri pakeičia žmo- 
giškojo subjekto išskirtinumo suvokimą: viena vertus, tokia pers- 
pektyva atskleidžia, jog mūsų kūnas yra ne kas kita kaip bendras 
mineralizacijos, baltyminių reakcijų, virusų ir bakterijų, farmako- 
loginių ir maisto produktų jungtinės veiklos procesas; kita vertus, 
ji leidžia naujai pažvelgti į tai, kas laikoma nežmogiškais kūnais 
arba tiesiog daiktais. Kaip teigia Bennett, „kiekvienas žmogus yra 
heterogeniškas nuostabiai ir pavojingai vibruojančios materijos 
mišinys. Jei materija pati yra gyva, tuomet ne tik sumažinamas 
skirtumas tarp subjektų ir objektų, bet ir atskleidžiamas visus 
daiktus siejantis materialusis pagrindas“ (Bennett 2010; 12-13). 
Autorės manymu, tokia posthumanistinė perspektyva turi svar- 
bių etinių ir politinių implikacijų, kadangi kiekvienas materialus 
objektas įgyja tam tikrą vertę. Kitaip tariant, jei implikuojamas 
visų daiktų ir kūnų materialumas, tuomet panaikinamas biopoli- 
tinio nuvertinimo ir išrūšiavimo pagrindas. Kaip teigia Bennett, 
„„tokiu būdu vitalistinis materializmas gali sukurti apsauginį tinklą 
tiems žmonėms, kurie dabar pasaulyje, kuriame vadovaujamasi 
Kant'o morale, paprastai turi kentėti dėl to, kad neatitinka tam 
tikro (eurocentrinio, buržuazinio, teocentrinio ar kitokio) as- 
menybės modelio. [Materializmo] etinis tikslas būtų paskirstyti 

vertę kilniau - kūnams kaip tokiems. Toks naujai atrastas dėme- 
singumas materijai ir jos galioms neišspręs žmonių išnaudojimo ar 
pavergimo problemos, tačiau jis gali sukurti nuovoką apie tai, kokiu 
mastu visi kūnai yra neatsiejamai susiję per tankų santykių tinklą“ 
(Bennett 2010: 13). 

Nors Bennett etinės ir politinės nuostatos sulaukė didelio 
palaikymo ir simpatijų, vis dėlto šiokių tokių keblumų iškyla tuo- 
met, kai bandome paaiškinti, kodėl materija tampa vibruojančia, 
kitaip tariant, kai bandome suvokti, kas judina tai, kas juda. Ka- 
dangi Bennett remiasi vitalistinėmis teorijomis — Spinoza, Berg- 
son'u, Deleuze'u, šių teorijų lauke tarsi atrodo akivaizdu, kad gy- 
vybė yra gyva ir ji nepaliaujamai siekia išsaugoti savo būtį. Tačiau 
jeigu imsime akcentuoti ne vitališkumą ir gyvybę, o pačią materi- 
ją, tuomet daug sunkiau paaiškinti, kaip materija gali tapti „vitalis- 
tinė“. Knygos pabaigoje Bennett teigia, jog „visos jėgos ir srautai 
(materialumai) yra arba gali tapti gyvi, afektiniai... (...) Tam tikru 
požiūriu viskas yra gyva“ (Bennett 2010: 117). Tačiau tokia pan- 
vitalistinė materializmo koncepcija rodosi menkai įtikinama, kol 
nėra aptariamas ir analizuojamas pats materijos judėjimo prin- 
cipas. Kaip teigia Bennett knygą recenzavęs Bryan'as Bannon'as, 
„per daug jau neproblemiška teigti, kad visi egzistuojantys kūnai 
geba patirti ir sukelti afektus, be to, nereikia prilyginti šio dvipusio 
gebėjimo gyvybei... Jei gyvybė yra intensyvumų laukas, kaip apra- 
šo Bennett, tuomet tai yra ne savybė, bet tam tikras santykis tarp 
afektų ir juos kuriančio asambliažo. Tokiu atveju, reiktų teigti, jog 
ne materija yra gyva, bet kad gyvybė reiškia tam tikrą sudėtingą 
santykį tarp skirtingų asambliažų“ (Bannon 2011: 3). Turėdami 
galvoje šiuos teorinius priekaištus, pabandysime aptarti klasikinės 
hilomorfizmo sampratos kritiką ir atskleisti, kaip materijos sam- 
prata yra permąstoma Simondon'o, Deleuze'o ir Guattari bei De- 
Landa'os darbuose. 

Simondon'o hilomorfizmo kritika 


Materializmo sampratos persvarstymui ypač svarbi tampa prancū- 
zų filosofo Gilberto Simondon'o suformuluota ontogenezės pro- 
blema“. Knygoje Individas ir jo fizinė-biologinė genezė Simondon'as 
teigia, jog filosofija paprastai remiasi dviem teorinėmis prielaidomis: 
arba substanciniu atomizmu, kuris presuponuoja, kad individai vi- 
suomet jau egzistuoja, būdami sau tapatūs ir priešpriešinami tam, kas 
nėra jie patys, arba hilomorfizmu, kuris presuponuoja, jog individai 
yra sukuriami per materijos ir formos sąveiką. Tačiau tiek substanci- 
nis atomizmas, tiek hilomorfizmas vengia aprašyti patį ontogenezės 
procesą, t. y. paaiškinti, kaip sukuriamas individas. Paprastai apie in- 
dividuacijos principą mąstoma laikinės sekos terminais: esama tam 
tikro individuacijos principo, jis atlieka individuacijos darbą, ir taip 
sukuriamas individas. Tačiau Simondonas siūlo imtis priešingos 
strategijos: „ne pažinti individą remiantis individuacijos [principu], 
bet veikiau pažinti patį individuacijos [principą] remiantis indivi- 
du“ (Simondon 2009a: 5). Kitaip tariant, atskaitos tašku tampa ne 
individas, bet pats individuacijos arba ontogenezės principas, kuris 
apima ikiindividualią realybę, esamus individus ir jų potencialias sa- 
vybes, t. y. tai, kuo individai dar gali tapti. Šiuo požiūriu individuaciją 
reikia suvokti kaip nenutrūkstamą procesą, o individą - kaip sąlyginį 
to proceso rezultatą, kuris atsiranda dirbtinai sustabdžius ir apribo- 
jus ikiindividualius arba dar tik potencialius individuacijos procesus. 


44 Simondon'o svarbiausi teiginiai buvo suformuluoti jo1958 metų diserta- 
cijoje L'Individuation d la lumičre des notions de forme et d'information ir 
papildomoje disertacijoje Du mode d existence des objets technigues. Papil- 
doma disertacija Du mode d'existence des objets technigues buvo paskelbta 
iš karto Aubier leidyklos 1958 metais, Pagrindinė disertacija publikuota 
gerokai vėliau kaip du atskiri darbai: pirmoji dalis L'individu et sa genėse 
physico-biologigue buvo paskelbta Presses Universitaires de France leidyklos 
1964 metais, o antroji dalis L'individuation psychigue et collective išleista 
Aubier leidyklos 1989 metais. 

Taigi SimondonAas postuluoja tris būties pakopas: tai ikiindi- 
viduali būklė“, kuri yra neskaidoma, individuacijos procesas, kuris 
suskaido būtį į atskiras fazes, ir individas — kaip sąlyginis individua- 
cijos proceso produktas. Būtent šis galutinis produktas presuponuo- 
ja tam tikrą vienovę ir tapatybę, kuriomis grindžiamas metafizinis 
mąstymas, tačiau kurios nėra tinkamos aprašyti ontogenezę kaip 
tapsmo procesą. Kaip teigia SimondonAas, „norint apgalvoti indivi- 
duaciją, būtis turi būti apmąstoma ne kaip substancija, ne kaip ma- 
terija ar forma, bet kaip sistema, kuri yra įkrauta ir stipriai prisotinta, 
kuri viršija vienovę ir kuri sudaryta ne tik iš savęs, todėl negali būti 
adekvačiai suvokta remiantis trečio negalimo dėsniu“ (Simondon 
2009a: 6). Trečio negalimo dėsnis galioja tik sustingdytoms būties 
formoms, tačiau visiškai nepritaikomas ontogenezės procesams: 
„Vienovė ir tapatybė gali būti pritaikomos tik vienai būties fazei, 
kuri yra vėlesnė už individuacijos operaciją; šios sąvokos mums 
negali padėti atrasti individuacijos principo; jos nepritaikomos on- 
togenezės sampratai plačiąja prasme, kitaip tariant, būties tapsmui 
kaip tokiai būčiai, kuri dalija ir atskiria save per individuaciją“ (Si- 
mondon 2009a: 6). 

Taigi Simondon'as radikaliai persvarsto metafizinės filoso- 
fijos principus ir teigia, jog filosofija turi tyrinėti ne amžiną ir sau 
tapačią būtį, bet tos būties tapsmą, kurį jis vadina individuacijos 
procesu. Individuacijos procesai apima ne tik fizinius procesus, re- 
guliuojamus fizikos ir chemijos dėsnių, bet ir organinius gyvybės 
raidos bei psichinius ar psichosocialinius procesus. Kitaip tariant, 
Simondon'as konstatuoja, jog tiek materija, tiek organinė gyvybė, 
tiek individuali psichika ar sociumas nuolat kinta pagal tuos pačius 


45 Ikiindividuali būklė yra ankstesnė už individuacijos procesą, tačiau anks- 
tesnė ne laiko, o logikos požiūriu. Ikiindividuali būklė yra palyginama su 
termadinaminiu metastabilumu - tai būklė, kuri yra aukštesnė už stabilu- 
mo - nestabilumo opoziciją ir kurią galima įsivaizduoti kaip tapsmo gali- 
mybių rezervuarą. Šimondon'as teigia, jog būtent metastabilumas sukuria 
sąlygas individuacijos procesui (Barthėlėmy 2012: 222), 


224 








dėsnius, kuriuos pats Simondon'as dažniausiai skolinasi iš termo- 
dinamikos“, Šis filosofinės perspektyvos pakeitimas sąlygoja, kad 
atsisakoma ir visų metafizinių sąvokų: „Tai reiškia, jog substancijos, 
formos ir materijos sąvokos turi būti pakeistos daug esmingesnėmis 
pirminės informacijos, vidinio rezonanso, metastabilumo, energijos 
potencialo, matavimo sistemų (orders of magnitude) sampratomis“ 
(Simondon 2009a: 10). Tačiau šis terminologinis ir konceptualus 
pokytis kartu reiškia ir tapatybės logikos atsisakymą, kadangi tapa- 
tybės logika galioja tik kalbant apie individuacijos rezultatus — in- 
dividus. "Tyrinėjant individuacijos procesus esminės tampa fazės ir 
transdukcijos sąvokos. Ikiindividuali būtis gali būti apibūdinama 
kaip metastabili sistema, kuriai būdinga tam tikra pusiausvyra; ta- 
čiau kartu ši būtis turi potencijų, kurios sąlygoja tai, kad būtis yra 
daugiau nei viena ir kitokia nei tik sau tapati. Pavyzdžiui, vanduo, 
esant tam tikrai temperatūrai, gali virsti garais arba ledo kristalais — 
taigi metastabili sistema gali patirti mutaciją arba naują fazę. Kaip 
teigia Simondono tyrinėtoja Muriel Combes, „būties netapatumas 
sau nėra tiesiog perėjimas nuo vienos tapatybės prie kitos, pastarą- 
ją paneigiant', „nes būtis pačia savo esme, tiesiogiai, yra mutacijos 
galia“ (Combes 2013: 3). Kai metastabili sistema patiria kokybinį 
pokytį, skirtingos posistemės (skystis ir garai arba skystis ir kietas 
kūnas) yra susiejamos ir sudaro fazės energijos potencialą. 
Akivaizdu, jog šiam termodinaminiam modeliui negali būti 
pritaikoma tapatybės logika, kurią Simondon'as siūlo keisti trans- 
dukcijos sąvoka: transdukcija reiškia fizinę, biologinę, psichinę, so- 
cialinę operaciją, kuri tam tikroje apibrėžtoje plotmėje reiškiasi kaip 
perėjimas, sklidimas ar skaidymasis, einantis nuo vieno elemento 


46 Simondonas kalba apie individuacijos režimus — fizinį, vitalinį ir psichi- 
nį-socialinį. Kartu šie režimai gali būti apmąstomi kaip skirtingos būties 
fazės, kurios visuomet egzistuoja tik per santykį su kita faze, kuri yra ne 
laikiškai vėlesnė, bet veikiau papildanti. Šiuo požiūrių Simondon'as ku- 
ria daugialypę būties fazių teoriją, kuri paaiškina individuacijos procesą 
(Barthėlėmy 2012: 221; 226). 

prie kito, ir kuris šią plotmę progresyviai daugina ir kartu struktū- 
ruoja. „Transdukcijos veikla apima nuolat vykstantį individuacijos 
procesą: fizinėje plotmėje ji gali reikštis pačiu paprasčiausiu būdu 
kaip progresinis pakartojimas; tačiau sudėtingesnėse, pavyzdžiui, 
vitalinio metastabilumo, arba psichinės problematikos, plotmėse 
ji gali augti nuolat kintamais intervalais ir plėstis heterogeniškumo 
plotmėje“ (Simondon 2009a: 10). Pavyzdžiui, kristalas yra geriau- 
sias transdukcijos pavyzdys: pasinaudojęs prisotinta skysta terpe, jis 
auga ir plečiasi visomis kryptimis, tuo pat metu ir keisdamas šią ter- 
pę, ir ją struktūruodamas. Kiekvienas kristalo sluoksnis pasitarnauja 
kaip pagrindas, padedantis struktūruoti naują sluoksnį. Transdukci- 
ja nusako ir organinę individuaciją, kai organizmas vystosi tam tikra 
kryptimi, keisdamasis ir kartu sukurdamas naują organinę struktū- 
rą. Taigi bendriausia prasme transdukcija atskleidžia individuacijos 
procesualumą ir kartu tolydumą. 

Tačiau transdukcija nusako ne tik objekto individuacijos 
procesą, bet ir proto, kuris seka šią būties genezę, būklę. Tad trans- 
dukcija yra ir individuacijos prielaida, jos kvazipriežastis, ir indivi- 
duacijos suvokimo sąlyga. Simondonas priešpriešina transdukciją 
dedukcijai ir indukcijai. Priešingai nei dedukcijoje, transdukcijos 
operacijoje neieškoma transcendentinio principo, galinčio paaiš- 
kinti ar išspręsti tam tikrą problemą; transdukcija visas sprendimo 
sąlygas randa pačioje struktūroje, panašiai kaip augantis kristalas 
panaudoja savo paties dalelių potencialą. Tad transdukcija veikia 
imanencijos plotmėje, kuri sprendžia problemas panaudodama 
virtualumo potencialą. Tačiau transdukcija priešpriešinama ir in- 
dukcijai - jei indukcijoje išskiriamos tos struktūros savybės, kurios 
visiems yra bendros, transdukcijoje išsaugomas kiekvieno elemento 
singuliarumas ir skirtumas. Kitaip tariant, jei individuacijos proce- 
są suvokiame kaip nuolatinę kaitą ir vystymąsi, kuris vyksta per di- 
ferencijuojančių skirtumų kūrimą ir tų skirtumų derinimą naujoje 
struktūroje (imanencijos plotmėje), tuomet tampa akivaizdu, ko- 
dėl Simondon'as kritikuoja hilomorfinį modelį. Tiek formos, tiek 

substancijos sąvokos presuponuoja tokią realybę, kuri yra posteri- 
orinė individuacijos proceso atžvilgiu. Simondon'o manymu, tokia 
realybė yra redukuota ir nuskurdinta, kadangi čia susiduriame tik su 
individuacijos proceso reliktais, kurie yra atskirti nuo savo potencia- 
lumo ir kaitos galimybių. Dėl šios priežasties Simondon'as siūlo for- 
mos sąvoką keisti informacijos konceptu - informacija yra reikšmė, 
kuri randasi iš skirtumo ir neatitikimo (Simondon 2009a: 12). Jei 
forma yra nekintanti ir apibrėžta, informacija, priešingai, reiškia ak- 
tyvią komunikaciją, vidinį rezonansą, kuris užtikrina individuacijos 
tęstinumą. Šiuo požiūriu informacijos terminas, paprastai sietinas 
sų transmisijos technologija, įgyja kitą reikšmę: informacija — tai 
reikšmė, kylanti iš skirtumo, skirtingų posistemių neatitikimo. In- 
formacija reiškia deformacijos ir transformacijos procesą, numano- 
mą individuacijos kryptį. 

Tačiau kas tuomet atsitinka su materija, jei jos neįrėmina jo- 
kia apibrėžta forma? Simondon'as teigia, kad materiją „suklijuoja“ 
vidinis rezonansas, kuris derina ir medijuoja skirtingus elementus. 
Kitaip tariant, pačioje materijoje atsirandantys skirtumai veikia 
kaip mediacija arba informacija, kuri ne perduoda tam tikrą turi- 
nį (žinią), bet veikiau derina skirtingas matavimo sistemas (orders 
of magnitude)“. Savo ruožtu materija ir forma yra suvokiamos kaip 
įtampos sistema, kurioje forma taikosi prie materijos, o materija 
tampa formą kuriančia struktūra. Simondon'as aptaria gerai žinomą 
plytos pavyzdį: pagal hilomorfinį modelį, molis yra beformė masė, 
kuriai primetama išorinė forma ir taip suformuojama plyta (Simon- 
don 1964). Tačiau iš tiesų šis atvejis gali būti analizuojamas ir kaip 


17 Matavimo sistemos, arba skalės, terminą Simondon'as įveda norėdamas 
paaiškinti, kad individas yra tik santykis, susiejantis skirtingas matavimo 
sistemas. Nors ikiindividualios būklės tam tikros sistemos nekomunikuo- 
ja tarpusavyje, individas įsteigia tarp jų santykį: pavyzdžiui, augalas kaip 
individas yra santykis tarp saulės energijos, būtinos fotosintezės procesui, 
ir mineralinių druskų molekulių, reikalingų augalui pamaitinti (Barthėlė- 
my 2012: 219-220). 


227 


Audronė Žukauskaitė 


individuacijos pavyzdys. Molis nėra tik pasyvi materija; jame jau 
glūdi deformacijos potencialas, kurį forma tik trumpam sustabdo 
ir apriboja. Vadinasi, materija ir forma turėtų būti analizuojamos 
kaip priešingų jėgų laukas, kaip nuolatinis moduliacijos procesas. 
Kaip teigia Combes, „molis gali būti galiausiai transformuojamas į 
plytas dėl to, kad jis jau turi koloidinių ypatybių, dėl kurių jis įgyja 
deformuojančios energijos, tačiau kartu išsaugo molekulinių jung- 
čių vientisumą... Sekant tokiu aprašymu, molio plytos individuacija 
pasirodo kaip besivystanti energetinė sistema, kuri labai skiriasi nuo 
hilomorfinio supratimo, pagal kurį tai [formos ir materijos] santy- 
kis tarp vienas kitam išoriškų terminų“ (Combes 2013: 6). Kitaip 
tariant, Simondon'as siūlo keisti dualistinį materijos ir formos mo- 
delį nuolat kintančia moduliacijos sistema. Šios sistemos tolydumą 
užtikrina ne forma, bet informacija, kuri žymi skirtumą arba neatiti- 
kimą tarp buvusių ir būsimų deformacijų. 


Deleuze'o ir Guattari materialistinis vitalizmas 


Simondon'o suformuluota hilomorfzmo kritika turėjo didelės 
įtakos Deleuze'o idėjoms. 1966 metais Deleuze'as parašo trumpą 
knygos Individas ir jo fizinė-biologinė genezė recenziją, kurioje ap- 
taria svarbiausias Simondono idėjas“. Deleuze'o manymu, vienas 
svarbiausių Simondon'o atradimų — tai santykis tarp metastabilių 
sistemų, kurios nusako ikiindividualią būklę, ir pokyčio fazių, t. y. 
individuacijos proceso. Metastabiliose sistemose sugyvena skirtingi 
realybės lygmenys, skirtingos matavimo sistemos, kurios nekomu- 
nikuoja tarpusavyje. Nors šios realybės arba posistemės yra asime- 


48 Recenzija pirmą kartą išspausdinta Reviu Philosophigue de la France et de 
VĖtranger, no. 156, 1966, p. 115-118, Toliau cituojama iš: Gilles Deleuze 
„Review of Gilbert Simondon' L'individu et sa genėse physico-biologigue 
(1966)“, Pli: The Warwick Journal of Philosophy, no. 12, 2001, p. 43-49, 

triškos ir nebendramatės, visgi jos yra toje pačioje metastabilioje 
sistemoje ir išsaugo skirtumą kaip potencialumą, kaip potencialią 
pokyčio energiją (Deleuze 2001: 44). Deleuze'ą domina būtent ši 
pokyčio arba, kalbant termodinamikos terminais, fazės galimybė, 
kuri leidžia pereiti iš vienos posistemės į kitą ir kuri išsaugo komuni- 
kaciją tarp skirtingų, heterogeniškų tvarkų: „Mums rodosi, kad Si- 
mondono pasiūlyta perspektyva yra suderinama su intensyvių kie- 
kybių teorija, nes kiekviena intensyvi kiekybė yra skirtumas savyje. 
Intensyvi kiekybė susideda iš skirtumo savyje (...) ir yra sukuriama 
tarp skirtingų lygmenų, heterogeniškų [matavimo] sistemų, kurios 
tik vėliau, vystydamosi, pradės komunikuoti“ (Deleuze 2001: 44). 

Tačiau, klausia Deleuze'as, kas lemia, kad skirtingos siste- 
mos ima tarpusavyje komunikuoti? Deleuze'as teigia, jog iki šiol 
metastabilioje sistemoje koegzistavę skirtumai yra aktualizuojami 
ir tampa „problema“, kurios „sprendimas“ ir yra individuacijos pro- 
cesas, kuris vyksta fazėmis, įgyvendinant kokybinius pokyčius. Šie 
sprendimai įgyvendinami dviem vienas kitą papildančiais būdais: 
pasitelkiant vidinį rezonansą, kuris laikomas paprasčiausiu komu- 
nikacijos tarp skirtingų tvarkų būdu, ir informaciją, kuri reiškia ko- 
munikaciją tarp skirtingų lygmenų. Tokiu būdu, teigia Deleuzeas, 
„individuacija pasirodo kaip naujas būties momentas, kai būtis 
tampa fazinė ir poruojasi pati su savimi“ (Deleuze 2001: 46). De- 
leuze'o teigimu, Simondon“o teorijoje sukuriamos prielaidos naujai 
„daugiafazei“ ontologijai, kuria remiantis paaiškinama, kaip gali 
rastis kas nors nauja. 

Tačiau Deleuze'o santykis su Simondono teorija yra daug gi- 
lesnis, nei reikalautų recenzavimo įgūdžiai ir etika. Galima teigti, jog 
tiek Skirtumas ir pakartojimas (2004a), tiek Prasmės logika (2004b) 
* yra persmelkti Simondon“o individuacijos idėjos ir siekio paaiškinti, 
kaip virtualus skirtumas savyje virsta aktualiu skirtumu, realizuoja- 
mu daiktų ir įvykių genezėje. Atsižvelgdamas į Simondon'o teoriją, 
Deleuze'as imasi kurti tai, ką pats vadina „naujuoju materializmu“ 
ir „naująja transcendentaline filosofija“ (Deleuze 2004c: 174-175). 

Kaip teigia Alberto Toscano, „Simondono ir jo individuacijos teo- 
rijos vaidmuo tampa pirmaeilis, kai Deleuze'as imasi ontogenetinio 
struktūralizmo ir transcendentalinės plotmės permąstymo pasi- 
telkdamas tokias operacijas, kurios leidžia pereiti nuo virtualiai 
diferencijuotų idėjų prie aktualiai diferencijuotų esinių“. Būtent 
SimondonAas leidžia Deleuze'ui permąstyti struktūras ne kaip ne- 
materialias esmes ar formalius invariantus, bet kaip ikiindividualų 
individuacijos pagrindą. Taigi ontogenezė apibrėžiama kaip perėji- 
mas nuo vienos rūšies daugialypumo, kurį sudaro vidinis skirtumas, 
prie kitos rūšies daugialypumo, kurį sudaro skaičiuojami ir klasifi- 
kuojami aktualių esinių daugialypumai“ (Toscano 2009: 388-389). 
Galima teigti, jog savo ankstyvosiose knygose Deleuze'as imasi ypač 
sunkios užduoties: jis siekia perkurti struktūralizmą taip, kad galė- 
tų paaiškinti individuaciją ir ontogenezę. Pradeda nuo struktūrų, 
kurios, kaip ir metastabilios sistemos, yra ikiindividualios ir api- 
brėžiamos vidinių skirtumų, dar nekomunikuojančių tarpusavyje. 
Tuomet jam iškyla beveik neįmanoma užduotis paaiškinti, kaip 
virtuali struktūra tampa aktualizuotomis skirtumų serijomis, kurios 
realizuoja ir materializuoja kuriamus esinius. Tačiau kaip įmanomas 
šis perėjimas nuo struktūros prie genezės? Kas priverčia virtualius 
skirtumus skilti į aktualias skirtumų serijas, kuriomis vyksta onto- 
genezės procesas? 

Galime rekonstruoti tokią ontologinę schemą. Iš pradžių eg- 
zistuoja tam tikras intensyvus spatium, kuriame koegzistuoja skir- 
tingi virtualūs daugialypumai. Vėliau imasi formuotis tam tikri in- 
dividuacijos faktoriai, kurie leidžia rastis individuacijos laukams ir 
individuacijos serijoms. Norėdamas paaiškinti, kaip šios serijos ko- 


49 Lietuvių kalba sunku perteikti skirtumą tarp virtualios diferenciacijos 
(diffėrentiation) ir aktualios diferenciacijos (difėrenciation). Pirmoji sąvo- 
ka vartojama siekiant apibrėžti skirhumo santykius virtualios idėjos-struk- 
tūros viduje, o antroji įvardija tos struktūros aktualizavimo ir išskleidimo 
per serijas procesą (plačiau apie tai: Žukauskaitė 2011: 46-47). 


230 











VIII 


munikuoja tarpusavyje, Deleuze'as įveda „tamsiojo prekursoriaus“ 
sąvoką: tamsusis prekursorius pats yra nematomas ir neapibrėžia- 
mas, tačiau būtent jis užtikrina komunikaciją tarp skirtingų serijų; 
tai skirtumų diferenciatorius (Deleuze 2004a: 146). Sąveiką tarp 
serijų užtikrina ir vidinis rezonansas, kuris sukuria „priverstinius 
judesius“, priverčiančius heterogeniškus ir skirtingus elementus ko- 
munikuoti tarpusavyje (Deleuze 2004b: 298). Galima teigti, jog vi- 
dinis rezonansas serijas suporuoja, o „priverstiniai judesiai“ užtikri- 
na, kad šios serijos būtų susiejamos į vientisą, tačiau nuolat kintantį 
kontinuumą. Būtent šiame kontinuume ima formuotis individua- 
cijos procesai, kuriuos Deleuze'as vadina spatiotemporaliniu dina- 
mizmu ir pasyviosiomis sintezėmis. Spatiotemporalinis dinamizmas 
apima save organizuojančias sistemas, kurios, praradusios stabilumą, 
patiria intensyvius pokyčius. Pasyviosios sintezės siejamos su „Ier- 
viniais subjektais“, kurie tuos intensyvius pokyčius vartoja. Galime 
teigti, jog „lervinių subjektų“ samprata dar žymi individo ir subjek- 
tyvios percepcijos likučius ankstyvojoje Deleuze'o filosofijoje. Ki- 
taip tariant, savo ankstyvosiose knygose Deleuze'as bando įveikti du 
individuacijos proceso apribojimus: viena vertus, stengiasi atsikra- 
tyti struktūralizmo palikimo, išardydamas virtualias struktūras ir jas 
pervesdamas į aktualias heterogeniškų skirtumų serijas. Kita vertus, 
Deleuze'as siekia išvengti, kad šių serijų daugialypumai nebūtų pa- 
sisavinami ir unifikuojami subjektyvios percepcijos. Nors Deleuze'o 
aprašomi „lerviniai subjektai“ galėtų būti laikomi tokios subjekty- 
vios percepcijos reliktu, visgi ši percepcija jau yra skilusi į daugybę 
beasmenių skirtumų - kontrakcijų, retencijų ir protencijų. 

Šie individuacijos arba ontogenezės apribojimai yra įveikia- 
mi Deleuze'o ir Guattari knygoje Tūkstantis plokštikalnių: čia atme- 
tamos bet kokios transcendentalinės prielaidos, pavyzdžiui, struk- 
tūra ar subjektas, o individuacijos procesas suvokiamas kaip sau 
imanentiško tapsmo ontologija. Deleuze'as ir Guattari postuluoja 
egzistuojant daugialypumų kontinuumą, kuris vadinamas imanen- 
cijos plotme, konsistencijos plotme ar kūnu be organų. Čia svarbu 

suvokti, jog visi individuacijos procesą sąlygojantys veiksniai, pa- 
vyzdžiui, intensyvumas, lėtumas ar greitis, yra imanentiški pačiam 
procesui ir nėra sąlygojami jokio išorinio veiksnio - tikslo ar prie- 
žasties. Deleuze'as ir Guattari šią sau imanentiško tapsmo koncepci- 
ją ir vadina imanencijos, arba konsistencijos, plotme: „Konsistenci- 
jos plotmėje nesama nei substancijos, nei formos: haecceitas, kurie 
įrašomi šioje plotmėje, yra individuacijos būdai, kurie nekyla nei iš 
formos, nei iš subjekto, Ši plotmė yra abstrakti, bet reali; ją sudaro 
greičio ir lėtumo santykiai tarp beformių elementų bei kompozici- 
jos su atitinkamais intensyviais afektais (plotmės „ilgumos“ ir „pla- 
tumos“)“ (Deleuze, Guattari 2004b: 558). Konsistencijos plotmę 
dažnai „pagauna“ ar kerta organizacijos plotmė arba organizacijos 
principas, kurio tikslas yra įsteigti struktūrą ar vystymosi planą, pri- 
mesti formą ar subjektą. Galima teigti, jog ankstyvojoje Deleuzeo 
teorijoje dominavusią priešpriešą tarp struktūros ir genezės dabar 
pakeičia priešprieša tarp organizacijos ir konsistencijos plotmių: 
„Organizacijos plotmė nuolatos įnikusi į konsistencijos plotmę, vi- 
suomet stengiasi pažaboti pabėgimo linijas, sustabdyti ar pertraukti 
deteritorizacijos judesius, apsunkinti juos ir naujai stratifikuoti, jos 
gelmėse naujai atkurti formas ir subjektus. Ir atvirkščiai, konsisten- 
cijos plotmė nuolat siekia atsiplėšti nuo organizacijos plotmės, pri- 
verčia daleles atitrūkti nuo jos paviršiaus, išmaišyti formas greičio 
ir lėtumo įspaudais, sutrikdyti funkcijas pasitelkdama asambliažus 
ir mikroasambliažus“ (Deleuze, Guattari 2004b: 297-298). Taigi 
konsistencijos plotmę galime suvokti kaip materialų kontinuumą, 
kuris nuolat kinta pagal įvairias moduliacijas ir kartu apima neri- 
botą virtualių galimybių potencialą, o organizacijos plotmę galime 
įsivaizduoti kaip struktūruojantį principą, kuris laikinai apriboja 
virtualias galimybes ir primeta šiam kontinuumui aktualią formą. 
Akivaizdu, jog taip suprastas materialus kontinuumas nesude- 
rinamas su klasikiniu hilomorfizmo modeliu. Deleuze'jas ir Guattari 
atmeta organizacijos principą ne tik dėl to, kad šis principas dažnai 
yra lydimas išorinės (valstybinės ar kitos politinės) prievartos, bet ir 

dėl to, kad organizacijos ir formos principas jau imanentiškai glūdi 
rmaterialiame kontinuume. Imanencijos, arba konsistencijos, plo- 
tmę sudaro singuliarumai ir haecceitas“ - t. y. tokie elementai, kurie 
turi savąją, tik sau būdingą formą. Haecceitas yra tam tikra individu- 
acijos pakopa, kuri nurodo tam tikrą intensyvumo laipsnį, pavyz- 
džiui, tam tikrą dienos laiką, tam tikrą atspalvį ar judėjimo greitį. Ki- 
taip tariant, ši individuacija visada yra momentinė ir laikina, galinti 
tuoj pat patirti transformaciją ar pokytį; kita vertus, kiekviena indi- 
viduacija turi poveikį kitoms individuacijoms, taigi gali tiek sukelti, 
tiek reaguoti į kitų individuacijų afektus. Svarbu pabrėžti, kad indi- 
viduacijos gali laikinai suformuoti individus - laikinas individuacijų 
kombinacijas, tačiau tai nėra nei subjektai, nei išbaigti esiniai. Kaip 
teigia Deleuzeas ir Guattari, „tai yra judėjimo ir rimties, greičio ir 
lėtumo santykiai tarp beformių elementų arba tarp elementų, kurie 
yra santykinai beformiai, tai visų rūšių molekulės ir dalelės. Esama 
tik haecceitas, afektų, nesubjektiškų individuacijų, kurie sukuria ko- 
lektyvinius asambliažus“ (Deleuze, Guattari 2004b: 293—294). Ki- 
taip tariant, individuacijos koncepcija įteisina tokią materijos sam- 
pratą, pagal kurią forma jau implicitiškai glūdi materijos judėjime: 
tai „materija-judėjimas, materija-energija, materija-tėkmė, nuolat 
kintanti materija, kuri įsikuria asambliažuose ir juos palieka“ (De- 
leuze, Guattari 2004b: 449). Kitaip tariant, prieinama prie išvados, 
jog klasikinis hilomorfinis modelis, žymintis materijos ir formos 
opoziciją, turi būti pakeistas materijos-jėgos arba materialios jėgos 
samprata (Deleuze 2006c: 160). 

Kad pagrįstų šią materijos-energijos sampratą, Deleuze'as ir 
Cruattari pasitelkia filosofinius bendraminčius - Edmundą Hus- 
serl'į ir Simondoną. Husserl'is tampa svarbiu sąjungininku dėl to, 
kad atskyrė silpnųjų ir materialių esmių sritį (esmių, kurios yra 


50 Sąvoka kaecceitas paimta iš scholastinės Jono Dunso Škoto filosofijos, kur 
ji reiškia „savąją esinio formą“ ir lietuviškai galėtų būti verčiama kaip „ši- 


tybė“ 

klajūniškos, neapibrėžtos, tačiau kartu griežtos) nuo fiksuotų, ap- 
skaičiuojamų ir formalių esmių. Čia aptariamos silpnosios esmės 
svarbios todėl, kad jos sukuria išsklidusius agregatus ir šiuo požiūriu 
skiriasi nuo formą turinčių daiktų. Kaip teigia Deleuze'as ir Guatta- 
ti, „jos siejasi su kūniškumu (materialumu), kurio nereikėtų painioti 
su intelektu suvokiamomis, formaliomis esmėmis ar jusliškai suvo- 
kiamu, suformuotu ir suvoktu daiktiškumu. Šis kūniškumas turi dvi 
charakteristikas: viena vertus, jis neatskiriamas nuo pokyčio, defor- 
macijos ar transformacijos procesų (...), kurie veikia kaip įvykiai 
(pašalinimas, papildymas, projektavimas...); kita vertus, jis neats- 
kiriamas nuo ekspresyvių ar intensyvių kokybių, kurios gali skirtis 
savo laipsniu, ir kurios yra sukurtos kaip kintantys afektai (pasiprie- 
šinimas, kietumas, svoris, spalva...). Taip sukuriama slanki jungtis 
įvykis-afektas, kuri sukuria silpnas kūniškas esmes ir kuri skiriasi nuo 
fiksuotų jungčių.“ (Deleuze, Guattari 2004b: 450). Kitaip tariant, 
Husserl'is paverčia silpnąsias esmes tarsi tarpininku tarp esmių ir 
jusliškai suvokiamų daiktų, tarp daiktų ir konceptų, panašiai kaip 
ir kantiškasis schematizmas. Tačiau silpnosios esmės yra svarbios 
tik tiek, kiek jos išlieka autonomiškos, kiek jos įsiterpia tarp daiktų 
ir minčių, sukurdamos slankiąsias jungtis ir taip ištrindamos to, ką 
jungia, tapatybes. 

Panašiai Deleuze'as ir Guattari perinterpretuoja Simondon'o 
teoriją. Aptardami Simondon'o suformuluotą hilomorfizmo kriti- 
ką, jie pabrėžia, jog materijos ir formos sąvokos negali paaiškinti 
tokių aspektų kaip veiksmas ir judėjimas: „Viena vertus, prie sufor- 
muotos ar formuojamos materijos turime pridėti energetinį jude- 
sio materialumą, kuris atsineša singuliarumus ir haecceitas, kurie jau 
patys savaime yra tam tiktos implicitinės formos... Kita vertus, prie 
esminių materijos savybių, kylančių iš formalių esmių, mes turime 
pridėti kintančius intensyvius afektus, kurie arba kyla iš veiksmo, 
arba daro jį galimą.“ (Deleuze, Guattari 2004b: 450-451). Kitaip 
tariant, materija ir forma niekuomet neegzistuoja atskirai, bet ku- 
ria tolydžias kintančias variacijas. Galima teigti, jog materijos ir 

formos priešpriešą Deleuze'as ir Guattari pakeičia opozicija tarp 
formos ir nuolat kintančios moduliacijos, tarp molinės sandaros ir 
molekulinės variacijos, tarp organizacijos plotmės ir konsistencijos 
plotmės. 

Siekdami paaiškinti materijos-judėjimo ar materijos-energi- 
jos sampratą, Deleuze'aas ir Guattari kalba apie „mašininį phylum“ — 
materiją, kuri nėra vien organinė, vitalistinė, bet kartu nėra ir gry- 
nai mechaninė. Tai materija, kuri išreiškia neorganinį vitalinį prin- 
cipą, būdingą tiek gyviesiems organizmams, tiek technologiniams 
objektams. Šiuo požiūriu Deleuze'as ir Guattari seka Simondon'o 
„analoginiu paradigmatizmu:“, leidžiančiu palyginti skirtingoms pa- 
radigmoms priklausančius reiškinius. Neatsitiktinai Simondon'as fi- 
zinius, biologinius, psichinius individus gretino su techniniais objek- 
tais ir kalbėjo apie „techninį mentalumą“ (Simondon 2009b), taip 
pat teigė, jog techninių objektų egzistavimo būdas yra toks pat kaip ir 
bet kurio gyvo organizmo (Simondon 2011). Panašiai Deleuze'as ir 
Guattari, siekdami atskleisti materijos vitalizmą, pasitelkia metalur- 
gijos pavyzdį: metalas yra medžiaga, kuri, sekant hilomorfiniu mo- 
deliu, gali būti išlydoma ir ruošiama tam tikrai formai; savo ruožtu ši 
forma gali tapti medžiaga naujam perdarymo veiksmui, sekant tam 
tikra nustatyta linijine tvarka. Tačiau galimas ir kitoks suvokimo mo- 
delis, kai energetinis materialumas išsilieja iš paruoštos materijos, o 
kokybinės deformacijos ir transformacijos išsilieja iš numatytos for- 
mos (Deleuze, Guattari 2004b: 453). Materiją ir formą išsprogdina 
materialistinis vitalizmas, apimantis visas gyvosios ir negyvosios ma- 
terijos formas: „Kitaip tariant, tai, ką metalas ir metalurgija atsklei- 
džia, yra materijai būdinga gyvybė, vitalinė materijos kaip tokios 
būklė, materialistinis vitalizmas, kuris neabejotinai egzistuoja visur, 
bet paprastai yra nematomas ar paslėptas, tapęs neatpažįstamas, at- 
skirtas pasitelkiant hilomorfinį modelį“ (Deleuze, Guattari 2004b: 
454). Kitaip tariant, Deleuze'as ir Guattari postuluoja egzistuojant 
neorganinę gyvybę — tam tikrą „tamsųjį prekursorių', kuri yra mate- 
rijos vystymosi stimulas ir kvazipriežastis. Neorganinė gyvybė yra 

imanentinė galia, persmelkianti visos materijos materialumą ir pri- 
verčianti jį nepaliaujamai keistis ir judėti. 


DeLanda: intensyvumų materializmas 


Simondon'o ir Deleuzeo idėjas toliau plėtoja filosofas Manuel'is 
DeLanda. Kaip ir Simondon'as, DeLanda žavisi termodinamikos 
sąvokomis, todėl skirtingas - geologines, biologines, socialines 
ir lingvistines - plotmes aiškina kaip metastabilias sistemas, pati- 
riančias tam tikrą kaitą. Knygoje Tūkstantis nelinijinės istorijos metų 
(2000) DeLanda tvirtina, jog ši kaita turėtų būti suvokta ne kaip 
nuosekli evoliucija, o kaip „nelinijinė istorija“. Kiekvienai sistemai 
būdingas metastabilumas; tačiau kartu jai būdingi tam tikri atrak- 
toriai, stumiantys tą sistemą lūžių arba bifurkacijos taškų link, kol 
galiausiai sistema atsiduria pereinamojoje fazėje (transition phase). 
Pavyzdžiui, vanduo esant tam tikroms sąlygoms gali įgyti kietą, 
skystą ar dujų pavidalą; panašiai ir visuomenė, esant tam tikriems 
faktoriams (populiacijos tankis, maisto ištekliai, pinigai), gali perei- 
ti iš vienos organizacijos būklės į kitą. Kitaip tariant, DeLanda, kaip 
ir Simondon'as, remiasi tuo pačiu „analoginiu paradigmatizmu“ 
ir teigia, kad tiek organinei, tiek neorganinei materijai būdingi tie 
patys kūrybiniai saviorganizacijos principai: tas pats saviorganiza- 
cijos principas verčia neorganinę materiją, pavyzdžiui, kristalą, kris- 
talizuotis, o organinę materiją, pavyzdžiui, gelinės konsistencijos 
minkštakūnius, mineralizuotis ir įgyti kaulinį pavidalą. Kaip teigia 
DeLanda, „visos šios spontaniškos struktūrinio generavimo formos 
leidžia daryti prielaidą, jog neorganinė materija yra daug įvairesnė 
ir kūrybingesnė, nei mes kada nors įsivaizdavome. Ši įžvalga apie 
materijos vidinį kūrybiškumą turi būti įtraukiama į mūsų naujas 
materialistines 6losofijas“ (DeLanda 2000: 16). DeLanda realybę 
suvokia kaip „vienbalsę“ materiją-energiją, kuri, patirdama įvairias 
pereinamąsias fazes, sukuria naujas struktūras ir procesus, papildan- 

čius jau egzistuojančiųjų rezervuarą. „Akmenys ir vėjai, bakterijos 
ir žodžiai - visa tai yra skirtingos tos pačios dinamiškos materialios 
realybės manifestacijos, arba, kitaip tariant, jos reprezentuoja skir- 
tingus būdus, kuriais ši viena materija-energija išreiškia save“ (De- 
Landa 2000: 21). Tačiau kokiu būdu šios skirtingos reprezentacijos 
sąveikauja tarpusavyje? Kaip įmanoma sąveika tarp heterogeniškai 
skirtingų darinių? 

Siekdamas paaiškinti pereinamųjų fazių arba kaitos procesus, 
DeLanda pasitelkia intensyvumo sąvoką, kurios teorinį apibrėžimą 
jis perima iš Deleuze'o ir Guattari filosofijos, o konkrečių pavyzdžių 
ieško termodinamikos moksle. Pavyzdžiui, termodinamikoje gali- 
ma išskirti ekstensyvias ir intensyvias fizines savybes. Ekstensyvios 
savybės apima tokius dydžius, kurie yra išmatuojami, pavyzdžiui, 
ilgis, plotis, garso stiprumas, energija. Šios ekstensyvios savybės iš- 
siskiria tuo, kad gali būti dalijamos: tarkim, padaliję tam tikro ilgio 
atkarpą pusiau, turime dvi vienodo ilgio atkarpas. Priešingai, inten- 
syvios ypatybės yra tokios, kurios negali būti dalijamos: pavyzdžiui, 
jei paimsime indą su 90 laipsnių temperatūros vandeniu ir padaly- 
sime jį į dvi dalis, nereiškia, kad turėsime du indus, kuriuose van- 
dens temperatūra bus 45 laipsniai; turėsime du indus su pirminės 
temperatūros vandeniu. Vadinasi, intensyvias savybes apibrėžia ne 
tiek jų dalumas, kiek tai, jog dalijamos jos patiria kokybinį pokytį. 
Pavyzdžiui, jei norėtume dar šiek tiek padidinti vandens temperatū- 
rą, jis greitai užvirtų ir taptų garais, vadinasi, patirtų kokybinį pokytį 
(DeLanda 2002: 25). Taigi esminis intensyvių savybių požymis yra 
tas, kad jos negali didėti ar mažėti nekeisdamos savo prigimties. Šis 
termodinaminis apibrėžimas, DeLandaos manymu, turėtų būti iš- 
plečiamas ir pritaikomas kitoms sritims, kad ir gyvybės rūšių ar or- 
ganizmų individuacijos procesams. Akivaizdu, jog biologinės siste- 
mos atveria daug daugiau kombinatorikos galimybių, nei fizikiniai 
dydžiai. Būtent todėl biologijos plotmėje intensyvios savybės įsiku- 
ria asambliažuose, kurie sujungia heterogeniškas savybes jų nesu- 
vienodindami. Pavyzdžiui, vaikščiojantis gyvūnas, žemė, ant kūrios 


237 





Audronė Žukauskaitė 


jis vaikšto, ir gravitacinis laukas sukuria heterogenišką asambliažą, 
kuriame kiekvienas narys išsaugo savo skirtingumą. Tad fizikinių 
sistemų atveju kalbama apie skirtumus, o biologinių - apie skirtu- 
mus tarp skirtumų (DeLanda 2002: 73). 

Nors fizikos ir biologijos mokslai pateikia pakankamai inten- 
syvumų doktrinos pavyzdžių, savo samprotavimų teorinės atramos 
DeLanda ieško Deleuze'“ ir Guattari filosofijoje. Tūkstantyje plokš- 
tikalnių Deleuze'as ir Guattari išskiria ekstensyvius ir intensyvius 
daugialypumus*:: ekstensyvūs daugialypumai yra dalijami ir skai- 
čiuojami, o intensyvūs daugialypumai yra sudaryti iš dalelių, ku- 
rios negali dalytis nekeisdamos savo prigimties (Deleuze, Guattari 
2004b: 37). Galima teigti, jog ši teorinė perskyra tarp ekstensyvių 
ir intensyvių daugialypumų pagrindžia visą Tūkstančio plokštikal- 
nių konceptų organizaciją ir įsikūnija skirtingose opozicijose: tai 
medžio pavidalo struktūra vs rizoma, organizmas vs kūnas be or- 
ganų, padalyta erdvė vs tolydi erdvė, organizacijos plotmė vs kon- 
sistencijos plotmė. Pirmasis šių opozicijų narys sietinas su eksten- 
syviais, dalijamais ir skaičiuojamais daugialypumais, o antrasis - su 
intensyviais daugialypumais, kurie negali būti dalijami nekeičiant 
jų prigimties. Kaip teigia Deleuze'as ir Guattari, „...intensyvumas 
nėra sudarytas iš sudedamų ir pakeičiamų dydžių: temperatūra 
nėra dviejų mažesnių temperatūrų suma, greitis taip pat nėra dviejų 
mažesnių greičių suma. Kadangi kiekvienas intensyvumas pats yra 
skirtumas, jis dalijasi tokiu būdu, kad kiekvienas padalytas narys 
skiriasi savo prigimtimi nuo kitų narių“ (Deleuze, Guattari 2004b: 
533). Pavyzdžiui, bergsoniška laiko trukmė negali būti padalyta į 


51 Deleuze'as ir Guattari daugialypumo sąvoką perima iš matematiko ir fizi- 
ko Riemanno, kuris skiria diskretiškus ir tolydžius daugialypumus. Taip 
pat jie nurodo į Meinong'o ir Russelo darbus, kuriuose skiriami eksten- 
syvūs (matavimo arba dalumo) ir intensyvūs (atstumo) daugialypumai. 
Taip pat jie prisimena Bergsono skirtį tarp kiekybinių, arba ekstensyvių, 
daugialypumų ir kokybinių, arba trukmės, daugialypumų (plačiau apie 
tai: Deleuze, Guattari 2004b: 36-37). 

vienodus kiekybinius vienetus, nes dalijama ji visada virsta koky- 
biškai skirtingais praeities, dabarties arba ateities momentais. Pana- 
šiai ir tolydi erdvė, kurios pavyzdžiu galėtų būti Riemann'o aprašyta 
vrdvė, gali būti apibrėžiama ne pagal tikslų atstumą tarp tam tikrų 
taškų, bet pagal intensyvų santykį tarp artimų aplinkų, kurios gali 
būti apibrėžiamos keliais skirtingais būdais. 

Panašiu principu funkcionuoja ir kitos jau minėtos Tūkstančio 
plokštikalnių sąvokos. Pavyzdžiui, rizoma yra toks darinys, kuris nu- 
mato santykį tarp skirtingų, heterogeniškų elementų, kurie yra skir- 
tingos prigimties arba gali tokiais tapti jungimosi metu. Savo ruožtu 
kūnas be organų yra tokia (dez)organizacijos forma, kuri pati ini- 
cijuoja intensyvumus ir leidžia jiems veikti. Kaip teigia Deleuze'as 
tr Guattari, „kūnas be organų yra padarytas tokiu būdu, kad jį gali 
užimti arba apgyvendinti tik intensyvumai. Tik intensyvumai veikia 
ir cirkuliuoja. (...) Kūnas be organų priverčia intensyvumus veik- 
ti; jis produkuoja ir paskirsto juos erdvėje (spatium), kuri pati yra 
intensyvi, o ne ekstensyvi. Tai (...) materija, kuri užima erdvę tam 
tikru mastu - tokiu mastu, kuris atitinka produkuojamus intensyvu- 
mus. Tai nestratifikuota, beformė, intensyvi materija, intensyvumo 
matrica, kurios intensyvumas lygus nuliui... Materija, kuri lygi ener- 
gijai“ (Deleuze, Guattari 2004b: 169). Taigi būtent intensyvumas 
yra ta jėga, kuri priverčia materiją keistis ir judėti. Šiuo požiūriu ga- 
lime teigti, kad Deleuze'as ir Guattari sukūrė ne tiek vitalistinio ma- 
terializmo, kiek irtensyvumų materializmo doktriną: kitaip tariant, 
materiją apibrėžia intensyvūs kokybiniai pokyčiai, kurie ją paverčia 
nenutrūkstamu energijos srautu. Tačiau kartu svarbu pabrėžti, jog 
kiekvienas intensyvumas yra imanentiškas materijai, visuomet jau 
gyvenantis joje ir iš karto tampa nematomas ir nesuvokiamas, vos 
tik įvyksta kokybinis pokytis. Galbūt tai padeda paaiškinti, kodėl 
Tūkstantyje plokštikalnių tokia svarbi tampa tapsmo nesuvokiama 
sąvoka: intensyvumas juda ne tik tapsmo kažko, bet kartu ir tapsmo 
nesuvokiama link. Tad atidavęs savo energiją tapsmui kažkuo, in- 
tensyvumas neišvengiamai dingsta ir tampa nesuvokiama. 

Apibendrinant galima teigti, jog visi aptariami autoriai — Si- 
mondon'as, Deleuzeas ir Guattari bei DeLanda - sukūrė materia- 
listinės tapsmo ontologijos modelį ir įtikinamai atskleidė materi- 
jos judėjimo principus bei mechanizmus. Visi aptariami autoriai 
presuponuoja pradinę skirtį tarp metastabilių sistemų, kurios yra 
pusiausvyros būklės, ir mutacijos fazės, kurioje tampa įmanomas 
kokybinis pokytis. Svarbiausia ontologine realybe jiems tampa mu- 
tacija, pokytis, individuacija, tapsmas, o ne esiniai ar individai, kurie 
suvokiami tik kaip laikini ir sąlyginiai sustabdyto tapsmo padariniai. 
Dėl šios priežasties tapsmo ar individuacijos procesui nustoja ga- 
lioti tapatybės logika, kuri pakeičiama transdukcija ir diferenciacija. 
Transdukcija ir diferenciacija apima tiek skirtumų serijų kūrimą, 
tiek ir jų derinimą naujame asambliaže. Šias derinimo funkcijas 
atlieka vidinis rezonansas, „tamsusis prekursorius“, rizoma, kūnas 
be organų, konsistencijos plotmė. Tačiau svarbiausia šioje tapsmo 
ontologijoje yra ne skirtumai tarp homogeniškų darinių, kurie gali 
būti matuojami ir apskaičiuojami, bet skirtumai tarp heterogeniš- 
kų darinių, kurie implikuoja kokybinį pokytį. Šiuo požiūriu susi- 
duriame su intensyviais skirtumais, kurie sudaro tapsmo energijos 
potencialą. Būtent ši intensyvumų, arba intensyvių daugialypumų, 
samprata leidžia paaiškinti, kaip įmanomas kokybinis pokytis, ir 
padeda suprasti, kodėl materija mums ima atrodyti esanti „gyva“ ir 
„vibruojanti“. 

Šioje vietoje galime grįžti prie Bennett teiginio, kad materi- 
jos persvarstymas (nepaisaint to, ar ji vitalistinė, ar intensyvi) turi 
etinių ir politinių implikacijų. Jei sutinkame su Simondon'o aptartu 
analoginiu paradigmatizmu, t. y. įsitikinimu, jog fizinės, organinės, 
psichinės ir socialinės sistemos vystosi pagal tuos pačius principus, 
tuomet turime pripažinti, jog kiekviena sistema ir kiekviena materi- 
jos forma turi vienodą vertę. Dar daugiau: kadangi kiekviena sistema 
nuolat kinta, transformuojasi ir patiria kokybinį pokytį, nė viena šio 
pokyčio fazių negali būti laikoma pranašesne už kitą. Savo ruožtu 
kiekviena pokyčio fazė reiškia pokyčio intensyvumą, pokyčio energi- 

ją, kuri implikuoja skirtumą savyje. Kitaip tariant, materialumą suda- 
ro intensyvių skirtumų kontinuumas arba transdukcija, kuri reiškia 
intensyvių kokybių perėjimą nuo vieno elemento prie kito. Tad tapa- 
tybės logika, kuri visuomet veikia per atskyrimą ir pašalinimą, presu- 
ponuoja tam tikrą biopolitinį išrūšiavimą, o materiali transdukcijos 
logika presuponuoja visų gyvybės formų daugiabalsį chorą. 


241 


IX. 


GYVYBĖ KAIP GRYNOJI IMANENCIJA 


Visos aptartos posthumanizmo srovės ar kryptys imasi naujai api- 
brėžti gyvybės klausimą. Klasikinė filosofija gyvybę visuomet api- 
brėždavo per kažką kita nei ji pati, o posthumanizmo filosofijoje 
gyvybė suvokiama kaip sau imanentiškas egzistavimo būdas. Savo 
tekste Imanencija: gyvybė (2005); Deleuze'as gyvybę nusako kaip 
grynąją imanenciją, singuliarumą ir virtualumą. Būtent šį gyvybės 
virtualumą ir neapibrėžtumą akcentuoja Agamben'as ir Badiou, 
komentuodami Deleuze'o tekstą. Jų manymu, būtent dėl savo vir- 
tualumo ir neapibrėžtumo gyvybė yra nebendramatė pajungiančiai 
galiai: biopolitinė galia remiasi transcendentiniais principais ir ben- 
driausia prasme veikia kaip pašalinimas, o gyvybinė galia veikia kaip 
įtraukianti disjunkcija, kuri bet kokį atskyrimą ar pašalinimą daro 
negalimą. Šiuo požiūriu gyvybė kaip grynoji imanencija leidžia pa- 
sipriešinti biopolitinei galiai. Ši nauja gyvybės filosofija, aiškinanti 
gyvybę kaip imanentinį egzistavimo būdą, vadinama biofilosofija. 
Biofilosofiją apibrėžia šios svarbiausios charakteristikos: tai dau- 
gialypumas, virtualumas ir beasmeniškumas, pereinantis į tapsmą 
nesuvokiama. Klasikinė filosofija gyvybę aiškindavo primesdama 
jai tam tikrą esmę ar tapatybę, o biofilosofijoje konstatuojamas 
gyvybės daugialypumas. Biofilosofijoje gyvybė apibrėžiama kaip 
daugialypis heterogeniškas asambliažas, kurį nusako kintančios di- 
mensijos ir progresyvi diferenciacija. Daugialypumas presuponuoja 
nehierarchinį, neišskiriantį koegzistavimo pagrindą, kurį pagrindžia 
"virtualumo samprata. Virtualumo plotmėje, priešingai nei galimy- 
bės plotmėje, visos gyvybės formos ne išskiriamos ir atmetamos, 
bet koegzistuoja kartu susietos per disjunkcijos sintezę. Gyvybės 
formos yra asubjektiškos ir beasmenės: vadinasi, kiekviena gyvybės 
forma siekia ne išskirtinumo, pripažinimo ir galios, bet kokybinio 

pokyčio, intensyvaus tapsmo, kuris atsiskleidžia per tapsmą nesu- 
vokiama. 


Kas yra gyvybė? 


Jau aptartos kūniškumo, gyvūniškumo ir materialumo dimensijos 
leidžia paklausti: kas yra gyvybė? Klasikinė fūlosofija gyvybės sam- 
pratą visuomet buvo linkusi apibrėžti remdamasi transcendentiniu 
principu: gyvybė yra arba pirminis pradas, arba teleologinis prin- 
cipas, arba esmė, nurodanti anapusinį pasaulį. Kitaip tariant, gyvy- 
bės klausimas nuo Aristotelio iki Heidegger'io buvo redukuotas į 
klausimą apie transcendentines esmes. Intensyvumų materializmo 
filosofija gyvybės klausimą verčia performuluoti imanencijos ter- 
minais: gyvybė yra imanentiška sau pačiai ir gali būti apibrėžiama 
tik pagal savo vidinius dėsnius. Eugene as Thacker'is knygoje Po gy- 
vybės (2010) teigia, jog gyvybės klausimas flosofijoje buvo nuolat 
redukuojamas į kitas disciplinas - ontologiją, teologiją ar biologiją. 
Tačiau net ir tuo atveju, kai pavyksta išsaugoti gyvybės sampratos 
autonomišką filosofinį statusą, gyvybę vis tiek linkstama aiškinti 
per kažką kita nei ji pati: „Bet kuri „gyvybės“ ontologija apmąsto 
gyvybę sąvokomis, kurios reiškia kažką kita nei gyvybė. Tas „kažkas 
kita nei gyvybė“ dažniausiai įvardijamas metafizinėmis sąvokomis: 
tai laikas ir laikiškumas, forma ir priežastingumas ar siela ir ima- 
nencija. Iš to seka (..), jog „gyvybė“ yra ne tik viena iš filosofijos 
svarstomų problemų, bet tokia problema, kuri kvestionuoja pačią 
filosofiją“ (Thacker 2010: X). Kitaip tariant, norint suvokti, kas yra 
gyvybė, būtina persvarstyti pačią filosofijos sampratą bei metodo- 
logiją ir rasti tokių sąvokų, kurios ne redukuotų gyvybę į kažką kita 
ar siektų jos vidinės esmės, bet leistų apmąstyti gyvybę kaip nežmo- 
gišką neantropocentrinę jėgą. Tokią metodologiškai naują gyvybės 
sampratą Thacker'is vadina biofilosofija, kurią atskiria tiek nuo kla- 
sikinės ontologijos, tiek ir nuo biologijos filosofijos, kurią taip pat 

laiko esencialistine disciplina. Kaip teigia Thacker'is, „galbūt tai, ką 
Heidegger'is laikė esminių 6losofiniu modernybės klausimu - bū- 
tis ar Dasein, tapo pakeista vienu svarbiausiu naujojo tūkstantme- 
čio klausimu - „pačios gyvybės“ problema ar zūč ir bios perskyra. 
Mūsų jau nebejaudina didieji metafiziniai klausimai apie būtį, laiką 
ir vienį. Biofilosofija yra šių klausimų pakeitimas ar perdarymas: 
tyrinėjama ne būtis, bet „pačios gyvybės“ problema, kitaip tariant, 
klausimas, kuris verčia pergalvoti gyvybės bei vitališkumo sampra- 
tas“ (Thacker 2016: 128). 

Taigi kuo biofilosofijos samprata skiriasi nuo klasikinės 
ontologijos ir biologijos filosofijos? Tiek klasikinė ontologija, tiek 
biologijos filosofija visuomet kelia esmės klausimą ir siekia atrasti 
universalias gyvybės charakteristikas („kas yra gyvybė?“ ); biofilo- 
sofijoje toks klausimas yra visiškai beprasmis, nes gyvybę apibū- 
dina ne jos „vidinė esmė“, bet būtent jos daugialypumas. Šiuo po- 
žiūriu galime teigti, jog biofilosofijos paradigmai būdinga tai, kad 
filosofinis esmės konceptas čia pakeičiamas daugialypumo sąvoka. 
Biofilosofijoje tyrinėjamos ne vidinės esmės, bet sąsajos ir tinklai, 
kurie visuomet išstumia gyvybę už jos pačios ribų ir verčia ją vys- 
tytis. Kaip teigia Thacker'is, „biofilosofija implikuoja „gyvybės kaip 
tokios“ dialektiką. Ji atmeta „gyvybės kaip tokios“ sąvoką, kuri yra 
amžinai įstrigusi tarp gamtos ir kultūros, biologijos ir technologi- 
jos, žmogaus ir mašinos polių. Vietoj šios sąvokos biofilosofija iš- 
randa sąvokas, kurios sujungia ir formuoja tinklus: tai molekulinis 
[tapsmas], daugialypumas, tapsmas gyvūnu, gyvybė kaip pasiprie- 
šinimas..“ (Thacker 2016: 128). Taip biofilosofija labiau priartėja 
prie saviorganizacijos, vyksmų ar sudėtingumo teorijų nei prie kla- 
sikinės ontologijos. 

Kitas svarbus momentas, apibrėžiantis biofilosofiją, yra tas, 
kadbiofilosofija implikuoja visų antropomorfinių gyvybės sampratų 
kritiką. Nors gyvybės sąvoka apima gyvūnų, augalų ir kitų biologinių 
būtybių gyvybę, taip pat ir neorganinę gyvybę, vis dėlto aukščiau- 
sia pakopa laikoma žmogaus gyvybė. Tačiau, kaip jau buvo aptarta 

ankstesniame skyriuje, gyvybė veikiau yra intensyvi jėga, o ne tai, 
kame ji įsikūnija. Kaip teigia Thacker'is, „biofilosofija nurodo tokią 
prieigą, kuri apima nežmogišką gyvybę, neorganinę gyvybę, anoni- 
minę gyvybę, neapibrėžtą gyvybę - tai, ką Deleuze'as (2005) vadino 
tiesiog gyvybe“ (Thacker 2016: 127). Tokios anoniminės gyvybės 
pavyzdžiu galėtume laikyti biomeno kūrinius, kuriuos dažniausiai 
sudaro genetiškai modifikuoti organizmai arba dar mažesni biolo- 
giniai vienetai, pavyzdžiui, proteinai ar DNR sekos. Biomeno kū- 
riniai įsteigia specifinius nežmogiškus gyvybės asambliažus, kurie 
ironiškai kvestionuoja žmogaus pretenzijas į gyvybės išskirtinumą. 
Pavyzdžiui, jau aptartoje menininkės Orlan instaliacijoje Arlekino 
apsiaustas sumaišomos ir kartu auginamos pačios menininkės, skir- 
tingų rasių žmonių ir įvairių rūšių gyvūnų ląstelės. Augdamos kartu, 
jos kuria daugialypį gyvybės asambliažą, kurio neįmanoma tiksliai 
klasifikuoti ir apibrėžti. Kitas biomeno pavyzdys - tai biomeninin- 
kų kolektyvo Gyvyjų audinių kultūrų ir meno projektas (Tissue Cul- 
ture and Art Project) darbai, susiję su ląstelių klonavimu ir augini- 
mu. Šiuose darbuose sukuriami technomoksliniai kūnai, kuriuose 
auginama fragmentiška, technologinė, nežmogiška gyvybė. Čia 
svarbu tai, jog nors ši technologiškai palaikoma gyvybė yra priklau- 
soma nuo žmogaus (menininko), tačiau jos produkuojami techno- 
moksliniai kūnai sukuria galimybes eliminuoti žmogiškąjį faktorių. 
Pavyzdžiui, projekto Iškūnyta virtuvė (Disembodied Cuisine, 2003) 
tikslas yra išauginti dirbtinę mėsą ne nužudant kokį nors gyvūną, 
bet paimant gyvūno ląstelę biopsijos būdu ir klonuojant. Kitas jų 
projektas - Oda be aukų (Victimless Leather, 2004) taip pat kritiškai 
analizuoja žmogaus viešpatavimą: čia išauginamas technomokslinis 
kūnas, nauja oda, kuri išgaunama ne nulupant ją nuo gyvūno, bet 
klonuojant gyvūno ląsteles. 
Šie pavyzdžiai rodo, jog biofilosofija nėra neutrali disci- 
plina; veikiau tai etiškai ir politiškai angažuota pozicija, teigianti 
visų gyvybės formų lygiavertiškumą. Priešingai nei klasikinė on- 
tologija, kuri nuolat rentė hierarchines piramides (nuo Aristotelio 

iki Heidegger'io), ir priešingai nei biologijos filosofija, kuri nuolat 
kuria gyvybės formų klasifikacijas, biofilosofija neišskiria ir nerū- 
šiuoja. Tačiau kartu ji nėra ir viską aprėpiantis naivusis vitalizmas. 
Kaip teigia Thacker'is, „biofilosofija nėra tiesiog naujasis vitalizmas, 
teigiantis gyvybės apibrėžimo neišreiškiamumą ar neredukuoja- 
mumą. (...) Biofilosofija reiškia siekį apibrėžti politinę ontologiją, 
tačiau kartu ji yra politiškai agonistinė, net apatiška. Biofilosofijo- 
je nerasime resentimento, tik angažuotumą „vitalistinei politikai“, 
kurią lydi „visas molekules apimanti“ perspektyva“ (Thacker 2016; 
133). Tad galime teigti, jog biofilosofija yra aktyvi jėga, gyvybės 


jėga, numatanti ir įgalinanti pasipriešinimą biopolitinei galiai. 


Deleuze'o gyvybės filosofija 


Biofilosofija kaip klasikinės filosofijos pagrindų permąstymas sieja- 
ma su Deleuze'o filosofija ir ypač su jo trumpu straipsniu Imanenci- 
ja: gyvybė, kurį jis parašė prieš pat savo mirtį (Deleuze 2005)*. Nors 
Deleuze'o gyvybės filosofiją galima atsekti visuose jo darbuose, 
pradedant knyga Bergsonizmas (1991) ir baigiant knyga Tūkstantis 
plokštikalnių, būtent šiame paskutiniajame straipsnyje suformuluo- 
jami pagrindiniai gyvybės principai: tai gyvybės antropomorfinio 
vaizdinio atsisakymas, gyvybės imanentiškumas, daugialypumas ir 
progresyvi diferenciacija. Kalbėdamas apie gyvybę, Deleuze'as vėl 
grįžta prie savo transcendentalinio empirizmo sąvokos, kurią nusa- 
ko „nesubjektyvi sąmonė, ikiretleksinė beasmenė sąmonė, kokybi- 
nė sąmonės, neturinčios jokio savęs suvokimo, trukmė“ (Deleuze 
2005: 25). Pasak jo, transcendentalinis empirizmas yra „laukinis ir 
" galingas“, tačiau tai nėra tik pojūčiai ir jutimai, kaip įprastinio em- 
pirizmo atveju. „Veikiau tai yra, nepaisant to, kokie artimi gali būti 


52 Gilles Deleuze. „LImmanence: Une Vie“, Philosophie, no. 47, septembre, 
1995, p. 4—7. Toliau cituojamas vertimas į anglų kalbą (Deleuze 2005). 

tie pojūčiai, perėjimas nuo vieno pojūčio prie kito kaip tapsmas, 
kaip galios padidėjimas arba sumažėjimas (virtuali kiekybė)“ (De- 
leuze 2005: 25). Transcendentalinis empirizmas operuoja galiomis 
ar galia, kuri yra nuolat tampanti ir virtuali, kitaip tariant, kuri yra 
tapsmas ir virtualumas. Šiuo požiūriu transcendentalinis empiriz- 
mas nėra nei subjekto, nei objekto sfera. Kaip teigia Deleuze'as, „jei 
transcendentalumo sfera nebūtų siejama su sąmone, ji galėtų būti 
apibrėžiama kaip grynoji imanencijos plotmė, nes išvengia bet ko- 
kios subjekto ir objekto transcendencijos“ (Deleuze 2005: 26). Sek- 
damas Spinoza, Deleuze'as teigia, jog imanencija nėra imanentiška 
substancijai; priešingai, substancija ir jos atributai yra imanencijoje. 
Būtent dėl šios priežasties iš imanencijos neįmanoma išskirti subjekto 
ar objekto: „Kai subjektas ar objektas iškrinta iš imanencijos plotmės 
ir imamas laikyti universaliu subjektu ar bet kokiu objektu, kuriam 
imanencija yra priskiriama, transcendentalumo sfera visiškai pra- 
randa savo natūralias savybes, nes ji tik dubliuoja tai, kas empiriška 
(kaip Kant'o atveju), ir suardo imanentiškumą, kuris įtraukiamas 
į transcendentalumą. ../Tik tuomet, kai imanencija liaujasi buvusi 
imanencija kažkam kitam išskyrus pačią save, galime kalbėti apie 
imanencijos plotmę“ (Deleuze 2005: 27). Taigi grynoji imanencija 
reiškia, kad gyvybė negali paklusti jokiam kitam principui išskyrus 
pačią save. 

Deleuze'as teigia, jog ši imanencija, kuri yra imanentiška tik 
pati sau, yra ne kas kita kaip gyvybė. Tačiau kas yra gyvybė? Čia 
svarbu pastebėti, jog Deleuze'as gyvybę supranta ne kaip žmogaus 
gyvybę, bet kaip beasmenę, netgi neorganinę galią: „Gyvybė yra 
imanencijos imanencija, absoliuti imanencija, visa apimanti galia 
ir palaima“ (Deleuze 2005: 27). Gyvybė kaip virtuali kiekybė yra 
nuolat kintanti tapsmo galia, kuri retkarčiais sutampa su individo 
gyvybe, tačiau pats individas gyvybės negali sąlygoti ar pasisavinti. 
Deleuze'as pateikia porą tokios beasmenės gyvybės pavyzdžių: pir- 
masis pavyzdys - tai labai mažas vaikas, kuris dar neturi individua- 
lybės, tačiau turi tik jam būdingą singuliarumą — šypseną ar gestą. | 

Antrasis pavyzdys — tai Charleso Dickens'o romano Mūsų bendras 
draugas epizodas, kuriame aprašoma nusikaltėlio merdėjimo sce- 
na - trumpai švystelėjusios gyvybės ženklas sukelia staigią aplinki- 
nių pagarbą ir užuojautą, tačiau vos tik mirštančiajam pagerėja, visi 
vėl žvelgia į jį su panieka. Deleuze'as teigia, jog šiame epizode „indi- 
vido gyvybė užleidžia vietą beasmenei, tačiau singuliariai gyvybei, 
kuri išlaisvina grynąjį įvykį, nepriklausantį nuo vidinio ar išorinio 
gyvenimo atsitiktinumų, kitaip tariant, nuo to, kas vyksta, subjekty- 
vumo ar objektyvumo“ (Deleuze 2005: 28). Ši trumpai švystelėjusi 
gyvybė yra gyvybinė galia arba gyvybinis principas, galintis aktuali- 
zuotis bet kurioje singuliarioje individualybėje, tačiau nebūtinai su 
ja sutampantis. „Individualybės gyvybė nunyksta, kad užleistų vietą 
singuliariai gyvybei, kuri yra imanentiška žmogui, kuris jau netu- 
ri vardo, tačiau negali būti supainiojamas su nieku kitu. Singuliari 
esmė, gyvybė.“ (Deleuze 2005: 29). Galima teigti, jog, išsilaisvi- 
nusi iš individualios formos, gyvybė vėl tampa bendro beasmenio 
individuacijos proceso dalimi. 

Galime teigti, jog sau imanentiškos gyvybės samprata De- 
leuzeo filosofijoje tampa etiniu principu. Deleuze'as teigia, kad gy- 
vybė kaip grynoji imanencija yra anapus gėrio ir blogio, kadangi tik 
subjektas, kuris trumpam įkūnija gyvybę, gali ją paversti gera ar blo- 
ga. Šiuo požiūriu Deleuze'as pakartoja mintis, išsakytas ankstyvojo- 
je knygoje Spinoza: praktinė filosofija (1988)s, kurioje apibrėžia skir- 
tumą tarp transcendentinės moralės ir imanentinės etikos plotmių. 
Šiuo požiūriu etika, kurią nusako imanentiniai egzistavimo būdai, 
pakeičia moralę, kuri nurodo į transcendentines vertybes. Tokiu 
budu vertybinės priešpriešos (gėris - blogis) yra pakeičiamos koky- 
biniais imanentinio egzistavimo skirtumais (gera - bloga) (Deleuze 

"1988: 23). Sekdamas Spinoza ir Nietzsche, Deleuze'as teigia, kad 


si Gilles Deleuze. Spinoza: Philosophie pratigue. Paris: Presses Universitai- 
res de France, 1970. Toliau cituojamas vertimas į anglų kalbą (Deleuze 
1988). 

„geri“ yra tokie egzistavimo būdai, kurie sustiprina mūsų galią veik- 
ti, o „blogi“ yra tokie, kurie laiko mus įkalinę pasyvaus vergiškumo 
būklėje. Individas laikomas „blogu“, jei jis leidžiasi sunaikinamas ar 
nusilpninamas kaltės, pagiežos ar paklusnumo. Kaip teigia Deleu- 
ze'as, „Spinoza postuluoja tam tikrą „gyvybės“ filosofiją; ją sudaro 
tai, kad atmetama viskas, kas mus skiria nuo gyvenimo, visos šios 
transcendentinės vertybės, kurios nukreipiamos prieš gyvenimą, 
vertybės, kurios yra pririštos prie sąmonės būklių ir iliuzijų. Gyvy- 
bė yra užnuodijama blogio ir gėrio, kaltės ir dorybės, nuodėmės ir 
atpirkimo kategorijų“ (Deleuze 1988: 26). Deleuze'ui „gera“ yra tai, 
kas sustiptina mūsų gyvybines galias, kas verčia mus veikti, kurti ir 
patirti afektus. Šiuo požiūriu etika visuomet yra džiaugsmo etika, 
nes tik džiaugsmas skatina veikti; liūdesys, priešingai, sukelia sąs- 
tingį ir pasyvumą. Taip pat svarbu pabrėžti, jog spinoziškoji etika 
veikia imanencijos plotmėje, o ją nusakantys egzistencijos būdai 
arba afektai yra imanentiški tam, kas tuos būdus arba afektus patiria. 
Kaip teigia Smith'as, „gera“ ir „bloga“ yra gyvybės tapsmo būklės, 
kurios gali būti vertinamos pagal kriterijus, griežtai imanentiškus 
egzistavimo būdams... Deleuze'o filosofijoje gyvybė funkcionuoja 
ne kaip sprendimo transcendentinis principas, bet kaip produkavi- 
mo ar kūrimo imanentinis procesas; gyvybė nėra nei pradžia, nei 
tikslas, nei archė, nei telos, bet grynas procesas, visuomet veikiantis 
dalykų viduryje, au milieu, ir tęsiasi per eksperimentavimą ir nenu- 
matomus tapsmus“ (Smith 2012: 221). 

Tad gyvybę kaip beasmenį tapsmą sudaro individuacijos, 
singuliarumai, haecceitas. Svarbiausia gyvybės charakteristika yra 
jos neapibrėžtumas ir nesuvokiamumas (kitaip tariant, viskas, ką 
nurodo nežymimieji artikeliai), kurie turėtų būti suprantami kaip 
virtualios būklės. Virtualumo sąvoka Deleuzeo filosofijos kontekste 
turi išskirtinę reikšmę: virtualumas Deleuze'ui yra ne mažiau rea- 
lus nei aktualumas: tai reiškia, jog visos gyvybės formos koegzis- 
tuoja virtualiai, tačiau jos aktualizuojasi palaipsniui vystymosi pro- 
ceso (embriogenezės) metu. Būtent todėl virtualumas Deleuze'ui 

yra viena svarbiausių gyvybės charakteristikų: „Gyvybę sudaro tik 
virtualumas. Ją sudaro virtualumas, įvykiai, singuliarumai. Tai, ką 
vadiname virtualumu, yra ne tai, kam trūksta realumo, bet kažkas, 
kas dalyvauja aktualizavimo procese pagal tam tikrą planą, kuris ir 
suteikia virtualumui jo išskirtinę realybę“ (Deleuze 2005: 31). Tad 
gyvybę galime įsivaizduoti kaip virtualų individuacijos kontinuu- 
mą, kuris gali aktualizuotis kaip gyvūno, augalo ar žmogaus gyvybė. 
"Tačiau net ir nebūdamos aktualizuotos, šios gyvybės formos koeg- 
zistuoja virtualioje imanencijos plotmėje. Kaip teigia Deleuzeas, 
„Imanencijos plotmė pati yra virtuali, nes įvykiai, kurie joje gyve- 
na, yra virtualumai. Įvykiai ir singuliarumai suteikia šiai plotmei 
visą jos virtualumą, kaip ir imanencijos plotmė suteikia virtualiems 
įvykiams jų visą realumą“ (Deleuze 2005: 31). Kitaip tariant, gy- 
vybės samprata geriausiai paaiškina, kodėl Deleuze'ui virtualumas 
yra imanentiškas, o ne, pavyzdžiui, transcendentiškas: virtualumas 
visuomet jau yra pačiuose įvykiuose bei singuliarumuose ir nusako 
jų vidinio pokyčio jėgą. 
Būtent taip suprasta gyvybė - kaip virtuali ir sau imanen- 
tiška - apmąstoma Agamben'o tekste Absoliuti imanencija (1999), 
kuriame jis komentuoja Deleuze'o paskutinį tekstą. Agamben'o 
teigimu, „gyvybės sąvoka (...) išreiškia (...) paskiros gyvybės ima- 
nenciją, jos virtualų pobūdį ir jos apibrėžimą tik per šį virtualumą“ 
(Agamben 1999: 224). Tačiau kartu Agamben'as pastebi, kad gy- 
vybė niekuomet nėra neutralus terminas, nes kiekvienas teiginys 
apie gyvybę įtraukia į pavojingą galios teritoriją. „Kaip ir Foucault, 
Deleuze'as puikiai suvokia faktą, jog kiekviena mintis, svarstanti 
gyvybę, dalijasi savo objektu su galia ir neišvengiamai turi pasi- 
priešinti galios strategijoms“ (Agamben 1999: 232). Žinoma, 
„Deleuze'as puikiai suvokia šį gyvybės sąvokos ambivalentiškumą, 
kurį atskleidžia savo knygoje, skirtoje Foucault. Skaitydamas Fou- 
cault Seksualumo istorijos pirmąją dalį, Deleuze'as teigia: „Kai ga- 
lios diagrama atsisako suverenios galios modelio ir perima discip- 
lininės galios modelį, kai ji tampa populiacijos „biogalia“ arba 

„biopolitika“, kontroliuojančia ir administruojančia gyvybę, gyvy- 
bė pasirodo kaip naujas galios objektas. (...) Tačiau būtent tuomet, 
kai galia užgrobia gyvybę kaip savo tikslą ir objektą, kitoje gyvybės 
pusėje ima rastis pasipriešinimas galiai, kuris nukreipia gyvybę prieš 
galią: gyvybė kaip politikos objektas tam tikra prasme buvo paimta ir 
atsukta prieš sistemą, kuri buvo sukurta jai kontroliuoti“ (Deleuze 
2006d: 76). Taigi būtent tuomet, kai galia tampa biogalia, siekian- 
čia paversti gyvybę politinių manipuliacijų objektu, jai pasipriešina 
gyvybės galia, gyvybė, suprasta kaip vitališka ir aktyvi jėga. Kaip 
teigia Deleuze'as, „kai galia tampa biogalia, pasipriešinimas galiai 
tampa gyvybės galia, vitališka jėga, kuri negali išsitekti žmogiško- 
sios rūšies, aplinkos ar tam tikros diagramos ribose. Ar ta jėga, kuri 
ateina iš išorės, nėra tam tikra gyvybės idėja, tam tikras vitalizmas, 
kur Foucault mintis pasiekia aukščiausią tašką? Ar gyvybė nėra šis 
gebėjimas pasipriešinti galiai?“ (Deleuze 2006d: 77). 

Kitaip tariant, Deleuze'as permąsto ir naujai apibrėžia gyvy- 
bės sąvoką: dabar gyvybė suvokiama ne kaip galios manipuliacijų ir 
pavergimo objektas, bet kaip pasipriešinimo galia. Agamben'o ma- 
nymu, būtent šis virtualus, neapibrėžtas gyvybės pobūdis lemia, kad 
gyvybinė galia tampa nebendramatė pajungiančiai galiai. Pajungianti 
galia remiasi transcendentiniais principais ir tikslais, ji kuria persky- 
ras ir hierarchijas ir bendriausia prasme veikia kaip pašalinimas. Tuo 
tarpu gyvybinė galia kaip imanentinis egzistavimo būdas veikia kaip 
disjunkcijos sintezė ir taip padaro pašalinimą negalimą. Kaip teigia 
Agambenas, „gyvybė ... žymi radikalią negalimybę kurti hierarchijas 
ir atskirtis. Imanencijos plotmė veikia kaip virtualaus neapibrėžtu- 
mo principas, kuriame augalo gyvybė ir gyvūno gyvybė, tai, kas yra 
viduje ir išorėje, ir netgi tai, kas organiška ir neorganiška, susilieja ir 
negali būti atskirta“ (Agamben 1999: 233). Šiuo požiūriu imanenti- 
nė gyvybė yra tokia gyvybė, kuri išvengia padalijimo ir pašalinimo ir 
kuri potencialiai įtraukia ir apima visų gyvybės formų įvairovę. 

Deleuze'o trumpas tekstas apie gyvybę analizuojamas ir 
Alain'o Badiou straipsnyje Apie gyvybę kaip kitą būties vardą, arba 

Deleuzeo vitalistinė ontologija (2000)*“. Badiou manymu, būtent gy- 
vybės imanentiškumas leidžia apibrėžti ją kaip kitą būties vardą ir 
permąstyti pačią ontologijos sampratą. Badiou pastebi, kad gyvybės 
negalima apibendrinti aukštesne sąvoka: negalima apibrėžti gyvybės 
gyvybės, kaip ir negalima apibrėžti būties būties. Gyvybė, kaip teigia 
Spinoza, yra viską apimanti ir viskam bendramatiška; būtent todėl, 
Badiou manymu, gyvybės sąvoka iš esmės pakeičia būties sąvoką ir 
leidžia kalbėti apie naują vitalistinę ontologiją (Badiou 2000: 195). 
Turint omenyje, kaip rimtai Badiou vertina tokias sąvokas kaip „bū- 
tis“, galime suvokti, kokią milžinišką reikšmę jis suteikia Deleuze'o 
gyvybės filosofijai. Tačiau, klausia Badiou, „kodėl būtis, suvokta kaip 
vienbalsiškumas ar imanencija, turėtų būti vadinama „gyvybe“? Ko- 
dėl būtis kaip galia turėtų būti „galinga neorganinė gyvybė, sugrie- 
bianti pasaulį?“ (Badiou 2000: 193). Badiou pats atsako, jog būtis 
turi būti suvokta kaip gyvybės galia, kuri yra neutrali ir beasmenė. 
Gyvybė yra galia, kadangi ji „koekstensyvi su virtualumo aktualiza- 
vimu ir aktualumo virtualizavimu... Arba koekstensyvi su nesusais- 
tančia disjunkcija, kuri apima daugybę būtybių..“ (Badiou 2000: 
193). Kitaip tariant, būtis nusipelno būti vadinama „gyvybe“ nes ji 
yra santykis, disjunkcijos sintezės ir konjunkcijos sintezės santykis. 
„Gyvybė tuo pat metu ir specifikuoja, ir individualizuoja, ji atskiria ir 
išlaisvina; tuo pačiu mastu ji inkorporuoja, virtualizuoja ir sujungia. 
(...) Tai neutralus kūrybiškumas, kuris išsaugo save per disjunkcijos 
sintezę ir konjunkcijos sintezę“ (Badiou 2000: 194195). 

Panašiai kaip Agamben'as, kuris teigė, kad gyvybės neapibrėž- 
tumas ir virtualumas paralyžiuoja pajungiančios galios gebėjimą kur- 
ti hierarchijas ir atskirtis, Badiou mano, jog gyvybė kaip beasmenė, 


„54 Alain Badiou. „De la Vie comme nom de I'Ėtre“, in E. Alliez et al., eds., 
Rue Descartes 20 - Gilles Deleuze, Inimanence et Vie. Paris: Presses Univer- 
sitaires de France, 1998. Tekstas taip pat buvo perspausdintas pavadinimu 
„L'Ontologie vitaliste de Deleuze“, in Alain Badiou, Court Tyaitė d'Ontolo- 
gie Transitoire. Paris: Les Ėdition du Seuil, 1998. Toliau cituojamas verti- 
mas į anglų kalbą (Badiou 2000). 

neapibrėžiama ir neįvardijama galia suspenduoja bet kokį bandy- 
mą priskirti vertę. „Nietzsche pabrėžia, kad gyvybė sukuria vertės 
pertrūkius, pati būdama tiek įvertinančioji galia, tiek ir aktyvus 
nukrypimas [nuo vertės). Tačiau pati savaime gyvybė yra neutrali 
ir pažodžiui bevertė. Gyvybė, kaip sako Nietzsche, negali būti ver- 
tinama, o tai reiškia, jog nėra gyvybės gyvybės, kadangi kas nors 
gali būti įvertinta tik iš gyvybės perspektyvos“ (Badiou 2000: 195). 
Toliau plėtodamas Deleuze'o mintis (ir prisidengdamas Nietzsche), 
Badiou teigia, kad neutrali ir bevertė gyvybė nurodo visų esinių inte- 
gralią lygybę, nes tai, kas neturi kategorijų ir įvardijimų, negali būti 
nelygus. Pripažinti šį gyvybės neutralumą ir jos esinių lygybę yra 
stipriųjų privilegija: „Stiprus yra tas, kuris visiškai patvirtina būties 
lygybę, o silpnas yra tas, kuris siekia būti nelygus su šia lygybe, kuris 
abstrahuojasi ir suluošina džiaugsmingą gyvybės neutralumą“ (Ba- 
diou 2000: 195). Kitaip tariant, stiprus yra ne tas, kuris pasiduoda 
galiai, ir ne tas, kuris pasirenka išnykimą juodojoje skylėje, bet tas, 
kuris atsiveria tapsmui ir beasmenėms jėgoms: „Norint patekti ten, 
kur išorinės beasmenės jėgos aktyvuoja šį tapsmą, reikia atsiskirti 
nuo savęs ir save ištirpdyti. Tie, kurie tai daro, yra stiprūs“ (Badiou 
2000: 196). Tad gyvybė yra apnuoginimas, nusavinimas, visų kodų 
ir organų išderinimas, visų kategorijų išsklidimas. 


Deleuze'as ir Beckett'as tapsmo nesuvokiama link 


Badiou iš tiesų pakartoja svarbiausią Deleuze'o mintį: gyvybė pasi- 
rodo kaip grynoji imanencija tik tuomet, kai atmetame ir išardome 
klasikinę subjekto sampratą. Deleuze'as teigia, jog subjekto, reikš- 
mės ir organizmo struktūros yra primestos mums kaip Dievo spren- 
diniai: tai funkcijos, prievolės, hierarchinės struktūros. Norėdami 
išsilaisvinti iš šios priklausomybės, turime atsikratyti organizmo ir 
išrasti kūną be organų: „Kūnas be organų yra afektyvus, intensyvus, 
anarchistinis kūnas, kurį sudaro poliai, zonos, plyšiai, gradientai. Jis 

yra perskrostas galingo, neorganinio vitališkumo“ (Deleuze 1997: 
131). Deleuze'as atranda šiuos vitališkus ir galingus kūnus Artaud, 
Kafka'os, Lawrence'o, Fitzgerald'o ir Beckett'o tekstuose, Svarbu su- 
vokti, jog šie vitališki kūnai juda ne beprotybės ar savinaikos link, 
bet išreiškia gyvybės filosofiją. Kaip teigia Esposito, būtent ši gy- 
vybės kaip beasmenės ir neorganinės jėgos filosofija leidžia išsilais- 
vinti iš subjekto sampratos ir visų iš jos kylančių hierarchinių per- 
skyrų: „Gyvybė yra tangentas, jėgos kryptis, pagal kurią imanencija 
sugrįžta pati prie savęs, išvengdama bet kokios transcendencijos 
formos ir to, kas yra aukščiau už būtį kaip gyvąją substanciją. Gyvy- 
bė nenurodo nei racionalaus subjekto, nei grynos materialios subs- 
tancijos. Tačiau svarbiausia, jog suprasta kaip beasmenė, singuliari 
dimensija, gyvybė neleidžia rastis — ir tai prieštarautų jai iš esmės — 
hierarchinėms perskyroms tarp šių dviejų plotmių, kurias numato 
asmens dispozityvas“ (Esposito 2012: 147). Subjekto arba asmens 
dispozityvas neišvengiamai implikuoja galios santykius, o gyvybė 
kaip beasmenė jėga priešinasi hierarchinėms perskyroms. Kitaip ta- 
riant, gyvybinė jėga veikia trimis lygmenimis: dekonstruoja subjekto 
sampratą; galimybę pakeičia virtualumu; būties ir tapatybės sampra- 
tą pakeičia tapsmu, kuris juda tapsmo nesuvokiama link (Esposito 
2012: 147-150). Pabandysime aptarti visus gyvybinės jėgos reali- 
zacijos lygmenis. 

Subjekto desubjektyvacijos pavyzdžių Deleuze'as randa mo- 
derniosios literatūros tekstuose. Pavyzdžiui, Fitzgeraldo tekstų 
herojus, patyręs tikrą lūžį, galiausiai tampa visais ir viskuo, kitaip 
tariant, „pasiekia tai, kad tampa toks kaip visi“ (Deleuze, Guattari 
2004b: 308). Beckett'o personažai taip pat juda visiškos desubjek- 
tyvacijos link: dažnai jie yra sunykę, sergantys, merdintys, užkasti 
smėlyje, esantys urnose, tačiau vis dar atkakliai egzistuojantys ir pa- 
sirodantys kaip tam tikras gyvybės intensyvumas. Kaip teigia Sara 
Gendron, „toks yra daugumos Beckett'o personažų statusas: net jei 
jie yra, tai, kas jie yra, „nėra visai ten“, (...) Kai kurie iš šių perso- 
nažų tiesiogine prasme yra vienaip ar kitaip nesantys. Pavyzdžiui, 

Klausytojas pjesėje Ne aš gali būti matomas, bet negirdimas. Kiti, 
pavyzdžiui, Balsas pjesėje Žingsniai gali būti girdimi, bet nematomi“ 
(Gendron 2004: 49-50). Dar kiti veikėjai yra sergantys, merdintys 
ir nykstantys, kaip Malonas romane Malonas miršta (2005) arba 
romano Neįvardijamasis (2007) personažas. Tokie veikėjai kaip, 
pavyzdžiui, vaiduokliai arba urnų choras, niekuomet ir nepreten- 
davo tapti esančiais. Dar kiti personažai, pavyzdžiui, Burna pjesėje 
Ne aš, yra tik kūno dalis be kūno ar organas be kūno. Kaip teigia 
Gendron, „Beckett'o „subjektai“ (...) labai primena tai, ką Deleu- 
ze'as vadina „virtualiu objektu“, būtybe, kuri išvengia apibrėžtumo 
ir konkrečiai - humanizavimo. (...) Jie, kaip Ada, May, Balsas ir Wil- 
ly, niekuomet nėra čia. Jie niekuomet nėra nei visiškai esantys, nei 
visiškai nesantys. Jie turi ypatybę būti ir nebūti ten, kur jie yra, arba 
kur jie eina“ (Gendron 2004: 51). Nepaisant šios dalinės, ištrupė- 
jusios egzistencijos, Beckett'o veikėjai atkakliai laikosi savo gyvybi- 
nio polėkio. Kaip teigia romano Malonas miršta personažas, „visai 
nesvarbu, gimiau aš ar negimiau, gyvenau ar negyvenau, numiriau 
ar tik vaduojuos mirtimi, aš darysiu kaip daręs, nežinodamas, ką 
darau, kas esu, kur esu ir ar išvis esu“ (Beckett 2005: 67). Šį per- 
sonažą apibūdina nuolatinis tapsmas ir virtualios transformacijos, 
sukuriančios takią būseną, kai „suskystėju ir pereinu į purvo būse- 
ną“, o vėliau „sukietėju ir susitraukiu“ (Beckett 2005: 65-66). Visos 
šios transformacijos veda tapsmo nesuvokiama link, kitaip tariant, 
nuo subjektyvumo čia lengvai pereinama prie gyvūniškumo, o nuo 
gyvūniškumo - prie neorganinės substancijos: „...temperamentu jis 
buvo arčiau roplių nei paukščių (...), jausdavosi geriau sėdėdamas 
negu stovėdamas, gulėdamas - negu sėdėdamas, taigi jis sėsdavos 
ir guldavos suradęs pačią menkiausią dingstį ir atsistodavo, kad iš- 
judėtų vėl, tiktai tuomet, kai struggle for life ar gyvybinis polėkis vėl 
imdavo badyti jam į subinę“ (Beckett 2005: 90). Kitaip tariant, gy- 
vybinis polėkis čia gali reikštis ir kaip subjektyvi, ir kaip neorgani- 
nė ir nesubjektiška jėga, kaip virtuali kokybė, kuri gali aktualizuotis 
įvairiomis gyvybės formomis. 





Tačiau šis subjektyvumo numarinimas Beckett'ui ir Deleu- 
ze'ui nėra savitikslis veiksmas: subjektyvumo formos išsekinamos 
siekiant atsikratyti konvencionalių reikšmės ir logikos dėsnių ir per- 
eiti prie imanentinių egzistavimo būdų. Tekste Išsekintasis (1997)“ 
Deleuze'as atkreipia dėmėsį į Beckett'o kuriamas gyvybės nuskurdi- 
nimo praktikas, kurias jis suvokia kaip būdą atsikratyti transcenden- 
tinės galimybių plotmės ir pereiti į imanentinę virtualumo plotmę. 
Deleuze'as pabrėžia, jog išsekintas žmogus nėra toks pats, kaip pa- 
vargęs: „pavargęs žmogus tiesiog išsekina realizavimą, o išsekintas 
žmogus išsekina galimybių visumą. Pavargęs žmogus negali daugiau 
realizuoti [to, kas galima], o išsekęs žmogus negali daugiau kurti ga- 
limybių“ (Deleuze 1997; 152). Deleuze'as teigia, kad čia susiduria- 
me su skirtinga kombinatorine logika: nuovargis verčia pasirinkti 
vieną galimybę vietoje kitos pagal tam tikrą tikslą arba planą: vienos 
galimybės pasirenkamos ir realizuojamos, kitos - atmetamos ir pa- 
šalinamos (tai transcendentinė organizacijos plotmė). Išsekinimo 
atveju yra priešingai: viena galimybė ne pašalinama dėl kitos gali- 
mybės, bet visos galimybės koegzistuoja kartu be jokios preferenci- 
jos, organizacijos ar reikšmės (tai imanencijos plotmė). Tad galime 
teigti, jog per nuovargį mes susiduriame su galimybės realizavimu 
arba nerealizavimu, o per išsekinimą aptinkame gyvybės virtualu- 
mą, kai skirtingi gyvybės modusai, aktualūs ir virtualūs, koegzis- 
tuoja kartu. Tokią modalumų koegzistavimo praktiką Deleuze'as 
vadinama įtraukiančia disjunkcija: „disjunkcija išlieka, ir perskyra 
tarp terminų gali tapti dar griežtesnė, tačiau atskirti terminai abu 
yra patvirtinami per nepanaikinamą atstumą... (...) Disjunkcija tam- 
pa įtraukianti: viskas dalijasi, tačiau savyje..“ (Deleuze 1997: 153). 


“55 Šis straipsnis originalo kalba pirmą kartą buvo išspausdintas kaip bai- 
giamasis žodis Samuel'io Beckett'o knygoje Ound et autres piėces pour la 
tėlėvision. Paris: Les Ėdition de Minuit, 1992, Anthony Uhlmann'o ver- 
timas į anglų kalbą pirmą kartą išspausdintas žurnale Sub-stance, vol. 78, 
1995, p. 3-28, o vėliau perspausdintas rinkinyje Kritika ir klinika (Deleu- 
ze 1997). 

Kitaip tariant, išsekinimo atveju įsteigiama disjunktyvi sintezė, kuri 
yra neišskirianti ir apimanti visus skirtumus, veikianti virtualumo 
plotmėje. 

Beckett'o personažai puikiai atskleidžia šį perėjimą iš racio- 
nalios ir apskaičiuojamos galimybių plotmės į neapibrėžtą virtua- 
lumo plotmę. Kaip teigia Deleuze'as, „Beckett'o personažai žaidžia 
su galimybėmis jų nerealizuodami“ (Deleuze 1997: 153); jie labiau 
domisi šių galimybių kombinatorika, kuri galiausiai galimybes iš- 
sekina. Pavyzdžiui, romane Molojus aprašomos čiulpiamų akmenų 
kombinatorinės galimybės; romane Merfis aprašomos penkių mažų 
pyragaičių kombinacijos. Deleuze'as teigia, jog Beckett'as sukuria 
specifines kalbos išsekinimo strategijas: jis išsekina vardus (Bamas, 
Bemas, Bimas, Bomas), išsekina balsus, galiausiai — vaizdinius ir 
erdves. Tačiau šios kombinatorinės galimybės atveriamos ne tam, 
kad viena jų būtų pasirinkta vietoje kitos, bet tam, kad visos jos 
kartu koegzistuotų virtualioje imanencijos plotmėje. Čia svarbu tai, 
kad šio „išsekinimo meno arba mokslo“ (Deleuze 1997: 154) ne- 
galima pasiekti niekaip kitaip, kaip tik per visišką išsekintojo kūniš- 
kąją dezintegraciją, - tarsi organizacijos plotmės būtų įmanoma at- 
sikratyti tik tuomet, kai sunaikinamas išsekintojo kūnas. Deleuze'o 
manymu, „didžiausias Beckett'o indėlis į logiką yra parodyti, kad 
išsekinimas (išsekimas) negali būti pasiektas be tam tikro fiziologi- 
nio išsekinimo, panašiai kaip Nietzsche teigė, kad mokslinis idealas 
negali būti pasiektas be tam tikros gyvybinės degeneracijos... (...) Ir 
galbūt tai yra dvi to paties dalyko pusės: galimybės, susietos ar atsie- 
tos, mokslas ar supratimas ir fantastiškas subjektyvumo išardymas“ 
(Deleuze 1997: 154). Šis fantastiškas subjektyvumo išardymas lei- 
džia persvarstyti subjektyvumą kaip individuacijas, singuliarumus 
ar haecceitas, kaip virtualius imanencijos būdus. 

Originali išsekinimo strategija atsiskleidžia vieninteliame 
Beckett'o sukurtame filme pavadinimu Filmas (1964). Deleuze'as 
teigia, jog kurdamas šį filmą Beckett'as siekia pabėgti nuo Berkeley 
maksimos - esse est percipi (būti reiškia būti suvokiamam), kadangi jis 

jau išeikvojo „visus percipere ir percipi malonumus“ (Deleuze 1997: 
23). Pats faktas, kad nuolat esame kitų suvokiami, rodosi nepake- 
liamas ir nepakenčiamas, todėl Beckett'as renkasi tapsmą nesuvo- 
kiama. Šis siekis realizuojamas Beckett'o Filme, kuriame pagrindinis 
personažas (Buster Keaton), atsikratęs kitų žmonių ir gyvūnų su- 
vokimo ir netgi savo paties savivokos, galiausiai tampa nesuvokia- 
ma paskirybe, atomu beasmeniškumo vandenyne. Beckett'o Filmą 
Deleuze'as analizuoja ir savo knygoje Kinas 1: vaizdinys-judėjimas 
(2008)“, kurioje teigia, jog būtent šis filmas parodo perėjimą nuo 
konvencionalaus, „organiško“ vizualinio režimo, kurį nusako vaiz- 
dinys-judėjimas, prie kristalinio, „neorganiško“ vizualinio režimo, 
kurį nusako vaizdinys-laikas. Labai apibendrintai galima teigti, 
jog vaizdinys-laikas apibrėžia tokį vaizdinį, kuris tuo pat metu yra 
virtualus ir aktualus, sudarytas iš skirtingų laiko dimensijų ir įstu- 
miantis stebėtoją į juslinio ir mentalinio neapibrėžtumo būseną. 
Kitaip tariant, Beckett'o filmas čia naudojamas kaip „atvirkšti- 
nis įrodymas", parodantis, kokių kinematografinių konvencijų reikia 
atsisakyti, norint pereiti nuo vaizdinio-judėjimo prie vaizdinio-laiko. 
Šiuo atveju reikėtų atsisakyti vaizdinio-judėjimo ir trijų jį sudarančių 
komponentų: tai vaizdinys-veiksmas, vaizdinys-suvokimas ir vaiz- 
dinys-afektas (Deleuze 2008: 69-70). Būtent tai ir atliekama Bec- 
kett'o Filme: pagrindinis personažas iš pradžių juda išilgai sienos ir 
lipa laiptais, kol galiausiai atsikrato bet kokio veiksmo ir kitų žmonių 
patekdamas į savo kambarį - taip atsikratoma vaizdinio-veiksmo; 
kambaryje jis siekia atsikratyti visų juslinio suvokimo subjektų ir 
objektų: šuns, katės, žuvelės, į jį žvelgiančio veidrodžio - taip pašali- 
namas vaizdinys-suvokimas; galiausiai, likęs vienas, personažas atsi- 
sėda į supamąjį krėslą ir užsidengia akis — taip pašalinamas subjekty- 
"vus savęs suvokimas arba vaizdinys-afektas. Tad Beckett'as pamažu 
atsikrato vaizdinio-veiksmo, vaizdinio-suvokimo ir vaizdinio-afekto, 


56 Gilles Deleuze. Cinėma 1: L'Image-Mouvement. Paris: Les Ėditions de Mi- 
nuit, 1983. Toliau cituojamas vertimas į anglų kalbą (Deleuze 2008). 

tačiau kam? Deleuze'as teigia, jog „Beckett'ui nejudrumas, mirtis, 
asmens judėjimo ir vertikalios stovėsenos netektis, kai tysoma su- 
pamajame krėsle, kuris net nesisupa, yra tik subjektyvi pabaiga. Tai 
tik priemonė norint pasiekti daug gilesnę pabaigą. (...) Eidamas 
šiuo vaizdinio-veiksmo, vaizdinio-suvokimo, vaizdinio-afekto iš- 
naikinimo keliu, Beckett'as dar kartą pakyla į švytinčią imanenci- 
jos plotmę, materijos ir jos kosminio vaizdinio-judėjimo verpetą“ 
(Deleuze 2008: 70). Būtent tuomet, kai atsisakoma vaizdinių, kurie 
mus pririša prie organizuoto ir stratifikuoto pasaulio, pereinama į 
kitą, imanencijos, plotmę, kurioje gali būti realizuojamas tapsmas 
nesuvokiama. „Kambarys praranda savo perskyras ir tampa atomu 
švytinčioje tuštumoje, beasmeniu, tačiau singuliariu atomu, kuris 
daugiau nebeturi subjektyvybės, galinčios jį atskirti nuo kitų ar su- 
lieti su kitais. Tapsmas nesuvokiama yra gyvybė, „be pertrūkio ar 
sąlygos“... priartėjanti prie kosminio ir dvasinio raibuliavimo“ (De- 
leuze 1997: 26). Taigi tapsmas nesuvokiama leidžia išsivaduoti iš 
primestos pasaulio stratifikacijos, pabėgti nuo kitų žmonių suvoki- 
mo bei iš to kylančios prievartos ir atsikratyti apibrėžtų subjektyvu- 
mo formų. Tapsmas nesuvokiama leidžia suardyti trečio negalimo 
principą ir įteisinti disjunktyvios sintezės principą, pagal kurį skir- 
tingi elementai gali egzistuoti kartu virtualumo plotmėje. 


Biofilosofija kaip nauja mąstymo paradigma 


Deleuze'o suformuluota gyvybės kaip grynosios imanencijos sam- 
prata leidžia nubrėžti biofilosofijos paradigmos kontūrus. Biofiloso- 
fiją apibrėžia šios svarbiausios charakteristikos: grynoji imanencija, 
daugialypumas, virtualumas, beasmeniškumas ir tapsmas nesuvo- 
kiama. Kadangi bet kuri tapatybe grindžiama ideologija yra įgyven- 
dinama per prievartą ir pašalinimą, jai priešpriešinamas daugialypu- 
mo konceptas. Daugialypumo sąvoka presuponuoja nehierarchinį, 
neišskiriantį koegzistavimo pagrindą. Šį daugialypį koegzistavimą 

pagrindžia virtualumo samprata, kuri, priešingai nei galimybė, ne 
pasirenka vienas gyvybės formas vietoje kitų, bet susieja jas per 
disjunkcijos sintezę. Vadinasi, kiekviena gyvybės forma siekia ne 
išskirtinumo, pripažinimo ir galios, bet kokybinio pokyčio, intensy- 
vaus tapsmo, kurį ir vadiname tapsmu nesuvokiama. 

"Tad kaip jau minėjome, viena svarbiausių biofilosofijos sąvo- 
kų yra daugialypumas, nusakantis kintantį, diferencinį gyvybės po- 
būdį. Būtent daugialypumo sąvoka padeda suvokti, kuo Deleuze'o 
filosofija skiriasi nuo metafizinės filosofijos tradicijos. DeLanda tei- 
gia, jog Deleuzeo filosofijoje daugialypumo sąvoka pakeičia metafi- 
zinį esmės konceptą (DeLanda 2005: 9). Klasikinė filosofija siekia 
atskleisti esinio esmę, t. y. tapatybę, kuri visuomet yra apibrėžta, be- 
laikė ir nekintanti; daugialypumas, priešingai, apibrėžia kažką kaip 
turintį daug kintančių dimensijų, kurių nevienija ir nekoordinuoja 
joks aukštesnis principas, kurių negalima apibendrinti ir universali- 
zuoti. Dar daugiau: daikto esmė arba tapatybė visuomet yra duota 
visa iš karto, o daugialypumas niekuomet nėra duotas iš karto ir atsi- 
skleidžia per progresyvinę diferenciaciją. Kaip teigia DeLanda, „jei 
esmės tradiciškai yra suvokiamos kaip turinčios aiškią ir apibrėžtą 
prigimtį (...), daugialypumai yra pagal savo konstrukciją neaiškūs ir 
apibrėžti: singuliarumai, kurie apibrėžia daugialypumą, sudaro ai- 
bes, tačiau šios aibės nėra duotos visos iš karto, bet struktūruojamos 
tokiu būdu, kad jos progresyviai apibrėžia daugialypumo prigimtį, 
kai vystosi pagal pasikartojančias sekas“ (DeLanda 2005: 16). Ge- 
riausiai tai galėtų iliustruoti embriogenezės pavyzdys: apvaisintas 
kiaušinis, kuris iš pradžių yra tik nediferencijuota masė, pamažu 
įgyja vis daugiau dimensijų, iš kurių suformuojami audiniai ir or- 
ganai, o galiausiai ir visas organizmas. Taigi vystymasis yra esminė 
gyvybės charakteristika - neatsitiktinai Deleuze'o gyvybės sampra- 
ta vadinama embrionine ir atskleidžiamos Deleuze'o biofilosofijos 
sąsajos su evoliucijos teorijomis (Ansell Pearson 1999). Vadinasi, 
daugialypumas niekuomet nėra baigtinė ir uždara sistema, — tai 
atviras ir niekuomet nesibaigiantis procesas. Kaip teigia DeLanda, 

„jei esmė implikuoja vieningą ir belaikę tapatybę, daugialypumas 
nėra vieningas ir implikuoja tapatybę, kuri nėra duota visa iš karto, 
bet atsiskleidžia progresyviai; jei esmę ir dalyką, kuriame ji įsikū- 
nija, sieja toks pats santykis kaip modelį ir jo kopiją, t. y. dides- 
nio ar mažesnio panašumo santykis, daugialypumai implikuoja 
skirtingas realizacijas, kurios neturi jokio panašumo“ (DeLanda 
2005: 26). Kitaip tariant, gyvybės vystymasis remiasi progresyvia 
diferenciacija, kur kiekviena vystymosi pakopa skiriasi nuo prieš 
tai buvusios. 

Antra svarbiausia biofilosofijos charakteristika yra galimy- 
bės sampratos pakeitimas virtualumo konceptu, perimtu iš Berg- 
sono. Bergson'o manymu, galimybės samprata gali būti taikoma 
tik materijai ir uždaroms sistemoms, be to, galimybės sąvoka nuo- 
lat kelia netikras arba klaidingas problemas. Tuo tarpu trukmė, at- 
mintis ir gyvybė gali būti aiškinami tik pasitelkus virtualumo sąvo- 
ką, kuri apibrėžia kokybinius daugialypumus. Galimybė veikia tik 
aktualumo plotmėje, o virtualumas yra dvilypis: jis apima aktualu- 
mo perėjimą į virtualumą ir virtualumo aktualizavimą. Galimybė 
tarp to, kas yra, ir to, kas galima, numato tik panašumo santykį, o 
aktualizavimas implikuoja diferenciaciją, skirtumą ir kūrybą. Kaip 
teigia Deleuze'as, „aktualizavimas įvyksta per diferencijavimą, 
per išsišakojančias linijas, ir sukuria kokybinius skirtumus būtent 
šiuo savo judėjimu“ (Deleuze 1991: 43). Tačiau šiuo atveju mus 
domina ne tik modalinis skirtumas tarp galimybės ir virtualumo, 
bet ir tam tikra etinė perspektyva. Kaip teigia Esposito, galimybė 
visuomet turi menkesnį svorį nei realybė, todėl tam tikros - po- 
tencialios - gyvybės formos gali būti laikomos mažiau vertingos 
nei realios. Taip jos patenka į tam tikrą „gyvybės, kuri nėra verta 
gyventi“, zoną ir tampa biopolitinių manipuliacijų objektu (Espo- 
sito 2012: 148). Tuo tarpu virtualumo sąvoka sukuria daug pla- 
tesnį realybės formų diapazoną. „Deleuze'as virtualumui suteikia 
tą patį statusą kaip ir realybei, kuri vadinama aktualumu. Gyvybė 
kaip tokia, su visomis jos manifestacijomis, visuomet yra reali, net 

jei ji individualizuojasi tokiomis formomis, kurios kiekviena savo 
apraiška aktualizuoja tai, kas buvo virtualu ankstesnėje pakopo- 
je“ (Esposito 2012: 148). Būtent šiuo požiūriu biofilosofija gali 
pasipriešinti biopolitikai, kuri veikia per galimybių išrūšiavimą ir 
pašalinimą. Biofilosofija ne pašalina vienas galimybes tam, kad pa- 
sirinktų kitas, bet leidžia koegzistuoti visoms gyvybės formoms 
virtualumo kontinuume. 


Trečioji biofilosofijos charakteristika — tai tapsmas nesuvo- 
kiama. Tapsmo nesuvokiama neturėtume interpretuoti kaip siekio 
susinaikinti ar noro išnykti nuo šios žemės paviršiaus: priešingai, 
tapsmas nesuvokiama turėtų būti interpretuojamas kaip siekis apei- 
ti biopolitinės kontrolės struktūras: organizavimą, reikšmę, subjek- 
tyvaciją. Deleuze'as ir Guattari teigia, jog „svarbiausi sluoksniai, 
supančiojantys žmogiškas būtybes, yra organizmas, signifikacija ir 
interpretacija bei subjektyvacija ir pajungimas“ (Deleuze, Guattari 
2004b: 148; 176). Iš pradžių esame organizuojami kaip organiz- 
mas, vėliau esame pajungiami reikšmių sistemai ir taip tampame 
subjektais. Kaip jau minėjome, šiai trilypei stratifikacijos sistemai 
Deleuze'as ir Guattari priešpriešina kūno be organų sąvoką, kuri 
veikia trimis lygmenimis: organizmui kaip organizuotai sistemai 
priešpriešina kūno disartikuliaciją, reikšmės sistemai priešpriešina 
eksperimentavimą, o subjektyvavimui - nuolatinį tapsmą (Deleuze, 
Guattari 2004b: 177). Šiuo požiūriu kūnas be organų reiškia tokį 
kūną, kuris yra nuasmenintas, desubjektyvuotas, kuris visuomet 
yra susietas su kitais kūnais ir esiniais. Tačiau tai nėra kažkoks ne- 
diferencijuotas išsklidimas; priešingai, tai yra grynoji diferenciacija, 
kuri reiškiasi kaip intensyvumas, intensyvus kokybinis skirtumas. 
Deleuze'o ir Guattari manymu, būtent intensyvumas kaip kokybinis 
“ tapsmas yra ta jėga, kuri įgalina pasipriešinti biopolitinei stratifika- 
cijos mašinai. 

Kaip teigia Deleuzeas ir Guattari, tapsmas nesuvokiama apima 
keletą plotmių ir atskleidžia ryšį tarp to, „kas nesuvokiama (neorganiš- 
ka), neapibrėžiama (bereikšmiška) ir beasmeniška (asubjektiška)“ 

(Deleuze, Guattari 2004b: 308)“. Pirmoji tapsmo nesuvokiama 
plotmė reiškia kūno organinio vientisumo išardymą ir jo pavertimą 
neorganišku asambliažu. Kaip jau aptarėme, Deleuze'as ir Guattari 
disartikuliuoja kūno vientisumą pasitelkdami kūno be organų sam- 
pratą, Derrida ir Nancy - pasitelkdami corpus konceptą, feminizmo 
teoretikės Braidotti ir Grosz - per tapsmo ir nomadizmo sąvokas. 
Antroji tapsmo nesuvokiama plotmė - tai reikšmės principo ir visų 
konceptualių perskyrų išardymas, kai išnyksta skirtumas tarp to, 
kas žmogiška ir nežmogiška, žmogiška ir gyvūniška, organiška ir 
neorganiška. Kitaip tariant, postuluojamas tam tikras tarprūšinis 
neapibrėžtumas, kuris suvokiamas ne kaip biopolitikos veikimo 
prielaida, bet veikiau kaip pasipriešinimo biopolitikai galimybė. 
Trečioji tapsmo nesuvokiama plotmė - tai tapsmas beasmeniam 
ar asubjektiškam, tam tikra beasmeniškumo filosofija, apie kurią 
kalba Esposito. Kalbėdamas apie beasmeniškumą Esposito turi 
omenyje tas žmogiškas būtybes, kurioms nėra suteikiamas asmens 
statusas - tai vaikai, ligoniai, neįgalūs ar neveiksnūs žmonės. Tačiau 
beasmeniškumo konceptas turėtų būti suprastas plačiau ir įimti ne 
tik žmogiškas, bet ir visas virtualias gyvybės formas. Tapti beasme- 
niškam reiškia suformuoti daugialypius asambliažus su kitais pa- 
saulio elementais: „redukuoti save į abstrakčią liniją, žymę, siekiant 
surasti savo neapibrėžtumo zoną greta kitų elementų ir taip įeiti į 
kūrėjo haecceitas ir beasmeniškumą“ (Deleuze, Guattari 2004b: 
309). Kitaip tariant, tapsmas nesuvokiama reiškia gyvybinę galią, 
beasmenišką ir neutralią, kuri susisieja su pasauliu ir jo reiškiniais 
ir įsitvirtina pasaulyje ne per prievartą, o per imanentinius egzista- 
vimo būdus. Taigi tapsmas nesuvokiama gali būti interpretuojamas 
kaip imanentinė etika, ištirpdanti subjektą imanentinėje ir virtua- 
lioje beasmenės gyvybės plotmėje. 


57 „Ouel rapport entre T imperceptible (anorganigue), Tindiscernable (asig- 
nitifiant) et I'impersonnel (asubjectif)?“ (Deleuze, Guattari 1980: 342). 





FROM BIOPOLITICS TO BIOPHILOSOPHY 
SUMMARY 





Biopolitics has become a freguent keyword in contemporary : 
philosophy. It relates to such divergent phenomena as human rights 
and citizenship, the constant threat of terrorism and demand for 
security, as well as the surveillance of public spaces and private data. 
It also refers to the attempts to control bodies and populations, 
the Human Genome Project, genetic modifications and organ 
transplantation. In general, biopolitics can be described as an 
interdisciplinary critical theory which verges into political theory, 
law and biosciences - medicine, biology and genetics. Biopolitics 
concerns the ways in which political power tries to control and 
subjugate life, and it investigates the force of life as a resistance 
to political power. In this sense biopolitics includes a wide array 
of guestions starting from Aristotle's distinction between zoč 
and bios and culminating with theoretical guestions discussed in 
posthumanism, vital materialism, feminist theory, and animal and 
environmental studies. 

"he distinction between zoė and bios first appears in classical 
philosophy; although for Greeks life as such does not appear as a 
philosophical problem. Life becomes a philosophical problem only 
with the emergence of capitalism and the necessity to increase the 
forces of living labour. In this sense biopolitics is guite a recent 
phenomenon relating to political economy and living labour. 
Biopolitics was also influenced by the development of biosciences 
and the new theories of evolution which caused a re-evaluation 
of both the notion of life and the human body. The emergence of 
new technologies, such as DNA mapping, the Human Genome 
Project, and organ transplantation, prove that the human body 
can be understood not as an individual and finite entity but as a 
transformable assemblage. The fact that organs coming from different 





donors can cohabitate in a single body or that organs originating 
from one body can continue living in many different bodies reveals 
that the body is not an identity but a heterogeneity and multiplicity. 
In this sense new biotechnologies and diverse practices of bioart 
expose life not as something naturally given but as a disposable and 
transtormable phenomenon. 

The term biopolitics first appears at the beginning of the 
twentieth century in the organistic theories of the state developed 
by Karl Binding, Eberhard Dennert, Edward Hahn, and Rudolp 
Kjellėn. It was Kjellėn who coined the term biopolitics saying that 
there is a clear analogy between the sciences of life or biology and 
the political life of the state. Similarly Jacob von Uexkill interprets 
the state as an organism whose organs function in a unified way. 
These theories influenced Foucault who introduced the term 
biopolitics in the first volume of The History of Sexuality (The Will 
to Knowledge), originally published in 1976, and in his lecturęs 
at the Collėge de France in 1975-1979 (especially in the lecture 
of 17 March 1976, which was published in the volume Society 
Must Be Defended, 2003). Foucault was aware of the works by his 
predecessors, but he constructed his theory on completely new 
grounds. Foucault's ideas are indebted not to political theories 
but to Nietzsche's notion of genealogy. Instead of examining the 
relationships between individuals and power, which is external 
to them, Foucault claims that power is a multiplicity of forces 
that is immanent to the bodies of these individuals. This means 
that political tension occurs not between individuals and power 
institutions but affects the biological dimension of the population. 

Foucault's notion ofbiopolitics is related to new articulations 
of sovereign power. He argues that, starting from the seventeenth 
century, sovereign power evolved in two forms: power as discipline, 
directed toward an individual body, and biopolitics, directed toward 
the population. With this rearrangement, the focus of power shifted 
from the power to order death, that characterized sovereign power, 

to the power understood as the regulation and management of life. 
Both disciplinary power and biopolitics exert a positive influence 
on life with their attempt to administer, optimie, and control the 
biological dimension ofan individual and a population. Disciplinary 
power is directed toward an individual body and attempts to 
control, regulate and subjugate it. By contrast, biopolitics is directed 
not toward an individual body but toward a population and the 
attempts to manage life at a massive scale. If disciplinary measures 
are still related to specific and defined space and time, biopolitics 
transforms life into serial and statistical phenomena which can be 
measured and manipulated. Foucault argues that biopolitics as the 
massive management oflifeis related to the emergenceofcapitalism: 
biopolitics seeks to adjust the productive powers of the population 
to accelerated economical processes. "Thus, power functions as a 
system of regulation and control, which arranges and connects 
political interests, economic incentives, and the living bodies of a 
population into a complex network of capitalist relationships. In 
other words, biopolitics helps to manage and control the forces of 
life and makes them economically manipulable or disposable. As 
such, biopolitics is compatible with the ideology of liberalism and a 
new form of power called governmentality. 

Biopolitics as governmentality introduces a new kind 
of control — the norm. By contrast to the law which is always 
transcendent in respect to what it regulates, the norm is immanent 
to the bodies it controls. In this sense what is normative is a new 
kind ofpower whichis interiorized byindividuals. Foucault's notion 
of governmentality can be compared with Gilles Deleuze's (1995) 
notion of societies of control: control is a flexible and constantly 
changing system of power that individuals are willing to accept as 
a self-imposed order. In this sense biopolitics as governmentality 
expresses the essence of liberal ideology: liberalism here means 
the art of the governing of individuals and populations that is 
exercised not by means of an external violence but by economic 

incitement and the model ofa successful life. In other words, power 
is interiorized and becomes the essential part of the constitution of 
the individual's subjectivity. 

Eoucaults notion of biopolitics covers many meanings 
and aspects which still continue to influence contemporary 
thought. In recent biopolitical research we can discern three main 
tendencies: these are political theology, political economy, and 
vital materialism. "The first tendency, which evolves from Foucault's 
critigue of biopolitics as governmentality, is represented by Giorgio 
Agamben (1998; 2000; 2005), Achille Mbembe (2003), and Judith 
Butler and Athena Athanasiou (2013). Relating Foucault's critigue 
of state racism to recent phenomena, such as the “War on Terror“, 
Agamben argues that a biopolitical caesura is at work not only in 
totalitarian states but also in so-called liberal democratic societies. A 
biopolitical caesura works in sucha waythatit distinguishes between 
political existence (bios) and biological existence (zoė) within a 
human being, This distinction is never neutral and appears as the 
result of a political decision: biopower decides which life is worth 
living. A biopolitical caesura is legitimized by the state of exception, 
which is the main function of the sovereign state. Referring to Carl 
Schmitt's Political Theology (1985), Agamben defines the sovereign 
as someone who determines the state of exception - a space and time 
where normal jurisdiction is suspended, and where living beings, 
who used to be protected by the law, now become abandoned. 
"Ihe state of exception, which usually refers to such exceptional 
situations as civil war, insurrection, or resistance, now becomes a 
permanent paradigm of government in our contemporary politics. 
For Agamben the paradigmatic example of the state of exception 
is the concentration camp, where the law is suspended and bare 
lives are produced. Agamben argues that the same structure of 
the camp reproduces itself in recent political situations, such as 
detention camps, migration centres, and other zones of juridical 
indistinction. 

Similarly, Mbembe (2003) argues that the concept ofthe state 
of exception should be extended and applied to such phenomena as 
slavery. The slave plantation can be described as a zone of juridical 
indistinction where bare lives are produced. Mbembe points 
out that colonial and postcolonial practices create a new kind of 
dispositif where biopolitics is transformed into necropolitics. This 
new kind of dispositif is discussed in Judith Butler and Athena 
Athanasious book Dispossession: The Performative in the Political 
(2013). Dispossession here works as a dispositif of control and 
appropriation of colonized subjects and refers to such phenomena 
as occupation, destruction, humanitarian victimization, and 
unlivability. Practices of dispossession open the wide array of 
biopolitical manipulations which include not only discipline and 
control but also new forms of government such as indebtedness or 
precarity. All these cases of dispossession function as an example of 
the state of exception which now becomes a permanent condition 
and functions as a norm. 

Agamben, Mbembe, Butler and Athanasiou interpret 
biopolitics as a negative power which not only aftects individuals 
and populations but also has the capacity to replicate itself in new 
social circumstances and contexts. In this sense the biopolitical 
dispositif can be seenasa discontinuous but permanent production 
of power. The reason why these models of biopolitical power are 
so vivid and continue to replicate themselves in contemporary 
political space is the aflinity between theological and political 
models of power. Schmitt argues that the main political concepts 
represent secularized versions of theological thought. Similarly, 
Agamben traces the contemporary dislocations of power to the 
sources of Roman law, and sometimes is criticised for ignoring the 
historical specificity of the concept oflife. But the most important 
guestion following from this approach is whether the structures of 
power, which persist from antiguity until now, can be resisted or 
opposed. 

"Thus those political theories which relate political power to 
theological power and explain it as an unavoidable necessity are 
referred to as political theology. Political theology creates a certain 
sense of inescapable historical determinism and concentrates only 
on the negative aspects of biopolitics. As Antonio Negri (2008) 
points out, these interpretations develop a reading of biopolitics 
that creates a tendency which refers much more to a thanatopolitics, 
a politics of death, than to a genuine political affirmation of life. 
Moreover, Hardt and Negri criticize Agamben for not being able 
to create an affirmative alternative to biopolitics, which could relate 
to a new political subjectivity. From their point of view, political 
theology can resist biopower only by a refusal to act, by suspending 
biopower in a state of inoperativeness or impotentiality. 

Hardt and Negri (2000; 2004; 2009) not only criticize 
negative theories of biopolitics but also strive to provide an 
affirmative version of biopolitics, based on a new understanding 
of labour and subjectivity. Thus, Hardt and Negri, as well as Paolo 
Virno and Maurizio Lazzarato, represent a second tendency - that 
of political economy. Hardt and Negri argue that biopower can be 
opposedbybiopolitical production. It was Foucault who pointed out 
the interconnection between biopower and capitalist production: 
capitalism would not have been possible without the insertion of 
human bodies into the processes and machinery of production. 
Hardt and Negri reverse his argument and claim that it is precisely 
capitalist production and the new concept of labour which can be 
seen as the locus of resistance. They associate bios with the capacity 
to produce and understand it as living labour. They interpret 
biopower as the power over life, whereas they see biopolitical 
production as the power of life to resist and create alternative forms 
of subjectivity. If biopower is a transcendent power, imposed on 
the society from above, biopolitical production is immanent to 
society and creates social relationships through collaborative forms 
of labour. Hardt and Negri argue that biopolitical production can 

resist biopolitical subjection by inventing new forms of labour and 
collective subjectivity. 

Although Hardt and Negri create a kind of affirmative 
biopolitics, the guestion stillremains about the relationship between 
biopower as a sovereign authority and biopolitics as production. 
Hardt and Negri explore the Spinozian distinction between potestas 
and potentia, or, in other words, between the constituted power and 
the constituting power. They refer to the constituted or sovereign 
power as "empire", whereas the constituting power is related to the 
multitude, that is to say the new forms of labour in the conditions 
of capitalism. Thus, there is an eternal antinomy between the 
constituted sovereign power of empire and the constituting power 
of the multitude. However, as many critics have argued, biopower 
and biopolitical production can never be cleanly separated. Taking 
into account this critigue, Negri argues that constituted power and 
constituting power can be defined not as an ontological dualism 
but as the antinomy of two effects, or two characters of power. In 
other words, potentia always acts against but at the same time within 
potestas: in this sense biopower and biopolitical production can be 
seen as two functions of the same capitalist machine. However, 
the guestion then arises, if biopolitical production is in essence 
inseparable from biopower, how is resistance to biopower possible? 
The same guestion troubles Agamben (1998) when he states that 
Negri cannot find any criterion to isolate constituting power from 
sovereign power. To confront biopower, a power of a different 
nature or kindis needed. 

Deleuze discovers this different kind of power in Foucault's 
book The History of Sexuality (1998). Foucault claims that when 
power takes life as its object, it is confronted by a different kind 
of power, namely, the power of life. In this sense life as a political 
object was turned back against the system that was bent on 
controlling it. As Deleuze (2006d) points out, the power over life 
is confronted with the power of life, a vital power that cannot be 

confined within the human species. Deleuze describes this power 
of life as a non-human material force, which expresses itself in all 
living beings. In this sense Deleuze inspires the third tendency in 
biopolitical thinking - that of vital materialism or posthumanism. 
If biopolitics examines the ways in which power controls and 
manipulates human lives, the philosophy of vital materialism can 
be seen as a response to that, transposing life beyond the human 
and beyond the grips of power. The philosophy ofvital materialism 
or posthumanism develops in multiple ways and relates to such 
different phenomena as the body and its immune identity, the 
relationship between humans and animals, and the materiality of 
every living being. Vital materialism or posthumanism discusses 
life as an assemblage which connects and reconnects human, 
non-human, and non-organic forces. If biopolitics works by 
making divisions and exclusion, by contrast, vital materialism or 
posthumanism relies on a non-restrictive, affirmative and inclusive 
synthesis shared by all material structures. 

The guestion of the body and its immune identity was 
introduced and discussed by different thinkers. For example, 
Roberto Esposito's notion ofimmunity can be seen as a compromise 
between the negative and afhirmative notions of biopolitics. As 
Esposito points out, the term immunity works in the biomedical 
as much as the political-juridical sphere: in the biomedical 
sphere immunity refers to a condition of the natural or induced 
refractoriness of a living organism when faced with a disease, 
whereas in the political-juridical sphere immunity refers to the 
exemption of certain obligations which normally would bind the 
individual to others. On the one hand, immunization can be seen as 
a negative practice of protecting both the organism and the political 
body (sovereignty, property, liberty) from outside intruders, on the 
other hand, immunization can be seen as an aftirmative practice of 
incorporation, including the dangerous element within itself. In 
this sense immunity works in two different ways: it can be seen as 

a reactionary practice, protecting the body from foreign elements, 
and it can work as an affirmative practice of induced tolerance, 
which is capable of recognizing the foreign element and accepting 
it within itself. The immune system can be seen as an ever-changing 
system, capable of changing the relationships between self and non- 
self, proper and improper, inside and outside. 

In this respect the human body can be regarded not as an 
identity but as a heterogeneity and multiplicity. Maurice Merleau- 
Ponty was one of the first to guestion the boundaries of the body 
and open a chasm between the sentient and the sensible. This 
insight was elaborated in Jean-Luc Nancy's and Jacgues Derrida's 
notion of corpus, referring not only to a living human body but 
also to a dead body or a body of another species. Nancy and 
Derrida extract the body from the phenomenological context of 
meaning and signification and transpose it into a category of spatial 
contiguity, which is artificial, technical and mechanical. In this 
respect Nancy's and Derridais notion of the body is very close to 
Deleuze and Guattaris notion of the body without organs and their 
strategies of nomadic becoming. The body without organs refers 
to a body without any interiority or identity — it is an assemblage 
which is defined by becoming and intensities. Deleuze and Guattari 
deconstruct the three main premises of humanist thinking — 
organism, signification, and subjectivity — and replace them with 
disarticulation, experimentation, and desubjectification. The body 
is regarded not as being identical to itself but as being gendered, 
embodied and embedded. Later, the disarticulation of the body 
is elaborated by feminist thinkers: Donna Haraway (1991; 1997), 
Rosi Braidotti (2002; 2006a; 2006b), and Elizabeth Grosz (2002; 
2005; 2011). Their feminist strategies are based on the presumption 
that bodies are not naturally given entities but heterogeneous 
assemblages. 

Posthumanism or vital materialism relates not only to human 
but also to non-human bodies and introduces the animal into the 

biopolitical frame. The guestion of the animal is discussed in the 
works of Agamben (2004), Derrida (2008; 2009; 2011), Cary 
Wolfe (2003; 2009; 2013), Rosi Braidotti (2006; 2013) and 
Donna Haraway (2007). Agamben argues that the biopolitical 
machine functions by animalizing the human and humanizing the 
animal. Thus, the limit between the human and the non-human is 
always displaced, either producing the animal in human form (the 
slave, the savage or the beast), or by inventing a humanized animal 
(the discourse of “animal rights"). In other words, the biopolitical 
machine not only separates man and animal, but invents a biological 
life which can be captured and manipulated by a political decision. 
As Wolfe points out, to live under a biopolitical regime is to live in 
a condition where every living being is always already a potential 
animal before the law. In this sense we can argue that the guestion 
of the animal helps to guestion the biopolitical paradigm: if 
biopolitics seeks to invent biological life which can be manipulated 
by power, posthumanist philosophy seeks to grant political status 
precisely to this biological dimension, human or non-human. If-we 
all are potentially biopolitical animals, then the only way to resist 
biopolitical power is to conceptualize and grant political status 
to every living being. This is what Deleuze and Guattari (2004b) 
mean by introducing the concept of becoming-animal: for them 
becoming animal is a political action that enables the resistance to 
biopolitical power. 

Vital materialism also deals with the distinction between 
organic and inorganic matter and asserts the materiality of every 
living being. In other words, the notion of vital materialism is 
used in two senses: it refers to the broader tendency named as 
posthumanism, which asserts the materiality of every being, and 
to the specific theory of new materialism, which defines matter as 
intensive, vitalistic and vibrant. The latter notion ofvital materialism 
is discussed in the late work of Deleuze (2005) and analysed in the 
works of Eugene Thacker (2010; 2016), Manuel DeLanda (2000; 

2005; 2006), and Jane Bennett (2010). Vital materialism interprets 
life as the accumulation of material structures, which are interwoven 
and interconnected by shared materiality. This shared materiality 
allows for the possibility to dismantle the hierarchic divisions 
between those bodies or entities who are worth living and those 
who are not worth living. In this respect vital materialism resists 
biopolitical exclusions by creating the non-restrictive, affirmative 
and inclusive synthesis shared by all material structures. None 
of these elements can be excluded because all these elements are 
interconnected and immanent to each other. 

All these issues developed in posthumanist philosophy 
and related to the body, animality and materiality, inspire new 
articulations ofthe notion oflife, Classical philosophy explained life 
as a transcendent principle, - either as eidos, telos, essence, or soul. 
By contrast, posthumanist philosophy interprets life as animmanent 
mode of existence which is common to human and non-human, 
organic and non-organic life forms. In his last text “Immanence: A 
Life" (2005) Deleuze argues that life is immanent not to something 
else, a subject or an object, but to life itself. In this sense life is pure 
immanence, an indefinite guality which might do without any 
individuality. Life can be accounted or explained not by referring 
to transcendent principles but by revealing its immanent modes 
of existence. In this sense philosophy, which defines life through 
the immanent modes of existence, is named in this monograph as 
biophilosophy. The term biophilosophy appears in Thacker's essay 
“Biophilosophy for the 21* Century" (2016), where he relates it 
to the recent developments in biomedicine, biotechnologies and 

posthumanist materialist philosophy. If classical philosophy defined 
"life as an essence which is eternal and identical to itself, by contrast, 
biophilosophy defines life as a multiplicity and heterogeneity. Life 
as multiplicity expresses not only the multiple forms of life but 
also defines life as a becoming and a progressively differentiating 
process. 

As Manuel DeLanda argues in Intensive Science and Virtual 
Philosophy (2002), the concept of multiplicity has replaced 
the metaphysical concept of essence. Metaphysical or classical 
philosophy always poses the guestion ofessence (“what is Being?"), 
whereas for biophilosophy the guestion of essence (“what is life?2") 
is misguided because life itselfis a multiplicity. DeLanda argues that 
the concept of multiplicity is more adeguate to define life than the 
concept of essence: the concept of essence defines a thing's identity 
which is understood as being unified and timeless, or eternal; by 
contrast, the concept of multiplicity defines something as having a 
variable number of dimensions, in other words, it cannot be unified 
or universalized. Moreover, the essence or the identity of a thing is 
given all at once, whereas the multiplicity is never given all at once 
andappearsina form of progressive differentiation. For example, life 
is divided into plant and animal, the animal is divided into instinct 
and intelligence, etc. The most important thing is that at each stage 
of distinction every life form is complete in itself and coexists with 
other forms, thus forming a multiplicity without any hierarchy 
or supplementary higher dimension which could subsume these 
proliferating forms. 

Thus, biophilosophy can be defined by these characteristics: 
pure immanence, multiplicity, and progressive differentiation. 
However, it is important to stress that multiple life forms, which 
follow lines of progressive differentiation and temporal duration, do 
not create an unpredictable chaos but coexist in a virtual continuum. 
"his is why virtuality for Deleuze is one of the most important 
of life's characteristics. For Deleuze life is made up of virtualities, 
events, singularities. As such virtuality is not something that 
lacks reality but something that can be actualized at any moment. 
Agamben (1999) points out thatitis precisely this virtual character 
of life which makes it incommensurable with biopolitical power. If 
biopolitics operates by making divisions and exclusions, by making 
decisions about which life is worth living, biophilosophy follows 

the logic of multiplicity which is all inclusive and non-hierarchic. 
Thus, the immanent dimension of life functions as a principle of 
virtual indetermination in which human and non-human, organic 
and non-organic life forms cannot be separated. In this sense life 
as pure immanence asserts an alternative to biopolitical power by 
replacing exclusive hierarchies of power with the inclusive synthesis 
of multiplicities. 

